
Capitolul 1
Cimitire de animale și morminte goale

„O, Egipt! Egipt! Din știința ta nu vor rămâne decât legende, care vor părea incredibile generațiilor de mai târziu.”
Lucius Apuleius

„Welcome to Egypt!” Un tânăr cu mustață neagră și înfățișare neglijentă îmi blocă drumul și îmi întinse mâna. I-am luat-o puțin surprins și m-am gândit că o fi acum formula la modă de salut adresată turiștilor. A început caracteristicul joc de întrebări: de unde vin și ce intenționez să vizitez în Egipt. M-am descotorosit amabil, deși nițel forțat, de insistențele tipului. Nu pentru mult timp. Nici n-am ieșit bine din clădirea aeroportului din Cairo, că m-a și acostat un altul cu acel: „Welcome to Egypt!” și mi-a apucat valizele. O nouă strângere de mână – cu sau fără voia mea.
În zilele următoare, acest tratament obositor s-a repetat de nenumărate ori. „Welcome to Egypt!” răsuna în fața Muzeului egiptean din Cairo, „Welcome to Egypt!”, exclama voios vânzătorul de papirus, „Welcome to Egypt!” se auzea din gura lustragiului de la colțul străzii, din cea a șoferului de taxi, a portarului de la hotel și a negustorului de suveniruri.
Cum fiecare voia să știe de unde veneam, iar eu mă săturasem să tot răspund la aceeași întrebare, i-am replicat cu o mină cât se poate de serioasă celui de al patruzeci și doilea curios, după ce ne-am strâns, bineînțeles, mâinile, în fața piramidei în trepte din Sakkara:
— Vin de pe Marte!
Neimpresionat câtuși de puțin de răspunsul meu, mi-a apucat pe loc ambele mâini și a repetat cu voce tare:
— Welcome to Egypt!
Până aici au ajuns egiptenii: nu-i mai miră nici măcar niște turiști aterizați de pe Marte.
În cincizeci și patru de ani de viață, am vizitat adesea țara de pe Nil. S-au schimbat aspectul străzilor, mijloacele de transport, aerul poluat cu gaze de eșapament sau noile complexuri hoteliere – ceea ce a rămas însă este negura misterului care planează asupra acestei țări, este fascinația care impune respect și pe care o iradiază Egiptul de mii de ani.
În 1954, când eram un adolescent de nouăsprezece ani, am coborât pentru prima dată sub nisipul deșertului Sakkara în gangurile subterane. Un prieten de studenție egiptean și doi paznici mergeau în fața mea. Fiecare din membrii echipei noastre de patru avea lumânări aprinse, căci atunci, deci cu treizeci și cinci de ani în urmă, nu exista lumină electrică în cavourile mucegăite și cu aer stătut, iar tunelele nu fuseseră încă deschise turiștilor. Îmi amintesc, de parcă s-ar fi întâmplat ieri, cum unul dintre paznici a luminat cu lumânarea sa un sarcofag masiv și înalt cât un stat de om. Flăcăruile pâlpâiau, de abia lăsând să se zărească blocul de granit.
— Ce e înăuntru? am bâiguit.
— Tauri sfinți, tinere, tauri mumificați!
Câțiva pași mai încolo – iarăși o nișă adâncă în cavou, iarăși un sarcofag de taur. Dincolo, în cripta mucegăită, încă unul. Cât vedeai cu ochii în lumina flăcăruii – numai sarcofage gigantice. Un covor gros de praf ne înăbușea zgomotul pașilor asemenea catifelei. Alte coridoare, alte nișe, alte sarcofage. Intrasem într-o stare de neliniște: praful fin irita gâtul, niciun curent de aer nu împrospăta atmosfera sufocantă, stătută. Toate sicriele taurilor erau deschise, capacele grele din granit fuseseră date puțin deoparte de pe sarcofage. Am vrut să văd o mumie de taur și i-am rugat pe amândoi paznicii și pe prietenul meu să mă ajute M-am cățărat pe ei până ce m-am putut întinde pe burtă pe marginea superioară a unui sarcofag și l-am luminat înăuntru cu lumânarea. Interiorul era curat lună… și gol! Am încercat asta și la alte patru sarcofage, cu același rezultat. Unde se aflau mumiile taurilor? Fuseseră îndepărtate corpurile grele ale animalelor? Se aflau acum mumiile divine în muzee? Sau – și o bănuială nedefinită puse stăpânire pe mine – sarcofagele nu conținuseră de fapt niciodată tauri mumificați?
Acum, adică treizeci și cinci de ani mai târziu, stăteam iarăși în cavourile subterane. Se instalase între timp lumină electrică, grupurile de turiști sunt dirijate acum prin două ganguri care merg paralel. Se aud „ooo”-urile și „aaa”-urile mulțimii, se vede uimirea de pe chipuri, se percepe glasul savant al ghidului, care explică cum în fiecare sarcofag uriaș se găsea odinioară o mumie a taurului divin Apis.
Nu doresc să-l contrazic pe ghid, deși între timp știu mai bine: în uriașele sarcofage de granit n-a găsit nimeni niciodată vreo mumie de taur!

A început cu Auguste Mariette

Paris, 1850. La Luvru lucrează Auguste Mariette, asistent științific în vârstă de douăzeci și opt de ani. Bărbatul mic și sprinten care știa să înjure ca un birjar își însușise în ultimii șapte ani o mulțime de cunoștințe despre Egipt. Vorbea curgător engleza, franceza și araba, știa să descifreze hieroglifele și muncea ca un posedat la traducerea de texte egiptene vechi. Francezilor le ajunsese la urechi că temuții lor concurenți pe tărâmul arheologiei, englezii, ar cumpăra în Egipt scrieri vechi. „La Grande Nation” n-a putut privi așa ceva stând cu mâinile în sân. Academia de Științe din Paris a decis să-l trimită în Egipt pe asistentul științific Auguste Mariette. Având în buzunare șase mii de franci, trebuia să le sufle de sub nas englezilor cele mai bune papirusuri.
În ziua de 2 octombrie 1850, Auguste Mariette a sosit la Cairo. Chiar a doua zi a vizitat patriarhia coptă, sperând să ajungă cu ajutorul mănăstirilor copte la papirusurile egiptene vechi. În timpul unei plimbări prin magazinele de antichități din Cairo, l-a frapat că fiecare proprietar de magazin vindea sfincși autentici, care proveneau toți din Sakkara. Asta l-a pus pe Mariette pe gânduri. Când patriarhia coptă i-a comunicat la 17 octombrie că avea nevoie de mai mult timp ca să ia o decizie în legătură cu dorința lui de a achiziționa papirusuri vechi, Mariette a pornit-o dezamăgit până în partea de sus a citadelei și s-a așezat pe o treaptă, pierdut în gânduri.
Sub el, Cairo se întindea învăluit în pâclă serii. „Asemenea catargelor unei flote scufundate”, scria Mariette, „se înălțau trei sute de minarete din această adâncă mare de ceață. Înspre vest se ridicau piramidele – scăldate în praful de aur al flăcărilor apusului de soare. Priveliștea era copleșitoare. A pus stăpânire pe mine și m-a atras cu o putere aproape dureroasă sub vraja ei… Visul vieții mele se împlinea. Acolo, practic la o aruncătură de băț de mine, zăcea o întreagă lume de morminte, stele, inscripții, statui. Ce mai exista acolo? în ziua următoare, am închiriat doi-trei catâri pentru bagajele mele și unu-doi măgari pentru mine. Cumpărasem un cort și câteva lăzi cu cele strict necesare pentru o călătorie în deșert, și la 20 octombrie 1850 mi-am întins cortul la poalele marii piramide…”
După șapte zile, agitatul Mariette se sătură de forfota din jurul piramidelor. O luă cu mica sa caravană spre sud, la o distanță de o jumătate de zi de mers călare, și își întinse cortul în Sakkara, printre resturi de ziduri și coloane prăbușite. Simbolul Sakkarei de azi, piramida în trepte a faraonului Djoser (2630–2611 î.Ch.), zăcea pe atunci sub pământ încă nedescoperită. Nu era în felul de a fi al lui Auguste Mariette să stea degeaba, așa că începu să exploreze zona și dădu peste capul unui sfinx care ieșea din nisip. Îl duse gândul imediat la magazinele de antichități și la sfincșii văzuți acolo, care proveneau tot din Sakkara. Câțiva metri mai departe se împiedică de o placă spartă de piatră pe care putu descifra cuvântul „Apis”. Atenția oaspetelui parizian, în vârstă de douăzeci și opt de ani, se trezi acum de-a binelea. Și alți vizitatori dinaintea lui Auguste Mariette văzuseră capul sfinxului și tablele scrise, dar pe niciunul nu-l frapase că ar fi existat vreo legătură între ele. Mariette își aminti de scriitorii antici Herodot, Diodor din Sicilia și Strabon, care relataseră cu toții despre un misterios cult Apis în Egiptul antic. În Cartea a XVII-a a operei sale Geografia, Strabon (63 î.Ch.-26 d.Ch.) scrie:
„Prin apropiere se află și orașul Memphis însuși, capitala egiptenilor. Căci de la Deltă până la Memphis sunt 3 schoine (16,65 km). Orașul are mai multe temple; unul dintre ele este închinat lui Apis, care este același cu Osiris; într-un staul de aici este îngrijit boul Apis, fiind socotit zeu, după cum am mai spus… Mai este și un templu al lui Serapis (Serapeum, templu închinat lui Serapis, Isis și Harpocrates – n. t.), într-un loc foarte nisipos, încât vânturile îngrămădesc dune de nisip, sub care am văzut sfincșii acoperiți unii până la cap, alții până la brâu…”
Era vorba aici despre sfincși acoperiți până la brâu, despre Memphis, taurul Apis și un templu al lui Serapis. Mariette se afla deci la locul potrivit! La Diodor din Sicilia, care a trăit în secolul I î.Ch. Și este autorul unei Biblioteci istorice de patruzeci de volume, citise:
„La cele spuse mai rămâne de adăugat ceva ce-l privește pe taurul sacru pe care ei îl numesc Apis. Când acesta moare și este înmormântat cu pompă…”
Înmormântat cu pompă? Până atunci nu găsise nimeni în Egipt morminte de tauri. Auguste Mariette își uită misiunea încredințată de colegii săi francezi, uită patriarhia coptă, uită copiile pe care urma să le facă de pe papirusuri. Îl cuprinse febra descoperirilor. Angajă pe loc treizeci de muncitori cu lopeți, le porunci să desființeze micile dealuri de nisip care se ridicau în deșert din câțiva în câțiva metri. Auguste Mariette scoase la iveală sfinx după sfinx, la fiecare șase metri o nouă figură; o întreagă alee de sfincși, cu 134 de statui în total, apăru astfel la lumina zilei. Bătrânul Strabon avusese dreptate!
Printre ruinele unui templu mic, Mariette găsi câteva plăci de piatră cu imagini și inscripții. Îl ilustrau pe faraonul Nectanebos II (360–342 î.Ch.), care-i închina zeului Apis templul. Mariette era sigur acum: Pe aici pe undeva trebuie să zacă mormintele cu taurii Apis „înmormântați cu pompă” (Diodor).
Săptămânile care au urmat s-au derulat într-o căutare febrilă. Fiecare descoperire aducea o alta după sine. Mariette scormonea și dezgropa din nisip statui de șoimi, zei și pantere într-un soi de capelă a scos la iveală corpul unei taur Apis din piatră de var. Sculptura a declanșat reacții uimitoare la femeile din satele dimprejur. În timpul unei pauze de prânz, Mariette a prins cincisprezece fete și femei care se urcau pe rând pe taur. Ajunse pe spatele animalului, începeau să execute mișcări ritmice din burtă și coapse. Aceste exerciții de gimnastică ar fi un mijloc sigur contra nefertilității, a aflat, perplex, Mariette.
Tot căutând intrarea în mormintele taurilor, Mariette a adus la lumina zilei sute de figurine și amulete. La Cairo circula zvonul că arheologul francez cel nevricos face dispărute statuete de aur. Soldați ai guvernului egiptean apărură călare pe cămile și un mesager îi interzise lui Mariette să mai facă săpături.
Mariette blestemă, înjură… și negocie. Cei din Paris care-l însărcinaseră cu această misiune, bucuroși la culme de relatările și comorile pe care Mariette li le transmitea, i-au trimis alte treizeci de mii de franci și au intervenit diplomatic în favoarea lui pe lângă guvernul egiptean. La 30 iunie 1851, Mariette a căpătat permisiunea de a săpa mai departe. Plin de nerăbdare, a recurs chiar la folosirea dinamitei, ascultând cu atenție zgomotele emise de pământ în timpul exploziei.

Unde sunt mumiile de tauri?

La 12 noiembrie 1851, sub picioarele lui Mariette s-a desprins o piatră mai mare. A alunecat astfel încet ca pe un lift într-un cavou subteran. Când s-a depus la loc praful și i-au fost întinse niște torțe, Mariette a realizat că stătea în fața unei nișe cu un sarcofag gigantic. N-a avut nici cele mai mici îndoieli: își atinsese țelul. Înăuntru trebuia să se afle un taur Apis sacru. Apropiindu-se și luminând nișa cu făclia, a văzut capacul uriașului sarcofag. Fusese tras deoparte. Sarcofagul era gol.
În săptămânile următoare, Mariette cercetă sistematic straniile morminte. Cavoul principal măsura vreo trei sute de metri în lungime, avea o înălțime de opt metri și o lățime de trei metri. În dreapta și în stânga sa se aflau niște încăperi largi. Fiecare conținea – perfect zidit la soclu – un sarcofag din granit. Au izbutit să deschidă și un al doilea cavou, tot așa de mare ca primul. Cele douăsprezece sarcofage dinăuntru erau la fel de supradimensionate ca și cele douăsprezece găsite în celălalt. Iată dimensiunile unui sarcofag: lungimea=3,79 m, lățimea=2,30 m, înălțimea=2,40 m (fără capac), grosimea peretelui sarcofagului=42 cm. Mariette aprecie greutatea unui sarcofag la vreo șaptezeci de tone, la care se adăugau cele douăzeci-douăzeci și cinci de tone ale capacului. Absolut gigantic! Toate capacele fuseseră fie date parțial la o parte, fie efectiv împinse în jos de pe sarcofag. Nicăieri vreo urmă a mumiilor taurilor „înmormântați cu pompă”.
Mariette presupuse că i-o luaseră înainte niște jefuitori de morminte sau călugării de la mănăstirea apropiată Sf. Ieremia. Înveninat și furios, săpă neobosit mai departe. Fură deschise astfel noi cavouri. Conțineau sarcofagele de lemn din Dinastia XIX (1307–1196 î.Ch.). Când o stâncă îi blocă posibilitatea de trecere, Mariette recurse la dinamită. Explozivul făcu o gaură în pământ și, în lumina torțelor, oamenii zăriră dedesubt un sarcofag masiv din lemn. Explozia spărsese capacul. Când fură îndepărtate așchiile de lemn și bârnele, Mariette recunoscu un om mumificat. Mariette scrie:
„O mască de aur îi acoperea chipul, o coloană mică din feldspat verde și jasp roșu îi atârna la gât de un lanț de aur. Pe un alt lanț erau două amulete de jasp, toate având gravate numele prințului Khaemwese, un fiu al lui Ramses II… Optsprezece statui cu cap de om, purtând inscripția Osiris-Apis, Marele Zeu, Stăpânul Veșniciei, erau împrăștiate de jur-împrejur.”
Această mumie despre care Mariette presupusese că era cadavrul unui prinț a fost cercetată cu atenție abia în anii ’30 ai secolului nostru. Când au tăiat egiptologii britanici Sir Robert Mond și dr. Oliver Myers bandajele, a început să curgă o masă urât mirositoare de bitum (asfalt), conținând așchii minuscule de oase.
Unde erau taurii divini? În cursul verii lui 1852, Mariette a descoperit într-un mormânt nou alte sarcofage Apis. Cele mai vechi dintre ele au fost considerate a data de pe la 1500 î.Ch. Niciunul nu conținea o mumie de taur!
În cele din urmă – era ziua de 5 septembrie 1852 –, Mariette a găsit două sarcofage neatinse. În praful de pe jos a observat amprentele picioarelor pe care le lăsaseră cu trei mii cinci sute de ani în urmă preoții când duseseră la mormintele lor taurii sacri. O statuie aurită a zeului Osiris păzea nișa, pe jos se aflau plăcuțe de aur care se desprinseseră în decursul mileniilor de pe tavan. Mariette a recunoscut pe tavan gravuri reprezentându-i pe Ramses II (1290–1224 î.Ch.) și pe fiul său, care îi înmânau zeului Apis-Osiris (înfățișat aici ca făptură mixtă) o libațiune. Capacele sarcofagelor au fost ridicate anevoios cu ajutorul dălților și al troliurilor de cablu. Dar să-i dăm cuvântul direct lui Auguste Mariette:
„Astfel am avut certitudinea că în fața mea trebuia să se afle o mumie Apis și, în consecință, mi-am dublat precauția… Prima mea grijă a fost să descopăr capul taurului, dar nu l-am găsit. În sarcofag zăcea o masă din bitum, foarte urât mirositoare, care se fărâmița la cea mai mică atingere. În masa împuțită erau înglobate multe oscioare foarte mici, evident sfărâmate deja la epoca înmormântării. În acest haos de oscioare am găsit, mai curând întâmplător, cincisprezece figurine…”
Aceeași constatare doborâtoare a făcut Mariette și la deschiderea celui de-al doilea sarcofag: „Nu tu craniu de taur, nu tu oase mai mari; din contră, o risipă și mai mare de fragmente minuscule de oase.”
Cavourile de sub Sakkara, în care n-au fost găsiți tauri Apis divini, deși fiecărui turist i se spune contrariul și chiar în literatura de specialitate se dau în general informații greșite, poartă azi numele „Serapeum”. Termenul este o sinteză grecească dintre cuvintele Osir–Apis=Serapis.
Auguste Mariette, căutătorul neobosit care a declanșat ceva certuri cu autoritățile egiptene, s-a întors în Egipt după o scurtă ședere la Paris. Nu mai suportase îmbâcsitul aer de muzeu de acasă în 1858, guvernul egiptean i-a încredințat, la recomandarea lui Ferdinand Lesseps, constructorul Canalului de Suez, supervizarea generală a tuturor săpăturilor din Egipt. Francezul, un adevărat argint viu, s-a pus pe treabă cu o energie și un zel de muncă incredibile. Sub conducerea lui s-a săpat concomitent în patruzeci de locuri; a folosit uneori până la 2700 de muncitori. Mariette a fost primul egiptolog care a pus să fie catalogate exact toate descoperirile. A întemeiat Muzeul Egiptean, ajuns renumit în întreaga lume, și i s-a conferit în 1879 titlul de pașă. Până și libretul pentru opera Aida, compusă de Giuseppe Verdi la inaugurarea Canalului de Suez, se referă la Auguste Mariette. Mii de turiști se plimbă astăzi zilnic pe lângă mormântul său, fără s-o știe. Sarcofagul lui Auguste Mariette se află în grădina din fața Muzeului Egiptean din Cairo.

Sarcofage cu mumii false

Pentru tagma conservatoare a arheologilor nu există nicio îndoială că sarcofagele uriașe din Serapeum au conținut odinioară mumii de tauri. „Ce altceva să fi conținut?” se răsti la mine nu de mult un specialist, „poate reziduu atomic?” Asta mai mult ca sigur că nu, stimate domn, însă soluția misterului ar putea zăcea într-un colțișor complet nebănuit. Pentru a-l încercui pe făptaș cu fler de detectiv, trebuie să mai aduc întâi pe tapet câteva date tare ciudate.
Pe lângă divinul Apis, egiptenii mai adorau alți doi tauri, mai puțin cunoscuți, numiți Mnevis (Mneuis) și Buchis. Strabon consemnează laconic în Cartea a XVII-a:
„În această nomă se găsește Heliopolis, așezat pe un dâmb de pământ considerabil, având și un templu al Soarelui și pe boul Mneuis crescut într-un staul și cinstit ca un zeu la heliopolitani, așa cum este Apis la Memphis.”
Mnevis era un taur de prăsită cu smocuri de păr negre, direcționate în răspăr și fără semne. Dintr-o scrisoare scrisă de un preot al templului din Heliopolis se știe că acest taur Mnevis a fost într-adevăr mumificat. Preotul confirma primirea a douăzeci de lungimi de braț de pânză fină pentru înfășurarea lui Mnevis. La Heliopolis, orașul zeului Soarelui Re-Atum, chiar au fost găsite sepulcre ale taurilor Mnevis: toate distruse, jefuite, devastate. Nici până în ziua de azi n-a putut fi localizat măcar un mormânt intact ale taurilor Mnevis.
Cultul taurului Buchis se practica în Egiptul central, nu departe de unde se află astăzi Luxor. Descoperirea catacombelor Buchis o datorăm, ca de multe ori în arheologie, unei pure întâmplări. Arheologul britanic Sir Robert Mond auzise că la câțiva kilometri distanță de mica localitate Armant fusese scoasă din nisip la lumina zilei statuia de bronz a unui taur. Acest sătuc, Armant, era însă identic cu orașul-templu Hermontis, pe care vechii egipteni îl numeau și „On-ul de sud” (spre deosebire de „On-ul de nord”, adică Heliopolis). Sir Robert Mond își spuse că, o dată ce existase un cult al taurului în On-ul de nord, trebuie să fi existat unul și în cel de sud. Statuia de bronz descoperită i-a întărit supoziția. Sir Mond a început să caute.
Asemenea lui Mariette în Serapeum, și echipa de arheologi britanici a localizat sub ruinele complet prăbușite ale templului din Hermontis morminte subterane cu sarcofage gigantice care – la fel ca în Serapeum – erau zidite în nișe în dreapta și în stânga gangului principal. Fiind vorba despre taurii divini Buchis, construcția cu cele în total treizeci și cinci de nișe funerare a fost numită „Bucheum”. Nu departe de acolo a detectat Sir Robert o a doua construcție funerară, numită „Baharia”. Ambele erau într-o stare deplorabilă. Nu numai că jefuitorii de morminte le-o luaseră și aici înainte arheologilor, dar încăperile mortuare zăceau parțial sub apă, iar mumiile, sau ceea ce s-a considerat a fi fost mumie, fuseseră mâncate de milioane de furnici albe. De jur-împrejur zăceau figurine de bronz complet corodate și obiectele din fier se descompuneau într-un praf de rugină. Sir Robert Mond scrie:
„Corpul poate cel mai bine păstrat din toate, pe care l-am găsit abia la sfârșitul lucrului, a fost acela al lui Baharia 32. Am tratat această mumie cu foartă multă grijă și am consemnat fiecare detaliu… Poziția (mumiei – n. lui Erich von Däniken) nu era aceea a unui bou care se odihnește, ci a unui șacal sau a unui câine… Niciun os nu era sfărâmat.”
Asta sună straniu și confuz. Sarcofagele de tauri sunt singura realitate pe care ne putem baza. Ele există în Serapeum, în cavourile de sub Heliopolis, în Bucheum, în Baharia și la Abusir, nu departe de Gizeh (Giza). Sarcofagele fie nu au nimic înăuntru, fie conțin o masă împuțită de bitum cu fragmente osoase.
Și mai derutant este că în locul taurilor așteptați este găsită o mumie omenească cu o mască de aur, dar – după cum se constată mai târziu – când se desfășoară bandajeze nu iese la iveală un cadavru de om, ci din nou asfalt rău mirositor. Și, în cele din urmă – pur și simplu îți vine să-ți smulgi părul din cap – așa-zisele mumii de tauri se dezvăluie a fi de fapt de șacali sau câini.
Ciudățeniile nu contenesc: egiptologii britanici Mond și Myers au pus să fie analizate chimic unele dintre descoperirile lor din Bucheum și Baharia. O bucată de sticlă albă conținea 26,6 procente oxid de aluminiu, mult prea mult pentru sticla obișnuită. Un ochi artificial din argilă era alcătuit dintr-o cantitate excesivă de calcar, și albul ochiului, despre care s-a presupus că ar fi faianță, nu era nici faianță egipteană, nici sticlă. (Spre deosebire de faianța autentică, faianța egipteană era compusă din nisip fin de cuarț acoperit cu un strat de sticlă. Egiptenii confecționau din ea podoabe, mai ales perle tubulare).
Sarcofagele de tauri (fără capac) au fost făcute dintr-un singur bloc de granit de Assuan. Assuan este situat la vreo mie de kilometri de Serapeum. Chiar și numai prelucrarea cu ciocanul, șlefuirea și transportul unui singur sarcofag cu capac, cântărind vreo nouăzeci, o sută de tone, ar fi însemnat o faptă aproape supraomenească. Monștrii supergrei și rigizi trebuiau trași, împinși, rostogoliți în mormântul pregătit și ancorați în nișele lor. Aceste mărețe realizări organizatorice și tehnice dovedesc importanța imensă pe care o acordau egiptenii conținutului sarcofagului. Iar apoi – este de neconceput – preoții zdrobesc și mărunțesc taurii care fuseseră mumificați artistic cu puțin înainte, până ce obțin așchii minuscule de oase, amestecă totul cu bitum vâscos și lipicios, pun câteva figurine de zei și niște amulete în această masă puturoasă și o introduc în splendidul sarcofag. Apoi, capacul deasupra… și gata!
Dacă lucrurile s-ar fi derulat astfel, egiptenii n-ar mai fi meritat să se ostenească făcând și transportând giganticele sarcofage, asta e sigur. Pentru a conserva așchii osoase timp de milenii – ba, într-un mod cu totul lipsit de logică, chiar fără cap și coarne –, nu erau necesare niște recipiente colosal de mari de granit. Specialiștii sunt oricum unanim de acord că preoții egipteni din Antichitate n-ar fi făcut niciodată bucățele un taur sacru. Ar fi fost crimă, blasfemie. Sir Robert Mond scria: „Înmormântarea unei mumii într-o altă formă decât aceea care păstra intact întregul ei corp era de neconceput în vechiul Egipt.”
Și totuși este exact ceea ce pare să se fi întâmplat iară și iară. În structurile subterane de lângă Abusir au fost găsiți doi tauri îmbălsămați splendid. Bandajele de pânză, puse încrucișat peste trupul animalului și strânse cu sfori din fibre, erau nedeteriorate. În sfârșit, mumii de tauri bine păstrate! s-a exclamat cu bucurie, căci din bandaje ieșea chiar capul cu coarne. Specialiștii francezi, Mondirul Lortet și Mondirul Gaillard, au tăiat cu grijă sforile milenare și au desfăcut strat după strat de pânză. Consternarea lor nu poate fi descrisă în cuvinte; în interior era o harababură de oase de la diferite animale, care în parte nici nu se puteau atribui unei anumite specii. Cea de-a doua mumie, lungă de doi metri și jumătate și lată de un metru, care arăta în exterior realmente ca un taur perfect, era o amestecătură de minimum șapte animale diferite și conținea, printre altele, oase de vițel și de taur.
Toate cavourile destinate taurilor erau distruse. Or fi prădat jefuitorii de morminte, or fi zdrobit călugării conținutul sarcofagului făcând oasele bucățele? Jefuitorii de morminte au fost interesați în toate timpurile de aur și pietre prețioase, nu de mumii de tauri. În plus, ei nu furnizează nici cea mai mică explicație pentru descoperirea diverselor tipuri de oase de animale într-o pseudomumie de taur. Aici se poate suspecta mai curând a fi mâna călugărilor cu frica lui Dumnezeu, acționând într-un zel misionar exagerat, dacă pornim de la premisa că ar fi cunoscut intrările la toate necropolele de tauri. Atunci, în furia lor sfântă, călugării ar fi tras deoparte capacele sarcofagelor și ar fi tocat mărunt conținutul lor cu ajutorul unor drugi grei. Cam așa cum se zdrobesc strugurii. Nici această explicație nu ne duce mai departe. Urmele furiei creștine de distrugere ar fi trebuit să fie vizibile, bandajele să fie zdrențuite, figurinele de zei, îmbucătățite sau topite. Frații pioși ar fi aruncat probabil în fiecare sarcofag o cruce creștină, întru izgonirea Satanei păgâne, sau ar fi depus în galeriile subterane statuete de sfinți. Nimic din toate astea nu se poate constata. Unde sunt mumiile taurilor sacri Apis?

Transmiteri de date contradictorii

Dacă e să-l credem pe istoricul grec Herodot (cca 490–425 î.Ch.), care a călătorit prin anul 450 î.Ch. Mult prin Egipt și a discutat cu preoții de acolo, atunci căutăm zadarnic mumii Apis. Herodot consemnează că egiptenii și-ar fi mâncat pur și simplu taurii sacri. Ei socotesc taurii animale sacre ale lui Epaphos. De aceea îi examinează în felul următor: dacă se găsește chiar și un fir de păr negru la un taur, acesta este considerat impur. Verificarea este făcută de un preot desemnat special în acest scop. Animalul stă în acest timp în picioare și este apoi culcat pe spate; limba i se trage în afară, pentru a se constata dacă este fără semnele pe care le voi descrie în alt loc. Preotul analizează părul de pe coadă, ca să vadă dacă a crescut natural… Astfel este deci inspectat animalul, iar jertfirea lui se face în modul următor:
Animalul este însemnat și dus la altarul unde se procedează la sacrificiu. Acolo se aprinde focul. Apoi, preoții împrăștie vin peste animalul de jertfă, invocă zeul și taie animalul. După ce-l sacrifică, îi taie capul. Apoi îi jupoaie corpul, iar capul este transportat de acolo sub o ploaie de blesteme. Dacă se găsește o piață în apropiere unde fac grecii negoț, capul e dus la piață și vândut. Dacă nu există greci pe-acolo, capul animalului se aruncă în Nil… Spintecarea animalelor de jertfă și arderea au loc în mod diferit la diferitele jertfiri… După ce au jupuit animalul și au rostit o rugăciune, îi scot cavitatea abdominală; măruntaiele și grăsimea le lasă însă în corp. În schimb despart de trup coapsele, capul femural, omoplații și gâtul. Apoi umplu restul corpului animalului cu pâine curată, miere, stafide, smochine, tămâie, smirnă și alte mirodenii, și îl ard ca jertfă, după ce au turnat peste el o cantitate mare de ulei. Înainte de sacrificiu țin post. În timp ce jertfele ard, jelesc cu toții. După ce s-au tânguit îndeajuns, prepară din resturile animalului de jertfă un ospăț.
Toți egiptenii sacrifică tauri și viței care sunt curați; nu pot aduce în schimb vaci ca jertfă; ele sunt sacre pentru Isis…
Asta, conform lui Herodot. Dacă ar avea dreptate, întrebarea legată de necropolele de tauri nici n-ar avea sens. De ce atâta trudă cu sarcofagele din granit, o dată ce preoții se înfruptă din trupurile animalelor la un ospăț? În mod paradoxal, același Herodot descrie într-un alt loc îmbălsămarea unui taur, la care intestinele au fost separate de corp injectându-se ulei de cedru prin mațe. În general, scriitorii antici au transmis lucruri contradictorii când era vorba despre taurii divini. În timp ce Herodot îi pune pe preoți să se ospăteze din ei, Diodor din Sicilia îi lasă pe tauri să fie „înmormântați cu pompă”. Pliniu, Papinius Statius și Ammianus Marcellinus, cu toții scriitori romani ai Antichității, erau în schimb unanim de părere că taurii erau înecați într-un izvor sfânt.
Înecați – mâncați – îmbălsămați – mărunțiți… oare cum am prefera?
Într-o sursă egipteană veche, „Papirusul Apis”, chiar se relatează în toate amănuntele modul în care trebuia mumificat taurul sacru. Este descrisă fiecare mișcare, se notează câți preoți trebuiau să stea în timpul îmbălsămării și în ce loc, unde și cum urmau să fie puse bandajele – în dreapta și în stânga, de sus și de jos și încrucișat După curățarea cu apă și ulei, taurul trebuia acoperit cu sodă până la uscarea sa completă. În timpul întregii ceremonii, în fața taurului trebuia să stea un preot, să murmure formule de descântec și rugăciuni, și să supravegheze procesul de îmbălsămare, ca nu cumva să se facă mișcări greșite. Când animalul era în sfârșit înfășurat în câteva mii de metri de pânză, căpățână era fixată cu gips și între coarne se presa un disc de aur care simboliza proveniența taurului din zeul Soarelui. În cele din urmă, se introduceau în orbite ochi de sticlă, și mumia astfel prelucrată era transportată într-o procesiune solemnă la mormântul gata pregătit. Toate acestea ne sunt transmise amănunțit. Ce s-o fi întâmplat apoi care a schimbat în rău cursul lucrurilor?

Cine o fost Omar Khayyam?

Un cunoscut mă invitase la desert într-un restaurant tipic egiptean. S-au servit orez, pui, fasole gătită în aburi și amestecată cu ceapă și legumele naționale favorite, muluchija. Frunzele sunt gustoase și suculente, din muluchija se prepară supe condimentate sau supe consistente din zarzavaturi și carne. În timp ce ni se servea un vin tare de fructe, însoțitorul meu mi-a povestit că pe vremea cumplită a califului El Hakim, care a domnit între 996 și 1021 la Cairo, era executat pe loc oricine era prins mâncând muluchija. Califul cel sadic nu voia doar să-i reeduce pe egipteni, ci savura suferințele lor. După domnia califului El Hakim, niciun guvern egiptean nu și-a putut permite să restrângă plantarea de muluchija în vreun fel sau altul.
Convivul meu se îndopa cu poftă cu verdețuri. Ochii mei au poposit în acest timp pe sticla de vin. „Omar Khayyam” – am citit pe etichetă. Cine a fost Omar Khayyam?
— Cred că este numele viticultorului sau al angrosistului, a răspuns însoțitorul meu.
Un chelner, auzindu-ne discutând, l-a contrazis imediat:
— Omar Khayyam a fost pe vremuri domnitorul Egiptului!
Deodată în dreptul mesei noastre a răsărit ospătarul-șef și, cu un gest brusc din mână, i-a dat a înțelege subalternului său să plece:
— Omar Khayyam a fost un renumit general!
Ceea ce nu i-a convenit deloc clientului de la masa de alături.
— Omar Khayyam? Păi a fost căpetenie de beduini! a decretat, suflând din greu.
O, de n-aș fi pus întrebarea! Întregul restaurant s-a dedat cu un adevărat extaz ghicitului, iar curând lucrurile au început să se desfășoare ca la bursa de acțiuni.
— Amiral! a strigat unul.
— Întemeietorul Grădinii zoologice! l-a acoperit glasul puternic al altuia.
— Ce tot spui aici? a gesticulat un negustor mai în vârstă și cu strungăreață mare. Omar Khayyam a fost inginerul care a construit digul de la Assuan…
Multe zile mai târziu, stând de vorbă cu șeful săpăturilor din Sakkara, dr. Holeil Ghaly, am glumit pe marginea celor de mai sus:
— Cine a fost de fapt Omar Khayyam?
Stăpânul peste arheologii acelui loc a zâmbit, a luat un lexicon și a citit:
„Omar Khayyam, poet persan, matematician, astrolog, a trăit între 1048–1122; a tratat teme filosofice și a scris cântece de dragoste înflorate.”
Trebuie să știi să te adresezi omului potrivit.

Se găsește o piramidă

Stăteam în fața omului potrivit. Dr. Holeil Ghaly nu este un arheolog oarecare, el este, după cum îi spune titulatura, „directorul antichităților din Sakkara”. Un specialist perspicace, amabil, poliglot, care susținea chiar că ar fi citit câteva din cărțile mele.
— Fantezia este importantă până și la noi în arheologie, spunea.
Îmi doream să fi fost mai mulți arheologi ca el.
Regiunea arheologică din Sakkara este zona de săpături cea mai extinsă din Egipt, suprafața de săpături cea mai mare din lume. Începe la granița Gizehului, aproape de Abusir, și o ia în sus la șaizeci de kilometri la sud de Nil. În timpul lunilor de iarnă, lucrează întotdeauna mai multe echipe internaționale, care încearcă să smulgă nisipului din deșert și pământului stâncos de dedesubt misterele care zac ascunse acolo. Abia în primăvara lui 1988, o echipă franceză de la Collège de France a descoperit două piramide, până atunci necunoscute, din epoca lui Pepi I (2289–2255 î.Ch.).
„Doriți să vedeți piramida?” m-a întrebat dr. Ghaly.
Am pornit-o cu jeepul lui, trecând peste dunele de nisip, pe lângă porțiunea Sakkarei accesibilă turiștilor. Pe drum am aflat că acest faraon Pepi era cunoscut de mult. Era urmașul lui Teti (2323–2291 î.Ch.), întemeietorul Dinastiei VI. Teti, Pepi… astfel de nume simple ar trebui să aibă politicienii noștri! Piramida lui Pepi I este situată în Sakkara-Sud, și nu departe de ea, echipa franceză făcuse descoperirea: o piramidă din Dinastia familiei Pepi. Ce mare lucru s-o putea descoperi aici? m-am gândit; doar piramidele își înalță în mod obișnuit vârfurile din nisip!
Pe la ora 16, canicula era apăsătoare asemenea unei cortine din particule de jăratic și pătrundea în pori și pe sub pielea transpirată a capului. O ultimă smucitură, și jeepul se opri în fața unei găuri mari în pământ. Cât vedeai cu ochii – nici urmă de piramidă. Dr. Ghaly, colaboratorul meu Willi Dünnenberger și cu mine am pășit până la marginea găurii. Mi s-a oprit respirația, nu din cauza arșiței pe care pur și simplu puteai s-o tai cu cuțitul, ci a priveliștii care se deschidea la zece metri sub noi. Ne-am obișnuit deja să stăm în fața unei piramide, să-i admirăm contururile clare, proiectate pe cerul albastru de la orizont. Aici, lucrurile stăteau altfel. Aidoma unor călători în timp dintr-o dimensiune îndepărtată, ședeam la zece metri deasupra resturilor piramidei, care trebuie să fi servit locuitorilor încă cu milenii în urmă drept carieră ieftină de piatră. Oricum, se mai puteau recunoaște două suprafețe de piramidă cu niște blocuri de piatră șlefuite lună și intercalate perfect.
— De cât timp se sapă aici?
— În ultimele șase luni, echipa franceză a lucrat împreună cu niște arheologi egipteni și un total de o sută optzeci de muncitori, m-a lămurit dr. Ghaly. Acum, vara, nu se pot efectua săpături din cauza caniculei.
Arheologii de la Collège de France detectaseră cu ajutorul mijloacelor electronice piramida sub stratul gros de nisip și rocă. Există acum tot felul de metode noi despre care Heinrich Schliemann nici nu cuteza să viseze pe vremea lui. Cu magnetometrul se poate determina câmpul magnetic al unui anumit loc. Unitatea de măsură se numește „gamma”. Câmpul magnetic al pământului oscilează între 25.000 de gamma la ecuator și 70.000 la poli. Cu ajutorul unor șiruri complicate de măsurători este stabilită valoarea gamma a unui anumit loc și apoi se verifică cu sonde pentru luarea probelor dacă valoarea este aceeași pe întregul teren. Dacă rezultă neregularități, de exemplu din cauza metalelor sau a spațiilor goale din pământ, se apelează la „ground penetrating radar” (GPR). Funcționează asemănător unui ecometru. Emițătorul trimite impulsuri de înaltă frecvență în sol, care sunt reflectate și măsurate de o antenă specială. Un computer portativ monitorizează impulsurile și le transmite sub formă de unde și linii pe monitor. Dacă se depistează ceva anormal în sol, obiectul străin este pur și simplu încercuit cu GPR-ul. În acest mod, echipa de arheologi a făcut descoperiri fără să fi pus măcar mâna pe lopată. O echipă de fizicieni și arheologi de la University of California din Berkeley lucrează de zece ani la o hartă completă a structurilor subterane din Valea regilor.
Sunt localizate astfel cripte dispărute de mii de ani, sunt detectate prin radar cavouri subterane. În următorii zece ani putem scoate la lumina zilei mai multe comori arheologice decât în cei o sută de ani trecuți. Dacă se pornește în locul potrivit și nu se face economie de timp și bani, căutătorilor moderni de comori nu le scapă mai nimic. Însă din păcate există grupări religioase și politice cărora acest obiectiv arheologic nu le convine deloc. Sunt cei care trăiesc veșnic în ziua de ieri, temându-se de ceea ce ar putea dezvălui strămoșii.
— Se știe de fapt ce înseamnă numele de Sakkara? l-am întrebat pe dr. Ghaly pe drumul de întoarcere.
— Cuvântul este cunoscut încă în egipteana veche. Sakkara vine de la șacal.
— Cât de vechi sunt cele mai vechi descoperiri făcute în Sakkara?
Dr. Ghaly, un bărbat cu aspect foarte tineresc, clătină din cap:
— Povestea Sakkarei se întinde de la Dinastia I, care a început pe la 2920 î.Ch., și până în epoca creștină. S-au făcut aici chiar și descoperiri preistorice.
Aflându-mă tot mereu pe urmele taurilor sacri Apis, am întrebat cu interes:
— Am studiat foarte atent raportul săpăturilor întocmit de Auguste Mariette. Vă este cunoscut faptul că Mariette n-a găsit niciodată un taur în Serapeum?
Dr. Ghaly răspunse după un timp scurt de gândire:
— Da, îmi este cunoscut.
— Ne mai putem aștepta oare la descoperiri senzaționale în Sakkara?
Egiptologul zâmbi plin de înțelegere, arătându-și dinții albi care luceau asemenea fildeșului, contrastând cu părul său negru:
— Presupunem că ne sunt cunoscute vreo douăzeci de procente din Sakkara. Mai rămân sub pământ optzeci de procente necunoscute.
O, Doamne, mă fulgeră ideea, douăzeci la sută și atâtea întrebări fără răspuns! Ce surprize ne rezervă oare viitorul? Ce turist din Egipt, care vizitează în Sakkara în grup organizat piramida în trepte a lui Djoser (2630–2611 î.Ch.), zona de piramide a faraonului Unas (2356–2323 î.Ch.) sau mormântul măreț al nobilului Ti, bănuiește oare că pământul de sub picioarele sale este străbătut de mii și mii de tuneluri subterane labirintice? Cărui călător copleșit de caniculă, care-și soarbe în cortul său turistic ceaiul îndulcit sau bea dintr-o sticlă o Cola călduță, i se spune – și cine i-ar spune-o? – că în Sakkara zac milioane (!) de animale mumificate de toate speciile? O arcă a lui Noe supradimensionată – sub pământ!
În edificiul meu ideatic, sarcofagele monumentale pentru pseudoanimale joacă un rol-cheie. Răbdare, vă rog! Sunt pe cale să încercuiesc monștrii pentru care egiptenii nu precupețeau nici munca cea mai grea. De unde venea de fapt această obsesie de a mumifica totul? În cazul mumiilor umane atitudinea poate fi întrucâtva de înțeles. Dar în cazul animalelor?

Corp, ka și ba

Din textele de pe piramide, dintr-o mulțime de inscripții funerare, dar și din papirusuri și din cărțile unor scriitori antici ca Herodot, reprezentările religioase ale egiptenilor sunt bine ilustrate. Când zeul Khnum (cel cu cap de berbec) a modelat omul, l-a creat cu două părți: corp și ka. Corpul este trecător, ka este nemuritor. Acest ka este parte componentă a spiritului mare, universal, a vibrațiilor, ca să zicem așa, care însuflețesc totul. Corpul este numai materie care, fără ka, n-ar avea suflul vieții. Spre deosebire de el, ka este spiritual, atotprezent și etern. totuși, ka nu corespunde imaginii noastre despre suflet. Reinhard Grieshammer, un specialist de primă mână, scria în acest context:
„Au vrut să vadă în el un alter ego al omului sau un fel de spirit protector. Sigur este doar că în el se manifestă o anumită forță și putere. Noi știm că aspectul omului numit ka prinde viață o dată cu nașterea sa. Textele și desenele o dovedesc.”
Pe lângă ka, fiecare om mai are și un ba. Prin acesta se desemnează o stare care ia naștere abia din unirea corpului cu ka. Acest ba ar putea fi considerat drept conștiință, drept conștiință morală individuală, drept psyche sau drept conținutul informațional al unei vieți. Când moare corpul, ka se unește cu ba. „Se duce la Ra-ul său”, spuneau vechii egipteni când cineva murea. Corpul este acum un înveliș lepădat; ka și ba, în schimb, se unesc, sunt contopiți în veci și pășesc într-o altă dimensiune în fața zeilor și a strămoșilor.
Acest chip străvechi de a privi lucrurile care e propovăduit timp de milenii într-o formă sau alta de religii este astăzi din nou foarte la modă. Numele s-au schimbat, conținuturile au rămas aceleași. Îndărătul oricărei materii, fizica recunoaște până la urmă vibrație. Lumea atomului, a particulelor subatomice, din care este alcătuit totul, e dimensiunea radiației, a vibrației. Exemplu: un electron, partea componentă a oricărui atom, pulsează de 1023 de ori pe secundă. Asta înseamnă un 10 cu 23 de zerouri. Fizica, în goana ei după formula universală care ar putea explica totul, care ar putea armoniza, împăca totul, nu știe care este originea întregii vibrații, nu știe ce pune în mișcare motorul vibrației. Ezotericii și filosofii, la rândul lor, înzestrați doar cu slăbiciunile sentimentelor și ale rațiunii, spun: Totul este Unul, Fiecare este legat într-un fel de Fiecare.
Copacul, animalul, omul au vibrația, ka-ul; însă plantei și animalului le lipsește răspunderea propriilor fapte. Un copac, de exemplu, nu execută acțiuni care să poată fi evaluate drept corecte sau incorecte, bune sau rele, logice sau ilogice. În consecință, nu se dezvoltă niciun psihic, nicio răspundere individuală. Lipsește ba-ul. Abia trinitatea dintre corp, ka și ba face din om o personalitate unică ce se deosebește de orice alt om. Nimeni dintre noi, nici gemenii monovitelini, nu resimte, suportă, înregistrează aceleași experiențe în același mod, nimeni nu simte sau nu se bucură cu aceeași intensitate. Rămânem cu toții oameni, construiți din același aluat genetic de bază – și totuși nu sunt doi oameni egali. Noi am devenit ceea ce suntem.
Până acum, toate bune și frumoase. Dar acestea încă nu sunt un motiv pentru a mumifica un corp mort, învelișul gol fără ka și ba. La vechii egipteni se dezvolta tot mai mult ideea ciudată că acel ka ar fi legat de corp și după moarte, că ar avea nevoie de corp spre a se întoarce. Pentru ca lui ka și lui ba să le meargă bine în lumea de dincolo, corpul trebuia să fie conservat. Nu știm ce a dus egiptenii, precum și alte popoare care practicau mumificarea, la această concluzie stranie, ce contrazicea la urma urmei propria lor credință. Ei considerau că trupul era oricum un balast lipsit de valoare după ce era părăsit de ka și ba. Ideea că și corpul trebuie păstrat a dus obligatoriu la mumificări și la construirea de morminte întărite ca o fortăreață. Criptele erau prevăzute cu capcane și coridoare înșelătoare, spre a le asigura astfel împotriva dușmanilor și a hoților. Cu cât răposatul era mai bogat, cu atât i se dădea să aibă cu el mai multe comori. Nu numai aur, pietre prețioase și alimente durabile, ci și obiectele sale preferate, jucării, bijuterii, ba chiar patul și uneltele călătoreau împreună cu mumia în lumea tenebrelor. Decedatul trebuia să se simtă bine și să aibă cu el destule valori ca ofrande în lunga călătorie pe diferitele meleaguri ale lumii celeilalte.
Toate astea sunt corecte și dovedite prin descoperirile făcute în morminte… dar sunt și ilogice și false. Mă simt tentat să întreb: cât de tâmpiți îi considerăm de fapt pe vechii egipteni? Sau altfel: ce n-am înțeles noi când am cercetat și evaluat mormintele și textele vechi? Toate explicațiile pentru fastul funerar egiptean sunt construite pe o temelie de nisip, fiind contrare oricărei experiențe și concepții practice. De ce?
Mormintele au fost prădate în toate timpurile de urmași avizi, chiar și sepulcrele faraonilor atât de bine fortificate și izolate. Și asta nicidecum abia în ultimele două milenii, ci încă pe vremea când construirea alambicată, de anvergură, excentrică de morminte era în floare. La începutul Dinastiei XVIII deja (cca 1500 î.Ch.), de abia dacă exista vreun mormânt de domnitor care să nu fi fost jefuit. Din inscripții ne este cunoscut că faraonul Horemheb (1319–1307 î.Ch.) a pus să fie restaurat mormântul spart de jefuitori al colegului său Tuthmosis IV (1401–1391 î.Ch.). Tuthmosis tocmai petrecuse optzeci de anișori liniștiți în sarcofag. Faraonii și preoții știau fără urmă de îndoială că răposatul nici nu-și luase comorile și obiectele preferate în tărâmurile de dincolo, nici nu împărțise ofrande pe drum. În loc de a trage de aici concluzia înțeleaptă că întregul fast al mumiilor cu tot ce era legat de el este o înșelătorie, chiar și numai pentru că venea în contradicție cu concepția religioasă a unui ka spiritual și nemuritor, preoții și-au intensificat eforturile. Și-au mutat înmormântările în Valea Regilor de lângă Teba, săpând camere mortuare subterane în munți, asigurându-le cu capcane și monștri de stâncă și făcând în jurul morților și mai mult tărăboi decât înainte vreme. Mormântul lui Tutankhamon (1333–1323 î.Ch.) care, în mod excepțional, n-a fost jefuit, este grăitor în acest sens.
Dar ceva nu se potrivește!

Morții care dorm

Cu douăzeci și trei de ani în urmă, am emis în Erinnerungen an die Zukunft (Amintiri despre viitor) presupunerea, pe atunci exagerată, că egiptenii ar fi avut în vedere mai puțin o reînviere spirituală, cât una trupească:
„Așa se și explică îngrijirea și prepararea deosebită a cadavrelor îmbălsămate, aflate în camerele mortuare, care trebuiau să fie oricând gata pentru reîntoarcerea la viață. La ce altceva ar fi putut servi banii, podoabele, obiectele personale care erau puse în mormânt? Și, întrucât li se oferea chiar și după moarte tovărășia unora dintre oamenii de serviciu, închiși în mormânt încă înainte de a muri, avem, fără îndoială, o dovadă în plus că se considera inevitabilă continuarea vieții anterioare printr-una nouă, pe cât posibil în aceleași condiții. Mormintele, adevărate adăposturi antiatomice, de o rezistență extraordinară, erau menite să dureze o veșnicie, înfruntând furtunile tuturor timpurilor. Bunurile de preț pe care le conțineau – aur și pietre scumpe – își păstrau valoarea, rezistând oricăror deprecieri.”
Atunci am făcut trimitere la o carte a fizicianului și astronomului Robert C.W. Ettinger, care indica o metodă de păstrare a cadavrelor care să facă posibilă o readucere ulterioară la viață. Și astăzi?
În Statele Unite ale Americii – unde în altă parte? – există „American Cryonics Society” (ACS). Fondator și președinte al societății este matematicianul A. Quaife, care se opune categoric să considere moartea drept inevitabilă. Scopul organizației este pregătirea și congelarea cadavrelor, pentru ca mai târziu – peste decenii? secole? milenii? – să fie decongelate. În ceea ce privește animalele, experimentele sunt considerabil avansate. Dr. Paul Eduard Segall de la ACS confirmă că și-a congelat propriul câine și l-a decongelat după cincisprezece minute. A început să dea vesel și vioi din coadă! Pe hamsteri experimentul a fost făcut de sute de ori, fiecare al cincilea animăluț supraviețuind somnului la rece. Și pisici, pești, broaște țestoase au fost deja folosite cu succes drept cobai în acest tip de experiment. Animalelor li se extrage sângele care este înlocuit printr-un fel de soluție antigel, căci sângele ar îngheța, iar celulele ar plesni. Trupurile golite de sânge sunt așezate în niște rezervoare speciale cu azot lichid la minus 196 de grade. Când e vorba de oameni, se cugetă la o metodă pentru detașarea de trup a creierului și a anumitor organe sensibile și conservarea lor în recipiente separate. Cam așa cum se procedează deja la transportul de organe (pentru transplanturi). Frankenstein trimite salutări!
Acum câțiva ani am vizitat la Orlando (Florida, S.U.A.) o mare piramidă de înmormântări. Aici, cosciugul cu cei răposați nu mai este îngropat în pământ, nu mai este ars, ci pus într-un sertar la rece. Fiecare sertar are o tăbliță cu datele personale ale decedatului. Este notată și cauza morții. În centrul piramidei se află o cameră de reculegere, cu covoare pe jos. Rudele își pot vizita oricând morții. Lifturi silențioase deservesc numeroasele etaje din cadrul piramidei, viii și morții sunt învăluiți douăzeci și patru de ore din douăzeci și patru într-o muzică de orgă lăsată în surdină.
Ce concluzii ar trebui să tragă arheologii peste trei mii cinci sute de ani, dacă le-ar răsări din sertare etanșate și vaacumizate morți congelați sau cadavre mumificate? Trei mii cinci sute de ani… asta corespunde aproximativ intervalului de timp după care judecăm noi azi mumificările din Egiptul antic! Parcă aud deja obiecția că nu se poate face comparație, deoarece în Egiptul vechi au fost găsite și binecuvântările, și maximele care li se dădeau mumiilor să le aibă la drum. Din astfel de sfaturi și de instrucțiuni în legătură cu comportamentul lor după moarte au luat naștere textele funebre ale egiptenilor. Stă în picioare obiecția?
Cine este de acord, în deplinătatea facultăților sale mintale, să se lase congelat și chiar să pună să i se păstreze după moarte organele interne și creierul în recipiente separate, acela contează pe o renaștere fizică. Asta nu-i va împiedica pe urmași să pună versuri pioase și psalmi în congelator. „Bucură-te de o viață într-o lume mai bună”, ar putea fi scris acolo. Sau: „În noua ta viață vei fi eliberat de boala care te-a chinuit aici. Dumnezeu cel atotputernic și veșnic să te aibă în pază în timpul călătoriei tale și să te binecuvânteze.”
Din binecuvântări de genul acesta arheologii viitorului ar putea deduce că decedații ar fi crezut într-o a doua viață dincolo de moarte, la gândiți-vă! De unde să știm care cu precizie ce motive l-au determinat pe un faraon acum patru mii șase sute de ani când și-a construit un mormânt luxos pentru eternitate? După marile exemple, domnitorii, fiecare om voia bineînțeles să fie mumificat. Scopul inițial, speranța într-o renaștere trupească, s-a cufundat în negura uitării. Promovat de preoți, care făceau la urma urmei astfel cea mai bună afacere, în Egipt a început un cult al mumiilor care n-a avut egal în lume. Meserii noi – îmbălsămători, curățători de cadavre, tăietori de cadavre – au luat naștere, ramuri industriale întregi trebuie să fi produs pentru mumificare. Se executau sarcofage din granit, alabastru și lemn, se preparau cantități imense de miere, ceară, alifii, uleiuri și sodă, se făceau milioane de canopi și se țeseau câteva milioane de metri de bandaj și giulgiu.
Ce au devenit de fapt aceste mase de cadavre înfășurate?
După cucerirea imperiului faraonilor de către romani, preoțimea egipteană n-a mai vegheat mormintele. Ele au fost prădate cu miile, iar mumiile și sarcofagele de lemn – folosite pe post de combustibil. O dată cu pătrunderea creștinismului în secolul al II-lea, călugării au distrus galeriile subterane în care mumiile zăceau talmeș-balmeș, adesea stivuite unele peste altele. În Evul Mediu bântuia prin toată Europa o febră a mumiilor realmente grotescă. Mumiile erau preaslăvite ca având puteri terapeutice și erau folosite ca medicament! Părți de mumii, pulbere de mumii, piele de mumii și pastă de mumii erau recomandate împotriva paraliziilor, a insuficienței cardiace, a bolilor hepatice, a intoxicațiilor stomacale, a epilepsiei și chiar a fracturilor de oase. A început un adevărat export în masă a mumiilor din Egipt; farmaciștii europeni se băteau pe mumii. „Ceva mumie” făcea parte din fiecare dulăpior de medicamente de acasă și din fiecare trusă de prim-ajutor în călătorii, se lua „mumie” pe cale bucală sau sub formă de alifii și prafuri. După obsesia cu medicamentele preparate din mumii care a durat totuși două secole, a început ceea ce numea medicul și cercetătorul de mumii francez Ange-Pierre Leca „egiptomanie”. Mumiile au devenit obiecte de colecție mult râvnite. Erau expuse în muzee și la iarmaroace, plasate asemenea armurilor de cavaleri în foaierele caselor de nobili și se celebrau dezveliri publice de mumii. În secolul trecut, un om de afaceri din Maine, S.U.A., a început să fabrice hârtie din materia primă mumie. Spre supărarea inventivului fabricant, rășina și bitumul din mumii au dus la o schimbare a culorii hârtiei în maroniu. A fost data nașterii hârtiei de ambalat! Colile maronii, neadecvate ca hârtie de scris, au ajuns sub formă de suluri în comerțul cu amănuntul. Mumia servea acum la împachetat – „înfășurată pe veci”.

Milioane de animale în bandaje

Omul este un mănunchi de temeri, bucurii, tristeți și nădejdi. Mor părinții, iubita, un copil, un prieten. Omul n-are de ales, trebuie să se confrunte cu moartea. Continuă să existe în vreun fel cei care au murit? Le merge bine? Suferă? Se termină toate o dată cu moartea sau Dumnezeu și spiritele ne trag la răspundere pentru faptele noastre pământești? Nu știm. Cinci mii de ani de istorie omenească n-au adus răspunsuri la aceste întrebări eterne. Nu există nicio dovadă documentată și sigură din punct de vedere științific pentru o viață dincolo de moarte, pentru o reîncarnare. O, da, cunosc cărțile care susțin contrariul. Ele fie provin din reprezentări religioase, din filosofie, din ezoterică, fie sunt relatările unor întâmplări trăite: oameni care povestesc despre viața de dincolo, despre conștiința liberă în sfere cu o coloristică superbă, oameni care, intrând în niște stări asemănătoare celor hipnotice, se lasă purtați înapoi în existențe anterioare. Am citit multe despre astfel de experimente, m-am supus eu însumi unui experiment de întoarcere într-o viața precedentă. Există astăzi grupuri de cercetători care comunică prin intermediul benzilor magnetice cu cei răposați, alții care izbutesc să facă să apară ca prin minune pe ecranele TV sau pe monitoare imagini ale celor din lumea de dincolo. Unele dintre aceste elemente par evidente, sună ispititor, în anumite cazuri chiar convingător. Numai că omul de știință nu poate să facă nimic cu ele. El cere experimente repetabile, vrea date ce pot fi arătate, care nu mai permit nicio altă interpretare decât aceea a renașterii sau a vieții de dincolo de moarte. Relatările unor întâmplări trăite, cu sau fără hipnoză, nu sunt valabile în știință.
Această căutare insistentă de răspunsuri dincolo de propria moarte ține de neliniștea și zbaterea omenească. Prea anevoioasă și chinuitoare a fost istoria propriei vieți. Și toate astea pentru nimic? O viață scurtă pentru o moarte lungă? Niciodată! Nu poate, nu are voie să fie așa! Viața trebuie să aibă sens dincolo de moarte.
Vechii egipteni erau la fel de puțin imuni ca noi la asemenea reflecții. Cine caută răspunsuri găsește răspunsuri. Și întrucât nu ne putem mulțumi cu ideea unui final definitiv, în conștiința noastră licărește flacăra speranței. Există o șansă de a scăpa de moarte Reîncarnarea! Pe moment nu este relevant dacă pe plan spiritual sau fizic. Credința trainică în renașterea într-o viață mult mai frumoasă devine acum sensul existenței. Speranței îi cresc aripi, acum truda zilnică, chinui, supărarea și nedreptățile devin suportabile. Având la temelie speranța în renaștere se formează – astăzi! – societăți americane cum este ACS și tot așa se formau – atunci! – organizații religioase pentru mumificări.
Toate acestea sunt de înțeles, sunt conceptibile în gând. Doar e vorba, la urma urmei, despre propriul eu. Dar ce îndeamnă totuși un popor să mumifice milioane și milioane de animale? Că o lady înstărită pune să-i fie înmormântate ca o ființă umană cățelul sau pisica preferată face aproape parte din rutina vieții cotidiene. Cimitirele pentru animale o demonstrează. Singurătatea omului a creat în toate timpurile o relație specială cu animalul de casă. Asta se numește ușor condescendent dragoste oarbă Dar de ce să se mumifice sute de mii de crocodili, șerpi, hipopotami, arici, șobolani, broaște și pești? Ăștia chiar că nu făceau parte din categoria animăluțelor domestice drăgălașe! Iată aici o listă (incompletă) a animalelor pe care le mumificau vechii egipteni.


Printre săpătorii cei mai renumiți și fără îndoială cei mai de succes din Sakkara s-a numărat dr. Walter Brian Emery (1903–1971). Ca tânăr egiptolog a făcut parte din echipa care dăduse sub orașul-templu Armant (On-ul de sud) peste tunelurile subterane ale Bucheum-ului. Începând cu 1935, a făcut săpături aproape exclusiv în Sakkara. A descoperit cele mai vechi morminte de faraoni din Dinastia I împreună cu mormintele secundare ale oamenilor din suită care trebuiau să-și dea viața la moartea personajului principal. Când, în 1964, Emery a scos la iveală un mormânt mai recent din vremea Ptolemeilor (de pe la 330 până la cucerirea romană), a dat la o adâncime de 1,25 m de rămășițele unei vite care fusese înfășurată odinioară în lințolii. Șase metri mai jos se afla în sol un urcior din lut cu un capac conic. Emery l-a scos din pământ, curățându-l cu grijă, și a observat la stânga și la dreapta lui alte urcioare de același fel, dintre care unele purtau semnul zeului lunii, Thot. Peste cinci sute de vase au ieșit astfel la suprafață, fiecare conținând o mumie de ibis.
La numai câțiva metri la est de mormântul nr. 3510 din Dinastia III (2649–2575 î.Ch.), Emery a dat la o adâncime de 10 m peste un puț umplut de jos până sus cu mumii de ibiși. Uimirea săpătorilor a fost de nedescris când au descoperit că puțul dădea într-un gang principal lung și șerpuit, din care se ramificau peste cincizeci de coridoare adiacente, care se bifurcau la rândul lor în alte puțuri. În total, un labirint lung de mai mulți kilometri cu, estimativ, vreun milion și jumătate de mumii de ibiși! Toate păsările fuseseră preparate cu grijă, învelite în bandaje și băgate în urcioare în formă de vaze. Urcioarele stăteau strâns stivuite până la tavan, piciorul unuia atingând gura următorului. În coridorul principal, înalt de 4,5 m și lat de 2,5 m, s-ar fi putut trece lejer cu un tractor. Labirintul subteran, despre care călătorul francez în Egipt Paul Lucas scria la începutul veacului al XVIII-lea că parcursese în interiorul lui peste patru kilometri, nu este nici până astăzi explorat în întregime. Intrările deschise odinioară de Emery sunt iarăși acoperite cu nisip. Ce se putea face cu milioane de mumii de ibiși? Poate descoperă în curând un negustor de obiecte de ceramică aici afacerea vieții lui. Un milion și jumătate de vase își așteaptă mușteriii.
Dacă e vorba despre cantitatea păsărilor, atunci descoperirile mumiilor de ibiși de la Tuna el-Gebel bat evident toate recordurile. Tuna el-Gebel este situat în apropiere de vechiul oraș-templu Hermopolis, circa patruzeci de kilometri la sud de el-Minia. Acolo au localizat egiptologii un cimitir subteran de animale, care se întindea pe o suprafață de șaisprezece hectare. Prin două galerii, săpătorii au ajuns într-un veritabil oraș în stâncă, cu străzi, fundături și încăperi întortocheate, pline cu mumii de ibiși, dar și de șoimi, flamingo și paviani. Numai ibiși au fost numărați patru milioane în aceste catacombe! Este cunoscut că Hermopolis cu Tuna el-Gebel, aflat la șapte kilometri vestic, se bucura de o înaltă apreciere, ca loc de pelerinaj și sălaș al animalelor sacre, până în epoca grecilor și romanilor. O stelă a faraonului Ekhnaton (1365–1347 î.Ch.) este considerată monumentul cel mai vechi din necropolă. Între faraonul Ekhnaton și epoca romană e o distanță în timp de o mie trei sute de ani. Ce putere de convingere trebuie să iradieze o religie care ține treze aceleași idealuri o perioadă atât de lungă de timp? Dar de fapt nici nu știm dacă originile necropolei animalelor de la Tuna el-Gebel nu datează dintr-un trecut și mai îndepărtat, și anume cu încă vreo mie de ani în urmă.

Lăzi pentru paviani

În Abydos, știm acest lucru. Abydos este situat la vreo cinci sute șaizeci de kilometri de Cairo în sus pe Nil. Locul este deosebit de important din punct de vedere arheologic, pentru că mormintele de la Abydos provin din Dinastia I și II, deci dintr-o vreme care, măsurată de azi, ajunge la cinci mii de ani în trecut. Abydos era locul central de cult pentru zeul Osiris, căruia îi era încredințată stăpânirea asupra a tot ce este pământesc. El a fost cel care a introdus pe pământ lucruri atât de folositoare precum agricultura și viticultura, fiind numit de aceea de către oameni „cel desăvârșit”. Osiris avea un frate pe nume Seth care, invidios pe popularitatea de care se bucura Osiris, l-a atras într-o cutie, l-a făcut bucăți și a aruncat părțile în Nil. Legenda spune că la Abydos ar fi înmormântat capul lui Osiris. Nicio mirare, așadar, că primii faraoni cereau să fie înmormântați întru odihnă veșnică în apropierea preaveneratului Osiris. La Abydos n-au fost descoperite numai morminte regești extraordinare, ci și mormintele servitorimii, ale funcționarilor superiori și chiar ale femeilor din harem, care trebuiau să-și urmeze stăpânul în groapă. Nu ni s-a transmis dacă o făceau voluntar sau silit. Era o mare cinste să fii înmormântat la Abydos.
De aceea nu prea înțelegem de ce tocmai în pământul sfânt din Abydos zac mii și mii de mumii de câini. Când, la începutul acestui veac, arheologii au deschis un puț baricadat cu pietre, au dat peste ganguri subterane înalte de un metru și jumătate și late de doi metri. Coridoarele se terminau în camere mortuare umplute până la tavan cu leșuri de câini. Înfășurate în pânzeturi albe, animalele zăceau peste tot, îngrămădite unele peste altele în șiruri de câte zece. O transportare a cadavrelor de câini s-a dovedit imposibilă; mumiile se dezintegrau la cea mai mică atingere. Oricum, printre cățeii stivuiți s-au găsit câteva lămpi romane de ulei din primul secol precreștin. Aceasta conduce la concluzia că mumiile de câini au fost așezate în criptele din Abydos timp de milenii, până în epoca romană. Dar se poate și ca, pur și simplu, jefuitorii romani de morminte să-și fi lăsat pe la anul 100 î.Ch. Lămpile de ulei în cavourile sufocante de la Abydos.
Mumii de animale… cât privești cu ochii. Iar cu aceasta abia de a fost străpuns vârful aisbergului, la să ne amintim: numai douăzeci de procente din Sakkara ne sunt cunoscute! Săpătorului neobosit Walter Emery, căruia i-au căzut în mâini milioane de mumii de ibiși în Sakkara, i-a izbutit și o altă descoperire spectaculoasă. În timpul procesului de dezgropare a unui templu din epoca faraonului Nectanebos I (380–322 î.Ch.), Emery a dat peste o mică încăpere ce scotea la iveală un acces spre gangurile aflate mai în adânc. De ambele părți ale coridorului principal erau săpate în stâncă nișe dreptunghiulare. În fiecare nișă se afla o ladă de lemn și înăuntru paviani înveliți în giulgiu. Picioarele animalelor erau băgate în calcar sau gips, probabil spre a se împiedica răsturnarea sarcofagelor dreptunghiulare de lemn Gangul principal de vreo două sute de metri lungime ajungea în colțul din sud-est într-o încăpere lunguiață fără nișe. Emery și echipa sa au luminat de jur-împrejur cu lămpi, s-a descoperit astfel o scară abruptă. Ea ducea într-un cavou plasat mai adânc, care se întindea la nesfârșit spre est și spre vest. Aidoma unui șirag de perle se înșira nișă după nișă; în fiecare nișă stătea vertical o ladă de lemn cu un pavian mumificat. Când Emery scoase la iveală niște dărâmături într-o parte a galeriei situate ceva mai sus, muncitorii se împiedicară de mulajele în gips ale unor părți de corp omenesc: brațe, mâini, picioare, labele picioarelor, dar și peruci și capete întregi. Egiptologul francez Jean Philippe Lauer, pe vremea aceea colaborator al lui Walter Emery actualmente marea autoritate în materie de Sakkara, menționa:
„Fără îndoială, aici avem de-a face cu «daruri votive medicinale» lăsate de pelerini bolnavi în căutare de tămăduire, fie pentru a-i comunica astfel zeului felul bolii lor și partea corpului afectată, fie în semn de recunoștință pentru însănătoșirea produsă deja.”
Emery puse să fie curățate galeriile cu paviani, intuind că va avea parte și de alte surprize. Era tipul săpătorului neobosit și cu instinct de explorator, comparabil unui Auguste Mariette. Într-adevăr, Emery dădu la etajul inferior al cavoului peste o nișă care forma legătura spre noi complexuri labirintice subpământene Unele dintre aceste coridoare erau „pline de sus până jos cu mumii de ibiși în urcioare din ceramică perfect conservate. Mii de astfel de mumii blocau trecerea.” În timpul perioadei de săpături dintre 1970 și 1971, Emery a găsit cadavre de păsări de pradă. Numărul total al vulturilor, șoimilor, uliilor, corbilor și ciorilor putea fi apreciat doar în mare. Specialistul Jean Philippe Lauer, care a văzut cu propriii ochi „rețeaua imensă de cavouri subterane” vorbește despre o cifră care „ar putea ușor depăși milioanele”. Din câte se știe până astăzi, egiptenii au venerat și mumificat în total treizeci și opt de specii diferite de păsări.
Lui Emery îi era limpede că gangurile de sub pământ trebuiau să se afle într-o oarecare relație cu construcțiile de pe pământ din Dinastia III (2649–2575 î.Ch.). Soarta nu i-a mai lăsat răgazul să-și demonstreze teoria. În timpul săpăturilor care-l fascinau și-l atrăgeau sub vraja lor, a suferit o comoție.

Ritualul mumiilor și vraja morții

Cine reflectează la eforturile și risipa făcute de egipteni pentru a prepara milioane și milioane de mumii de animale ajunge să cadă pe gânduri: forme sacre de viață închinate zeilor? Da, asta trebuie să fi fost. Pentru indieni de exemplu, vaca mai este și astăzi un animal sfânt. Totuși, încă nu le-a trecut prin minte să frece animalul mort cu mirodenii, să-l lase – cât de anevoie! – să se usuce, să-l bandajeze artistic, să-l vâre în sarcofage uriașe și să-l înmormânteze în cripte care trebuiau mai întâi smulse stâncii prin sudoarea frunții. (În paranteză fie spus: și pentru egipteni vaca era sacră. Cine a preluat de la cine?).
În țara de pe Nil nu se mumificau numai păsări, paviani și câini, ci în canopi se aflau și ouă de ibiși, uneori în număr de patruzeci sau o sută, fiecare fiind învelit cu grijă în stofă. În necropola Tebtynis, un cimitir subteran aflat la vest de Nil în oaza Medinet el-Fayyum, au fost numărați peste două sute de mii (!) de crocodili mumificați! Printre cadavrele de crocodili descompuse și parțial mâncate de insecte – urcioare de lut cu ouă de crocodil împachetate cu grijă. Din cele transmise de scriitorii antici (Herodot și alții) se cunoaște chiar și numele unui labirint și mai mare pentru crocodili divini: Sucheion. Acest Sucheion n-a putut fi localizat nici până în ziua de azi.
Furia de mumificare a egiptenilor n-a cruțat nici măcar șerpi și broaște. Diferite specii de șerpi otrăvitori de care era Egiptul plin au fost unse cu alifii înmiresmate, înfășurate în benzi înguste de pânză și băgate în sarcofage lungi de lemn. Broaște mumificate au fost înghesuite cu bandaje cu tot în recipiente mici de bronz. Da, și preoții din Esna, un oraș situat la cincizeci de kilometri mai sus de actualul Luxor, s-au specializat chiar în mumificarea peștilor. Au fost descoperiți cu miile, bandajați cu meticulozitate, de la specia cea mai mică până la cea mai mare, într-un sarcofag de pești la zece kilometri la vest de orașul Esna.
Din perspectiva de azi, ritualul absurd al mumiilor egiptenilor nu poate fi conceptibil decât dintr-o motivație religioasă. Ei considerau animalele ca fiind sacre și credeau că și bietele dobitoace posedau un ka și că acesta avea nevoie în viața de apoi de trupul pământesc. Din punct de vedere economic, totul era oricum o eroare. Cantități enorme de obiecte de valoare și de metale nobile luau drumul sarcofagelor și al mormintelor, un număr inimaginabil de ore de muncă era investit în mumii și în tot ce era legat de ele. Pentru ce? Pentru niște învelișuri uscate de cadavre, despre care egiptenii știau dintr-o experiență milenară și din observația de zi cu zi că nu se întâmpla nimic cu ele? Conținutul nici unui bandaj nu prindea viață de la sine, nicio mumie de crocodil nu începea să se agite încercând să-și croiască drum afară din lințoliu, niciun lătrat de câine nu se auzea tulburând liniștea adâncă a necropolelor. Nu există nici cea mai mică îndoială: egiptenii și-au practicat adorația animalelor încă din timpuri preistorice, ea nu este un obicei introdus de preoții faraonici. Ce credință sau erezie a putut fi atât de puternică încât să supraviețuiască unor milenii de istorie egipteană?
Este aceeași întrebare care n-a dat liniște nici scriitorilor Antichității. În capitolul 86 al Cărții I, Diodor din Sicilia scrie:
„Această minunată adorație a animalelor de către egipteni care depășește orice credință îi pune în mare încurcătură pe cei care vor să investigheze cauzele unor astfel de lucruri. Opinia preoților față de ele trebuie, după cum am mai spus când ne-am referit la credința lor în zei, ținută secretă; poporul egiptean enumeră însă următoarele trei cauze, dintre care prima este pur și simplu legendară și corespunde doar naivității vechilor timpuri. Ei spun că primii zei, copleșiți, din cauza numărului lor mic, de multitudinea și nelegiuirile oamenilor născuți pe pământ, ar fi luat înfățișarea anumitor animale și ar fi scăpat astfel de cruzimea și violența oamenilor. Când, mai târziu, au devenit stăpâni asupra întregului univers și a tuturor ființelor lui, s-ar fi arătat recunoscători față de toți cei care fuseseră cauza salvării lor și ar fi declarat drept sacre acele specii de animale pe care le imitaseră.
Al doilea motiv pe care-l menționează este următorul: demult, egiptenii ar fi pierdut numeroase lupte din cauza dezordinii din armatele lor și de aceea le-ar fi venit ideea să dea fiecărei divizii un semn distinctiv. Astfel ar fi făcut imagini ale acelor animale pe care le mai venerează și azi, le-ar fi pus pe lănci și le-ar fi dat comandanților să le poarte; în felul acesta fiecare soldat putea ști și recunoaște unitatea din care făcea parte…
A treia explicație dată este folosul adus de fiecare dintre aceste animale societății omenești în general și indivizilor în parte…”
Aceasta este, după cum subliniază în mod expres Diodor din Sicilia, numai opinia poporului, căci știința preoțească despre originile adorației animalelor trebuie „ținută secretă”. Încă de pe-atunci!
Scriitorul grec Lucian (pe la 120 d.Ch.), avansat la o vârstă înaintată în funcția de secretar imperial în Egipt, scrie că acest cult al animalelor practicat de egipteni s-ar trage din astrologie. Egiptenii ar fi venerat în diferite regiuni diferite semne de pe cer și le-ar fi transferat asupra animalelor locale. Alți scriitori antici contrazic această concepție. Adorația animalelor ar fi fost generată de sentimentele de frică și groază sau de faptul că înfăptuiau minuni. Diodor din Sicilia relatează un astfel de miracol:
„Mai circulă și o altă legendă despre aceste animale. Un rege bătrân, Menas, urmărit de propriii lui câini, s-a refugiat în lacul Moeris, a fost salvat în mod miraculos de un crocodil și transportat pe celălalt mal.”
Nimic altceva decât legende și povești produse de imaginația omului, suntem tentați să zicem ironic. Zace ceva îndărătul lor? Vreun adevăr primordial interpretat greșit, cunoscut numai preoților și celor inițiați? Specialistul dr. Theodor Hopfner, care s-a confruntat încă acum șaptezeci de ani în amănunt cu cultul egiptean al animalelor și căruia îi erau cunoscute toate scrierile scriitorilor antici, rezuma:
„Niciuna din aceste fapte nu explică de ce egiptenii au ajuns la presupunerea că zeii s-ar fi întruchipat în animale. După cum cauza cultului animalelor n-a fost încarnarea zeilor în animale, n-a fost nici încarnarea sufletelor morților în animale; în general, nu poate fi vorba despre metempsihoză… în cazul Egiptului.”
Și atunci? Interesant este faptul că în cadrul unei specii numai anumite exemplare erau considerate sfinte. Nu pe orice gazelă și orice câine, nu pe orice vacă și orice taur puneau preoții sigiliul divin, ci doar pe anumite animale cu caracteristici inconfundabile. Herodot scrie despre taurul Apis pătat în alb și negru că așa-numitul Apis are următoarele semne caracteristice: este negru, pe frunte are o pată albă pătrată, pe spate, imaginea unui vultur, perii cozii lui sunt dubli, iar sub limbă se poate recunoaște imaginea unui gândac.
Acest taur cu totul special – și numai el! – era adorat încă în Egiptul preistoric. Strămoșii necunoscuți vedeau în taurul divin un descendent din Cosmos, opera zeului Ptah. Această adorație foarte timpurie este atestată de amuletele cu capete de tauri găsite la Abydos sau de discurile solare aurii fixate taurilor Apis între coarne. Istoricul și filosoful grec Plutarh (în jurul anului 50 d.Ch.) scrie că taurul divin nu s-a născut pe o cale naturală, ci a pășit în viață datorită unei raze de lună căzute din cer. Astfel de concepții sunt confirmate de o stelă găsită de Auguste Mariette în Serapeum. Despre Apis scria acolo: „Tu n-ai tată, ci ești creat din cer.” Și Herodot consemnează viziuni asemănătoare, și anume că egiptenii afirmă că, înainte de a-l aduce pe lume pe Apis, vaca este fecundată de o rază din cer.
Cândva, în negura timpurilor, zeii au jucat un joc cu Apis (și alte animale), și asta încă într-o vreme „pe care n-o mai putem cuprinde din punct de vedere istoric”. Astfel, punctul de pornire al cultului animalelor se află undeva în tărâmuri mitice, învăluit în ceața acțiunilor contradictorii ale zeilor pe care niciun om nu le înțelegea. Acești zei, având o obârșie supranaturală, împlineau imposibilul, făceau fapte de neconceput pentru oamenii simpli. Aduceau animale la viață – cine poate oare așa ceva? –, trăiau în animale, acționau prin animale. Animalele erau cele care le furnizau zeilor informații despre oameni, animalele erau cele care susțineau zeii în lupta dintre ei și în cea împotriva oamenilor. Divină este și crearea de noi animale, cuplarea unor specii de animale care nu există în natură. De origine divină sunt toate ființele hibride, monștrii și sfincșii de tot felul. Toate astea erau nițel cam mult pentru rațiunea limitată a unor oameni de abia ieșiți din epoca de piatră. Până și fantezia omenească, oricât ar fi ea de bogată și de visătoare, are nevoie de impulsuri. Nimic nu vine din absolut nimic – nici măcar produsele fanteziei.

Animale pe planșeta de desen

În ultima mea carte mi-am exprimat o suspiciune care de atunci s-a intensificat și care – se va vedea – poate fi pusă într-un chip ispititor în legătură cu cultul antic al animalelor. Am tratat dezvoltările și posibilitățile viitoare ale tehnologiei genelor, am arătat clar că, fără niciun dubiu, geneticienii vor fi într-un viitor apropiat în stare să creeze noi făpturi și să le combine pe cele existente. Citat:
„Dezvoltarea face salturi nebunești și dovedește că practica poate fi mai rapidă decât speculația cea mai temerară. În aprilie 1987, Biroul american de brevete (US Patent and Trademark Office) a comunicat că pe viitor va garanta protecție prin patentă și «organismelor vii multicelulare», în măsura în care se vor baza pe un program care nu apare în natură. A fost astfel legalizată o dezvoltare care se practica de mult: până în martie 1987, în S.U.A. Fuseseră deja solicitate brevete pentru peste două sute de microbi cu mutații genetice, care, spre exemplu, neutralizează țițeiul scurs sau produc insulină. În aprilie 1987, s-au înaintat cincisprezece cereri de brevetare pentru animale care nu există în natură. Astfel, oamenilor de știință de la Universitatea California le-a izbutit o încrucișare între oaie și capră pe căi biotehnice; această nouă specie de laborator are partea anterioară a unei oi și partea posterioară a unei capre. Criticii îngroziți au fost liniștiți cu asigurarea că monstrul era numai prototipul unei serii al cărei model designerii californieni de animale promiteau să-l îmbunătățească.
Oare atunci cine să mai aibă tupeul să afirme că n-au putut exista niciodată, dar absolut niciodată, cai înaripați? Șoareci zburători (lilieci) și pești zburători există de milenii. Dacă aceste creaturi sunt produsele unei evoluții naturale sau provin din laboratorul unor vizitatori extratereștri este o întrebare pe care acum vom avea probabil voie s-o punem.” Asta era starea lucrurilor în 1987. Acele ceasornicului s-au tot învârtit de-atunci.
În 1976, în California a fost înființată firma GENENTECH. Scopul ei era cercetarea folosului practic al medicamentelor obținute pe cale genetică și valorificarea lor comercială. În primii săi ani de existență, firma a făcut cheltuieli numai pentru investiții și salarii, căci nimeni nu credea cu adevărat într-o victorie. Între timp, cifra anuală de afaceri a crescut la două sută cincizeci de milioane de dolari, GENENTECH lucrează de mult cu mare profit și în toată lumea au răsărit ca din pământ alte trei sute de firme asemănătoare. Ce se produce aici? Pe ce cale diabolică a dat din nou lovitura capitalismul ăsta fără pic de inimă? În 1979, GENENTECH a reușit să doneze gena pentru insulina umană, un an după aceea a fost produs interferon-alfa. A urmat un preparat fabricat pe cale genetică, protropina, un hormon de creștere cu care sunt înlăturate la copii tulburări de evoluție.
Pentru aceste produse și altele asemănătoare se acordă licențe – licențele aduc bani. GENENTECH contează pe obținerea în scurt timp a patentei pentru un preparat care face minuni în vindecarea rănilor. Se petrece ca la zeii din mitologie: rănile deschise se închid – hocus pocus! – aproape peste noapte.
În 13 iunie 1988, cotidianul Die Welt relata:
„Unul dintre proiectele cele mai ambițioase ale biologiei moleculare, descifrarea completă a materialului ereditar uman, capătă acum forme concrete. La trei miliarde de dolari se estimează că se ridică totalul costurilor acestui «proiect genom» care este dezbătut de vreo doi ani cu argumente contradictorii printre oamenii de știință… Aceștia vor să analizeze în câțiva ani, cu o risipă imensă de personal, aparatură și bani, întreaga substanță ereditară umană până la pietrele sale de construcție cele mai mici.”
Și o vor face. Omul produs pe cale genetică bate la ușă. „Proiectul genom” nu trebuie să cuprindă însă doar omul, ci și „alte organisme”. Doar ne înrudim cu toții între noi, nu-i așa? Geneticienii de la Universitatea Texas au dezvoltat deja un procedeu prin care animalele modificate prin manipulare genetică pot fi deosebite imediat de cele „autentice” sau „originale”. Jocul este ușor. În gena transformată se adaugă o genă suplimentară care declanșează luciferina. Este enzima căreia licuricii îi datorează lumina lor rece. Enzima se moștenește la generațiile următoare, toți urmașii au gena luciferinei. O mică probă de țesut este suficientă pentru a constata dacă un animal din a n-a generație provine dintr-un predecesor cu mutații genetice. Proba de țesut, tratată cu anumite chimicale, începe să licărească.
Pentru mine a fost dintotdeauna învăluit în mister cum de reușeau zeii mitici să distingă instantaneu anumite făpturi de altele de același fel. Vălul începe să se ridice.
Dr. Tonz Flint, director al Grădinii zoologice londoneze, a înființat de curând o „bancă de animale”. Aceasta adăpostește celule-ou, semințe, embrioni și material genetic de bază ale speciilor de animale care sunt amenințate să piară în următorii douăzeci de ani. Pentru ca geneticienii viitorului să le poată face să renască. Zeii trimit salutări!

Manethon și Eusebiu – doi martori

Este oare într-adevăr prea tras de păr, prea speculativ să transportăm viitorul previzibil în trecutul mistic? Una cu alta chiar n-are nimic, dar absolut nimic de-a face? Taurul Apis atât de special ar putea să fie rezultatul unei manipulări genetice? Aș dori să las să vorbească doi martori care sunt cu câteva mii de ani mai în vârstă ca mine.
Manethon este numele unuia dintre ei. A fost marele preot și scribul templelor sfinte din Egipt. Istoricul grec Plutarh îl menționează pe Manethon ca fiind contemporan cu primul rege ptolemeic (304–282 î.Ch.). Plutarh scrie că regele a pus să fie dusă la Alexandria o sculptură grea și preotul Manethon a fost singurul capabil să-l informeze pe rege „că făptura enigmatică este un Serapis”. Manethon trăia la Sebennytos, un oraș din delta Nilului, unde și-a compus și opera în trei volume despre istoria Egiptului. A fost martorul ocular al sfârșitului imperiului de trei milenii al faraonilor și, ca erudit ce era, a scris cronica zeilor și regilor săi. Textul originar al lui Manethon s-a pierdut, dar istoricul grec Iulius Africanus (mort în anul 240 d.Ch.) a preluat pasaje esențiale din cărțile lui Manethon.
Cel de-i doilea martor este tot un istoric, Eusebiu, decedat la 339 d.Ch., care a intrat ca episcop din Cesareea și cronicar creștin timpuriu în istoria ecleziastică. Și Eusebiu citează amănunțit din operele lui Manethon, dar și din multe alte surse, după cum notează în prefața Cronografiei lui:
„Am parcurs variatele scrieri de istorie ale străbunilor: ce relatează caldeeni și asirieni, ce scriu și egiptenii…”
Manethon și Eusebiu se completează în multe informații transmise, chiar dacă Eusebiu tinde adesea să interpreteze creștinește, în timp ce Manethon redă în mod rece cifre și nume. Manethon își începe istoria cu înșiruirea zeilor și a semizeilor, indicând anii de domnie ai acestor făpturi, ceea ce-i face pe arheologii noștri să se înfioare. După Manethon, zeii ar fi stăpânit în Egipt 13.900 de ani, iar semizeii care le-au urmat – alți 11.000 de ani în total. (Voi reveni la aceasta într-un alt loc.) Zeii ar fi zămislit diferite ființe, monștri și creaturi mixte de tot soiul. Este exact ceea ce confirmă înaltul demnitar bisericesc Eusebiu:
„Și existau acolo alte animale, dintre care unele create de ei înșiși și înzestrate cu forme dătătoare de viață; și ar fi plămădit oameni, din aceia cu două aripi; și alții cu patru aripi și două chipuri și un trup și două capete, femei și bărbați, și două naturi, bărbătească și femeiască; și alți oameni, cu coapse de capre și coarne pe cap; și alții, cu picioare de cal; și alții, cu aspect de cal în partea posterioară și de om în cea anterioară, care au formele hipocentaurilor; și ar fi zămislit și tauri cu cap de om și câini cu patru trupuri, ale căror cozi ar fi ieșit, aidoma cozilor de pește, din părțile posterioare; și cai cu cap de câine; și oameni și alți monștri cu cap de cal, trup de om și coadă de pește; și tot felul de dihănii cu formă de balaur; și pești și reptile și șerpi și multe făpturi fabuloase și ciudate, de specii diverse și forme variate, ale căror imagini le păstrau una lângă alta în templul lui Belos.”

Hibrizi cât vezi cu ochii

Ceea ce afirmă Eusebiu aici e cam prea de tot! Trebuie citit de două-trei ori, pentru a rumega în liniște, până când celulele cerebrale vor putea înregistra picătură cu picătură grozăvia acestei comunicări. Cum era pe-atunci? Să fi existat „oameni cu două aripi”? Totul e o absurditate? Atunci de ce ne privesc prin toate marile muzee ale lumii reliefurile lor de pe stele și sculpturile lor? Numai că acolo ele nu poartă eticheta „oameni cu două aripi”, căci arheologia noastră modernă, lipsită de orice fantezie, le numește „genii înaripate”, „oameni cu coapse de capră și coarne pe cap” – o prostie accentuată? Ei bine, ce-ar fi să aruncăm o privire asupra sigiliilor și a pereților templelor sumeriene și asiriene? Imagini ale unor astfel de himere există cu sutele. Și „oameni cu picioare de cal” și centauri – jumătate om, jumătate cal – sunt imortalizați în reprezentările antice. Chipurile ar fi produs și „tauri”, și anume unii „cu cap de om”. Divinule taur Apis, ajută-ne! La Luvru, oricine se poate mira și poate admira trei figurine foarte micuțe, de numai zece centimetri înălțime, ale unor tauri cu cap de om. Sunt datate cam pe la 2200 î.Ch. (Să nu uităm în această ordine de idei monstrul de la Creta, Minotaurul, acel taur cu cap de om pentru care cretanii au pus să fie clădit faimosul labirint.) Ar fi existat chipurile și „câini cu coadă de pește”, „alte dihănii” și „multe făpturi fabuloase și ciudate”. Îți adresez un salut ție, sfinxule! La auzul cuvințelului sfinx, toată lumea se gândește la făptura uriașă în formă de leu cu chip de om de lângă marea piramidă de la Gizeh. Dar, oameni buni, sfincși există în toate variațiunile! Trup de leu cu cap de berbec, trup de câine sau de țap cu cap de om, trup de berbec cu cap de pasăre, trup de om cu cap de crocodil etc., etc. Alei întregi cu sfincșii cei mai variați au fost smulse nisipului deșertului, atâția sfincși diverși ne privesc de pe pereții templelor egiptene. Niște făpturi cât se poate de ciudate au fost cioplite în peretele unui templu mic auxiliar din Dendera, în Egiptul central. Au capete de leu sau de pavian cu coame lungi, bust suplu, aproape omenesc, dar partea de jos a corpului se termină într-o coadă de șarpe. Hibrizii stranii, care i-au aparținut zeiței Hathor, se sprijină elegant pe cozile lor încolăcite de două ori „Făpturi fabuloase și ciudate – după cum relatează Eusebiu de specii diverse și forme variate.”
Cine a străbătut chiar și o singură dată un muzeu mare sau a răsfoit chiar și o singură dată albume cu imagini din Sumeria, Asiria și Egipt poate intona apologia acestor „făpturi fabuloase”, lată, spre exemplu, în muzeul din Bagdad, statueta „zeiței arhaice”. Un trup de femeie cu sâni delicați… și cap de monstru. Într-un muzeu din Berlin este expusă poarta reconstruită a templului Ishtar din Babilon. Pe un perete cu cărămidă emailată în albastru-galben-maro, vizitatorul poate vedea ființe fabuloase cu solzi, cozi lungi și gâturi exagerat de lungi. Picioarele din față seamănă cu niște labe de leu, picioarele din spate sunt aidoma celor cu gheare ascuțite ale vulturului. Se pare că originalul datează de pe la 600 î.Ch. Pe un sigiliu sumerian, care se află astăzi la Paris la Luvru, dar și pe o tăviță de farduri din Muzeul Egiptean de la Cairo, se recunosc creaturi cu patru picioare și gâturi lungi, unduite, care sfârșesc în capete de șarpe. Niciodată evoluția naturală n-a dat la iveală astfel de hibrizi absurzi. Frâul liber al fanteziei artistului? Atunci de ce dobitoacele acestea sunt ținute de oameni de o lesă scurtă? Tot la Luvru se găsește „cupa lui Gudea”, înaltă de douăzeci și trei de centimetri, originară de pe la 2200 î.Ch. Gravura de pe cupă arată o făptură mixtă de un tip cu totul special: gheare de pasăre la picioarele din față, trup de șarpe, mâini de om, aripi și cap de dragon. („… și tot felul de dihănii cu formă de balaur…” spune Eusebiu.) Pe o stelă miniaturală de douăzeci de centimetri se poate vedea o „zeiță înaripată”: trup grațios de femeie, chip de fată, mâini de doamnă, de parcă ar fi vorba despre o lady complet normală. Numai aripile de la spate și ghearele respingătoare de animal pe care le are la picioare tulbură efectul erotic al imaginii.
E evident că nu se duce lipsă de reprezentări artistice ale unor astfel de „făpturi fabuloase”. Ființe hibride și monștri câți vrei… fie la muzeul Asutosh din Calcutta, fie la cel Egiptologie din Ankara, la cel din Delfi, Grecia, sau la muzeul Metropolitan din New York.
Pe un relief al regelui asirian Assurnasirpal (British Museum), un bărbat voinic ține un animal straniu de o frânghie.
Pășește ca o maimuță pe două picioare, labele mâinilor se termină în aripioare de pește. Tot la British Museum se găsește obeliscul negru al regelui asirienilor Salmanassar II. În spatele unui elefant merg două siluete mici, de statura unor copii. Acele ființe micuțe cu capete de om au coapsele și picioarele de animal; ele sunt duse de doi gardieni. Pe un alt fragment al aceluiași obelisc se recunosc două făpturi asemănătoare unor sfincși, care este limpede că au capete de om. Nimic deosebit? De ce își suge oare unul din sfincși degetul mare, de ce sunt ținuți în lanț și de ce vorbește textul însoțitor inscripționat pe obelisc despre „animale-om care sunt duse în captivitate”?
Nici măcar în îndepărtatele Americă de Sud și Americă Centrală nu lipsesc făpturile mixte de pe lucrările artistice. Că e la olmeci, la maya sau la azteci, tot mereu apar creaturi monstruoase, un hibrid între om și animal, pe pereții templelor și pe codices. Întotdeauna în legătură cu zeii poruncitori. Cu optsprezece ani în urmă, am fotografiat diverse tăvi metalice având reprezentate pe ele făpturi nedefinite, aparținând colecției bătrânului părinte Crespi din Cuenca, Ecuador. Părintele, decedat între timp, spunea că primise de la indieni aceste obiecte stranii, alcătuite din aliaje incașe de aur, cupru și zinc. În vara lui 1988, în Peru, în nord (localitatea Sipán), s-a făcut descoperirea cea mai senzațională din ultimul timp. Arheologii peruani au găsit mormântul intact al unui preot moche. (Cultura indienilor moche s-a dezvoltat pe coasta peruană aproximativ în epoca nașterii lui Cristos.) Acesta zăcea într-un sarcofag de lemn, înconjurat în abundență de bijuterii, șiraguri de perle, obiecte de ceramică și de aur; murise în vârstă de vreo treizeci și cinci de ani. În același cavou de familie s-au găsit alte patru sarcofage cu femei și bărbați, iar la câțiva metri peste mormântul propriu-zis scheletul înfășurat în cearșafuri de bumbac al unui bărbat. Pe un sceptru de cupru lung de un metru – următoarea scenă: o femeie care se împerechează cu o făptură mixtă, jumătate motan, jumătate reptilă.
În afara acestor reprezentări foarte clare, există nenumărate forme de hibrizi, pe care niciun om nu le-a văzut vreodată. Istoria culturală a multor popoare dovedește transformarea imaginară a unei făpturi monstruoase în alta. Un centaur poate, de exemplu, să provină foarte bine din contopirea imaginilor neclar conturate ale calului și călărețului său. Și obârșia lui Pegas ar putea sălășlui în gândurile omului, în dorințele sale de a avea un cal înaripat.
Poetul grec Homer (cca 800 î.Ch.) zugrăvește în aventurile lui Ulise sirenele care cântau atât de înnebunitor, încât, pierzându-și orice voință, marinarii își uitau misiunea. Deși Homer nu a descris chiar cum arătau aceste sirene, autorii de mai târziu au făcut din ele femei înaripate cu picioare de păsări. Reproduceri de sirene se pot găsi de-a lungul întregii istorii a artei – deși niciodată un artist n-a văzut vreo sirenă. Însăși legenda germană despre Lorelei își datorează originea sirenelor antice.
Ființele hibride au avut căutare în literatura dramatică din Antichitate și până în basmele din ziua de azi. Hesiod (cca 700 î.Ch.) a descris făptura monstruoasă Meduza, din al cărei cap zvâcneau șerpi și a cărei imagine era atât de cumplită, încât, văzând-o, oamenii se transformau în piatră. În a sa Noapte walpurgică, Goethe o preschimbă pe seducătoarea lui Adam într-un șarpe cu cap de femeie, iar scriitorul Elliot Smith își imaginează dragonul chinezesc ca pe o încrucișare între șarpe, crocodil, leu și vultur.
Acestea și încă multe altele provin din belșugul fanteziei omenești, fără de care nu ar lua naștere niciun basm. Eu nu mă mulțumesc cu atât. Eu caut o proveniență comună a acestor fantezii, cheia care deschide poarta prin care întreaga vrajă pătrunde în lumea noastră imaginativă. La urma urmei, nu numai bătrânul Manethon și episcopul Eusebiu menționează aceste „făpturi fabuloase”, ci și Plutarh, Strabon, Platon, Tacitus, Diodor și – chiar dacă spune de mai multe ori că nu are voie sau nu dorește să vorbească despre ele – Herodot.
Rațiunii zguduite nu-i rămân decât două posibilități de a aborda materialul transmis de antici și reprezentările artistice ale acestor ființe mixte:
1. Aceste animale n-au existat niciodată. Sunt, fără excepție, produse ale fanteziei. Atunci bătrânii pictori, sculptori și autori exagerează.
2. Astfel de creaturi hibride au existat cândva. În acest caz, „făpturile fabuloase” (Eusebiu) nu pot să se fi născut decât prin design genetic. Nicio altă concluzie nu e posibilă, întrucât evoluția naturală nu poate produce asemenea monștri. Organele sexuale și cromozomii animalelor sunt prea diferiți. O împerechere n-ar aduce nimic. Logic?

Nu mă pot plimba printre picături de ploaie fără a mă uda. Ocupându-mă de „făpturile fabuloase” am pășit prin furtuni divine și am fost udat până la piele. Stând tot mereu bine împlântat cu ambele picioare în pământ, am evitat orice prăbușire în ireal. O, da, ideea că monștrii descriși de Eusebiu și de alții („de specii diverse și forme variate”) ar fi putut trăi cu adevărat este la prima vedere eronată. Obișnuită cu drăgălașele creaturi din natură, rațiunea noastră se împotrivește să ia în calcul o întreagă grădină zoologică de monștri vii. O să mi se reproșeze că transform propriile mele dorințe imaginare în realitate. Nu sunt aici în companie bună, după cum o dovedesc străbunii? Oare să fie ideea că „făpturile fabuloase” ar fi existat o dovadă a faptului că n-au existat? Oare cele transmise sunt false pur și simplu pentru faptul că aparțin legendei? Cine a deformat oare aceste materiale antice, făcând din ele niște legende? N-a fost rațiunea noastră cea limitată? Sau orizontul îngrădit și inflexibil al logicii universitare care ne prescrie în fiecare generație până unde trebuie să gândim? Presupun mai curând că multe din cele pe care le dăm deoparte ca fiind incredibile și iraționale au fost odinioară istorie trăită. Filosoful roman Lucius Apuleius, care a trăit în veacul al II-lea î. Ch. Și a călătorit și prin Egipt, scria în Metamorfozele sale: „O, Egipt! Egipt! Din știința ta nu vor rămâne decât legende, care le vor părea incredibile generațiilor de mai târziu.” O poveste din cutia eternei tinere science fiction poate arunca o lumină asupra domeniului care ne preocupă aici.

Un model din science fiction

A fost o vreme în care zeii stăpâneau pământul. Oamenii nu știau cine erau zeii și de unde veneau. Mărginiți, de abia ieșiți din stadiul animalic, se îndreptau clipind din ochi spre lumină. Zeii sălășluiau în ceruri, pe undeva pe sus printre stele.
Acolo, în brâul de asteroizi dintre Marte și Jupiter, extratereștrii își ancoraseră nava-bază spațială. Lunga călătorie printre stele îi costase multă energie, acum se punea problema de a se putea asigura continuarea zborului, obținând, prelucrând, încărcând materie primă. Așa că zeii n-au avut altă soluție decât aceea de a zăbovi câteva secole în sistemul nostru solar. Încet și monoton se scurgeau anii… zeii începură curând să se plictisească. Au căutat o variație, o distracție, au inventat jocuri și întreceri. Concepțiile morale ale omului sau eventual o etică în sensul de azi le erau total străine. Simțeau și gândeau în alte dimensiuni, pământul era locul lor de joacă, arena lor de luptă.
Într-o bună zi Ptah, designerul de organe, a proiectat pe planșeta de desen o nouă viețuitoare. Materialul genetic de bază provenea de la două forme stupide de viață de pe pământ. Combinația dintre leu și oaie a dat la iveală un tip nou de vegetarian cu labele și viteza unui leu. Spre groaza lui Ptah, un leu adevărat a sfâșiat creatura divină. De necrezut! „Inteligența oii, îi spuse Khnum lui Ptah, era inferioară animalului pământesc de pradă. Mai încearcă o dată cu un trup de leu și un cap de taur.” Acest monstru a supraviețuit, căci leii de pe pământ îl ocoleau.
Ptah tocmai se pregătea să-și sărbătorească izbânda, când s-a întâmplat ceva de neconceput. Bipezii primitivi au format o ceată și au ucis monstrul cu lănci și praștii. Ca un fulger s-a năpustit Ptah pe pământ și a pedepsit mânios oamenii cei neghiobi care nu înțelegeau nimic.
Sfatul zeilor l-a copleșit pe Ptah cu reproșuri. „Nu este corect să pui oamenii să plătească pentru o faptă, dacă nu i-ai avertizat înainte de urmările ei negative.” Ptah a fost de acord și a început să-și însemne creațiile, să pună în fiecare „făptură fabuloasă” un semn caracteristic, un pătrat luminos pe frunte sau două coarne luminoase la tâmplă. Acum oamenii știau care făpturi rămâneau proprietatea zeilor și care erau cele pe care le puteau omorî și mânca. Pentru extratereștri, plictiseala luase sfârșit. Plini de vioiciune, proiectau noi creaturi ale groazei, „de specii diverse și forme variate”. Le studiau comportamentul, utilitatea, lăsau să se ajungă la ciocniri între animale în mijlocul liberei naturi, observau râzând cu poftă reacțiile oamenilor stupefiați.
În cele din urmă, nava spațială fu umplută cu materie primă; se putea porni spre noi limanuri în univers. În urma lor au rămas niște oameni subjugați, cu animalele care le erau familiare din vremuri străvechi – și cu monștrii creați de zei. Preoții au fost primii care să realizeze dispariția zeilor. Speriați și nesiguri, nu cutezau să pună mâna pe una din creaturile cerești. Generații veneau și treceau, multe dintre animalele zeilor au murit, altele, acelea „înzestrate cu forme dătătoare de viață” (Eusebiu) au suferit transformări și au căzut prizoniere sau au fost alintate, devenind animale ale templelor. Preoții au păstrat treze cunoștințele despre anumite făpturi rezervate doar zeilor. Și întrucât preoții se temeau tot timpul de o reapariție neanunțată și bruscă a zeilor, urmăreau suspicioși orice mișcare de pe firmamentul noptatic. Novicii erau mereu însărcinați să caute animalele zeiești și să le aducă în temple, ca să aibă parte de venerația ce li se cuvenea. Era evident că exemplarele care mureau urmau să fie mumificate cu toată pompa, o dată ce le aparțineau zeilor, a căror reîntoarcere putea avea loc oricând.
Au trecut veacuri, milenii, timpurile s-au schimbat și, o dată cu ele, și oamenii. În credința populară, amintirea monștrilor cumpliți a continuat să rămână trează. Ce-i drept, aceste dihănii nu mai existau de mult, dar urmașii lor, de recunoscut după anumite caracteristici ale blănii sau ale dinților, trăiau ca spioni divini printre celelalte animale. De viețuitoarele mici, păsări, pești și animale de casă, nu se temea nimeni. Oamenii vorbeau cu ele, poate că rugăciunile lor chiar ajungeau la zei prin serviciile de intermediere ale animalelor. Dar ce era cu bestiile mari, care impuneau respect? S-or preschimba oare după moarte la loc în teribila lor formă originară? Or răspândi, în cazul că ar renaște, frică și groază printre oameni? Ce putea face omul, pentru a mulțumi zeii fără să sufere din pricina bestiilor?
Preoții au fost mult timp preocupați de acest gând atât de important. Până la urmă au găsit o soluție simplă a dilemei. Cât trăiau animalele, urmau să fie răsfățate, adorate, idolatrizate, în așa fel încât ka-ul și ba-ul lor să se ridice după moarte la zei și să depună acolo mărturie în legătură cu bunăvoința omenească și cu respectul cu care trataseră animalele divine. Oasele acestor creaturi stranii și neliniștitoare, în schimb, urmau să fie zdrobite, făcute bucățele și amestecate cu asfalt. Din granitul cel mai tare urmau să fie construite sarcofage grele, atât de masive și de puternice, încât niciun monstru renăscut să nu poată sfărâma temnița. Sarcofagele trebuiau zidite în stâncă, în cavouri subpământene, pentru ca monștrii și dihănile să nu se mai poată năpusti niciodată asupra oamenilor, să nu-i mai poată tiraniza nicicând.

Pseudoanimale în cripte false

Avem nevoie de modele, de imagini noi, pentru a putea rândul chiar și numai într-o anumită măsură inepțiile și contradicțiile strămoșilor noștri. Povestea pe care am inventat-o aici nu poate fi mai mult decât un astfel de model sau o cârjă eventual, care să ne ajute să ieșim șchiopătând din mlaștina preistoriei. Doar suntem suficient de părtinitori și imediat gata să acceptăm cu bunăvoință și recunoștință scrierile unui Herodot, Strabon, Diodor, Tacitus, Manethon sau Eusebiu, dacă se potrivesc în schema uzuală. Dar, vai, nu se potrivesc! Plini de aroganță, ne autonumim atunci judecători care, fără a clipi din ochi, resping categoric aceleași materiale scrise ale acelorași autori antici. Nu are voie să fie ceea ce este evident.
Ce a găsit Auguste Mariette la 5 septembrie 1852 în sarcofagele intacte de tauri din Sakkara?
„Prima mea grijă a fost să descopăr capul taurului, dar nu l-am găsit. În sarcofag zăcea o masă din bitum, foarte urât mirositoare, care se fărâmița la cea mai mică atingere.”
Oasele acestui pseudoanimal au fost zdrobite într-o perioadă de timp care poate fi situată niște secole sau milenii după înmormântarea propriu-zisă? Mariette:
„În masa împuțită erau înglobate multe oscioare foarte mici, evident sfărâmate deja la epoca înmormântării.”
Și cum a fost cu cel de-al doilea sarcofag, cel neatins?
„Nu tu craniu de taur, nu tu oase mai mari; din contră, o risipă și mai mare de fragmente minuscule de oase.”
Cum de a descoperit arheologul Sir Robert Mond în sarcofagele de tauri oase despre care a presupus că ar trebui să fie ale „unui șacal sau ale unui câine”? Nu i-o iau nici unui arheolog în nume de rău dacă, în aceste împrejurări, nu mai examinează oasele. Cum să ajungă oare la ideea absurdă de „câini cu patru trupuri, ale căror cozi ar fi ieșit, aidoma cozilor de pește, din părțile posterioare” (Eusebiu)?
Dr. Ange-Pierre Leca este medic și specialist în mumii egiptene. A scris o carte incitantă despre domeniul său de specialitate. În ea menționează doi „tauri minunat bandajați” cu un „aspect superb”, care au fost descoperiți în cavourile de la Abusir. Citat:
„În interiorul unei a doua mumii – iar părea să fie vorba de un singur taur – au fost găsite din nou oasele a șapte animale, printre care un vițel de doi ani și un uriaș taur de prăsilă bătrân. Un al treilea arăta de parcă ar fi avut două căpățâni.”
Cum-cum? Două căpățâni? la să căutăm repede la Eusebiu: „făpturi fabuloase și ciudate, de specii diverse și forme variate… un trup și două capete”.
Bineînțeles că mi-am exprimat față de șeful săpăturilor din Sakkara, dr. Holeil Ghaly, suspiciunea. L-am întrebat dacă el sau colegii lui găsiseră vreodată mumii de animale ale căror oase nu se potriveau între ele deloc. Savantul m-a privit meditativ și, după câte mi s-a părut, nițel neîncrezător: „Doamne, dar cine este atent la așa ceva?”
Nimeni. Chiar și numai ideea în sine este absurdă.
Neobositul săpător Walter Emery a descoperit în Sakkara și catacombe cu vaci sacre. Nu încape nicio îndoială, căci inscripțiile de pe blocurile din piatră de var cioplite cu grijă confirmă că aici odihnește Isis, mama lui Apis. În afară de aceasta, au fost găsite mai multe papirusuri bine păstrate din secolele al III-lea și al IV-lea î.Ch., în care este invocată și preaslăvită zeița vacilor. În locul așteptatelor mumii de vaci, arheologii au scos la lumina zilei oase bine înfășurate de vite, precum și de alte animale. În acest sens, arheologul și succesorul lui Emery, Jean Philippe Lauer, afirmă:
„Este vorba foarte clar despre oase din morminte devastate. Dar intrarea spre aceste morminte n-a putut fi găsită…”
Am mai spus-o: jefuitorii de morminte sunt în căutarea unor valori materiale, ei distrug mormintele și lasă în urma lor dezordine. Pedanteria nu-i caracterizează. Este greu de imaginat de ce jefuitorii ar fi transportat oasele din orice alt mormânt în cavourile vacilor sacre.

Enigma pavianului sugar

În Etiopia și Nubia (Sudanul de azi) de atunci trăia un pavian cu cap de câine, pe care egiptenii îl considerau animal sacru. Acest pavian cu cap de câine era chiar parte componentă a tributului pe care egiptenii îl storceau de la nubieni. Aceste viețuitoare caraghioase, cu maxilarul inferior de câine și coama deasă, au fost mumificate cu miile. Nimeni nu se întreabă de ce, la urma urmei doar trăiesc și în ziua de azi paviani cu un aspect foarte asemănător. Și totuși s-a făcut o descoperire ciudată care ar merita o cercetare științifică mai atentă.
În anul 1972, dr. Henry Riad, directorul de atunci al Muzeului Egiptean din Cairo, a acordat câtorva oameni de știință permisiunea de a examina radiologie mumiile. Prof. Dr. James E. Harris de la Universitatea din Michigan, S.U.A., s-a ocupat în mod intens de mumia preotesei Makare. Ea purta titlul cel mai înalt în ierarhia feminină, fiind „soția zeului Amon”. Bandajarea trupului ei ducea la concluzia că preoteasa murise din cauza unui avort, căci bebelușul, înfășurat și el în bandaje, zăcea în sarcofag pe corpul mamei lui. Micul morman a fost radiografiat cu grijă din toate părțile. Uimirea n-a cunoscut margini. Presupusul sugar s-a dovedit a fi pur și simplu un pavian cu cap de câine și un volum ceva cam mare al creierului!
Se va pune desigur întrebarea dacă femeia, oricum preoteasă a zeului Amon, a adus pe lume micul monstru. Nu degeaba tot lasă Herodot să se întrevadă repulsia lui față de perversiunile sexuale ale preoțimii egiptene. În Cartea a II-a, paragraful 46, spune că sculptorii egipteni l-ar reprezenta pe zeul Pan cu „cap de capră și picioare de țap”. „De ce îl înfățișează așa nu-mi face plăcere s-o spun.” Nici n-o spune, dar câteva rânduri mai jos remarcă supărat: „un țap s-a împerecheat cu o femeie în văzul tuturor.”
Este evident că și Diodor din Sicilia știa mai multe decât scria; originea adorației animalelor trebuia „ținută secretă”.
Puținii egiptologi pe care-i cunosc personal sunt oameni deschiși la minte care au realizat lucruri mărețe întru dezlegarea enigmei și reconstrucția Antichității egiptene. Oricum, egiptologia ocupă un loc unic în istoria arheologiei. Numai în Egipt au fost smulse de-a lungul deceniilor atâtea temple și sculpturi solului deșertului, cu o tenacitate constantă și o râvnă fără limite. Imaginea istorică a vechiului Egipt a devenit mai transparentă, iar hieroglifele au fost descifrate. Egiptologii știu ei ce vorbesc. Or să-mi reproșeze că trec sub tăcere faptul că au fost găsite și mumii autentice de tauri Apis. De admirat de exemplu la Luvru, în muzeele de istorie a naturii din Viena, München și New York. Știu asta, prieteni, știu și că originea și conținutul acestor mumii de tauri sunt foarte obscure. Noi, toți cei care ne-am preocupat intens cu această problemă, știm și faptul că tocmai preotul Manethon a sprijinit serios cultul Serapis și că în timpul vieții lui au fost înmormântați fără îndoială tauri adevărați. Noi, cei știutori, cunoaștem și textele în onoarea lui Apis găsite în Serapeumul din Alexandria (și în alte locuri). Dar toate astea s-au întâmplat în vremea Ptolemeilor și a romanilor, numai două mii până la două mii cinci sute de ani înaintea noastră. Săgeata mea nu este îndreptată spre această epocă recentă, eu tind către originea cultului animalic, care datează departe în preistorie. Este totuși ciudat: primul rege ptolemeic (304–284 î.Ch.) pune să fie adusă la Alexandria o sculptură grea, care zăcuse undeva în mizerie, și nimeni nu știe ce reprezintă sculptura de fapt. Numai preotul Manethon, care este atunci de față, îl poate lămuri pe rege. Făptura enigmatică e un Serapis, proclamă Manethon (Serapis este cuvântul grecesc pentru taur sacru).
Din scurtul episod transmis de Plutarh se poate trage o concluzie amuzantă. Regele și toți cei care-l înconjurau erau cam nătărăi. Ei nu recunoșteau nici măcar o sculptură de taur. De ce oare? Deoarece sculptura înfățișa „o făptură fabuloasă”. Numai preotul Manethon a fost capabil să explice acest lucru.
„Nimic nu este mai incredibil decât realitatea”, cum bine spunea Dostoievsky (1821–1881).

Capitolul 2
Labirintul Pierdut

„Nu trebuie să confundăm adevărul cu mulțimea.”
Jean Cocteau

Acum zece ani mă gândeam că a scrie despre Egipt este ceva total lipsit de sens. Doar se știe deja tot ce se poate ști… nu-i așa? Făceam parte dintre cei care răsfoiau mai curând fără chef cărțile despre Egipt. Iarăși piramide! Iarăși sfincși! Și faraonii! apoi zeii ăștia stranii și derutanți, cu toate podoabe și mai stranii pentru pus pe cap… de-a dreptul comici, ce mai! Fiind din cauza profesiei mele mereu prin sălile muzeelor lumii, mă întâlneam la tot pasul cu egiptenii antici. Cu timpul am început să-mi întipăresc în minte numele diferiților zei și curând chiar să-i salut amuzat ca pe niște vechi cunoștințe când îi vedeam pe soclurile lor din muzee și îndărătul vitrinelor. Hathor?
— A, da, aceea care-și balansează grațios un corn de vită și un disc solar pe păr. Thot?
— Da-da, știu. Tânărul cu chipul de pasăre și cu secera lunii și globul peste capul mândru. Apropo, un vechi coleg, căci Thot este și zeul conțopiștilor. Sobek?
— Nu-i nebunul cu cap de crocodil și antene prinse de el? Min?
— Inconfundabil, datorită șirului dublu de baterii solare deasupra glugii. Acest tip are nevoie la urma urmei de energie, el este prezentat veșnic cu un bici cu trei cozi. Horus?
— Bătrânul meu amic pe lângă care nu trece niciun vizitator al Egiptului fără să se oprească. Instrumentul său, discul solar înaripat, îți face semn de pe plafoane aurite, dominând intrările monumentale în temple. Un subiect grozav de reclamă pentru trenuri zburătoare (trenuri magnetice) sau O.Z.N.-uri. Da, și ochiul lui Horus, mereu atent, mereu prezent pe deasupra pământului, formidabil de adecvat ca să fie zeul constructorilor de sateliți! Însuși Horus este înfățișat diferit în Egiptul de sus sau în cel de jos, fie cu trup de om și cap de șoim, fie chiar numai ca șoim. Coroana sa dublă mă face să mă gândesc, total lipsit de respect, la un vas mare cu o sticlă de țuică în el. Văzând acele derutante podoabe pentru păr, trebuie în fond să ne închipuim ceva.
Există multe feluri de zei, bărbați și femei, hibrizi între om și animal sau numai animale. Cerul egiptean populat cu zei devine de fapt complicat abia prin legăturile de rudenie ale familiilor zeiești, ca și, inevitabil, prin arta de a fabula a omului, care scornește vrute și nevrute pe seama făpturilor cerești. De ce să fie în Egipt altfel decât în Grecia antică, India, Japonia sau America Centrală? Asta e, oamenii au nevoie pentru fiecare problemuță de un zeu competent. Sfinții creștini acceptați în ceruri în ultimele două milenii nu fac aici o excepție.
La un moment dat, mi-a căzut în mâini o carte despre lumea egipteană a zeilor. Mai țin minte și azi cât de lipsit de chef m-am luptat cu lectura monotonă și anostă, căci îmi era aproximativ egal ce progenitură de zeu provenea din ce tată zeiesc și ce bastard ieșea din ce incest. În definitiv, dacă voiam cu adevărat să aflu, puteam găsi toate aceste informații adunate într-un lexicon excelent de mitologie. În plus, arheologii au realizat o muncă exemplară, numele și perioadele de domnie ale tuturor faraonilor sunt înșirate în liste lungi, fiecare templu, fiecare coloană sunt etichetate, fiecare motiv imagistic este discutat pe larg. Nu, o carte despre Egipt n-aș scrie cu siguranță niciodată, nu-mi stă în fire. Eu sunt detectiv, un cercetaș pornit pe urmele misterelor neelucidate – și care ce mistere mai erau de descifrat în Egipt?

Dintr-un adversar – un adept

Atitudinea mea de respingere s-a schimbat radical când, cu câțiva ani în urmă – dintr-un cu totul alt motiv! – am căutat ceva în Herodot. O, Doamne! Herodot spune povești care nu se potrivesc câtuși de puțin cu „informațiile sigure” furnizate de egiptologi! Cine avea dreptate? Istoricul de acum două mii cinci sute de ani sau arheologul modern? A fost Herodot un individualist dornic de exagerare sau mai există martori oculari ai Antichității care să-i confirme poveștile? Discrepanța dintre Herodot și nivelul actual de cunoștințe era pe alocuri atât de frapantă și de șocantă, încât am început să merg pe urmele problemei. Cu cât m-am adâncit mai mult în hârțogăria străveche, cu atât mai fascinant mi s-a dezvăluit deodată Egiptul Abia acum m-a apucat pasiunea de vânătoare! Nu putea fi adevărat! Oare egiptologii pe care eu i-am lăudat atât de tare au dormit? Pur și simplu au lipit cu chit doar suprafața mozaicului pentru a acoperi prostiile de dedesubt? Am fost pe urmele unei științe vechi de milenii, cunoscută doar purtătorilor de sutană ai unor organizații secrete obscure? Existau mesaje din vechiul Egipt care nu se potriveau în vremurile noastre moderne, care nu erau oportune, în legătură cu care era mai bine să păstrezi tăcere, pentru a nu-i speria și alunga pe oamenii obișnuiți ai zilelor noastre ca pe un stol de păsări?
Cu peste trei mii de ani în urmă, istoricul fenician Sankhuniathon (cca 1250 î.Ch.) trebuie să fi avut idei asemănătoare când a scris:
„Din prima noastră tinerețe suntem obișnuiți să ascultăm relatări falsificate, și spiritul nostru este îmbibat de secole cu atâtea prejudecăți, de ajunge să păzească minciunile fantastice ca pe o comoară, așa încât până la urmă adevărul pare a fi incredibil, iar falsul – adevărat.”
Filosoful Cicero (106–43 î.Ch.) a fost cel care l-a ridicat pe Herodot la rangul de „părinte al istoriografiei”. Acest titlu i-a rămas lui Herodot până în ziua de azi, deși, cu siguranță, n-a fost el primul istoric.

Cine a fost Herodot?

Ce se știe despre acest Herodot? Este originar din Halicarnas, un oraș din colțul sud-vestic al Asiei Mici. Tatăl lui Herodot s-a revoltat atât de vehement împotriva despotului și tiranului Lygdamis, încât întreaga familie a fost exilată. Pe atunci nu era altfel decât e acum. Herodot a urmărit de pe insula Samos evenimentele politice ale lumii înconjurătoare. Nu erau timpuri liniștite, puternicul imperiu persan îi amenința pe greci, Atena întemeiase prima Alianță maritimă atică și rivaliza cu puterea militară Sparta. Poate că disensiunile politice au fost cele care l-au determinat pe tânărul Herodot să meargă până la baza lucrurilor, plecând la fața locului, pentru a-și procura informații directe. A devenit astfel ziaristul globe trotter al epocii sale. Herodot a călătorit prin toată Asia Mică, Italia și Sicilia, dar și prin sudul Rusiei, Cipru, Siria, ajungând până în Babilon, unde a zăbovit mai îndelung. Când, în iulie 448 î.Ch., Herodot a sosit în Egipt, n-a pășit pe o terra incognita, căci înaintea lui, compatriotul său, filosoful naturii Hekataios (cca 550–480 î.Ch.), descrisese deja țara de pe Nil. Herodot nu și-a urmat predecesorul acceptându-i punctele de vedere cu o atitudine necritică, ci, din contră, „i s-a opus cu o anumită prejudecată și o puternică neîncredere”.
Herodot n-a fost niciodată doar un istoric. El a notat, ce-i drept, cu meticulozitate tot ce-i relatau partenerii săi de discuție despre istoria țării lor, dar a descris, în afară de aceasta, geografia și topografia regiunilor vizitate. A fost deopotrivă geograf și istoric. Herodot a fost primul care a pus pe pergament ideea că fiecare istorie trebuie considerată în spațiul ei geografic, și fiecare spațiu geografic își are propria istorie.
Egiptul de atunci se afla în relații comerciale intense cu Grecia; regele perșilor, Artaxerxes I (465–424 î.Ch.), care domnea în țara de pe Nil, trimitea băieți egipteni în Grecia la studiul limbilor și, invers, unii greci lucrau ca negustori și cârciumari în Egipt. Herodot, care nu vorbea limba egipteană, trebuia să apeleze la ajutorul translatorilor, dar asta nu era o problemă, căci existau destui. Sursele lui de informație erau preoții de toate categoriile din locașurile sfinte din Memphis, Heliopolis și Teba, dar și bibliotecarii, câțiva funcționari de la curtea regală și anumiți egipteni nobili cărora le plăcea să stea de vorbă cu călătorul grec.
Herodot a făcut foarte rapid distincția dintre tradiția populară și istoria oficială a Egiptului consemnată în papirusurile bibliotecilor și templelor. Când un preot i-a citit numele a 331 de faraoni, el și i-a notat exact, dar când i s-a debitat o poveste a vacii lui Mykerinos, a calificat comunicarea drept „sporovăială prostească”! Cerea să fie informat corect și în amănunt despre faptele eroice ale unor faraoni demult decedați, dar devenea imediat suspicios și sceptic când auzea povești din popor, ca de pildă aceea că în timpul construirii piramidei fuseseră cheltuiți o mie șase sute de taleri de argint pe ridichi și cepe.
Deși era un ascultător scrupulos, Herodot nu nota credul și uimit ce-i ajungea la urechi, ci comenta adesea cu o inteligență mușcătoare. Cele auzite le îmbogățea apoi prin propriile relatări, delimitând de fiecare dată clar ce era povestire și ce era propria viziune. Iată aici relatarea făcută de el cu două mii cinci sute de ani în urmă (Cartea a II-a a Istoriilor, paragrafele 148–149) ca martor ocular.

Mai mare decât piramida?

„Ei au mai hotărât (cei doisprezece regi – n. lui Erich von Däniken) să lase împreună în urma lor un monument. Potrivit acestei hotărâri, au clădit un labirint, ceva mai sus de lacul Moeris, lângă orașul zis al Crocodililor. Labirintul – și eu l-am văzut – este mai presus de puterea cuvântului. Dacă ai pune la un loc toate clădirile elenilor și lucrările lor de artă, s-ar vedea că au costat mai puțină muncă și cheltuială decât acest labirint. Cât de renumite sunt ele templele din Efes și din Samos, piramidele le întreceau totuși în faimă și fiecare din ele face singură cât mai multe clădiri mărețe din Ellada la un loc; labirintul însă întrece până și piramidele. Are douăsprezece curți acoperite, cu porțile față în față, șase spre miazănoapte și șase spre miazăzi, așezate una lângă alta. Pe dinafară sunt înconjurate de unul și același zid. Înăuntru se află două șiruri de încăperi, unul sub pământ, iar altul înălțat deasupra lor; încăperile sunt trei mii la număr, la fiecare cat câte o mie cinci sute. Odăile de sus le-am văzut și le-am străbătut eu însumi, și deci vorbesc despre ele ca despre lucruri văzute chiar cu ochii mei; despre cele de jos, știu numai din auzite. Căci egiptenii care erau puși de pază n-au vrut în ruptul capului să mi le arate, zicând că acolo se află mormintele regilor care au pus temeliile labirintului și cele ale crocodililor sfinți. Așa că despre catul de jos nu povestesc decât ce-am prins și eu din auzite. Odăile de sus însă le-am văzut cu ochii mei (și pot spune) că sunt mai presus decât tot ce a ieșit vreodată din mâna omului… în unghiul de la capătul labirintului se înalță o piramidă de patruzeci de brațe pe care sunt cioplite chipuri uriașe de animale. Drumul la piramidă duce pe sub pământ… Față de labirint, care este atât de minunat, lacul Moeris, lângă care e clădit labirintul, îți stârnește o uimire și mai mare încă… Că este făcut și săpat de mâna omului o dovedește el însuși: pe undeva, aproape de mijlocul lacului, au fost înălțate două piramide care întrec oglinda apei, fiecare cu câte cincizeci de brațe, clădirea lor intrând sub apă cu încă pe atâta. Pe amândouă piramidele se află câte un colos de piatră șezând pe un tron…”
Incontestabil, marea piramidă de la Gizeh este construcția cea mai copleșitoare din istoria Egiptului, una din cele șapte minuni ale lumii. Cum poate Herodot, care cunoaște foarte bine această piramidă, o dată ce scrie în amănunt despre ea, să vorbească despre un labirint care „este mai presus de puterea cuvântului” și depășește chiar și piramida? I-a pătruns domnului Herodot soarele fierbinte al Egiptului în creieri? Nu ne lasă această impresie, căci în fragmentul de text de mai sus el subliniază de patru ori faptul că l-a văzut cu propriii ochi; o dată afirmă deci: „și eu l-am văzut – este mai presus de puterea cuvântului.” Apoi: „Odăile de sus le-am văzut și le-am străbătut eu însumi”; „deci vorbesc despre ele ca despre lucruri văzute chiar cu ochii mei”; și „Odăile de sus însă le-am văzut cu ochii mei”. Un efect plăcut în evocarea făcută de Herodot îl are distanța pe care o creează – distincția clară dintre ceea ce afirmă minunându-se și ceea ce i se raportează: „despre cele de jos, știu numai din auzite… Așa că despre catul de jos nu povestesc decât ce-am prins și eu din auzite.”
După descrierea lui Herodot, acest labirint trebuie să fi fost o superconstrucție: imaginați-vă numai cele o mie cinci sute de încăperi de la suprafața pământului, în plus „douăsprezece curți acoperite” și „unul și același zid” care înconjoară acest complex mamut. Gigantic! Și, ca și când n-ar fi suficient, mai există acolo și un lac artificial imens, din care ies două piramide.
Forța mea de imaginație este rău pusă la încercare dacă trebuie să-mi închipui cum a putut să dispară o astfel de construcție monumentală de pe fața pământului fără să lase urme. În definitiv, ea mai exista în toamna lui 448 î.Ch. Se poate argumenta că generațiile următoare au dărâmat complexul bucățică după bucățică și au folosit materialul pentru a clădi altceva. Dar cine? Egiptul n-a mai ridicat în timpul lui Herodot și nici pe urmă nicio construcție senzațională, epoca în care se clădeau piramide trecuse de mult, templele decădeau. Nici romanii, creștinii și arabii care au urmat n-au mai realizat nimic ieșit din comun. Dar trebuie să fie oare vorba despre ceva extraordinar? Monumentele falnice ale strămoșilor pot fi dărâmate în fond și pentru a se construi din materialul lor case și străzi, cum se constată în toate părțile lumii. Dar unde sunt aceste case egiptene din piatră, zidite din blocurile uriașe ale fostului labirint? Unde sunt superstrăzile, alcătuite din blocuri dreptunghiulare de piatră, lucrate cu mare risipă, decorate cu o imensă bogăție de culori și cu sculpturi de zei? Herodot spune despre interiorul clădirii minune:

Minune după minune

„Trecerile prin încăperi și ocolurile prin curți, neînchipuit de întortocheate, ne înfățișau mii de minunății, când treceam din curte în cămări și din cămări în niște porticuri, iar din porticuri în alte încăperi, și din cămări în alte curți. Acoperișul tuturor acestora este din piatră ca și zidurile, care sunt peste tot împodobite cu chipuri săpate; fiecare curte are în jur coloane din pietre albe, desăvârșit îmbinate între ele.”
Astfel de opere de artă luxoase și ornamentate cu pereți plini „cu chipuri săpate” n-au distrus egiptenii niciodată spre a le folosi în construirea străzilor și a caselor. Și în vremea Ptolemeilor și în epoca romană, tradițiile religioase erau la mare preț. La rândul lor, romanii nu erau barbari. Istoricii lor ar fi consemnat în scris jefuirea și distrugerea unei construcții atât de minunate și de inegalabile. Dar nu ni s-a transmis nimic în acest sens. Or fi dărâmat mahomedanii labirintul? Din materialul lui s-or fi clădit moscheele sau uriașa citadelă Cairo? Centrul Cairoului de azi s-a dezvoltat dintr-o tabără a armatei de la mijlocul secolului al VII-lea. N-au fost utilizate elemente bogat decorate sau deosebit de mari de construcție, și când sultanul Saladin a pus să fie ridicată în 1176 impresionanta citadelă, nu mai știa de mult nimeni nimic despre existența vreunui labirint grandios. În plus, nu este vorba numai despre demontarea unui edificiu fără egal („întrece până și piramidele”, Herodot), ci trebuie luat în calcul și transportul unor blocuri gigantice de granit, al unor coloane de marmură supradimensionate, al unor coloși din piatră (a se vedea Herodot). Asemenea transporturi cu toate problemele organizatorice pe care le implicau au fost realizate în perioada timpurie și în cea de apogeu a imperiului faraonilor, mai târziu – niciodată!
Labirintul lui Herodot a fost înghițit de nisip? Posibil, nisipul a înghițit odinioară piramide întregi și până și pe sfinxul puternic de la Gizeh. Dar unde, pe toți zeii egipteni, se află cele o mie cinci sute de încăperi subterane menționate de Herodot, cu mormintele celor doisprezece regi? Am, așa se spune pe seama mea, o fantezie înfloritoare. Îmi pot imagina până și un castel de basm din O mie și una de nopți. Ce realizare supraomenească zace însă îndărătul a o mie cinci sute de încăperi aflate „sub pământ” (Herodot)? Constructorii de tuneluri n-aveau pe vremea aceea la dispoziție nici dinamită, nici instrumente moderne de găurit. Cele o mie cinci sute de încăperi subterane or fi fost probabil bogat ornamentate și prevăzute cu reliefuri și sculpturi, căci, la urma urmei, doar era vorba, nici mai mult, nici mai puțin, decât despre mormintele a doisprezece regi. Cu ce erau iluminate o mie cinci sute de spații subterane? Ce sistem de ventilare se folosise în timpul excavărilor? Cu ce fel de imagini, de inscripții erau ornamentați pereții? La ce adâncime zăceau sarcofagele celor doisprezece regi? Ce mesaje dintr-o vreme de mult apusă așteaptă în o mie cinci sute de încăperi spre a fi descifrate?
Sfinte Osiris, acest labirint doar ar trebui să transpună orice egiptolog într-o stare puternică de emoție! Unde în lume se mai poate găsi așa ceva? Chiar dacă cele o mie cinci sute de încăperi văzute de Herodot la suprafață n-ar mai exista, rămășițele zidului uriaș, fundațiile colonadelor și, eventual, grinzile transversale ale porților masive ar trebui să poată fi localizate. Atunci, cele o mie cinci sute de încăperi de dedesubt ar trebui găsite curând. De când am fost răscolit de relatarea lui Herodot, m-am tot întrebat cum de niciun arheolog n-a întreprins nimic în vederea descoperirii acestor morminte pentru doisprezece regi. De ce se tot dă cu nepăsare din umeri? De ce atâta indiferență față de o senzație incitantă?

O problema de credința?

Cunosc motivele pentru acest dezinteres și această lene de a gândi. Există arheologi care scapă, invocând pretextul că relatarea lui Herodot nu este credibilă, dar majoritatea egiptologilor e de părere că labirintul a fost de mult descoperit.
S-a consumat multă cerneală pe tema credibilității lui Herodot. Nu numai trătătuțe academice de câteva pagini, ci chiar și cărți cu un conținut voluminos. Nu-i contest nici unui savant care se confruntă cu Herodot strădania cinstită și integritatea, totuși orice apreciere a operei lui Herodot rămâne până la urmă subiectivă, o dată ce niciunul dintre noi nu a făcut personal cunoștință cu el. Putem trage doar concluzii indirecte legate de caracterul lui Herodot. Accepta părerea altcuiva? Era o fire impulsivă? Blajină? Un ascultător care-și lua tăcut notițe? în disputa academică, „părintele istoriografiei” (potrivit lui Cicero) este considerat un colecționar harnic de materiale, un povestitor plăcut, un amator semidoct și chiar un născocitor. I se laudă „memoria strălucită” și i se critică „o anumită vanitate”. În timp ce filosoful german dr. Wilhelm Spiegelberg spunea încă în 1926 că Herodot a transmis legendele egiptene așa cum le-a auzit și în această privință „i se poate acorda totală încredere” 1, savantul Kimball Armayor ajunge anno 1985 la concluzia că labirintul lui Herodot n-a existat niciodată în istoria egipteană reală („… is out of the question in the real world of Egyptian history”).
Cu ceva mai multă bunăvoință privește geograful Hanno Beck activitatea lui Herodot:
„Întrucât Herodot n-a cunoscut și n-a vorbit niciodată limbile popoarelor pe care le vizita, era inevitabil ca, ocazional, să-i fi scăpat anumite înțelegeri greșite, și ca, pe de altă parte, să se fi strecurat din când în când informații exagerate sau chiar incorecte în opera sa. În mare, Herodot se străduiește să aibă o atitudine critică față de știrile primite.”
Friedrich Oertel, autorul unei relatări fundamentate despre credibilitatea lui Herodot, rezumă în final:
„Rezultatul este deci că din evocarea Egiptului de jos nu se poate extrage nimic întemeiat care să fie împotriva credibilității lui Herodot, ba din contră.”
Mi-a devenit clar după studierea câtorva lucrări pătrunzătoare pro și contra lui Herodot că judecățile negative se răsfrâng întotdeauna din nou asupra savanților care le-au emis. Se pornește de la nivelul din ziua de azi al științei. Deoarece un lucru sau altul nu este dovedit până astăzi, deoarece un lucru sau altul nu poate fi imaginat astăzi, Herodot trebuie să se fi înșelat. Dar ce înseamnă oare nivelul actual al științei față de o istorie de cinci mii de ani? Un proverb chinezesc spune: Toți oamenii sunt deștepți; unii înainte, ceilalți după.
Herodot nu și-a inventat labirintul cu lacul lui artificial. În secolul I î.Ch. A relatat și Diodor din Sicilia despre el (Cartea I, capitolul 61):

Martorii oculari relatează

„După moartea acestui rege, egiptenii și-au dobândit din nou independența și au pus un indigen pe tron, Mendes, pe care unii îl numesc și Marrhos. Acesta n-a săvârșit, ce-i drept, fapte războinice, dar și-a ridicat un mormânt, așa-numitul labirint, care nu era cunoscut atât datorită mărimii construcției, cât datorită artei și măiestriei sale inimitabile. Cine intră în el nu poate găsi ușor ieșirea dacă n-are alături un ghid foarte priceput. Unii povestesc chiar că Daedalus ar fi venit în Egipt, ar fi admirat ingeniozitatea acestei lucrări și i-ar fi clădit apoi lui Minos, regele Cretei, un labirint asemănător celui din Egipt, în care, după cum spune legenda, ar fi fost ținut așa-zisul Minotaur. Labirintul din Creta a dispărut cu totul, fie dărâmat de un deținător al puterii, fie distrus de timp; cel din Egipt s-a păstrat însă intact până în ziua de azi.”
Cinci capitole mai târziu, Diodor din Sicilia spune aceeași poveste ca și Herodot despre cei doisprezece regi și mormântul lor comun. În plus, Diodor afirmă că labirintul este situat „la vărsarea canalului în lacul Moeris”. Arta cu care este realizat este atât de măiastră, „încât nu poate fi întrecută”, afirmă Diodor.
Patru sute douăzeci și trei de ani după Herodot a zăbovit un alt martor în același loc: geograful grec Strabon (cca 63 î.Ch.-26 d.Ch.). Strabon a întreprins călătorii mari, care i-au purtat pașii în anul 25 î.Ch. Și în Egipt. Opera istorică a lui Strabon s-a pierdut, dar cea mai mare parte a Geografiei lui în șaptesprezece volume s-a păstrat. În ultima carte, paragraful 37, Strabon scrie:
„Lacul Moeris, datorită mărimii și adâncimii sale, este destul de încăpător pentru a face față mareelor cu prilejul creșterii Nilului… Dar în afară de acestea, la amândouă gurile canalului s-au construit baraje prin care meșterii potrivesc nivelul apei care intră și care iese. Pe lângă acestea, construcția labirintului este o lucrare pe potriva piramidelor, la fel și mormântul din vecinătatea lui, aparținând regelui care a construit labirintul…; căci atâtea săli sunt împrejmuite de coloane, unele în continuarea celorlalte, toate pe un singur rând și pe un singur perete care, ca un zid lung, are sălile așezate în fața sa… înaintea intrărilor se află încăperi acoperite, mari și numeroase, care au între ele căi întortocheate, încât niciun străin nu poate intra sau ieși din sală în sală, fără călăuză. Vrednic de admirație este și faptul că acoperișul fiecărei încăperi este dintr-un singur stei de piatră; la fel și plafoanele încăperilor închise au fost făurite din plăci monolite extraordinar de mari, fără să li se adauge vreun lemn, nici vreun alt material de niciun fel. Dacă te urci pe acoperiș, care nu e la mare înălțime fiind cu un singur etaj, poți vedea o câmpie de piatră alcătuită din atâtea steiuri… Și zidurile sunt alcătuite din steiuri de piatră nu mai prejos ca mărime. La capătul acestei construcții… se află mormântul, o piramidă în patru unghiuri… Cel înmormântat aici se cheamă Imandes (Ismandes sau Osymandias – n. t.)… Dacă treci de aceste locuri navigând în continuare 100 de stadii (18,50 km), întâlnești orașul Arsinoe. El se numea înainte vreme Orașul Crocodililor… Gazda noastră, unul din bărbații de vază, călăuzindu-ne la misterele din această localitate, ne-a însoțit până la lac.”
Asemenea lui Herodot, și Strabon este adânc impresionat de mărimea labirintului și de dimensiunile plăcilor de piatră. Ne frapează însă tăcerea lui în legătură cu cele o mie cinci sute de încăperi subterane. De ce oare? Strabon zăbovește în Egipt în timpul dominației romanilor. În anul 47 î.Ch., împăratul roman Caius Iuliu Cezar (100–44 î.Ch.) înfrânsese armata egipteană și își instalase iubita, pe Cleopatra, regină a Egiptului. Șaptesprezece ani mai târziu – sau cinci ani înaintea vizitei lui Strabon – Egiptul a fost declarat provincie romană. Este limpede ca lumina zilei că preoțimii egiptene nici prin gând nu-i trecea să le dezvăluie cuceritorilor străvechea lor știință secretă. Furia devastatoare a lui Iuliu Cezar și a armatelor sale era temută și în Egipt. Preoții egipteni se comportau probabil exact la fel precum colegii lor de breaslă din America Centrală sau de Sud, după venirea cuceritorilor: comorile culturale erau pitite. Nici cu patru sute douăzeci și trei de ani înainte de Strabon, Herodot nu primise permisiunea să intre în spațiile subterane. Așa că nu este de mirare că lui Strabon nu i-a ajuns la urechi niciun cuvințel despre vreun mormânt subpământesc. Deși era grec, Strabon venea din Imperiul Roman atât de urât: Grecia făcea parte atunci din imperium.
În plus, și acest lucru trebuie subliniat tot mereu, între vizita lui Herodot și cea a lui Strabon este o distanță de aproape o jumătate de mileniu! Pentru comparație: construirea catedralei din Köln a fost începută la 1248, două sute de ani mai târziu turnul sudic era înălțat abia până la nivelul clopotniței, edificiul din ziua de azi a fost încheiat abia anno 1880. Cu cinci sute de ani în urmă, arhitecții și constructorii puteau da cu siguranță informații în legătură cu catacombele de sub catedrală. Astăzi, niciun turist nu află nimic despre ele. Distanța în timp dintre Herodot și Strabon este de 423 de ani bătuți pe muchie! Asta nu-i cât ai clipi din ochi! Plini de mândrie, preoții îi puteau explica lui Herodot că, de fapt, el nu vede decât jumătate din construcție, cealaltă jumătate, la fel de impunătoare, întinzându-se sub pământ. Pe timpul lui Strabon în schimb, preoții fie nu mai știau nimic despre încăperile subterane, fie tăceau din considerente politice. Se poate și ca Strabon să fi auzit un zvon despre niște morminte de regi aflate pe sub labirint, dar să nu-i fi dat crezare și deci să nu fi transmis nimic în scris în acest sens.
O sută de ani după Strabon, istoricul roman Pliniu (Caius Plinius Secundus, 61–113 d.Ch.) a descris și el labirintul egiptean. Iarăși aflăm amănunte suplimentare pe care niciunul dintre predecesorii lui Pliniu nu le înregistrase. Este evident că istoricul roman a avut la dispoziție surse care nu-i fuseseră accesibile nici lui Herodot, nici lui Strabon, căci – în mod interesant – Pliniu se referă la Herodot, străduindu-se în același timp să-l corecteze și să-l completeze (Cartea a XXXVI-a a Istoriei naturale):
„Trebuie să ne ocupăm și de labirinturi, aceste opere stranii dar nu inventate, cum ne-ar veni să credem. Căci și acum se găsește unul în zona Herakleopolisului egiptean, care este în același timp cel mai vechi, ridicat se pare acum trei mii șase sute de ani de către regele Petesukhos sau Tithoes, în vreme ce Herodot spune că a fost construit de doisprezece regi, ultimul dintre ei fiind Psametic (Psammetichos). Motivul construirii lui este indicat în mod diferit… Nu încape nicio îndoială că Daedalus a luat de la acest labirint modelul pentru cel construit de el în Creta, dar el nu a imitat decât a suta parte… Labirintul lui Daedalus a fost deci al doilea după cel egiptean, al treilea se afla în Lemnos, al patrulea în Italia. Toate erau construite boltit din piatră șlefuită, cel egiptean are la intrare piatră de Paros, ceea ce mă miră, în rest însă, materialul său îl constituie blocuri mari din sienit, și nici trecerea secolelor nu l-a putut distruge, deși locuitorii din Herakleopolis au făcut ce-au putut spre a deteriora o lucrare pe care o urau… (Labirintul) conține, în afară de aceasta, templele tuturor zeităților egiptene, apoi Furiile în patruzeci de capele, mai multe piramide a câte patruzeci de coți înălțime, care acoperă cu baza lor o suprafață de șase acri. Obosit de atâta mers, ajungi la acele coridoare ce se îndreaptă care încotro. Sus sunt și sufragerii înalte, iar coborând nouăzeci de trepte, dai în niște galerii cu coloane de porfir, imagini de zei, statui de regi și tot felul de făpturi respingătoare. Unele case au o asemenea poziție, încât de fiecare dată când se deschid ușile se aude înăuntru un tunet cumplit. În cea mai mare parte a labirintului trebuie mers pe întuneric. În afara zidului se găsesc mai multe clădiri mari, numite aripi; există și câteva case în cavourile subterane.”
Din toate relatările vechi, cea a lui Herodot este cea mai detaliată, fapt de înțeles, căci dintre toți autorii care intră aici în discuție, Herodot a fost primul vizitator al labirintului. Relatarea sa ca martor ocular și ceea ce i-au povestit preoții despre complexul de sub pământ se află cel mai departe în timp sau, altfel spus, se află cel mai aproape de realitatea îndepărtată.
Chiar dacă istoricii citează diferite nume pentru constructorii labirintului, ei sunt de acord în punctele decisive. Complexul cel întortocheat este situat la lacul Moeris, există canale artificiale, nu foarte departe se găsește orașul Crocodililor. Construcțiile de la suprafață sunt „mai presus decât tot ce a ieșit vreodată din mâna omului”, tavanele sunt pretutindeni din piatră (Herodot. Strabon, Pliniu), și pereții sunt făcuți din plăci „extraordinar de mari”, iar de pe acoperișul care nu e la mare înălțime, se zărește „o câmpie de piatră alcătuită din atâtea steiuri” (Strabon). Nu s-a folosit lemnul (Pliniu, Strabon), iar foarte aproape de labirint se află cel puțin una, dacă nu chiar mai multe piramide (Herodot, Strabon, Pliniu). Herodot și Pliniu menționează încăperi subterane, însă Herodot și Diodor informează și despre existența a două alte piramide care se înalță din lacul artificial. În fine, numai Pliniu știe ceva despre „imagini de zei” și „tot felul de făpturi respingătoare”.
Ce a devenit acest complex legendar, pe care vechii istorici îl preamăresc cu atâta exuberanță?
Majoritatea egiptologilor este de părere că acest labirint ar fi fost descoperit încă în anul 1843 de faimosul arheolog german Richard Lepsius (1810–1884). Este vorba despre piramida funerară, împreună cu ruinele dimprejur, a faraonului Amenemhet III (1844–1797 î.Ch.), pe care Lepsius a localizat-o în apropierea oazei el-Fayyum de astăzi.

Arheologul cel vesel

Este corectă această presupunere? Ce l-a dus pe Lepsius la convingerea că a descoperit labirintul? S-a pătruns în o mie cinci sute de încăperi subterane? S-au vizitat mormintele a doisprezece regi? Au dat Lepsius și cu oamenii săi din Expediția Prusacă Regală în Egipt peste plăci de piatră „extraordinar de mari” sau peste „o câmpie de piatră alcătuită din atâtea steiuri” (Strabon)? Au găsit săpătorii „tot felul de făpturi respingătoare” (Pliniu) și de „căi întortocheate” (Strabon)?
Nimic din toate astea!
Richard Lepsius, fiul unui pretor din Naumburg an der Saale, era considerat în secolul trecut geniul necontestat al arheologilor germani. Era un excentric, un posedat, un entuziast, un arogant, un sceptic și un încăpățânat, dar, în același timp, un charmeur galant cu multă sclipire. În 1833, tânărul Lepsius a sosit la Paris; cu un an înainte, murise Jean-François Champollion, care izbutise în 1822 să descifreze scrierea hieroglifică. Deși Lepsius nu știa să citească hieroglifele, l-a fascinat munca lui Champollion și a simțit, mai degrabă intuitiv, că procesul de descifrare pornit de Champollion nu era încheiat. Lepsius a demarat o corespondență cu Ippolito Rossellini, un discipol al lui Champollion. trei ani mai târziu, s-au întâlnit la Pisa. Între timp, Lepsius învățase să citească textele hieroglifice. L-a frapat curând că Champollion vedea în hieroglife numai abrevieri de cuvinte care, ce-i drept, dădeau un sens logic, dar erau încă incomplete. Lepsius a completat munca de traducere a lui Champollion printr-o descoperire foarte valoroasă: hieroglifele nu erau numai prescurtări, ci, deopotrivă, simboluri pentru sunete și silabe. Lepsius a copiat și tradus, cu îndârjire și tenacitate, aproape toate textele hieroglifice accesibile în Europa.
În 1841, mai mulți dintre prietenii lui Lepsius, printre care Alexander von Humboldt, i s-au adresat Majestății Sale, regele Friedrich Wilhelm IV, cu rugămintea să echipeze, în înțelepciunea și mărinimia sa, o expediție în Egipt. Șeful expediției urma să fie Richard Lepsius, care publicase între timp mai multe lucrări despre Egipt. Majestatea Sa s-a lăsat convinsă. În august 1842, „Expediția Prusacă Regală în Egipt” s-a îmbarcat la Hamburg. Printre membrii ei se numărau și un pictor, un desenator, un stucator, precum și doi arhitecți. Aveau cu ei treizeci de lăzi cu materiale. Prusacii nu se zgârceau.
Ajuns în Egipt, Lepsius a fost primit de vicerege, care i-a dat câteva hrisoave de privilegii și l-a rugat chiar în mod expres să-i dăruiască regelui Prusiei toate descoperirile arheologice pe care Lepsius le va considera demne de așa ceva. Catalogarea antichităților încă nu începuse în Egipt, un Auguste Mariette încă nu apăruse în scenă – europenii făceau în Egipt ce voiau. Așadar, Lepsius a trimis la Berlin în decursul anilor două sute de lăzi cu comori arheologice, din care egiptenii de azi tare ar dori să vadă câte ceva înapoi. Exagerat de sensibil nu era acest Richard Lepsius. De ziua regelui a pus să fie ridicat pe piramida lui Kheops steagul prusac, și în coridoarele piramidei a răsunat imnul național al Prusiei. La porunca lui Lepsius, niște muncitori egipteni au cărat stive de lemn în vârful celor trei piramide mari, și în noaptea de Crăciun a anului 1842 a fost aprins focul pentru a acompania Stille Nacht, heilige Nacht. În cartea lui plină de umor despre Cele mai mari aventuri ale arheologiei, Philipp Vandenberg scrie:
„Și iată-l pe Richard Lepsius, din grația lui Friedrich Wilhelm șef de expediție, în costum negru, cu o lumânare în mână, urând un Crăciun fericit în toate direcțiile. În sarcofagul regelui Kheops… era un palmier tânăr pe ale cărui frunze ardeau lumânări.”
Lepsius putea fi și un om sentimental – și știa să și cânte! Întregul Cairo era uimit.

Ce a găsit Expediția Regala Prusaca în Egipt?

În mai 1843, Expediția Regală Prusacă în Egipt a părăsit localitatea Gizeh. Lepsius avea un nou obiectiv în fața ochilor: labirintul. Cunoștea scrierile lui Herodot, Strabon și ale altora și știa precis unde putea fi localizat labirintul. Cum asta?
O sută douăzeci de kilometri la sud-vest de Cairo se întinde în mijlocul deșertului o zonă de pământ fertil: oaza el-Fayyum. De milenii, peisajul bogat în vegetație este legat de Nil printr-un canal, Bahr Jusuf = canalul lui Iosif. La douăzeci și cinci de kilometri la nord-vest de orașul Fayyum se află lacul de mică adâncime Carun, despre care mulți arheologi bănuiesc că ar fi lacul Moeris al lui Herodot. Cu trei mii șapte sute de ani în urmă, faraonul Sesostris II (1897–1878 î.Ch.) a pus să-i fie ridicată o piramidă în mijlocul acestui peisaj paradisiac, înconjurat de stânci secate și dune de nisip.
De la Diodor citire știm că pe constructorul labirintului îl chema Mendes, „pe care unii îl numesc și Marrhos”. La Manethonn același domnitor poartă numele de „Lamares”, iar Pliniu leagă numele personajului chiar de numele de „Moeris”. Așa se numea lacul. „Marrhes” însă este în același timp numele de domnitor al lui Amenemhet III (1844–1797 î.Ch.) și tocmai acest faraon își mutase reședința de vară cu piramidă cu tot la Hawara, care se află la o distanță de patruzeci de kilometri de malul lacului (de astăzi) Carun. În afară de aceasta, fosta capitală a oazei Fayyum se numea „Krokodeilon polis”, adică orașul Crocodililor A fost odinioară centrul cultural în cinstea zeului crocodililor Sobek. Conexiunile erau ușor de făcut: labirintul trebuia să fie de găsit în apropierea orașului Crocodililor, constructorul labirintului se numea „Marrhos”, iar exact acesta era numele de domnitor al lui Amenemhet III. La rândul lui, acest faraon pusese să i se ridice în oaza Fayyum o piramidă. Așadar, labirintul trebuia căutat foarte aproape de această piramidă. Logic?
Lepsius n-a fost primul care a căutat acest labirint în regiunea oazei Fayyum. În 1714, exploratorul francez Paul Lucas își montase cortul la lacul Carun, presupunând că aici ar trebui să poată fi văzute rămășițele celor două piramide ale căror vârfuri ieșeau pe vremea lui Herodot din ape. După ce Lucas a inspectat bărcile cu care pescarii voiau să-l traverseze lacul, care arătau suspect și în care intra apa, a renunțat la proiect.
În ianuarie 1801, dr. P.D. Martin, inginer în armata din Egipt a lui Bonaparte, a mers călare prin deșert direct la oaza Fayyum. Beduinii erau impresionați de eforturile fizice mari la care se supusese dr. Martin și i-au dat bucuros informații. Labirintul nu l-a găsit.
În 1828, regele Franței Charles Philippe X (1757–1836) l-a însărcinat pe harnicul traducător al hieroglifelor, Jean-François Champollion, cu conducerea unei expediții în Egipt. Sensibilul și deosebit de inteligentul Champollion a căutat zadarnic labirintul în oaza Fayyum.
În sfârșit, un an înaintea lui Lepsius, un grup de exploratori francezi a ajuns la piramida lui Amenemhet III. Se găseau acolo, ce-i drept, câteva zidulețe și coloane sparte, dar nici urmă de ruine ale unui complex gigantic de construcții.
După victoria de la Antiochia din data de 2 august 46 î.Ch., Iuliu Cezar trimisese la Roma cele trei cuvinte ajunse celebre: „Veni – vidi – vici!” La fel a fost și cu Richard Lepsius. A venit – a văzut – a învins! Profund convins de asta, a notat la scurt timp după sosire:
„La 19 mai 1843 am pornit mai departe și am campat pe 23 la Fayyum, pe ruinele labirintului. Poziția acestuia fusese intuită demult în mod corect; prima privire pe care i-am aruncat-o nu ne-a mai lăsat nicio îndoială.”
Convingerea prematură a lui Lepsius iese și mai clar în evidență din scrisorile pe care le-a trimis în îndepărtatul Berlin:
„Ne-am instalat aici la 23 mai în latura sudică a piramidei lui Moeris, pe ruinele labirintului. Căci din primul moment, de îndată ce am aruncat doar o privire fugară asupra întregului, mi-a și fost clar că avem dreptul deplin de a ne servi de această denumire. Nu crezusem că ne va fi așa de ușor să ne convingem de acest fapt.”
Cu aceste propoziții, labirintul lui Herodot era bifat, catalogat și etichetat pentru știință, deși la o privire mai atentă absolut nimic nu corespundea cu cele spuse de istoricii antici. Lepsius a angajat bărbați și copii din satele învecinate: „Au supraveghetorii lor, iar pâinea li se aduce; în fiecare dimineață sunt numărați, în fiecare seară sunt plătiți; fiecare bărbat primește un piastru, cam doi groși de argint, fiecare copil o jumătate, uneori chiar treizeci de para, dacă au fost deosebit de vrednici.” Bărbații trebuiau să aducă o greblă și un coș împletit, pentru copii era suficient un coș mic. Lepsius a pus să se sape gropi concomitent în cinci locuri diferite. Bărbații umpleau coșurile, copiii și bătrânii îndepărtau molozul. Procesiunea coșurilor era urmărită de supraveghetorii care îndemnau harnicele furnicuțe să mai și cânte în timpul lucrului.
După câteva zile, Lepsius a și degajat un loc cu coloane de granit și piatră de var care luceau „aproape ca marmura”. Desigur, Herodot vorbea despre „coloane din pietre albe, desăvârșit îmbinate între ele”. Entuziastul prusac a găsit, după cum singur spune, sute de încăperi așezate „una lângă alta și una peste alta”, „mici, adesea chiar minuscule, alături de unele măricele și chiar mari, susținute de mici coloane… fără o linie regulată a intrărilor și ieșirilor, așa încât descrierea lui Herodot și cea a lui Strabon sunt complet îndreptățite în acest sens”.
Chiar așa?

Arheologi versus istorici

Unde sunt oare pereții plini „cu chipuri săpate” (Herodot)? Unde sunt căile „întortocheate” (Strabon)? Unde este tavanul alcătuit la fiecare încăpere „dintr-un singur stei de piatră” și unde sunt „plafoanele încăperilor închise… făurite din plăci monolite extraordinar de mari” (Strabon)? Lepsius scoate la iveală niște încăperi mici, „adesea chiar minuscule”, în timp ce Herodot se plimba „din curte în cămări și din cămări în niște porticuri, iar din porticuri în alte încăperi, și din cămări în alte curți”. Despre târât și aplecat nu se menționa nimic la Herodot și la succesorii săi.
În legătură cu totalitatea complexului, Lepsius nota:
„Dispoziția întregului este astfel, încât trei ansambluri mari de clădiri cu o lățime de trei sute de picioare închid o piață patrulateră, lungă de vreo șase sute de picioare și lată de vreo cinci sute. Cea de-a patra latură, una din cele scurte, este mărginită de piramida din spatele ei, care are o suprafață de trei sute de picioare și de aceea nu ajunge chiar până la aripile laterale ale acelui complex de clădiri.”
Cum se potrivește asta cu cele „douăsprezece curți acoperite” ale lui Herodot? Cu „chipuri uriașe… cioplite”? Cu o realizare „mai presus decât tot ce a ieșit vreodată din mâna omului”? Lepsius însuși confirmă că în ruinele „încăperilor mari” n-a descoperit „nicio inscripție”. Herodot însă se minuna în fața zidurilor „cu chipuri săpate”. La Lepsius, piața centrală este „împărțită de un zid lung în două jumătăți”, în vreme ce Herodot descrie cum „(cele douăsprezece curți – n. t.) sunt înconjurate de unul și același zid”. Pliniu comunicase acum două mii de ani: „coborând nouăzeci de trepte, dai în niște galerii”. Nouăzeci de trepte? Asta înseamnă o adâncime frumușică. Dacă socotești că o treaptă are numai douăzeci de centimetri înălțime, atunci galeriile ar trebui să se afle la vreo optsprezece metri sub pământ (sub pământul de atunci!). Nici urmă de așa ceva la Lepsius. „Există și câteva case în cavouri subterane”, scria Pliniu. Nicăieri n-a pășit Lepsius în „case în cavouri subterane”, pe toți zeii crocodililor! Morminte sau sarcofage ale vreunor faraoni mitici n-au fost nicicând descoperite de „Expediția Regală Prusacă în Egipt”
Sic transit gloria mundi. Așa trece gloria lumii!
Ideea fixă că piramida lui Amenemhet III ar fi aceea sub care s-ar afla labirintul a fost de la început greșită. Dacă Lepsius și-ar fi păstrat mintea limpede și nu ar fi „aruncat doar o privire fugară” (Lepsius), ar fi realizat și el probabil acest lucru. Da, bine, numele „Marrhos” pe care-l menționează Diodor din Sicilia este în același timp numele de domnitor al lui Amenemhet III, dar de ce pentru Dumnezeu a ținut-o Lepsius una și bună cu acest nume? La urma urmei, vechii istorici au înșirat și alte nume în afara acestui „Marrhos” când s-au referit la constructorul labirintului.
Iată lista de nume:

Herodot: Doisprezece regi, printre ei cel numit Psametic, care a domnit cincizeci și patru de ani asupra Egiptului.
Diodor: Mendes sau Marrhos, apoi Psametic din Sais, precum și Moeris.
Pliniu: Petesukhos sau Tithoes, precum și Motherudes și Moeris.
Manethonn: Lamares.

Nu văd de ce „Marrhos” alias Amenemhet III să fie mai înalt apreciat decât ceilalți. Starea de fapt de la locul cu pricina cere ca el să fie respins ca posibil constructor al labirintului. Dovezile sunt fără echivoc.

Contradicții pe banda rulanta

Să căutăm la martorul ocular Herodot: „În unghiul de la capătul labirintului se înalță o piramidă de patruzeci de brațe pe care sunt cioplite chipuri uriașe de animale.” Strabon este de acord: „La capătul acestei construcții… se află… o piramidă în patru unghiuri… dacă treci de aceste locuri navigând în continuare…”
După Herodot, piramida ar avea o latură în lungime de – transformat în metri – 71 m, după Strabon, în lungime de 120 m. Piramida lui Amenemhet III de la Hawara are însă o latură de 106 m. Nicio dată nu coincide. Herodot și Strabon sunt de acord amândoi că această piramidă se află într-un unghi de la capătul labirintului, ceea ce nu se potrivește referitor la Hawara. Piramida lui Amenemhet III nu se află în niciun fel de unghi, ci pe aceeași axă cu ruinele templului. Martorul ocular Herodot vede niște „chipuri uriașe” care sunt „cioplite” în piramidă. Lucrul este pur și simplu imposibil în cazul piramidei de la Hawara, întrucât aceasta este construită din cărămizi de lut uscat la soare. În cărămizi uscate făcute din lut nu se pot „ciopli” niciun fel de chipuri, darmite unele „uriașe”.
Să ne închipuim acest paradox: toți martorii oculari istorici evocă labirintul ca fiind o operă minune, plină cu reliefuri, „mai presus decât tot ce a ieșit vreodată din mâna omului” (Herodot), care „nu poate fi întrecută” (Diodor), din plăci gigantice „extraordinar de mari” (Strabon), cu „blocuri mari din sienit” (Pliniu). (Sienitul este o piatră de var asemănătoare marmurei.) Și apoi – incredibil! – același Amenemhet III, care a pus să se ridice această splendoare ce a minunat o lume întreagă, să clădească pentru el o piramidă funerară din materialul de construcție cel mai ieftin, mizerabil și fragil posibil? Din cărămizi de lut! Asta se potrivește ca nuca-n perete. Facta loquuntur – faptele vorbesc!
Fiecare faraon era mândru de realizările sale. Domnitorii de pe Nil comunicau lumii ce avea să vină, prin intermediul plăcilor și al inscripțiilor, ce temple construiseră sau restauraseră. Dacă Amenemhet III ar fi constructorul acestui labirint care, după Herodot, întrece până și piramidele, atunci inscripțiile i-ar preamări fapta fără de comparație, l-ar ridica în slăvi pe faraon și l-ar copleși cu onorari. Nu există nimic asemănător. Lepsius a găsit într-o încăpere și pe fragmente de coloane plăcuțe cu numele „Amenemhet III”. De aici a tras concluzia corectă: „Constructorul și proprietarul piramidei este deci clar.” Patruzeci și cinci de ani după Lepsius, arheologul britanic Sir Flinders Petrie (1853–1942) chiar a descoperit în interiorul piramidei sarcofagele intacte ale lui Amenemhet III și fiicei sale. Camera mortuară era alcătuită dintr-un singur bloc galben de cuarțit, care se lăsase în pământ, iar peste ea se aflau trei plăci grele de cuarțit de 1,22 m grosime. Suficient spre a suporta greutatea cărămizilor de lut de deasupra. În sfârșit, muncitorii la canalizare au dat în apropierea piramidei și peste o statuie din piatră de var, înaltă de 1,60 m, reprezentându-l pe Amenemhet III șezând. Pe niciuna din aceste descoperiri nu este indicat nici de către cea mai minusculă hieroglifă că Amenemhet III ar fi construit labirintul. Flinders Petrie găsise mormântul lui Amenemhet III neatins. Este absolut de neconceput ca faraonul să nu fi fost preamărit acolo drept genialul inițiator al labirintului. Niciun faraon nu ar fi dat deoparte ocazia de a înscrie o asemenea filă de glorie!
Ciudat este că același Amenemhet III a pus să i se ridice, și încă la Dașur, douăzeci de kilometri la sud de Cairo, o a doua piramidă. În popor e cunoscută sub numele de „piramida neagră”, pentru că este construită din cărămizi de lut gri închis din Nil. Piatra din vârf, cheia de boltă înaltă de 1,40 m a acestei piramide, așa-numitul piramidion, este din granit negru și poate fi admirată azi în Muzeul Egiptean din Cairo. Sub aripile protectoare ale zeului Horus, hieroglifele de pe această piatră îl identifică în mod clar pe Amenemhet III drept inspiratorul construcției piramidei. Că el dăduse și comanda pentru fenomenalul labirint nu se menționează nicăieri. Cu câțiva ani în urmă, niște arheologi de la Institutul German de Arheologie de la Cairo au descoperit pe lângă sarcofagul gol din granit roșu alte două sarcofage ale unor soții ale lui Amenemhet III. Nici acolo nu indică nicio inscripție că domnul și stăpânul lor ar fi în același timp constructorul incomparabilului labirint.
Tot felul de cărți despre Egipt, scrise de arheologi inteligenți și cu mintea pătrunzătoare, au făcut parte în anii trecuți din lecturile mele cotidiene. În toate aceste lucrări, piramida de la Hawara a lui Amenemhet III este desemnată drept edificiul sub care se află labirintul. Și descoperirea labirintului de către Lepsius este menționată peste tot. Asta este ca și cum savanții ar urca o scară în spirală, fără să se învârtească. Fiecare preia prostia celuilalt. Și totuși astăzi se știe de mult că o întreagă serie de zidulețe și încăperi, pe care Lepsius le-a scos la suprafață cu ajutorul procesiunii sale de furnicuțe cântărețe, provine de fapt din epoca grecilor și a romanilor! Amenemhet III n-a fost decât constructorul piramidei din cărămizi de lut și al unor temple din apropierea ei imediată – totul are la fel de puține asemănări cu labirintul lui Herodot precum Simfonia a V-a a lui Beethoven cu parada hiturilor.
Dacă nici măcar rămășițele arheologice nu se potrivesc cu descrierea vechilor istorici, darmite localizarea geografică! Aici situația devine de-a dreptul grotescă.

Un lac se evapora

Herodot susține că labirintul și piramida sunt situate pe malul lacului Moeris, pe care-l descrie drept o minune, cu un perimetru de trei mii șase sute de stadii… lungimea sa fiind egală chiar cu coasta egipteană a mării. Transformat în unitățile de măsură de azi, lacul lui Herodot ar fi trebuit să aibă un perimetru de 640 km. Pentru comparație: Lacul Constanța are un perimetru de 259 km. Dintre ei, 160 km de mal sunt pe teritoriu german, 72 pe teritoriu elvețian și 27 pe pământ austriac (suprafața: 538,5 km2). Lacul Moeris al lui Herodot ar fi trebuit să aibă un perimetru mai mult decât dublu față de cel al lacului Constanța.
Posibil ca egiptenii să-i fi furnizat lui Herodot cifre exagerate, posibil ca ele să fi fost greșit transformate din egipteană în greacă. Făcând abstracție acum de cifre, labirintul era situat, cu piramidă cu tot, ca să zicem așa pe promenada lacului, căci și Strabon subliniază mărimea „lacului Moeris” și confirmă: „…Dacă treci de aceste locuri (piramida, n. lui Erich von Däniken) navigând în continuare…” Același Strabon pare să fi fost acolo personal, fiindcă scrie: „Gazda noastră, unul din bărbații de vază… ne-a însoțit până la lac.” În cele din urmă, un preot a hrănit în prezența lui Strabon și a gazdei un puturos de crocodil sfânt, care dormita pe mal și căruia îi era lene până și să mănânce pâinea ce i se oferea.
În capitolul 51 al Cărții I, Diodor din Sicilia se referă și el la acest lac artificial:
„Zece generații după regele menționat, Moeris a preluat conducerea Egiptului și a construit la Memphis porticurile nordice… Zece schoine mai sus de oraș a pus să fie săpat un lac, de o utilitate extraordinară și de o dimensiune incredibilă. Căci se pare că perimetrul lui e de trei mii șase sute de stadii, iar adâncimea are în cele mai multe locuri cincizeci de stânjeni. Cine din cei care cugetă la măreția acestei realizări nu se va întreba câte mii de oameni au muncit la ea și timp de câți ani?”
În capitolul următor, Diodor confirmă la fel ca și Herodot că fluxul apei spre lac este regularizat prin stăvilare puternice, care erau deschise sau închise în funcție de nivelul apei Nilului.
Labirintul, piramida și lacul țin unul de altul. După cum raportează geologii, lângă piramida de la Hawara n-a existat niciodată un lac. Aceasta se poate constata în funcție de sedimentările solului. În plus, lacul nu are ce căuta nici din alte două motive în zona Hawarei. Piramida lui Amenemhet III e formată din sute de mii de cărămizi de lut. Lutul nu se împacă deloc cu apa, deci fundația piramidei s-ar fi slăbit. Spațiile și încăperile scormonite de Lepsius la suprafață ar fi fost inundate de nivelul pânzei freatice, dacă nu ar fi fost izolate contra pătrunderii apei lacului. Nu s-au găsit însă la Hawara urme de ziduri de izolare care să nu lase să pătrundă apa.
La douăzeci și cinci de kilometri spre nord-vest de orașul el-Fayyum se află astăzi lacul Carun, de adâncime mică. Dar ăsta nu poate fi în niciun caz identic cu lacul Moeris al istoricilor antici. Nu numai pentru că este situat la patruzeci de kilometri în linie dreaptă de piramida Hawara, ci și pentru că este un lac natural și nu-i alimentat de canale artificiale. Lacul Carun, mărginit în trei părți de deșertul dogoritor, într-o parte de ceva vegetație și câteva hoteluri pentru turiști, pe lângă toate acestea mai e și mai jos de nivelul mării. Ceea ce recunoscuse însuși Lepsius:
„Când apele Nilului sunt crescute și afluxul e abundent, lacul se umflă; însă este situat mult prea jos pentru a putea lăsa să curgă înapoi chiar și numai o picătură din apa care i-a venit. Ar trebui ca toată provincia să fie îngropată sub torent, mai înainte ca apele să-și poată regăsi drumul înapoi spre vale… Nivelul lui Birquet el-Qarun (=lacul Carun, n. lui Erich von Däniken) se află acum la șaptezeci de picioare sub punctul în care se varsă canalul în lac și nu poate să se fi urcat niciodată mult mai mult de atât. Asta o dovedesc vechile ruine ale templelor situate de-a lungul malurilor lui. La fel de puțin adevărate sunt și datele după care pe malurile sale s-ar fi găsit labirintul și capitala Arsinoe, acum Medinet el-Fayyum.”
În ciuda acestui fapt, Lepsius a persistat în ideea de a fi identificat locul de amplasare al labirintului. A vizitat cu trei dintre colaboratorii lui rămășițele unui dig pe care-l considera a fi rambleul executat pentru lacul artificial Moeris. A cercetat chiar și ruinele a două construcții, pe care le-a luat la început drept cele două piramide văzute de Herodot cum ieșeau din apele lacului Moeris. După niște scurte săpături, a constatat resemnat: „Din asta rezultă cel puțin că nu se aflau în lac…”
Chiar și cine se străduiește din răsputeri, așa ca Lepsius, să facă să apară ca prin farmec labirintul la Hawara, ar fi trebuit să se împiedice de fapt de informațiile pe care le dau Herodot și alții în legătură cu distanțele. Diodor din Sicilia scria că regele Moeris a pus să fie săpat lacul artificial „zece schoine mai sus de oraș”; adică aproximativ la înălțimea lui Dașur sau cel puțin șaptezeci de kilometri în linie dreaptă la nord-est de Hawara. Strabon a descris lacul ca pe o apă imensă mărginită de plaje, comparabil cu marea. La rândul său, Herodot a constatat în paragraful 4 din Cartea a II-a:
„… din pământurile care se întind acum mai jos de lacul Moeris, nicio bucată nu ieșea (pe timpul regelui Min sau Menes – n. t.) deasupra apei; până la acest lac, de la țărmurile mării, călătoria în susul fluviului ține (acum – pe timpul lui Herodot – n. t.) șapte zile.”
În sfârșit, „părintele istoriografiei” dă în paragraful 150 al aceleiași cărți încă o ultimă indicație geografică:
„Cei din partea locului ziceau că lacul ar răspunde pe sub pământ în Syrta Libyei, pătrunzând în inima uscatului, spre asfințit, de-a lungul muntelui care se află mai sus de Memphis.”
„Nu lucrurile zăpăcesc oamenii, ci concepțiile despre lucruri” (Euripide, autor tragic grec, 480–407 î.Ch.).

Inspecție personala

Șoferul de taxi a râs, când m-a văzut venind din hotel cu aparatul de filmat. Ne cunoșteam, căci angajasem același driver și zilele trecute. Asta nu elimină doar cearta zilnică cu concurența, care pândește în cete în fața fiecărui hotel din Cairo, ci te scutește și de tocmeala enervantă pentru stabilirea tarifului pe zi. Șoferul știa la ce se putea aștepta, și eu la fel. În plus, mașina lui neagră, un model american mai vechi, era într-o stare surprinzător de bună, un argument care cântărește greu în Egipt, unde se iese rapid de pe șosea și se aterizează undeva pe drumuri prin deșert și prin câmp. Kamal, așa îl chema pe șoferul meu, studiase patru ani egiptologia la Universitatea din Cairo. Acum devenise taximetrist, pentru că această muncă aducea mai mulți bani decât un job universitar în spatele unui birou. Vorbea binișor engleza și se pricepea să-i țină la distanță de mine pe mult prea insistenții negustori de suveniruri. O faptă deosebit de lăudabilă, dacă se are în vedere că majoritatea ghizilor și a comercianților se cunosc între ei și șoferul nu pleacă cu mâinile goale dacă face rost de o vânzare bună.
Am pornit-o spre Gizeh pe șoseaua plină de vehicule care claxonau și miroseau urât, trecând pe lângă marile piramide și pătrunzând în direcție sud-vestică în deșert. Porțiunea de drum lungă de 106 km spre oaza Fayyum, parcă trasată cu linia, este asfaltată, pe dreapta și pe stânga benzii de un cenușiu închis ruginesc diferite autovehicule, iar tot felul de caroserii de autobuze și camioane distruse aruncă umbre înfiorătoare în nisip. Timpul iese întotdeauna învingător.
— Ce căutați acolo? mă întrebă Kamal.
— Vreau numai să merg la piramida lui Amenemhet III la Hawara.
— Nu merită, mormăi Kamal cu un aer expert, nimic extraordinar de văzut, doar cărămizi uscate.
— Da, știu… vreau totuși s-o văd.
Kamal râse din nou.
— Sunteți cu toții puțin naivi, dacă-mi permiteți. Niciun egiptean nu vizitează de bunăvoie piramida Hawara.
De fapt, cuvințelul „oază” este greșit referitor la Fayyum, întrucât „oaza” este total dependentă de Nil prin canalul Bahr Jusuf; „oaza”, mare de peste patru mii de kilometri pătrați, nu produce apă proprie. Voi continua totuși să folosesc denumirea de „oază”, căci existența apei în deșert reprezintă pentru noi întotdeauna o oază, oricare ar fi proveniența lichidului dătător de viață. Preț de o clipă, mi-a fulgerat prin minte un gând legat de Herodot. El n-ar fi putut ajunge de la Gizeh la Hawara decât călărind pe o cămilă. Un drum de două zile. El n-ar fi dispărut în descrierea lui sub copitele cămilei, ci ar fi fost menționat. Noi, cei de azi, ajungem la marginea oazei în două ore. Lăudate fie cămilele motorizate!
Zona fertilă a Fayyum-ului, înconjurată de deșert, este irigată de 324 de canale cu o lungime totală de 1298 km. La aceasta se adaugă, conform datelor oficiale, 222 de rigole de încă 964 km.
Din radioul mașinii a răsunat o rugăciune; muezinul recita, mulțimea murmura. Deși conducea mașina, Kamal s-a înclinat de trei ori peste volan.
— E vorba despre apă, mi-a explicat mai încolo. Șeic el-Azhar, preotul sunnit cel mai mare, a îndemnat credincioșii să-l implore pe Alah să ne trimită apă. Vara lui 1988 a fost al șaptelea an de secetă în podișul Etiopiei. Fără ploaie, nu tu apă de Nil, fără apă de Nil, numai canale cu mâl, fără canale, nu tu agricultură.
— Dar Egiptul are barajul Nasser de lângă Assuan. Cred că el regularizează cursul Nilului, am spus plin de înțelegere.
Kamal râse din nou; râdea tot mereu, dar de astă dată râse de neștiința mea.
— Apa barajului a scăzut în ultimii ani cu douăzeci și cinci de metri. Dacă nu plouă în Sudan sau în Etiopia în cursul următoarelor două luni, turbinele trebuie oprite. Asta-i rău pentru tot ce e legat de apă! Atunci un firicel al Nilului nu mai este capabil să alimenteze și miile de canale din dreapta și stânga fluviului. Totul pe ogoare se usucă. Știți ce înseamnă asta pentru 53 de milioane de egipteni?
Bănuiam eu. De când se știe, întreaga țară depinde de o singură sursă de apă. În momentul de față, sunt irigate 2,6 milioane de hectare de ogor, care înghit anual 49,5 miliarde m3 de apă, la care se adaugă un consum de apă de băut de 3,5 miliarde m3 anual. Oricare o fi fost faraonul X care a pus să fie săpat lacul Moeris al lui Herodot, trebuie să fi fost un domnitor tare clarvăzător.
După nouăzeci de kilometri de drum – primul petic de verde la marginea șoselei. Negustorii îl amenajaseră, ne făceau cu mâna, întindeau buchete cu trandafiri spre noi, cepe împletite sub formă de ghirlande și curcani vii. După o curbă – primul canal.
În lichidul tulbure care se târa obosit, se bălăceau vesel copiii. Am pus să oprească. Acum Kamal nu mai râdea. Chipul lui devenise sumbru.
— Bilharioza? am întrebat.
Kamal a dat din cap afirmativ.
Canalele erau infestate cu paraziți de bilharzia – niște viermi microscopici denumiți după medicul german Theodor Bilharz (1825–1862). El a descoperit agenții patogeni care pătrund prin piele în sistemul circulator. Minusculii ucigași se înmulțesc în ficat, provocând boli ale ficatului, intestinului și organelor sexuale, care duceau pe vremuri inevitabil la moarte. Astăzi există medicamente contra bilhariozei. Guvernul egiptean combate, împreună cu Organizația Mondială a Sănătății, de ani de zile această maladie vicleană. Agenții patogeni se înmulțesc fantastic la marginile înnămolite ale canalelor, acolo unde apa aproape că stă pe loc.
— De ce sunt lăsați copiii să se scalde aici?
Kamal clătină din cap.
— Se organizează campanii de lămurire la televizor, la radio, în școli și chiar prin intermediul caietelor cu benzi desenate. Cu toate acestea, mulți țărani nu vor să vadă riscul la care se supun. Ei se încred în Alah.
Trăiesc cu frica lui Dumnezeu, sunt onești și umili acești țărani harnici și familiile lor care-și petrec toată ziulica, an de an, pe ogoarele dogoritoare și întinse. Se plantează bumbacul, în sezon cresc fasolea, porumbul, orezul, castraveții, cartofii, ceapa, usturoiul, conopida și pepenii roșii. Rareori se văd secerători, spatele încovoiat al femeilor și copiilor este mai economicos. Pâlcurile de palmieri dau umbră, fiecare parte a palmierului, de la trunchi până la fibre, se valorifică. În fața colibelor de lut stau femei care împletesc coșuri, altele modelează boluri, lămpi și statuete, iar diferite mâini delicate de copii pictează produsele în culori stridente. Aici timpul s-a oprit în loc.
Kamal mi-a arătat în fața noastră:
— Iată el Medina, capitala oazei. Astăzi i se spune tot mai des numai „the Fayoum”. Se pare că pe timpuri s-ar fi numit orașul Crocodililor.
— Se pare?
Kamal se întoarse, râse din nou… uitați erau copiii care se îmbăiau, uitată era bilharioza.
— S-a numit odată orașul Crocodililor, asta se știe cu siguranță. Însă prin orașul Crocodililor toată lumea înțelege locul pomenit de scriitorii antici: orașul Crocodililor de la lacul Moeris.
— Și… nu era așa?
Taximetristul meu foarte priceput în ale arheologiei a dat din umeri și a schițat un rânjet ștrengăresc din colțul buzelor:
— Existau mai multe orașe ale Crocodililor în vechiul Egipt, și în fiecare templu mai mare, din delta Nilului până sus la Assuan, crocodilul era venerat într-o formă sau alta. Aici, la Fayyum, fiecare sat avea, ca să zic așa, un centru al crocodililor. E greu de stabilit la care dintre orașele Crocodililor se referea Herodot de fapt.
Asta nu simplifica lucrurile, mi-a trecut prin minte.
Strecurându-ne încet printre cetele de oameni, am ajuns din urmă un camion încărcat cu cămile. Și animalele au devenit mai comode! Kamal a oprit mașina.
— Asta ar trebui să vedeți, dacă tot sunteți aici!
Într-un canal care curgea prin mijlocul orașului, se învârteau leneș patru roți de apă uriașe, negru-maronii. Gemeau, scârțâiau, pârâiau, oftau, de parcă în interiorul lor s-ar fi văitat sub un bici nevăzut al proprietarului de sclavi o sută de mii de spirite ascunse. Roțile se rotesc tot timpul, ele sunt singurul perpetuum mobile pe care l-am văzut în viața mea. Am aflat că există vreo două sute de astfel de roți de apă în oaza Fayyum. Prin roți este direcționată apa în diferitele canale și i se ridică astfel nivelul, și toate acestea fără curent sau vreun alt aport artificial de energie. Curgerea apei este singura sursă de energie. La roțile puternice, care dovedesc o artă meșteșugărească cu totul deosebită, sunt montate padele late, simple, care se scufundă în apă la fiecare rotire. Roata trebuie să se învârtească datorită curentului apei. În afară de padele fiecare roată are câteva lopeți, care se umplu cu apă în timpul scufundării și o trimit la fiecare rotire canalului situat mai sus. Înălțimea maximă a acestui etern lift de apă depinde de perimetrul roții. E uimitor la ce idei geniale a ajuns spiritul inventiv al omului deja cu milenii în urmă!
Cam la zece kilometri înspre sud-est, chiar în spatele sătucului Hawara, se înalță înspre cer profilul cenușiu închis al piramidei lui Amenemhet III. De departe îmi amintea mai degrabă de un pudding răsturnat, teșit în partea de sus și cu niște denivelări. Nu venisem încărcat cu idei preconcepute, așa că aș fi sărit probabil de bucurie dacă de jur-împrejurul piramidei aș fi zărit chiar și o urmă de labirint. Însă lângă adăpostul în care un polițist singuratic tresări din somn la sosirea noastră, era înfiptă în sol o tăblie cu margini negre: Pe ea scria: Labirint. „305 x 244 m/3000 Rooms”. Din resturile acestor „3000 Rooms” nu se distingea nimic.
Am bântuit câteva ore primprejur, escaladând zidulețe din timpul Ptolemeilor și al romanilor, luminând cu lanterna mea puternică prin găuri și puțuri, căutând cu frenezie urme de pereți plini cu reliefuri. Singurul lucru care amintea oarecum de foste temple erau câteva fragmente de granit roșu de Assuan. Nicăieri urme de „plăci monolite extraordinar de mari” (Strabon), nicăieri urme de „blocuri mari din sienit” (Pliniu), ca să nu mai vorbim de scheletul vreunei realizări „mai presus decât tot ce a ieșit vreodată din mâna omului” (Herodot).
Treaptă după treaptă m-am cățărat de-a lungul ungherului din sud-vestul piramidei, căutând sub cărămizile gri-negre de lut ceva ieșit din comun, o proeminență din granit, de exemplu, care ar fi putut suporta pe vremea lui Herodot greutatea „chipurilor uriașe”, „cioplite” (Herodot) în piramidă. Nimic! Piramida este parțial distrusă, iar locuitorii zonei se folosesc pentru casele loc de materialul de construcție prefabricat. Vârful edificiului lipsește cu desăvârșire, colo sus s-ar putea ridica un cort. Inițial și această piramidă era acoperită cu un strat de piatră de var, azi nu se mai vede însă nicio rămășiță. Ploaia a brăzdat dâre în acest munte din cărămizi de lut, multe dintre cărămizile lungi de aproximativ cincizeci de centimetri s-au erodat, s-au tocit. Materia primă pentru acest material de construcție era presată odinioară între scânduri și uscată la aer, drept care cărămizile sunt poroase, străbătute ici-colo de fire de pai, iarbă uscată și pline cu pietricele.
Niciun Michelangelo egiptean din trecut n-ar fi putut sculpta aici aceste „chipuri uriașe”, niciodată niște cărămizi din lut n-ar fi putut suporta greutatea unor asemenea coloși. Criticii or să obiecteze că statuile s-au prăbușit de mult, că s-au spart, iar pereții „plini cu reliefuri” s-au fărâmițat de-a lungul mileniilor. Dar de ce doar aici, la piramida Hawara și la (presupusul) labirint? în definitiv, în alte locuri s-au găsit statui sparte ale multor faraoni, și nici la templele superbe din Egipt, care atrag anual milioane de turiști, nu s-au volatilizat pereții plini cu reliefuri. Se știe că, cel puțin pe timpul lui Herodot, mai existau încă în labirint. Dar, în orice caz, cel puțin resturile plăcilor gigantice de piatră „extraordinar de mari” ar trebui să zacă primprejur. Nu este însă nimic, absolut nimic!
Nici priveliștea de pe acoperișul piramidei de o înălțime de cincizeci și opt de metri nu-i mai încurajatoare. Tot ce poate descoperi ochiul sunt câteva zidulețe și dune de nisip, în spate, stâlpi de înaltă tensiune, un canal care taie întreaga suprafață în diagonală, iar în fundal, câmpuri arate.
Aceste jalnice grohotișuri și dărâmături să fie oare resturile labirintului atât de slăvit?
Kamal a descoperit printre ele un craniu; polițistul l-a plasat pe un ziduleț. Am privit fix în orbitele goale ale scheletului, trecându-mi iute prin gând că răposatul ar fi putut să se fi întâlnit odinioară cu Strabon sau Herodot. Dacă morții ar putea vorbi… aș întreba eu craniul ce era cu extraordinarul labirint. Kamal râse cu putere; mi s-a părut că acel cap de mort a râs împreună cu el și că toți zeii vechiului Egipt li s-au alăturat cu hohotele lor de râs.

O grămadă de moloz ca labirint

În anul 1888, la patruzeci și cinci de ani după Richard Lepsius, a fost aici arheologul Sir Flinders Petrie. A constatat că încăperile pe care le scosese Lepsius la suprafață prin săpături sunt „doar ruinele unei mici localități romane”, în care ar fi locuit cei ce au nimicit labirintul. Labirintul însuși e distrus fără urme, era de părere Sir Flinders Petrie, și numai o albie cu multe fragmente mici dovedește că ar fi existat deunăzi acolo. „Este foarte greu să recompui ceva din astfel de fragmente, atât de puține la număr”, scria britanicul, pentru ca apoi să procedeze exact astfel. O, dacă ar fi lăsat lucrurile așa cum erau! Propria lui versiune a labirintului, un plan cu multe încăperi și coloane, se potrivește la fel de puțin cu descrierile bătrânului Herodot precum planul lui Lepsius. La Flinders Petrie, templele și colonadele stau în linie dreaptă unele lângă altele. Strabon pomenise de „căi întortocheate” și de faptul că era imposibil să găsești ieșirea fără ajutorul unui ghid. Pliniu scotea în evidență coridoarele „ce se îndreaptă care încotro”. Îmi este foarte neclar de ce vizitatorii labirintului, așa cum l-a reconstruit Sir Flinders Petrie în planul lui, ar fi avut vreo problemă să găsească ieșirile. Ele stau în linie dreaptă – aliniate precum soldații. Planul lui Petrie arată mai multe temple singuratice, care stau față-n față la mare distanță. Martorul ocular Herodot vorbise despre curți acoperite, „așezate una lângă alta”. Petrie găsește în sudul și în vestul terenului ruinele unui zid, Herodot nu vede decât „unul și același zid” care înconjoară întregul labirint. Resturile de zid ale lui Petrie nu pot corespunde zidului împrejmuitor al lui Herodot, căci în acest caz ar trebui găsite urme ale fundației lui și în nord și est. Planul labirintului întocmit de Petrie este plin de anomalii și contradicții. Mai întâi, construcția este patrulateră, apoi este dreptunghiulară, pentru ca în final să fie chiar rotundă. În mod foarte evident, Petrie a încercat, ca și predecesorul său Lepsius, să forțeze puținele fragmente existente să intre într-o schemă prefabricată. O metodă prin care orice morman arheologic de moloz se poate transforma într-un labirint. Săpăturile lui Petrie au eșuat definitiv la uriașul lac Moeris, care nu poate fi transportat ca prin farmec în Hawara, și la cele o mie cinci sute de camere subterane, care n-au vrut cu niciun chip să iasă la iveală, oricât de mare a fost zelul săpătorilor.
„Pentru fiecare problemă există o soluție, care este simplă, clară și falsă” (Henry Luis Mencken, 1880–1956, publicist american).
Unde este labirintul egiptean? Ne-au mințit de-a dreptul Herodot și urmașii lui? N-a existat niciodată această realizare „mai presus decât tot ce a ieșit vreodată din mâna omului” (Herodot)? Sau înțelegeau istoricii antici cu totul altceva prin termenul de „labirint” decât noi, cei de astăzi? Nu sunt Herodot și cu epigonii lui decât niște plagiatori ieftini, care și-au șterpelit poveștile senzaționale din alte surse?

Încâlciri labirintice

Prin labirint se înțelege azi ca și pe vremuri un sistem de camere cu ganguri încurcate sau o clădire sinuoasă cu o încâlceală de trepte de nedescurcat, cu coridoare întortocheate și încăperi. Mitul labirintului este străvechi, datează din epoca de piatră.
Pe pereții stâncilor și peșterilor din Africa de nord, sudul Franței, Creta, Malta, dar și în sudul Indiei, Anglia, Scoția și Statele Unite s-au găsit labirinturi scrijelite. Motivul era internațional încă în vremuri preistorice. Și decorațiile labirintice mai târzii ale „picturilor grecești geometrice pe vaze și ale ceramicii mexicane și peruane pentru gospodărie sunt surprinzător de asemănătoare”. Căutăm nițel mirați cauzele acestei corespondențe globale. Ce i-a determinat pe indienii nordamericani din Arizona să scrijelească desene labirintice în piatra stâncilor, dacă nu a existat niciun fel de contact cu colegii europeni din epoca de piatră? Au privit oamenii din epoca de piatră de pe toate continentele înăuntrul craniilor deschise ale dușmanilor lor? A luat naștere modelul primordial al labirintului din studierea intuitivă a circumvoluțiilor creierului omenesc? Se jucau de-a prinselea și de-a mima, încercau să fixeze ideile în materia cenușie a celulelor? Presupun că în creierele celor din epoca de piatră procesul gândirii decurgea într-un mod mai puțin labirintic decât azi.
Cercetătorii în căutare de motive sunt comparabili cu Robinson cel naufragiat, care a zărit într-o zi o urmă de picior în nisip. Urma duce întotdeauna în incertitudine, labirintul este monstrul cu o mie de tentacule, care nu poate fi apucat de nicăieri și care e permanent învăluit într-o aură a fricii în fața necunoscutului. După legenda grecească, meșterul și inventatorul Daedalus a construit un labirint la Cnossos, pe insula Creta. Complexul cu drumuri întortocheate, din care nimeni nu putea ieși fără ajutor străin, fusese ridicat inițial pentru monstrul Minotaur, un hibrid între om și taur. Diodor din Sicilia și Pliniu au scris că acel labirint de pe insula Creta ar fi doar o copie micșorată a originalului din Egipt.
Sir Arthur Evans, marele excavator de pe Creta, n-a găsit urme ale labirintului. Acest lucru i-a dus pe arheologi la ideea că prin „labirint” nu s-a înțeles inițial o singură clădire, ci un întreg oraș cu rețeaua lui de străzi. Jan Pieper, care a mers pe urmele mitului labirintului, a rezumat astfel:
„Există deci un motiv bun ca să presupunem că baza istorică a mitului labirintului nu este o singură construcție gigantică având structura unui labirint, ci e vorba tocmai de acele orașe care sunt adevărate furnicare de oameni, care trebuiau să le apară cu siguranță labirintice popoarelor de păstori, așa că nu puteau bănui că în centrele lor s-ar fi aflat altceva decât un monstru cu cap de taur și mâncător de oameni…”
Deși logica are în sine ceva de o simplitate fermecătoare, nu se va deschide labirintul cu această cheie. Artiștilor epocii de piatră de pe toate continentele nu le erau la urma urmei cunoscute niciun fel de orașe labirintice care să fie niște „adevărate furnicare de oameni” și să poată fi luate drept model pentru reprezentările lor.
„Rătăcim cu toții, dar fiecare rătăcește altfel” (Georg Christoph Lichtenberg, 1742–1799).

Mincinoși din Antichitate?

În Egipt, fiecare rătăcește altfel, căci acolo au un cuvânt de spus martorii oculari, care ne conving că ar fi pășit cât se poate de personal în labirint. Nu mai puțin decât de patru ori asigură Herodot pe o singură pagină că vorbește din proprie experiență. De ce ne-ar minți de fapt cvadruplu „părintele istoriografiei” în acest singur caz? În rest, obișnuiește să se țină de adevăr. Din ce motiv ar reîmprospăta Strabon 423 de ani mai târziu minciunile lui Herodot, îmbogățindu-le cu unele proprii? Povestioara despre cum Strabon împreună cu gazda lui, „unul din bărbații de vază”, și un preot au hrănit un crocodil la lacul Moeris ar fi atunci la fel de scoasă din mânecă. Și ce facem cu Pliniu, care scrie că labirintul are la intrare „piatră de Paros, ceea ce mă miră”? S-a mirat el oare numai pe pergament? De ce ne duce oare cu vorba că, „obosit de atâta mers, ajungi la acele coridoare ce se îndreaptă care încotro”, dacă n-a făcut niciun pas pe acolo și nu s-a istovit niciodată? Cum poate coborî „nouăzeci de trepte” spre a da „în niște galerii cu coloane de porfir”, care nu există niciunde?
Eu unul îi cred pe bătrânii domni. Labirintul, care „întrece până și piramidele”, era situat „ceva mai sus de lacul Moeris” (Herodot). Poate dispărea pur și simplu un lac cu un perimetru de șase sute patruzeci de kilometri? Am mai spus-o, s-ar putea ca măsurătorile lui Herodot să fie exagerate, dar chiar și un lac atât de mare se poate evapora rapid. Lacul de acumulare Nasser de lângă Assuan are o lungime de cinci sute de kilometri. Numai șapte ani de secetă în Sudan și Etiopia au fost de ajuns spre a scădea nivelul apei cu douăzeci și cinci de metri. Perioade de secetă care au durat mai mult de șapte ani nu sunt nici fără istericalele moderne un temei pentru sfârșitul lumii. Vechiul Testament relata deja despre cei șapte ani de secetă din Egipt, cărora li s-a supraviețuit numai datorită grijii lui Iosif.
Lacul Moeris al lui Herodot era alimentat printr-un canal din Nil. Dacă râul se transforma într-un firicel, canalul se umplea de nămol și nisip. Într-o perioadă de secetă mai lungă, stăvilarele spre lacul Moeris se închideau mai mult ca sigur, căci apa cea vitală era necesară de-a lungul Nilului. Astfel de perioade de lipsă de apă se iveau tot mereu în țara faraonilor; se pare chiar că lacul Moeris ar fi trimis înapoi apă Nilului. Și totuși, deodată, lucrurile au fost diferite.
Deoarece lacul Moeris exista încă pe vremea lui Herodot iar Strabon mai putea hrăni, 423 de ani mai târziu, un crocodil la malurile lui, înnisiparea treptată a lacului trebuie să fi avut loc în epoca romană creștină. Puternicul imperiu al faraonilor fusese pe-atunci sfărâmat. Niciun domnitor clarvăzător n-a mai dat dispoziții ca lacul Moeris să fie curățat, canalele dragate și vechile stăvilare reparate. În Cartea a XVII-a a Geografiei sale, Strabon descrie diverse canale mari și lacuri mai mici din Egipt, care erau chiar navigabile și aprovizionau ținuturi întinse cu apă. Ce a rămas din toate astea?
Câțiva ani de secetă și câțiva de letargie au făcut ca lacul Moeris să se evapore. Încă Diodor din Sicilia se întrebase „câte mii de oameni și timp de câți ani” au muncit la excavarea lacului. Acum, după ce lacul a început să sece și canalele să aibă o nevoie stringentă de apă, se simțea lipsa acelor multe mii de oameni, precum și a structurii de comandă care să poată motiva și conduce o armată de furnicuțe. Era începutul sfârșitului. Această constatare nu este valabilă numai pentru lacul Moeris și labirint – ci și pentru întregul Egipt. Orașe-templu, care fuseseră îngrijite timp de milenii, au fost depopulate, piramide uriașe și puternicul sfinx de la Gizeh – înghițite de nisip. Săpăturile actuale o dovedesc.
Nisipul nu înfulecă numai tot, ci și conservă Labirintul lui Herodot, cu pereții bogat decorați cu reliefuri, cu o mie cinci sute de spații subterane și poate chiar cu mormintele prețioase a doisprezece faraoni legendari, așteaptă un Heinrich Schliemann al zilelor noastre. Șansele localizării labirintului nu sunt chiar atât de mici, căci vechii istoriografi ne-au lăsat ceva indicii pentru ca să pornim într-o veselă căutare. Dacă rezum elementele comune de la Herodot & Co, atunci labirintul ar trebui să poată fi găsit dacă mergi „în susul fluviului” (Nilului – n. t.) timp de „șapte zile”, pe partea libiană, ceva mai sus de orașul Memphis, „la vărsarea canalului în lacul Moeris”. Axa longitudinală a acestui lac este direcționată nord/sud și lacul se afla în regiunea Arsinoe. În final, canalul care alimenta acest lac era legat de Nil și regularizat prin „stăvilare”.
Cât se poate de simplu – nu-i așa?

Ultima șansă

„Să se ia…”, scrie în cartea de bucate… un mic avion, fie chiar un elicopter, și să se survoleze dimineața devreme și seara zona încercuită.
Poate că trebuie amestecat mai mult până ce coca e tocmai bună de frământat, poate trebuie chiar mers încoace și încolo o lună întreagă zi de zi în susul și în josul Nilului, până ce devin vizibile contururile. Ce contururi? Ale canalului, fiule! Ce canal? Cel pe care era situat labirintul, fiule! Dar canalul doar nu mai există… Tocmai asta e, fiule!
Arheologia prin fotografie aeriană o face posibil. Din aer sunt vizibile și după milenii, măcar pe porțiuni, canale secate. Undeva mai sus de Memphis trebuie să se fi ramificat din Nil un canal în direcție vestică. Cursul lui poate fi stabilit. Dacă nu există un asemenea canal, atunci nu rămâne decât vechea cale de apă Bahr Jusuf, pe ale cărei maluri vegetația este și astăzi în plină bogăție. Una din două. Canalul astfel descoperit de sus ar putea fi urmărit pe teren până la locul unde se termină. Acolo începea lacul Moeris și acolo așteaptă și labirintul să apară cel care-l va descoperi. Dacă nu ne rămâne însă decât canalul Bahr Jusuf, atunci ar trebui să poată fi detectate resturile străvechi ale unor ziduri ale stăvilarelor de-a lungul albiei lui originare. Ele duc direct la labirint, căci, după cum spuneau vechii istorici la unison, el era situat la gurile canalului.
Aceste conexiuni de idei sunt ușor de făcut, chiar dacă niște conexiuni pot fi derutante. „Probabil există o conexiune între un trandafir și un hipopotam, și totuși unui tânăr nu i-ar veni niciodată ideea să-i ofere iubitei lui un buchet de hipopotami (Mark Twain, 1835–1910).

Capitolul 3
Minunea fără de nume a lumii

„Omul se teme de timp – timpul se teme de piramide.”
– Proverb egiptean –

„Castraveții acri duc la prăbușiri de avioane, accidente de mașină, război și cancer.” Această comunicare surprinzătoare a fost făcută de Journal for Irreproducible Results (Revista pentru rezultate de nereprodus) în vara lui 1982 unei lumi academice iritate. Dovada științifică era solidă. 99,9 procente ale tuturor victimelor cancerului mestecaseră cândva în decursul vieții castraveți acri, toți soldații sunt consumatori de castraveți acri și 99,7 la sută din piloți și din conducătorii auto mănâncă din când în când castraveți acri. Bineînțeles că știrea era un gag, căci Journal for Irreproducible Results, care apare în Park Forest, Illinois, publică trimestrial parodii la lucrările științifice. Ea arată cum cu statistici, o punere greșită a problemei și o interpretare răstălmăcită se poate întări orice afirmație.
S-o încercăm și noi cu o punere comică a problemei și să stabilim un raport între consumul de ceapă al egiptenilor și construcția de piramide: Când a luat ființă marea piramidă de la Gizeh, egiptenii au consumat cu mare pasiune ceapă și ridichi. După cum ne-a comunicat Herodot, se pare că la giganticul edificiu au contribuit 100.000 de muncitori timp de 20 de ani. Presupunând că 1 muncitor a mâncat pe zi numai 1 ceapă de 100 g, atunci 100.000 de muncitori ar fi dat gata zilnic 10.000 kg de ceapă. În 10 zile asta ar însemna 100.000 kg (100 t), într-o lună, 300 t. Dacă s-ar fi robotit pe șantier numai 6 luni pe an, atunci ar fi trebuit cărate doar în acest interval de timp 1.800 t de ceapă. O dată ce pe vremea aceea nu existau nici camioane, nici trenuri de marfă, cepele ar fi trebuit transportate în saci și bărci și de aici încărcate pe boi și măgari, deci 200 de muncitori ar fi fost ocupați zilnic numai cu descărcarea și distribuirea unor saci grei de câte 50 kg. Dar constructorii de piramide nu trăiau doar din cepe, trebuie să le admitem o rație zilnică măcar de un kilogram (greutate brută) de fructe, orez, ouă și legume. La 100.000 de muncitori, aceasta corespunde cifrei de 100.000 kg pe zi sau de 3.000.000 kg (3.000 t) pe lună. Ca să glumim, am putea adăuga la aceste 3.000 t cantitățile de alimente care erau consumate în restul Egiptului (în afara șantierului). Suma se poate împărți la suprafața cultivată din Egiptul de atunci și înmulți cu zilele de sărbătoare în cinstea zeilor Osiris și Horus, când se înfuleca dublu. După această schemă de calcul se obțin în cele din urmă circumferința pământului în țoii de piramidă, distanța de la soare la Alpha Centauri în metri cubi și diametrul găurii de ozon care se mărea continuu prin gazele generate de națiunea care digera ceapă.
Referitor la piramide s-au efectuat calcule și mai absurde, cu niște legături de ți se face părul măciucă. Iată un exemplu: Dacă se măsoară cifra 666, menționată în revelația tainică a Apostolului Ioan, în centimetri de la mijlocul sarcofagului din piramida lui Kheops și se ajustează cifra cu axa celor două canale de aer din încăperea regelui, atunci rezultatul care iese e luna iulie a anului 1987. În această zi ar fi trebuit să izbucnească de fapt cel de-al treilea război mondial. Din motive obscure, omenirii nu i-a păsat de această dată.
Cine caută în piramide (și alte construcții antice) corespondențe matematice va găsi un număr infinit de exemple. Și lungimea mesei mele de lucru la care tocmai sunt așezat se află într-un oarecare raport cu anumite măsuri cosmice. Toți acei zeloși artiști ai cifrelor și matematicieni, care au derivat date ciudate din piramida lui Kheops, nu trebuie luați de aceea în serios?
În marea piramidă zac însă ascunse măsuri care nu trebuie căutate cu lumânarea. Ele se găsesc pur și simplu acolo, integrate monumentalului edificiu ca părți componente fixe. În timp ce limbajul are nevoie de cârje, pentru ca, după milenii, să mai fie cât de cât înțeles măcar de specialiști, valorile numerice sunt atemporale. 1+1 fac întotdeauna 2, în orice colț al universului.

Cum a luat naștere metrul?

Orice arhitect are nevoie de o unitate de măsură pe baza căreia să-și întocmească planurile. Unitatea noastră fundamentală de măsură, metrul, corespunde celei de-a patruzecea milioana parte a unui meridian pământesc. Acest lucru a fost stabilit în 1875 la o conferință internațională, convenția metrică. De atunci se păstrează la Biroul internațional pentru măsuri și greutăți de la Paris un metru etalon dintr-un aliaj de platină și iridiu.
Făcându-se măsurători precise, au rezultat ulterior devieri infime în legătură cu circumferința pământului, așa că metrul etalon n-a mai corespuns deodată exact celei de-a patruzecea milioana parte a unui meridian pământesc. Astfel, în anul 1927 s-a stabilit la o nouă convenție metrică un nou metru etalon, care corespundea lungimii de undă a luminii pretutindeni reproductibile a liniei roșii din spectrul cadmiului în aer uscat la 15 grade Celsius. Însă nici acest metru etalon n-a rezistat în lumea noastră înconjurată de sateliți. Metrul etalon cel mai recent corespunde lungimii de undă a unei linii spectrale anume a gazului nobil kripton (număr atomic: 36, greutate atomică: 83,7, punct de topire: – 157,2.) Că e vorba de kripton, de cadmiu sau de un aliaj platină-iridiu, referirea se face întotdeauna la cea de-a patruzecea milioana parte a unui meridian pământesc. O premisă indispensabilă pentru un astfel de metru etalon este cunoașterea exactă a circumferinței pământului. Dacă, peste trei mii de ani, niște viitori arheologi vor săpa până ce vor aduce la suprafață la Berna ruinele Casei federale elvețiene, ale sediului guvernului, și vor căuta o unitate de bază de măsură, vor da inevitabil peste metru. Vor putea deduce această unitate de măsură și din alte construcții ale aceleiași epoci. Poate că o minte limpede va face atunci o descoperire senzațională. Această unitate de măsură corespunde celei de-a patruzecea milioana parte a unui meridian pământesc! Pură coincidență, vor obiecta colegii săi în ale științei, căci ar însemna că acești ciudați strămoși care mai ridicau clădiri din piatră grea ar fi cunoscut deja cu milenii în urmă circumferința exactă a pământului!
Nu altfel stau lucrurile cu cotul sacru din Egiptul antic. Măsoară 63,5 cm și corespunde unei miimi din distanța cu care se rotește pământul la ecuator într-o secundă. (Mai exista și un cot egiptean de 52,36 cm!).

Doctor Coincidentă e întotdeauna pe aproape

Coincidență? Probabil, căci aceasta ar presupune că vechii egipteni cunoșteau viteza de rotație la ecuator și că, pe deasupra, calculau și în secundele noastre. Surprinzător devine abia atunci când coincidențele nu se ridică spre cer aidoma unor monoliți izolați, ci se unesc în complexuri monumentale. Un cunoscut de-al meu foarte talentat la matematică a publicat într-o broșură excelentă datele controversate în legătură cu marea piramidă. Iată un extras:
– Piramida este orientată exact după cele patru puncte cardinale.
– Piramida se află în centrul masei continentale a pământului.
– Meridianul care trece prin Gizeh separă oceanele și continentele pământului în două părți egale. Acest meridian este și meridianul nord-sud cel mai lung care trece pe uscat și constituie punctul zero natural pentru măsurarea longitudinală a întregului glob pământesc.
– Unghiurile piramidei împart regiunea Deltei Nilului în două jumătăți egale.
– Piramida este un punct geodezic fix și de reper desăvârșit. Cu ajutorul triangulației poate fi măsurat tot uscatul aflat în raza vizuală, după cum au constatat uimiți oamenii de știință ai lui Napoleon.
– Cele trei piramide de la Gizeh sunt poziționate una față de cealaltă în așa fel încât formează triunghiul lui Pitagora, ale cărui laturi se află în raportul 3:4:5.
– Raportul dintre înălțimea și perimetrul piramidei corespunde celui dintre raza unui cerc și circumferința cercului. Cele patru suprafețe laterale sunt triunghiurile cele mai mari și frapante din lume.
– Cu ajutorul piramidei se pot calcula atât volumul sferei cât și aria cercului. Ea este un monument al cvadraturii cercului.
– Piramida este un uriaș cadran solar. Umbrele pe care le trimite ea de la mijlocul lui octombrie până la începutul lui martie indică anotimpurile și lungimea anului. Lungimea plăcilor de piatră care înconjoară piramida corespunde lungimii umbrei unei zile. Prin observarea acestei umbre pe plăci a putut fi determinată lungimea anului până la o exactitate de a 0,2419-a parte a unei zile.
– Lungimea normală a laturii bazei patrulatere este de 365,342 coți egipteni. Cifra e identică cu numărul zilelor anului solar tropical.
– Distanța de la marea piramidă la centrul pământului este la fel de mare ca distanța de la marea piramidă la Polul nord și corespunde distanței de la Polul nord la centrul pământului.
– Dacă aria bazei piramidei se împarte la dublul înălțimii monumentului, se obține cifra Pi=3,1416.
– Aria totală a celor patru suprafețe laterale ale piramidei corespunde pătratului înălțimii piramidei.
– Dacă vârful marii piramide reprezintă Polul nord, iar perimetrul ei corespunde lungimii ecuatorului, atunci raportul dintre ele este egal cu raportul dintre dimensiunile respective ale pământului. Fiecare latură a piramidei a fost astfel măsurată, încât să corespundă unui sfert de sector al emisferei nordice sau unui pătrat sferic de 90 de grade. (Circumferința la ecuator are 40076,592 km, circumferința pământului, calculată trecând prin poli, are 40009,153 km!).
Această înșiruire de coincidențe aritmetice și geometrice ar putea fi ușor continuată, căci tot felul de gânditori perspicace au scris tomuri groase pe acest subiect, care au fost permanent contestate de alți gânditori la fel de pătrunzători. Încă o mostră?
Unghiul de înclinare al marii piramide este astfel calculat, încât soarele amiezii nu face nicio umbră de la sfârșitul lui februarie până la mijlocul lui octombrie. Lucrul își avea rostul său, deoarece zeul soarelui Ra le dădea oamenilor un semn. Atunci nu ne mai miră dacă și distanța medie pământ-soare este conținută în piramidă. Ea este de exact 109 înălțimi de piramidă. Coincidență? Nu prea, căci „înălțimea piramidei se raportează la jumătatea diagonalei bazei ca 9:10”.
Unul ca mine care n-a excelat niciodată în matematici superioare rămâne nițel derutat în fața munților de cifre. Mi se spune că distanța de la piramidă la centrul pământului este la fel de mare ca distanța la Polul nord. De aici trebuie să deduc că cei care au planificat piramida ar fi știut că pământul este sferic și i-ar fi cunoscut circumferința. Dacă piramida ar sta de exemplu în piața catedralei din Köln, distanța la Polul nord n-ar fi aceeași cu cea până la centrul pământului. Locul de amplasare al edificiului n-a fost o toană a faraonului?
Dacă citesc că meridianul care trece prin piramidă împarte oceanele și continentele în două părți egale, atunci rămân mai întâi perplex, fiindcă fiecare jumătate a unei sfere are, la urma urmei, părți egale. Totuși mă înșel, căci pe o jumătate a sferei este mai mult uscat, pe cealaltă mai multă apă. Meridianul nord-sud să străbată oare cel mai mult uscatul? Am întins o hartă mare a lumii pe jos, am luat ruletă și m-am lăsat în genunchi. Soția mea m-a întrebat îngrijorată dacă-mi planific următoarea călătorie. Măsurând pe hartă din Gizeh, ruleta mea trecea într-adevăr, urmărind direcția nord-sud, cel mai mult pe uscat. Am deplasat-o la nimereală înspre New York, Hong Kong sau chiar îndepărtata Limă. În toate celelalte cazuri, ruleta acoperea mai puțin pământ decât pornind din Gizeh. Jocul meu grotesc pe podeaua camerei de zi a dus la rezultate și mai bizare când am tras o diagonală. Linia care trece prin piramidă de la sud-vest la nord-est este cea mai lungă linie directă posibilă peste uscat de jur-împrejurul globului. Am mutat din nou amplasamentul piramidei în toate regiunile lumii, ba în Yemen și Mexico-City, ba în Africa centrală și Honolulu. Joculețul meu nu funcționa decât din poziția Gizehului.
Se pare că s-a început construirea marii piramide încă pe la 2551 î.Ch., adică acum vreo patru mii cinci sute de ani. Abia cu trei sute cincizeci de anișori în urmă au descoperit cuceritorii albi America de Sud, iar pământul a fost cartografiat ca lumea abia în ultimele decenii. Acum, linia sud-vest-nord-est duce, în prelungirea ei din piramidă, inevitabil și prin America de Sud, de la Recife (Brazilia) de-a curmezișul continentului până la coasta chiliană la nord de Santiago Știau anonimii planificatori ai piramidei acest lucru? Fuseseră stabilite dinainte locul și dimensiunile? Îi dictase cineva faraonului Kheops, fie și numai urmând o tradiție preoțească din timpuri mult mai vechi, că trebuie să-și plaseze piramida neapărat la Gizeh și în niciun caz altundeva? Proveneau dimensiunile din pivnița secretă a zeilor?
Doar nu ajunge ca un geniu geometric să fi proiectat în vremea lui Kheops măsuri grozave de unghiuri și de suprafețe de triunghiuri, din care să fi rezultat apoi niște splendide calcule pe papirus. Nu ajunge nici dacă acest superstar matematic ar fi stabilit dimensiunile fiecărui bloc de construcție și ar fi prescris la milimetru că tavanul încăperii regelui trebuie să fie alcătuit din granit șlefuit, și anume din exact o sută de blocuri. Echipa designerilor piramidelor trebuia să aibă, dincolo de cunoștințele matematice, date fundamentate despre dimensiunile, perimetrul și înclinarea axei pământului nostru. Din ce școală magică proveneau aceste cunoștințe? Pitagora, Arhimede și Euclid, marii gânditori matematici, au apărut abia două mii de ani mai târziu pe arena lumii.

Marea tăcere

Pentru experții arheologi, toate aceste presupuneri în jurul piramidelor sunt ca un ghimpe în ochi. E de înțeles că se supără pe băgăcioșii care sunt pe dinafară în problemele legate de piramide, căci fie întrebările lor sunt prostești, fie este imposibil de răspuns la ele. Însă întrebările au stilul neplăcut de a pluti în aer până capătă un răspuns. Dacă trebuie demarat astăzi un mare proiect de construcție, sunt implicați în el birouri întregi de ingineri și arhitecți. Noi, în schimb, trebuie să credem că un oarecare geniu egiptean a proiectat marea piramidă aproape de unul singur și din mers, iar ciudățeniile matematice fie au picat din cer, fie nici n-au existat. Obiecția că s-a „exersat” înaintea marii piramide pe construcții care i-au precedat nu poate cântări prea greu, fiindcă aceste „piramide de exercițiu” sunt plasate în timp cu numai câteva decenii înainte de Kheops. În afară de aceasta, „piramidele de exercițiu” nu ating nici pe departe dimensiunile gigantice și rafinamentul matematic al piramidei lui Kheops.
Într-un excelent volum cu text și ilustrații despre Vechiul Egipt, egiptologul dr. Eva Eggebrecht menționează că abia recent s-a calculat că numai în primii optzeci de ani ai celei de-a IV-a Dinastii au fost prelucrate niște volume de materiale de construcție de 8.974.000 m3. Aceasta pentru piramidele lui Snofru (2575–2551 î.Ch.), Kheops (2551–2528 î.Ch.), Djedefre (2528–2520 î.Ch.) și Khefren (2520–2494 î.Ch.). În acești optzeci de ani au fost sparte din stâncă, șlefuite, măsurate, lustruite și transportate 12.066.000 de blocuri de piatră și inserate la locul potrivit în respectiva construcție. Randament zilnic: 413 blocuri! Aici nu sunt luate în considerare lucrările de excavație și planificare, fabricarea și repararea uneltelor, ridicarea rampelor și a schelăriei, utilizarea generală de materiale, precum și întreținerea maselor de oameni. Întregul Egipt de jos – un unic șantier!
Nici echipa proiectanților și a arhitecților, nici vreun șef constructor, preot sau faraon n-au scăpat o vorbuliță despre lucrările de construcție. Nici o singură inscripție nu consemnează cum s-a procedat. O citez pe doamna dr. Eva Eggebrecht în acest sens:
„Tăcerea contemporanilor în legătură cu construirea piramidelor este pur și simplu de neînțeles, dacă ne amintim că necropolele doar nu erau niște lăcașuri ale enigmelor peste care plana o tăcere de moarte. În templele mortuare ale regilor… se aduceau jertfe, preoții veneau și plecau… Niciunul dintre ei n-a lăsat o notiță cu ajutorul căreia să se poată răspunde măcar la una din întrebările care se nasc în jurul construirii piramidelor.”
În legătură cu tăcerea pot da un mănunchi de răspunsuri posibile:
– Inscripțiile respective n-au ieșit încă la iveală… sau au fost deja distruse.
– Construcția de piramide era lucrul cel mai banal de pe lume. Nu se simțea nevoia să se vorbească despre ea.
– Însemnările erau interzise. Trebuiau să se țină secrete anumite informații, care să nu le parvină urmașilor.
– Presupozițiile noastre sunt greșite. Marea piramidă exista deja ca model strălucitor atunci când generațiile ulterioare au ridicat niște imitații ale ei.
„Ce nu știu mă lasă rece”, spune o vorbă. Cu referire la piramida lui Kheops, este exact pe dos: Ce nu știm ne înfierbântă de-a dreptul pe toți. O grămadă de autonumiți piramidologi, dar și de autentici ingineri, constructori, arhitecți și arheologi au încercat să rezolve enigma piramidei. Au fost prezentate și contestate soluții inteligente, bine gândite și calculate ale problemei construirii piramidelor. Prof. Dr. Georges Goyon, arheolog și „de decenii întregi specialist avizat în domeniul tehnicilor vechilor egipteni”, a combătut cu măiestrie toate teoriile de reconstrucție cunoscute și a prezentat o propunere proprie. Aceasta a fost, la rândul ei, respinsă de prof. Oskar Riedl, pentru ca să ofere „soluția enigmei milenare fără miracole și vrăjitorie”. Treaba va continua așa până ce în ștafeta nesfârșită de soluționări și contestări va răsări în cele din urmă din neguri un text despre piramide pe care să fie scris cum s-a procedat. Până în ziua de azi, constructorii marii piramide au izbutit să ne ducă de nas.
Nespecialistul se poate întreba ce o fi oare atât de complicat și de nerezolvat în construirea unei piramide. Se pun blocuri de piatră straturi-straturi unele peste altele… și gata. Expertul știe mai bine că greutățile sunt de-a dreptul piramidale. Pentru a ridica un edificiu mare, era nevoie atunci cum e și acum de lucruri banale precum corzi, pârghii, dălți de fier, schele de lemn, scripeți, animale de tracțiune și sănii. Cu aceasta, problemele s-au și ivit. Arheologul și specialistul în tehnicile Egiptului antic, prof. Dr. Georges Goyon, pe acest subiect:

A construi piramide fără lemn?

„Mai întâi trebuie să eliminăm din reflecțiile noastre orice ipoteză bazată pe folosirea lemnului ca material de construcție al eșafodajului. Nivelul nostru de cunoștințe despre vechiul Egipt ne îngăduie să fim categorici în această afirmație: a fost întotdeauna lipsă de lemn în valea Nilului. Descoperirile au dovedit suficient cu ce economie valorificau tâmplarii și ebeniștii până și cea mai mică bucată de lemn.”
În Egipt existau pe-atunci tamarisca, sălcii, acacii, palmieri, sicomori și mărăcini. Soiuri rezistente de lemn, precum lemnul de cedru și de abanos, care puteau să suporte sarcini mari sau să folosească drept pârghii pentru monoliți de patruzeci de tone, trebuiau importate. Astfel de importuri de lemn din Liban, Siria și Africa centrală aveau loc în proporții foarte reduse. Pentru transportul lemnului în susul Nilului erau necesare vapoare: din lemn! Cărau cămilele și caii trunchiuri de lemn prin deșert? Nu, căci cele două specii de animale nu existau în Egipt în epoca lui Kheops, ca animale de povară și de tracțiune nefiind cunoscuți decât boii și măgarii.
Erau transportate blocurile care cântăreau mai multe tone cu ajutorul corzilor pe schele în sus? Specialiștii sunt de acord că nu se putea face nicio treabă fără corzi. Ele trebuie să fi existat deși nimeni nu poate pune mâna-n foc. Pe un relief de pe peretele sarcofagului conducătorului nomarh Djehutihotep (cca 1870 î.Ch.) sunt înfățișați o sută șaptezeci de oameni ducând cu ajutorul corzilor o statuie gigantică prin deșert, iar pe un document din timpul lui Amenemhet I (1991–1962 î.Ch.) chiar se menționează corzile. Pe diferiți pereți funerari din Dinastia XVIII, s-au găsit reprezentări imagistice ale unor scripeți simpli, cu care erau aranjate pietrele în straturi. Ceea ce nu poate folosi ca dovadă, întrucât între construirea marii piramide și Amenemhet I este o distanță în timp de cinci sute cincizeci de ani. Dacă niște arheologi ai viitorului vor cerceta niște fotografii îngălbenite ale unui mare șantier de azi, cu macarale, excavatoare și benzi transportatoare, n-ar putea nici ei deduce de aici că ele se foloseau și cu o jumătate de mileniu mai înainte. De altfel, în ideea de a transpune documentele imagistice din Dinastia XVIII – o mie de ani după Kheops! – asupra Dinastiilor III și IV, zace o contradicție periculoasă. Cu ajutorul corzilor, calitatea muncii de construire ar trebui să fie considerabil mai bună decât fără ele. Dar este exact pe dos. Tehnica întrebuințată în ridicarea piramidei lui Kheops o depășește pe cea din toate copiile ulterioare. Oricum ar sta lucrurile, fără corzi nu se mișca nimic pe șantierul „Kheops”, așa că existența lor trebuie presupusă tacit.
Mai complicat e cu rampele și schelele. O concepție larg răspândită, care la prima vedere pare și foarte rezonabilă, este următoarea: după lucrările de excavare și netezire a platoului stâncos de la Gizeh, muncitorii au ridicat stratul de piatră cel mai de jos bucată cu bucată, făcând o terasă. N-au lăsat libere decât deschizăturile spre încăperile situate mai la adâncime. Apoi, de jur-împrejurul primei terase a fost îngrămădit nisip. Echipele de constructori au împins și tras pe nisip în sus săniile cu blocurile pentru cel de-al doilea strat. Când și acesta a fost gata, s-a adus din nou nisip până la înălțimea celui de-al doilea strat. Piramida a crescut astfel, terasă după terasă, înconjurată de un munte de nisip. Prof. Goyon a calculat că la o înclinare de numai zece centimetri pe metru și o înălțime a piramidei de 146,549 m, pe o rază de un kilometru și jumătate „întregul platou de la Gizeh s-ar fi scufundat sub un imens strat de nisip”.
Nici din considerente practice nu funcționează teoria rambleului de nisip. Animalele copitate și poverile lor s-ar fi scufundat în nisip exact la fel ca pârghiile de lemn și săniile. În plus, se lucra și la poalele piramidei, și anume la temple. Pietrarii confecționau blocurile gigantice, netezeau cu ciocanul monoliți lungi pentru galeriile din interiorul piramidei. Niciuna din aceste munci nu ar fi fost posibilă într-un munte de nisip.
Dar în jurul edificiului nu trebuie să se găsească de fapt niciun fel de morman de nisip, căci o uriașă rampă înclinată ar fi suficientă. La această idee logică ajunseseră încă britanicul Sir Flinders Petrie, același care încercase să reconstruiască labirintul, și arheologul german al anilor ’20, Ludwig Borchardt. Din ce material să fi fost făcută rampa? Lemnul cade din discuție. Nu numai din cauză că nu era la dispoziție în cantitățile necesare, ci și pentru că n-ar fi suportat greutatea coloșilor din piatră, a săniilor și a oamenilor. Să ne închipuim numai o schelă kilometrică de lemn, înclinată, care atinge în punctul cel mai de sus o înălțime de 146 m! Pe rampa aflată într-o permanentă clătinare trebuiau cărate simultan mai multe sănii cu giganți de piatră, în timp ce pe „pista a doua”, coborau țopăind și chiuind echipele cu săniile goale.
Deci nu tu lemn, ci o rampă din piatră și cărămizi uscate de lut. Specialistul nostru în probleme complicate, prof. Goyon, este de părere că unghiul de înclinare al unei astfel de rampe nu prea poate să fi depășit „3 degete (0,056 m) pe metru”. O asemenea rampă ar avea sens numai în direcție estică, înspre Nil, unde erau descărcate bărcile. Dar, în mod supărător, locul de construire al piramidei se află la patruzeci de metri peste Nil, deci și rampa ar trebui să fie corespunzător mai înaltă și mai lungă: aproape de trei kilometri și jumătate! „Rambleul ipotetic ar fi atins în acest caz un asemenea volum, încât, comparativ, cel al piramidei ar fi părut tare mic.”
Indiferent de materialul din care era alcătuită rampa, indiferent dacă stratul superior era uns cu ulei sau format din alumină, pentru a permite o alunecare fără frecare a săniilor, de fiecare dată când piramida mai creștea cu o terasă, rampa trebuia adaptată pe întreaga lungime. Ea trebuia să crească continuu și constant, un cot brusc într-un unghi mai abrupt nefiind posibil. În mod corespunzător trebuia reînnoit permanent unghiul de înclinare pe întreaga lungime a rampei și același lucru era valabil și pentru pelicula de alunecare, din orice ar fi fost ea făcută. Întrucât pe rampă era în fiecare zi un neîntrerupt du-te-vino, nu mai rămânea decât noaptea pentru executarea modificărilor de nivel. La lumina ochilor atenți ai zeului Horus!

Mai repede! Mai repede!

De ce atâta zor? Doar constructorii piramidei aveau infinit de mult timp la dispoziție, deci se puteau lua periodic câteva zile de odihnă, pentru a se ajusta rampa la înălțimea cea nouă.
Faraonul Kheops, cel care a comandat minunea lumii ce-i poartă numele, a domnit douăzeci și trei de ani. Se poate imagina cu greu că ar fi ordonat construirea piramidei înainte să-și înceapă domnia, căci predecesorul lui, Snofru, era ocupat pe atunci să facă exerciții în ale construirii de piramide. Ca orice om, nici Kheops nu putea ști dinainte ce lungime de viață îi va acorda zeul Osiris. Oricum, el știa cât trăiseră predecesorii și rudele lui. Timpul pentru a desăvârși marea minune era scurt și, în definitiv, dorința faraonului de a-și vedea opera împlinită cât era încă în viață putea fi de înțeles. În lumina celor douăzeci și trei de ani de domnie ai lui Kheops, afirmația lui Herodot că marea piramidă a fost ridicată în decursul a douăzeci de ani sună foarte plauzibil. În practică însă, o perioadă de construire de numai două decenii nu prea stă în picioare.
În concepția generală a experților, marea piramidă este alcătuită din vreo 2,5 milioane de blocuri de piatră. Printre ele sunt unele care cântăresc până la patruzeci de tone și chiar mai mult, altele, care indică pe cântar doar o tonă. Majoritatea au în jur de trei tone. Dacă s-a muncit la piramidă douăzeci de ani, au fost prelucrate anual 125.000 de pietre. Cu siguranță nu mă înșel când presupun că nici egiptenii de pe vremuri nu roboteau zi de zi. Chiar și fără sindicate, tot existau sărbători și serbări. Pun în calcul 300 de zile de lucru pe an. 125.000 de monoliți împărțiți la 300 de zile de lucru înseamnă un randament zilnic de 416,6 blocuri de piatră prelucrate. La astfel de cifre începi să pui de la tine cu generozitate. Așa că voi presupune că muncitorii s-ar fi spetit zilnic 12 ore din 24 – o cumplită zi de lucru!
416 pietre pe zi împărțit la 12 ore fac în jur de 34 de blocuri pe oră și – împărțit din nou la 60 de minute… iată-ne ajunși la un monstru de piatră la fiecare două minute! în această socoteală simplă este vorba despre pietre preparate gata, ceea ce dă o imagine greșită. Căci coloșii trebuie sparți din stâncă, dăltuiți și lustruiți la dimensiunile stabilite, pentru a mai fi transportați apoi și la locul unde se construiește.
Cu toată tehnica de care dispunem azi, n-am putea realiza o asemenea performanță! S-a atacat cu argumente îndoielnice calculul acesta care dă doar o valoare medie. S-a susținut că la terasele inferioare munca fusese mult mai ușoară decât la cele superioare. În plus, se prelucraseră tot mai puțini monoliți o dată cu creșterea în înălțime a edificiului. Ce schimbă toate astea la valoarea medie? Apoi: cu cât e mai înaltă piramida, cu atât e mai înaltă și ipotetica rampă. Cantitatea de muncă pentru ridicarea blocurilor de piatră creștea o dată cu înălțimea. Poate se aprinde o luminiță în circumvoluțiile creierului. Ce organizare! Ce planificare! La fiecare două minute un bloc gata fabricat ajunge la locul potrivit!
Aceste cifre nu s-au copt cu siguranță în bucătăria „piramidioților”. Cine să nege justificarea întrebărilor care se iveau în legătură cu piramida?

Ce ne spun martorii oculari?

Vechii istorici și-au spus părerea despre piramide, așa cum o făcuseră și în legătură cu labirintul. Herodot scrie că regele Kheops i-a silit pe toți vechii egipteni să muncească. Zece ani au fost necesari numai spre a se face strada pe care să se transporte materialul de construcție pentru piramidă. În acești zece ani era inclus și timpul cerut de construirea încăperilor subterane de pe colina pe care stau piramidele. După Herodot, aceste încăperi trebuiau să servească de camere mortuare, și el (Kheops) le-a construit pe o insulă, dirijând spre ea un canal al Nilului. La piramida în sine s-a lucrat douăzeci de ani.
Această constatare laconică preluată de Herodot de la partenerii săi de discuție este urmată de o descriere a modului în care s-a construit piramida (Cartea a II-a a Istoriilor, paragraful 125):
„Această piramidă a fost ridicată în felul următor: în chip de trepte, pe care unii le numesc crestături, alții altare; după ce făceau mai întâi o treaptă de acest fel, ridicau apoi restul pietrelor cu ajutorul unor mașinării făcute din scurtături de lemne, înălțându-le de la pământ pe primul rând de trepte. Când piatra era săltată aici, o puneau pe a doua mașinărie așezată, pe primul rând al treptelor, de unde era ridicată pe al doilea șir de trepte (și așezată) pe o altă mașinărie; căci (fie – n.D.Șt.) se aflau tot atâtea mașinării câte șiruri de trepte, fie… una și aceeași mașină, ușor de purtat, o mutau pe fiecare treaptă când ridicau piatra”.
Lui Herodot i s-au povestit ambele variante, drept care le redă și el pe ambele.
„Mașinăriile”, „mașinile” lui Herodot au iscat multe dezbateri în cercurile de specialiști. Herodot vorbește despre niște „mașinării” pe care erau transmise pietrele nivel după nivel în sus, probabil că el se gândea la un mecanism de ridicat greutăți, un elevator, sau la scripeți. Lucrul ar părea plauzibil dacă experții, care ar trebui să știe în fond ce vorbesc, nu ar contrazice această posibilitate. Profesorul de arhitectură John Fitchen de la Colgate University, S.U.A., care s-a ocupat intens cu tehnica de construcție folosită de strămoșii noștri, scrie în legătură cu ridicarea piramidei Kheops:
„Putem afirma cu certitudine că, excepție făcând puține pietre de dimensiuni relativ mici (și chiar și atunci numai în condiții cu totul speciale), în principiu vechii egipteni nu și-au tras blocurile de piatră în sus nici cu scripeți, nici cu corzi simple. Monoliții lor masivi, uneori chiar monumentali, excludeau posibilitatea de a fi ridicați cu ajutorul corzilor. Blocurile de piatră ale piramidelor erau deplasate mai curând prin intermediul unor pene, pârghii sau bascule.”
Acest punct de vedere este confirmat de istoricul Diodor din Sicilia, ale cărui descrieri sunt adesea mai minuțioase decât cele ale predecesorului său Herodot. Diodor spune că „pe vremea aceea mașinile încă nu se inventaseră”: O comparație a textelor celor doi istorici este incitantă, dar trebuie avut permanent în vedere faptul că atât Herodot, cât și Diodor puteau reda doar ceea ce li se relatase personal. La urma urmei, când istoricii au scris despre piramidă, ea se înălța spre cer de peste două mii de ani în întreaga ei măreție.
„Cel de-al optulea rege a fost Khemmis din Memphis. Acesta a domnit cincizeci de ani și a ridicat cea mai mare din cele trei piramide considerate a face parte dintre cele șapte minuni ale lumii… E alcătuită integral dintr-o piatră dură care, ce-i drept, este foarte greu de prelucrat, dar nici nu piere în veci. Căci, după cum se spune, de atunci și până în zilele noastre au trecut nu mai puțin de o mie de ani, sau, după cum scriu unii, chiar mai mult de trei sau patru mii, și totuși pietrele stau și acum neclintite, în condiția lor inițială și îmbinarea lor de atunci, și au menținut intactă întreaga structură. Se povestește că piatra a fost adusă din Arabia, de la mare depărtare, iar construcția s-a făcut cu ajutorul rambleurilor, pentru că în epoca aceea nu se inventaseră încă mecanisme pentru ridicat. Dar minunea cea mai mare este că, deși aici se construiau edificii de asemenea dimensiuni, iar ținutul înconjurător era numai din nisip, nu a rămas niciun fel de urmă de rambleu, nici de spargere de pietre, așa încât se creează impresia că acest complex nu este produsul treptat al mâinilor omenești, ci ar fi fost pus dintr-o dată, de-a gata, acolo, în deșertul nisipos, parcă de mâna unui zeu. E adevărat că unii egipteni încearcă să dea niște explicații miraculoase în acest sens, cum ar fi că rambleurile ar fi fost alcătuite din sare și salpetru, așa că râul dirijat încoace le-ar fi dizolvat ulterior și le-ar fi șters urma cu totul fără vreun aport omenesc; dar lucrurile nu stau în realitate așa, ci totul a fost transpus apoi în starea inițială de nenumăratele mâini care ridicaseră rambleurile. Căci se spune că au muncit la clacă 360.000 de oameni la aceste edificii și este greu de crezut că întregul complex a fost terminat în douăzeci de ani.”
Herodot și Diodor îi acordă faraonului Kheops o perioadă de domnie de cincizeci de ani, în timp ce arheologii moderni susțin că ea s-a întins pe douăzeci și trei de ani. O domnie mai lungă ar fi fost în avantajul piramidei!
Și cel mai mare cinic dintre istoricii antici, Caius Plinius Secundus, care prezenta și avantajul să cunoască toate operele predecesorilor săi, a descris – după cum frumos e exprimat – „în trecere piramidele egiptene”. Ele sunt „dovezile unei înfumurări vane și nebunești a regilor de atunci”, susținea Pliniu, și „au fost construite numai pentru a nu lăsa urmașilor lor niciun ban sau pentru a da o ocupație norodului”.
Iată în sfârșit un temei original pentru construirea piramidelor! În ciuda sarcasmului său mușcător, studiul izvoarelor furnizat de Pliniu nu a adus – și nu adusese nici măcar acum două mii de ani! – o dovadă care să ne scoată la lumină în ceea ce privește constructorul marii piramide (Istoria naturală, Cartea a XXXVI-a, capitolul 17):
„Materialul pentru cea mai mare piramidă a fost furnizat de carierele de piatră ale Arabiei și 360.000 de oameni au muncit timp de 20 de ani la ea; toate trei (piramidele) au fost însă terminate în 78 de ani și 4 luni. Următorii autori au descris piramidele: Herodotus, Euhemerus, Duris din Samos, Aristagoras, Dionysius, Artemidorus, Alexandru Polyhistor, Butoridas, Antisthenes, Demetrius, Demoteles, Apion. Niciunul dintre ei nu ni-i poate indica însă pe adevărații ei constructori, așa că, pe bună dreptate, creatorii acestui produs al vanității au căzut pradă uitării… O întrebare extrem de importantă este prin ce mijloace au fost transportate pietrele pentru zidărie la o asemenea înălțime. Unii sunt de părere că, pe măsură ce edificiul a crescut, au fost îngrămădite sare și carbonat de sodiu în jurul lui, iar acestea au fost din nou îndepărtate după terminarea complexului, prin revărsarea apei râului. Alții spun că s-au ridicat poduri din cărămizi nearse și, după terminarea lucrărilor, cărămizile au fost folosite în construirea caselor particulare, căci Nilul curge prea jos pentru ca să fi putut inunda regiunea. În interiorul celei mai mari piramide se află o fântână adâncă de 86 de coți, prin care se pare că ar fi fost dirijat râul înspre ea…”
Afirmațiile contradictorii ale vechilor istorici permit de fapt numai două constatări categorice:
a. constructorul marii piramide nu le mai era cunoscut egiptenilor nici măcar acum două mii de ani;
b. nimeni nu știa cum fusese făcută.

O mie și una de nopți?

Pe la 1360 d.Ch., istoricul arab Ahmed-Al-Makrizis a adunat toate documentele disponibile despre piramide. Materialul astfel alcătuit l-a publicat în „Capitolul piramidelor” din lucrarea sa Hitat. În ea, totul decurge fantomatic:
„Pe piramide și pe tavanele, pereții și coloanele lor erau consemnate toate științele secrete pe care egiptenii considerau că le cunoșteau și erau pictate imaginile tuturor astrelor; erau înscrise, de asemenea, numele leacurilor, ca și la ce foloseau și la ce dăunau, apoi știința talismanelor, cea a aritmeticii și a geometriei și, în general, toate științele lor inteligibile pentru cel care le cunoaște scrierea și limba. Când a început construirea piramidelor, el a pus să fie cioplite coloane puternice, să fie desfășurate plăci grele de piatră, să fie adus plumb din regiunea de vest și să fie transportate blocuri de stâncă din zona Assuanului. Astfel a pus fundația celor trei piramide: a celei dinspre Răsărit, a celei dinspre Apus și a celei colorate. Aveau foile gata scrise și, când cioplirea pietrei lua sfârșit și prelucrarea ei era încheiată, aceste foi se puneau pe deasupra ei, apoi pietrei i se dădea brânci, ceea ce o deplasa cu o sută de zami (1 zam=6 coți, n. lui Erich von Däniken); procedeul se repeta, până când piatra ajungea la piramide…”
Știam eu! A construi piramide era lucrul cel mai banal pe lume! Din păcate, autorul cărții a uitat să ne furnizeze formula care făcea piatra să plutească.
Omul practic nu crede în minuni, el caută soluții. Una dintre ele a fost văzută de prof. Goyon într-o rampă a eșafodajului, lată de șaptesprezece metri, din cărămizi uscate la aer, rampă ce se răsucea în formă de spirală în jurul piramidei care creștea mereu. Astfel de cărămizi sunt făcute din mâl de Nil, lut și paie mărunțite. Aceste cărămizi, puse în mare număr unele peste altele în straturi, dau într-adevăr o zidărie stabilă, după cum o dovedesc diverse piramide ridicate din acest material de construcție. Totuși teoria cărămizilor uscate la aer este atacabilă, dar ce nu-i atacabil în teoriile asupra piramidelor? Prof. Riedl obiectează pe drept cuvânt că suprafața rampei în spirală ar fi trebuit udată încontinuu, ca să nu-și piardă capacitatea de a face săniile să alunece pe ea. Riedl: „Dacă presupunem că era nevoie doar de o optime de litru de apă la metru ca să țină suprafața udă pentru ambele tălpi late ale fiecărei sănii, ceea ce este într-adevăr o cantitate foarte mică, din care jumătate se mai și evaporă, atunci tot se infiltrează circa 220.000 I de apă în rampa lungă de 34 m, de care este nevoie la o înclinare de circa 6 procente în vederea construirii celui de-al doilea nivel de aproximativ 52.000 de pietre. Adică: 250 m3 de mâl de Nil uscat la aer absorb zilnic, continuu, circa 1380 l de apă. Cât timp să dureze oare până la dizolvarea masei de cărămizi?”
Nimeni nu știe sigur, dar mie mi se pare că muncitorii și supraveghetorii mărețului edificiu de la Gizeh trebuie să fi privit aproape hipnotic spre ceasul de nisip. Ce mai stres! Ce mai hărțuială! La fiecare două minute, un monstru de piatră trebuia pus la locul potrivit. Dacă o coloană transportatoare se poticnea pe rampă, se crea un „ambuteiaj” care făcea ca și săniile următoare să se oprească. Astfel, greutatea totală creștea pe rampă în mod amenințător. Deci la muncă în continuare, fără pauză, într-un ritm neîntrerupt, către soare!

Balansoarul vienez

Totul nu-i nici pe jumătate atât de rău, a decretat egiptologul vienez, prof. Dr. Dieter Arnold, și a prezentat bascula, un instrument simplu, cu care coloșii de piatră pot fi balansați un etaj mai sus fără efort. Bascula funcționează cât se poate de simplu… dacă funcționează. Când eram mic, am urmărit o dată din priviri un clovn de circ, care se așezase pe un balansoar și se legăna încoace și încolo. Colegii săi poznași s-au apropiat pe furiș de el și au început să bage alternativ, ba prin spate și ba prin față, scânduri sub balansoar. Exact în zecimea de secundă, în care, înainte de a o porni în direcție inversă, balansoarul se legăna scurt la capătul mișcării lui de balans, ei introduceau rapid o scândură. Clovnul citea ziarul, așa că nu a observat că balansoarul urca tot mai sus din cauza scândurilor mereu adăugate. Până ce a pus în cele din urmă ziarul deoparte și apoi s-a rostogolit cu un strigăt de ajutor de pe turnul șubred de lemn.
Tot așa e și cu bascula profesorului Arnold. Un bloc mare de piatră este ridicat pe basculă cu ajutorul pârghiilor, apoi e legat și fixat cu cel al corzilor. Doi lucrători sar pe o parte a basculei care ajunge într-o poziție oblică din cauza creșterii greutății. Alți doi lucrători bagă rapid o scândură sub basculă, primii doi sar de pe ea, alți doi sar pe ea, dar pe partea cealaltă. Țac-pac! o altă scândură sub partea opusă… și bascula ajunge câțiva centimetri mai sus, cu încărcătură cu tot.
Ce mai priveliște amuzantă trebuie să fi fost! Lucrători care tot țopăiau ici-colo și săreau în sus și în jos, ca și cum pe rampă s-ar fi sărit toată ziua coarda! De ce să nu se fi introdus ca disciplină olimpică săritul la basculă? Posibil și ca doi lucrători să fi stat pe sarcina utilă și să fi menținut mișcarea de balans, deplasând încoace și încolo greutatea corpului lor.
Această teorie a balansului este valabilă însă numai în cazul unor greutăți mici, la cele mari devenind repede ineficientă. Căci cu cât e mai greu blocul de piatră de pe basculă, cu atât mai subțiri trebuie să fie scândurile. La o greutate de trei tone nu se mai poate introduce o scândură sub talpa în formă de semicerc, căci ar acționa ca o frână și ar opri brusc procesul de legănare. Greutatea care apasă asupra marginii scândurii distruge și talpa moale, care nu-i făcută, în definitiv, din oțel. N-ar fi posibilă decât o înălțare minimă cu ajutorul unei scânduri subțiri, care, la rândul ei, s-ar rupe în bucățele și s-ar sfărâma de îndată ce greutatea totală a balastului, sarcinii utile și lucrătorilor țopăitori ar atinge câteva tone. Teoria veselului balans iese din discuție și dacă s-ar folosi grinzi longitudinale monolitice. Acestea nu pot fi montate pe basculă în direcția balansării, întrucât capătul lor ar atinge pământul încă de la prima mișcare. Iar dacă ar fi montate în direcție oblică, tot n-ar funcționa teoria din cauza balansului și a lipsei de spațiu. Dar grinzile longitudinale au fost folosite în construcția marii piramide cu grămada. Numai plafonul încăperii regale și al spațiilor de descărcare de deasupra este alcătuit din peste nouăzeci de grinzi de granit, fiecare din ele cântărind mai mult de patruzeci de tone. Ce mai dans în balans!

Scufundare și ridicare

Prof. Oskar Riedl din Viena a rezolvat dilema piramidelor, fără bascule și rampe, fără o sută de mii de muncitori și fără hocus-pocus. Cum au fost cărați de la Assuan la Gizeh monoliții din granit grei de patruzeci și cincizeci de tone? Pe bărcile de transport? Nici gând! Sub bărcile de transport! Riedl și-a amintit de bătrânul matematician Arhimede (născut în anul 278 î.Ch.) care a inventat, pe lângă șurubul care-i poartă numele și se învârtește perpetuu, un șir de mașini ingenioase de război. Se pare că acest geniu matematic și practic ar fi observat odinioară, făcând baie, că propriul său corp era în apă mai ușor decât pe uscat. Forță ascensională este numită această însușire a corpurilor împlântate într-un lichid. La un moment dat, când, căzând din barcă, o grindă de granit a făcut din nou bâldâbâc în apă, meșterii transportatori egipteni trebuie să fi observat și ei acest efect: că blocurile de piatră cântăresc mai puțin în apă. Prof. Riedl e de părere că egiptenii și-ar fi legat încărcăturile grele sub apă, între două bărci. Vasele ar fi fost mai întâi ancorate și umplute cu apă, până ce sarcina utilă ar fi fost fixată la loc sigur sub apă. Apoi, mâini harnice ar fi golit bărcile, ridicându-le astfel și, o dată cu ele, s-ar fi ridicat și grinzile de granit prinse pe dedesubt.
Din punct de vedere teoretic, sugestia lui Riedl este foarte rezonabilă, dacă ea este și fezabilă din punct de vedere practic pe parcursul unei călătorii pe Nil lungă de o mie de kilometri – prin locuri mai puțin adânci, urmate de vârtejuri și tot așa –, ar trebui demonstrat pe baza unui experiment făcut cu nave egiptene vechi. Greutatea de transport n-ar trebui să fie mai mică de patruzeci și cinci de tone per grindă, pentru că greutatea inițială a monolitului era mai mare decât cea a grinzii prelucrate și șlefuite. Ajunsă sus la Gizeh, nava intra într-un loc special amenajat, bărcile erau umplute din nou cu apă, ceea ce făcea ca încărcăturile să se scufunde până pe fundul apei și, cum tot erau legate cu frânghii, o echipă le ducea pe săniile gata pregătite. Posibil ca aceste sănii să fi fost manevrate chiar sub apă în poziția corectă, așa încât încărcăturile să coboare direct pe sănii.
După prof. Riedl, aceste sănii nu erau transportate în susul unei rampe interminabile de către sute de muncitori care asudau și înjurau, ci erau deplasate cu ajutorul unor troliuri de cablu bine fixate. Baterii întregi de troliuri de cablu stăteau pe platoul din Gizeh, la turnichete împingeau bărbați și boi, săniile erau deplasate cu schimbul de la un troliu la următorul, până ce ajungeau la poalele piramidei, unde niște platforme de elevare din lemn preluau monoliții. Prof. Riedl a sugerat că pe fiecare parte a piramidei s-ar fi aflat douăzeci de astfel de platforme de elevare, lungi de câte cinci metri.
Principiul este simplu și funcționează fără rampe, eșafodaj și rambleuri, la fel de ușor ca și instalațiile practice pentru spălarea ferestrelor aflate pe peretele exterior al blocurilor. Se montează mai multe troliuri de cablu pe fiecare terasă terminată a piramidei. Cablurile care atârnă în jos se leagă de o platformă lunguiață de lemn, pe care se află, la rândul lor, în față și în spate, alte două troliuri cu turnichete. Dacă se rotește un singur troliu, platforma de lemn coboară într-o poziție oblică și blocul de piatră poate fi pilotat de pe sanie pe podestă. Sarcina utilă se blochează cu o proptea, câțiva oameni împing la turnichet și planul înclinat al platformei se ridică la orizontală, scrâșnind și scârțâind. Acum – câteva rotiri ale ambelor troliuri… și atât platforma de elevare, cât și lucrătorii plus sarcina utilă salută grațios de la nivelul următor al piramidei. Asta-mi amintește de comicii Laurel și Hardy (Dick și Doof) care se agitau încercând să vopsească peretele unei case și a căror găleată cu vopsea a zburat în jos de-a lungul planului înclinat.
Sugestia profesorului Riedl este excelentă, ea explică posibilitatea construirii piramidei „fără miracole și vrăjitorie” – în măsura în care nu sunt puse niște condiții prea înalte spre a fi îndeplinite. Pentru navele numeroase și transportul submarin al coloșilor trebuie lemn, același lucru este valabil și pentru sănii, troliuri, scripeți și platforme de elevare. În definitiv, teoria ar putea eșua din cauza cantității imense de frânghii de calitate extra, fără de care nu s-ar fi învârtit nici cel mai neînsemnat troliu și nu s-ar fi ridicat nicio platformă de elevare, cu gemete și suspine, de-a lungul peretelui piramidei. Se pare că vechii constructori de piramide ar fi dispus de funii de cânepă. Funii de cânepă? Materialul e adecvat, în cel mai bun caz, spre a suporta o încărcătură de două până la trei tone. Câte astfel de funii sunt necesare pentru un monolit de cincizeci de tone? Când cedează frânghia de pe axul rotund de lemn? Când se rup în bucăți barele subțiri ale turnichetelor? Când crapă și se prăbușește platforma de elevare de la stratul al nouăzeci și șaselea de piatră și sfarmă marginile celorlalți monoliți de dedesubt, care au fost deja introduși cu grijă la locul lor? Este greu de crezut că ridicarea piramidelor a avut loc fără accidente, însă astăzi nu se poate constata nimic legat de vreo pagubă pricinuită de diferiți coloși de piatră căzând de pe edificiul care se tot înălța. Aveau egiptenii din epoca lui Kheops (2551 î.Ch.) cunoștințele necesare legate de mânuirea troliurilor de cablu și a platformelor de elevare relativ sofisticate? Dacă da, atunci generațiile următoare de faraoni trebuie să fi dispus cel puțin de aceeași tehnică. De ce au ridicat atunci succesorii lui Kheops niște piramiduțe atât de plăpânde, dacă întreaga tehnologie exista de mult și construcția era un joc de copii grație platformelor de elevare și troliurilor de cablu? Faraonul Nyuserre (2420–2396 î.Ch.), de exemplu, a trăit numai o sută treizeci de ani după construcția marii piramide și a domnit ceva mai mult decât predecesorul său, Kheops. Pentru edificarea piramidei sale a avut cam la fel de mult timp la dispoziție și tehnica de construcție ar fi trebuit să facă, de fapt, progrese față de epoca în care trăise Kheops. În o sută treizeci de ani, constructorii și arhitecții învață o grămadă de lucruri. Piramida lui Nyuserre de la Abusir de-abia are 51,5 m înălțime, cea a predecesorului său Sahure (2458–2446 î.Ch.) se ridică numai 47 m înspre soare, iar faraonul Unas (2356–2323 î.Ch.), care făcea parte tot din Dinastia V, a reușit să încropească la Sakkara doar o piramiduță de 43 de metrișori. Există în Egipt tot felul de piramide, piramide în trepte, piramide neterminate și piramide prăbușite. La niciuna dintre ele n-au găsit arheologii vreo urmă de platformă de elevare putrezită sau de ancorare a vreunui troliu de cablu.

Betonul care ține milenii

Nu face nimic, spune prof. Davidovits, directorul Institutului pentru arheologie aplicată de la Universitatea Barry din Miami, S.U.A. Egiptenii nu și-au procurat pietrele pentru marile piramide nici din Assuan sau altă carieră de piatră, nici nu le-au tras încoace și încolo cu troliuri de cablu. Le-au turnat pur și simplu la fața locului ca betonul. Fleoșc!
Înlănțuirea de dovezi ale savantului, care este de fapt chimist, se citește ca un roman polițist. Iată povestea.
În anul 1889, egiptologul C.E. Wilbour a găsit pe mica insulă Sehel de pe Nil, la nord de Assuan, o stelă plină de hieroglife Sehel este și azi unul din puținele locuri din Egipt în care zeii antici sunt imortalizați în splendide desene pe stâncă. Inscripțiile au fost traduse în ultimul secol de arheologii Brugsch, Pleyte și Morgan și descifrate apoi în 1953 și de egiptologul francez Barquet. Se consideră în unanimitate că hieroglifele de pe stela numită „stela foametei” au fost scrijelite abia în vremea Ptolemeilor (pe la 300 î.Ch.) în piatra cea tare, deși textul relatează despre timpuri ce se întindeau cu milenii în urmă. Dintr-un total de două mii șase sute de hieroglife ce pot fi numărate pe stelă, șase sute cincizeci de semne descriu confecționarea de pietre artificiale! Cunoștințele necesare i-au fost comunicate antreprenorului constructor al primei piramide, faraonul Djoser (2609–2590 î.Ch.), în vis, de Khnum, zeul antic al creației.
Trebuie să fi fost un vis tare ciudat, căci zeul Khnum i-a dictat faraonului din primul foc o listă de douăzeci și nouă de minerale și de diverse substanțe chimice naturale și i-a arătat și lianții existenți în natură, cu care trebuiau lipite între ele pietrele sintetice. Nu numai faraonul Djoser, constructorul piramidei în trepte de la Sakkara, a primit vești cerești, ci și arhitectul său șef, Imhotep, venerat mai târziu ca un zeu de către egipteni și al cărui mormânt este căutat zadarnic încă și azi de arheologi.
Pe coloanele 6 până la 18 ale „stelei foametei” sunt înșirate ingredientele necesare pentru „beton” și indicate locurile pe teren unde pot fi găsite. După aceste indicații divine, Imhotep a obținut o masă, amestecând carbonat de sodiu și argilă (silicat de aluminiu), pe care a combinat-o cu diferiți alți silicați și cu mâl din Nil, conținând aluminiu. Adăugându-se minerale cu arsen și nisip s-a făcut un ciment care se usca repede, având aceleași legături moleculare ca piatra naturală.
La cel de-al doilea Congres internațional al egiptologilor, ținut în 1979 în Franța, la Grenoble, chimistul petrograf, dr. D. Klemm, a relatat unei audiențe uimite de arheologi despre cercetările sale asupra pietrelor piramidelor. Dr. Klemm și oamenii de știință cu care colaborase analizaseră în total douăzeci de probe petrografice diferite din piramida Kheops și constataseră că fiecare piatră trebuia să fi provenit din altă zonă a Egiptului. Cine crede că, eventual, fiecare sat egiptean ar fi contribuit cu piatra „lui” la marele edificiu, se înșală, căci chiar pietrele examinate conțineau, fiecare în parte, componente din toate regiunile țării! Un bloc natural de granit este în general omogen în densitate, dar rocile cercetate de dr. Klemm erau mai dense în partea de jos decât sus și conțineau, în plus, prea multe bule de aer.
Prof. Joseph Davidovits consemnează alte două dovezi, care, literalmente, i-ar putea face teoria „beton”.
În 1974, renumitul Stanford Research Institute din California a efectuat împreună cu oameni de știință de la Universitatea Ain-Shams din Cairo măsurători electromagnetice la marea piramidă. Au fost trimise prin rocă unde de înaltă frecvență care nu sunt complet reflectate de monoliții uscați. De fapt, se mergea la sigur că se vor descoperi prin astfel de măsurători ganguri și încăperi secrete, căci piramidele și tot platoul din Gizeh erau considerate a fi cu desăvârșire uscate.
Contrar tuturor prognozelor, rezultatele măsurătorilor au fost haotice, undele de înaltă frecvență fiind complet absorbite de rocă. Ce se întâmplase? Blocurile piramidei aveau mult mai multă umiditate decât roca naturală. În urma calculelor făcute de computer a rezultat că numai piramida Khefren conținea câteva milioane de litri de apă! Prof. Davidovits a conchis: „Blocurile sunt artificiale.”
A doua dovadă ar putea proveni dintr-un roman de Agatha Christie. Examinând la microscop probe petrografice din piramida Kheops, prof. Davidovits a detectat urme de păr omenesc și apoi chiar un fir întreg, lung de 21 cm. Cum a ajuns părul în piatră? I-o fi căzut unui muncitor egiptean care amesteca beton.
Între timp, prof. Davidovits a reprodus diferite sortimente de ciment și de beton după rețete egiptene vechi. Betonul nou – cel străvechi de fapt! – este cu mult mai tare și mai rezistent la factorii mediului decât betonul nostru, căci el se usucă mai repede și mai complet ca rezultat al reacțiilor chimice. Cine se mai miră atunci că în Franța firma „Géopolymere France” fabrică deja beton după rețeta străveche? Și „Dynamit Nobel” vrea să producă noul amestec de ciment, iar în Statele Unite, gigantul betonului „Lone Star” a preluat în programul său amestecul de ciment mai tare și care se usucă mai repede. Betonat pentru milenii!

Piramide în ceața

Iarăși mă aflam cu colaboratorul meu, Willi Dünnenberger, pe colina mică din sudul marilor piramide. Era dis-de-dimineață, înainte de ora șase, pe 12 mai 1988. Kamal, taximetristul nostru care râdea mereu, ne dusese cu mașina prin întunericul nopții, întrucât voiam să fotografiem minunea lumii la răsărit de soare. N-a ieșit însă nimic. Deși piramidele se înălțau din pământ în fața noastră la o distanță de abia trei sute de metri, nu le-am putut distinge nici la o oră după răsărit. Valuri grele și dense de ceață înconjurau edificiile imperiale aidoma unor perdele cenușii și umede care nu voiau să se ridice pentru nimic în lume. În întunericul din zori am și fost salutați cu acel „Welcome to Egypt!” de diferiți ghizi vorbăreți. Numai Horus, care le vede pe toate, ar putea ști în ce ruine înnoptează acești pseudogardieni insistenți. Sunt atotprezenți și sâcâitori – douăzeci și patru de ore din douăzeci și patru.
Tremuram de frig. Willi inspecta aparatele fotografice, eu am înaintat cincizeci de metri în direcția piramidelor. La un moment dat tot trebuiau să devină vizibile contururile simetricelor suprafețe triunghiulare. Se făcuse opt, negura sclipea ca vata albă de sticlă, o lumină palidă, ca reflectată de lună, picura sfios prin filtrul aburind care împiedica, cu îndărătnicie, vederea spre piramide.
„O fi fost ceață și pe timpul lui Kheops?” întrebă Willi, iar noi ne puneam aceeași întrebare. Coloanele de muncitori nu ar fi avut în acest caz douăsprezece ore de lucru pe zi. În cele din urmă, pe la opt și jumătate, priveliștea spectrală s-a risipit. Șase triunghiuri maiestuoase, două de la fiecare piramidă, și-au arătat capetele scânteietoare, fixându-ne rece și măreț. Omul se teme de timp – timpul se teme de piramide, spun egiptenii.
Ahmed a negociat cu paznicul bărbos de la intrarea în piramidă. Voiam să intrăm înainte de a fi asaltați de valul turiștilor aduși cu autobuzele. Am zăbovit îndelung în marea galerie, care urcă până la încăperea regelui; nu se auzea niciun zgomot, becurile electrice scăldau pereții laterali verticali într-o lumină gălbuie. În această galerie, omul pare minuscul. Coridorul imens, care duce oblic în sus spre încăperea regelui, este lung de 46,61 m, lat de 2,09 m și înalt de 8,53 m. Ar trebui să rumegăm bine aceste cifre! Partea inferioară a pereților laterali este alcătuită din monoliți șlefuiți din piatră de var, care ajung până la o înălțime de 2,29 m, urmează șapte șiruri de grinzi enorme, dintre care fiecare este deplasată cu opt centimetri mai spre interior decât cea dinaintea ei. Astfel, coridorul, lat la început, se tot îngustează înspre tavan, cei doi pereți ai lui înclinându-se unul către celălalt, așa că tavanul format din plăci orizontale nu mai măsoară decât 1,04 m. Stilul arhitectural amintește de cel al incașilor din Peru, care-și construiesc ușile, ferestrele și coridoarele întotdeauna în formă trapezoidală.
Marea galerie este minunea cea mai incredibilă a istoriei omenești în ceea ce privește arta de a construi. Recunoașterea faptului că toate teoriile în jurul piramidelor nu pot fi decât fragmente de adevăr te lovește aici ca fulgerul. Grinzile de granit care sunt poziționate față în față, de-a lungul bolții înalte de opt metri și jumătate, nu stau la orizontală, nu, ci, ca pentru a ne mai da nouă, pretinșilor atotștiutori, încă o palmă, monoliții se înșiră oblic în sus, în unghiul de înclinare al marii galerii. Prelucrarea grinzilor și a plăcilor atinge o asemenea perfecțiune, încât ne-a fost greu să descoperim chiar și cu ajutorul lanternelor electrice unde se îmbină. Dacă omului i se furișează vreodată un gând în creier că maeștrii constructori ai marii piramide ar fi primit totuși o mână de ajutor de la zeii extratereștri, atunci aceasta se întâmplă aici, în marea galerie!
Noi am uitat cum e să fii umil. Tot timpul ni se inoculează că noi, oamenii, suntem apogeul creației, punctul deocamdată culminant al evoluției. Prostii! Cine nu mai are capacitatea de a se mira nu este un realist. Adevărul este supraomenesc, împletit cu vibrații spirituale, întrețesut cu următoarele dimensiuni ale universului.
În ultimii trei ani estimez să fi citit vreo șaizeci de cărți despre teoriile piramidelor. În legătură cu felul cum a fost construită marea galerie nu există decât pălăvrăgeală și savantlâc. Nimeni nu știe nimic precis, „dar fiecare argumentează jonglând cu afirmații nesusținute.” Binecuvântați fie cei care n-au nimic de spus și își țin gura” (Oscar Wilde, 1856–1900).

Un sarcofag la loc greșit

La capătul sudic al marii galerii se află pasajul lung de 8,40 m spre încăperea regelui. La început am înaintat încovoiați, tunelul având o înălțime de exact 1,12 m, dar deja după un metru, coridorul s-a deschis spre un soi de antreu înalt de peste 3,50 m. Trei blocuri-capcană de granit care cântăreau tone baraseră odinioară această trecere. După trei metri am început iar să ne aplecăm. Ahmed, care nu mai râsese de mult, mergea înainte, Willi și cu mine, în urma lui. Poate am fost eu crescut să fiu deosebit de evlavios, poate răspunzător este numai faptul că îmi păstrez o doză sănătoasă de respect sau poate s-a întâmplat întrucât stăteam pentru prima dată în această așa-numită încăpere a regelui, fără alți turiști pe lângă mine: am fost învăluit de senzația că m-aș găsi într-o catedrală. Încăperea dreptunghiulară măsoară în direcție nord-sud 5,22 m, de la est la vest, 10,47 m. Înălțimea este de 5,82 m. Nu înțeleg cum de se mai poate vorbi la astfel de dimensiuni despre o „încăpere”! Pereții acestei mici hale sunt alcătuiți din cinci grinzi enorme de granit suprapuse – nu puse vertical! – și podeaua este placată cu granit. Pereții se simțeau la pipăit ca marmura lucioasă. Tavanul din granit roșu de Assuan este făcut din nouă grinzi gigantice, îmbucate cu asemenea precizie, încât rosturile de îmbinare sunt în cel mai bun caz vizibile ca niște fire subțiri, negre. Deasupra tavanului, inaccesibile observatorului, se mai află cinci „spații de descărcare” din monoliți gigantici, fiecare cântărind peste patruzeci de tone, îngrămădiți unul pe deasupra celuilalt.
Ahmed a tușit ușor și ne-a arătat spre tavanul șlefuit, fără urmă de cusături:
— Asta n-a mai reușit-o nimeni după Kheops!
Willi a luminat în sus, raza lanternei sale deplasându-se încet-încet pe fiecare centimetru al fenomenalului tavan și inspectându-l.
— Cum s-o fi ajuns oare la ideea de a denumi locurile goale de deasupra „spațiu de descărcare”?
Ahmed zâmbi din nou:
— Cum să le spui altfel?
M-am băgat șovăitor în discuție:
— Structura de deasupra încăperii regelui îmi amintește spontan de un templu shinto, de o poartă spre o altă lume. Mi se pare și că arheologii ar trebui să înceteze rapid să mai vorbească despre spații de descărcare. Mai întâi că aceste compartimente intermediare de sus nici nu se află în axa piramidei, deci nu sunt sub vârful piramidei; în al doilea rând, și asta mi se pare mult mai semnificativ, teoria ar implica faptul că cei care au construit edificiul ar fi cunoscut exact greutatea imensă a piramidei. Cum se potrivește asta cu epoca lui Kheops? Vă imaginați ce cunoștințe matematice denotă? Noi, cei de azi, am putea obține asemenea calcule numai cu ajutorul computerelor. Oare încăperea regelui s-ar fi prăbușit fără „spațiile de descărcare” de peste ea? Greu de crezut. Spațiul de deasupra tavanului ar fi putut fi pur și simplu acoperit cu grinzi de granit, a căror greutate nu s-ar fi sprijinit pe tavanul încăperii regelui. Și apoi: unde se află oare celelalte „spații de descărcare” ale piramidei?
Ahmed străbătu fără zgomot cei câțiva metri până la sarcofagul de granit care se găsește azi la peretele vestic al micii încăperi. Se bănuiește că inițial ar fi fost așezat în mijlocul ei. Sarcofagul măsoară (după prof. Goyon) 2,28 x 0,98 x 1,04 m.
— Multe lucruri de aici sunt subiect de discuție, spuse Ahmed. Se pare că sarcofagul a fost găsit gol și fără capac… La ce servește un sarcofag gol? În plus, dimensiunile lui sunt mai mari decât cele ale coridorului care urcă spre marea galerie. Cum a ajuns în acest loc sarcofagul făcut dintr-o singură bucată de piatră?
Willi veni cu o sugestie:
— S-o fi ridicat piramida în jurul lui; coridoarele din piramida lui Khefren sau a lui Mykerios sunt și ele mai înguste decât sarcofagele lor.
Ahmed rămase puțin pe gânduri:
— Așa o fi, de neînțeles e numai de ce-i marea galerie mult mai mare decât coridorul care urcă spre ea. Sarcofagul ar fi putut fi ușor transportat pe verticală în marea galerie, dar nu încape în niciun fel în coridor. Vreau să zic că s-a risipit în mod inutil spațiu făcându-se marea galerie înaltă de 8,50 m. Ar fi fost suficientă jumătate din înălțime pentru transportul sarcofagului.
Și dacă piramida ar fi fost ridicată în jurul sarcofagului, așa cum presupui, ce rost ar mai fi avut marea galerie?
Logica îți joacă aici feste. Unii experți sunt de părere că marea galerie ar fi fost gândită ca o încăpere lunguiață ascendentă, în care odinioară ar fi pășit solemn o procesiune de preoți, pentru a aduce un ultim omagiu faraonului decedat. Solemnitate și moarte – se potrivesc una cu alta. Aceeași procesiune de preoți trebuia însă mai întâi să se aplece și să se târască, fără pic de solemnitate, prin coridorul înclinat, pentru a ajunge la marea galerie. Asta nu se mai potrivește.
— Cine construiește cu ingeniozitatea matematică a arhitecților preoți nu face nimic inutil, spuse Willi. De ce să fi construit pseudocoridoare și compartimente goale? Acest nonsens ar fi costat ani de muncă, timp pe care, la ritmul în care se muncea, nu-l aveau de pierdut.
Ahmed râse în sfârșit din nou:
— Uitați jefuitorii de morminte! Ăștia trebuiau induși în eroare.
Willi privea ba la Ahmed, ba la mine.
— Jefuitori de morminte? strigă pe deasupra sarcofagului, care stătea între ei ca o cadă de piatră. Sfinte Horus, vorbim despre timpurile lui Kheops, cu două mii cinci sute de ani înainte de Cristos! Toată treaba cu construcția de piramide a început abia cu piramida în trepte de la Sakkara. Adică optzeci de anișori înainte de Kheops! De unde atâția jefuitori de morminte? Piramidele erau de nepătruns, ca seifurile de oțel.
De fapt avea dreptate, m-am gândit, și cred că Ahmed simțea la fel, pentru că l-am văzut scărpinându-se pentru prima dată încurcat. Pe de altă parte, blocurile-capcană de granit barând trecerea rămâneau un fapt indubitabil. Coridorul care urca și încăperea regelui fuseseră sigilate de aceste masive blocuri-capcană. Îți vine să te sui pe pereți! La ce bun elaboratul sistem de siguranță, la ce bun edificiul blocat, o dată ce în piramida Kheops n-a fost înmormântat niciun faraon? La ce foloseau capcanele și coridoarele înfundate într-o vreme în care nu se atinsese încă niciun jefuitor de morminte de vreo piramidă?

Două elemente contradictorii: vanitate și anonimitate

Constructorii piramidelor trebuie să fi cunoscut foarte precis natura umană, trebuie să fi știut că curiozitatea științifică a generațiilor viitoare nu va avea liniște. Setea de cunoaștere este parte componentă a inteligenței omului. Constructorii piramidelor trebuie să se fi gândit că, odată și odată, într-un viitor îndepărtat, oamenii vor deschide, chiar și cu forța, piramidele. Abia atunci să găsească ei neatins ceea ce au lăsat cei din vechime în urma lor. Din ce este însă alcătuită această moștenire? Dintr-un sarcofag gol?
Hala noastră solemnă s-a umplut deodată cu tumult de voci, exclamații uimite, râsete Primul val de turiști al zilei se rostogolea în marea galerie. Ne-am strecurat pe lângă tot felul de chipuri transpirate ce stăteau în expectativă și am ieșit în lumina puternică a dimineții; soarele ardea, ceața cea deasă fusese anihilată până la ultima moleculă. Un neguțător de papirus se năpusti asupra noastră cu „Welcome to Egypt!” în timp ce răsfoiam superb colorata ofertă de motive egiptene clasice și ochii mei zăboveau mai curând absenți pe cartușele cu semne aurii din fața mea. Un gând m-a fulgerat. Hieroglife! în nicio hală, în nicio încăpere, nici în marea galerie, nici în vreun coridor nu existau inscripții. Cum poate un faraon să ridice cel mai monumental edificiu din lume, fără să-și preamărească faptele? Fără să-și imortalizeze numele fie și doar printr-o hieroglifă minusculă? Totala lipsă de inscripții este pur și simplu perversă, anonimitatea construcției nu se potrivește cu caracterul inspiratorului construcției.
Pliniu scrisese. „…așa că, pe bună dreptate, creatorii acestui produs al vanității au căzut pradă uitării.” Vanitatea și anonimitatea nu sunt compatibile. Dacă faraonul Kheops a fost vanitos, ba chiar un tiran și un asupritor, care – după Herodot – punea sute de mii de sclavi să se spetească muncind la marea piramidă, atunci toți pereții ar fi trebuit să proslăvească faptele lui vitejești. S-a obiectat că tocmai cei asupriți ar fi făcut să dispară hieroglifele conținând laude la adresa dictatorului lor. Dar cum? Dar când? Piramida era complet sigilată. Niciun om, oricât de înverșunat, n-ar fi putut intra acolo, pentru a-și revărsa furia asupra inscripțiilor faraonului. În plus, părerea modernă a experților este că nu fuseseră folosiți sclavi. Egiptologul Karlheinz Schüssler afirmă următoarele:
„Astăzi se știe cu certitudine: nu exista pe-atunci sclavie în vechiul imperiu.”
Fără sclavi, cu o participare voluntară, devotată la marea operă, există și mai puține motive pentru lipsa oricărei comunicări scrise. În condițiile unei munci libere, măreția constructorului ar fi fost cu atât mai mult ridicată în slăvi.
— Știți de fapt cum se face papirusul? îmi întrerupse Ahmed reflecțiile.
Printre negustori și ciorchini de turiști reușisem să ne furișăm înapoi până la taxi.
— Papirusul nu se face, el crește la malurile Nilului, îl persiflă Willi de pe bancheta din spate și privi cu compătimire peste umerii lui Ahmed.
— Și cum se transformă planta într-o coală de desen flexibilă care seamănă cu pergamentul?

Papirus, de când curge Nilul

Willi dădu din umeri, Ahmed acceleră, șerpuind agil prin furnicarul de oameni, cămile și mașini, ca să iasă pe șoseaua care ducea la Sakkara. Ne-am oprit scurt la o țesătorie de covoare. Băieți și fete, ultimele în halate de un roșu țipător, stăteau în fața unui perete și dirijau cu mânuțe delicate de copil suveicile prin încâlcitura de fire. Băieți cu păr negru ca pana corbului, cămăși gri cu alb și picioare goale mânuiau cu mișcări sigure războaiele de lemn care scârțâiau. Copiii erau mulțumiți, râdeau și cântau și ne mulțumeau fără stăruință supărătoare pentru bacșiș. Ahmed ne-a explicat că ei proiectau singuri motivele de pe covoare, iar compoziția coloristică o stabileau tot ei. Doi kilometri mai departe – una din numeroasele „Papyrus Factories” din valea Nilului. Prelucrarea plantei care atinge până la patru metri înălțime și are un bogat conținut de apă nu s-a modificat de milenii.
Tulpina se taie în bucăți lungi de vreo douăzeci de centimetri, iar coaja verde este îndepărtată cu ajutorul unui cuțit. Pe vremuri se fabricau cordoane și sandale din această coajă elastică, azi e folosită ca material combustibil. Măduva albă dinăuntrul tulpinii se taie cu un cuțit în fâșii subțiri și se lasă șase zile în apă. Asta duce la o saturație cu apă și la o colorare a fâșiilor în maroniu. Apoi, lamelele sunt strivite și presate cu o presă sau un sucitor de piuă și puse încrucișat, câte o fâșie orizontal și una vertical, pe o cârpă de bumbac. O a doua cârpă este așezată deasupra și se mai presează o dată. Aceste cârpe sunt schimbate des, până ce modelul de tablă de șah din fâșii de papirus rămâne uscat. Întrucât măduva papirusului conține gelatină, fâșiile uscate se lipesc între ele. După aproximativ șase zile este gata o coală elastică și rezistentă de papirus. Poate fi pictată fără probleme în toate culorile.
De milenii încredințează egiptenii mesaje papirusului. De ce nu s-a transmis însă niciun cuvânt despre construcția piramidelor? De ce nu este menționat pe nicăieri creatorul celui mai impunător dintre toate edificiile? Putem să sucim problema pe toate fețele, logica materiei noastre cenușie clachează. Se obiectează uneori că faraonul Kheops ar fi înmormântat în altă parte, nu în propria lui piramidă. De ce să-și fi ales alt loc? Lăcașul „lui” funerar doar era cel mai sigur de pe lume. În ce moment să fi luat hotărârea să nu se lase înmormântat în piramida sa? Pur și simplu este de neimaginat ca o astfel de decizie să fi fost luată deja într-un stadiu timpuriu al procesului de construire a piramidei. Arhitecții și preoții i-ar fi foarte mulțumit faraonului pentru asta! Deci toată munca aceea gigantică… doar o maculatură? Imposibil! Cu construcția lui, Kheops a pus o piatră de hotar indestructibilă în peisajul egiptean. E de neconceput că ar fi ratat ocazia unică de a face să strălucească în veci propria lui aureolă.
Aceste fapte lasă loc în fond doar la trei variante:
a. Cavoul lui Kheops a fost prădat de mult.
b. Cavoul nu a fost descoperit până în ziua de azi.
c. Decizia de a nu fi înmormântat în piramidă nu i-a aparținut lui Kheops.
Voi reveni la punctele a și b; cel de-al treilea argument contrazice realitatea de monolit. În definitiv, piramida Kheops a fost blocată, când a ajuns în stadiul definitiv, cu monoliți imenși și blocuri-capcană. Construcția a fost predată destinației sale în stare finisată. În cazul în care piramida nu ar fi fost terminată la moartea lui Kheops, iar urmașii l-ar fi blestemat pe faraonul tiranic într-așa un hal, încât n-ar fi vrut să-i vadă mumia în piramidă, de ce i-ar mai fi încheiat construcția? Nu s-ar mai fi mișcat un deget pentru faraonul urât de toți. Succesorii lui Kheops aveau propriile lor planuri de construcție.
Fie se află Kheops în piramida lui, fie piramida nu-i aparține lui Kheops.

Pereți de piramide plini cu texte

La numai două sute de ani după Kheops a domnit în Egipt ultimul faraon din Dinastia V, Unas (2356–2323 î.Ch.). Piramida lui din Sakkara, cu cei patruzeci și șapte de metri lungime a unei laturi și, inițial, patruzeci și trei de metri înălțime, se înfățișează mai curând plăpândă, și totuși le-a rezervat săpătorilor o senzație.
Pereții din camera mortuară, din spațiul de la intrare și din cel care duce spre încăperea centrală sunt presărați cu texte hieroglifice. Benzile scrise se desfășoară în coloane înșirate strâns unele lângă altele, de la dreapta la stânga și de sus în jos. Sunt cele mai vechi inscripții de piramide – dar nu singurele.
Și urmașii lui Unas, Teti, Pepi I, Menenre și Pepi II, toți aparținând Dinastiei VI (2323–2150 î.Ch.), și-au decorat pereții interiori ai piramidelor lor cu texte. În 1965 au fost găsite în piramida Teti șapte sute de fragmente de inscripții, doi ani mai târziu au intrat arheologi francezi în piramida Pepi, descoperind și aici ganguri și pereți acoperiți cu hieroglife.
În februarie 1971, egiptologul Jean-Philippe Lauer și echipa lui au scos la iveală piramida fiului lui Pepi, Menenre. Luminile lanternelor au lunecat peste blocuri gigantice din piatră de var, trecând ușor peste chipurile în relief ale unei procesiuni conduse de un geniu înaripat. Mândra făptură divină ține într-o mână un sceptru reprezentându-l pe Seth, zeul animalelor, iar în cealaltă hieroglifa ankh, general cunoscută ca „simbolul vieții” sau „cheia vieții”.
Într-un tunel inferior, săpătorii au escaladat un bloc-capcană lăsat în jos de jefuitori de morminte și au ajuns în cele din urmă în două încăperi, separate de niște monoliți imenși, cântărind cel puțin treizeci de tone fiecare. Acești monoliți sunt rânduiți în forma unui V uriaș, se îndreaptă deci în partea de jos unul spre altul și se îndepărtează înspre tavan ca semnul victoriei. Monoliții sunt decorați cu stele albe sclipitoare care, datorită formei în V, pur și simplu par să atârne în spațiu. Unii pereți sunt acoperiți cu texte și alții cu imagini ale unor ritualuri misterioase. Pe alocuri sunt înfățișate animale împărțite în două jumătăți printr-o linie pictată. Arheologi sunt de părere că astfel creaturile sălbatice erau „zădărnicite” în mod simbolic, „spre a fi făcute inofensive” Domnitorul decedat nu trebuia să fie inoportunat sau chiar atacat de animale în călătoriile sale prin tărâmul zeilor. Argumentul este slab. Dacă egiptenii manifestau teamă în fața magiei animalului, atunci de ce pictau animale?
Suntem prizonierii unui mod de gândire ieșit din vechea școală a egiptologiei. Această gândire anticipativă poate fi edificatoare și corectă în multe domenii, dar nu este în spiritul timpului. Explicarea reprezentărilor imagistice, ca și a hieroglifelor, a fost și rămâne o chestiune de interpretare. Poate că linia care despărțea animalele în două nici nu viza vreo „zădărnicire magică” a lor, poate că voia să exprime că animalul este o făptură mixtă. Jumătate pământeană, jumătate divină.
Cine spera să găsească în aceste texte de piramidă indicații de construcție, ba chiar legate de marele Kheops, a fost deziluzionat. Sunt mărturii poetice din mitologie, religie și magie, în care cosmosul joacă de fiecare dată un rol mare. Incontestabil este între timp că aceste texte, deși au apărut abia la sfârșitul Dinastiei V și în vremea celei de a VI-a, conțin crezuri religioase fundamentale care datează dintr-un trecut mult mai îndepărtat. Greu de crezut că sensul textelor piramidelor ar putea să rezide numai în indicații fictive, inventate, în legătură cu continuarea vieții în lumea de dincolo. Noi desemnăm conținutul lor, cu proslăvirile și lingușirile lui, drept „magic” și „ritual”, drept visurile și dorințele religioase ale faraonului. Astfel, în cele mai vechi texte ale piramidelor se imortalizează dorința faraonului de a se întâlni în viitoarele lui călătorii cu zeul soarelui. Re-Atum, pe firmament. Asta ar trebui luat în sens spiritual, sunt de părere savanții. Chiar ar trebui? Doar faraonul și preoții săi aveau idei clare despre călătoriile lor în ceruri, chiar dacă acestea ne pot părea nouă copilărești. Nu se călătorea „cu spiritul”, ci cu nava.

Tehnologii spațiale și jucării de copii

De ce se joacă micuții noștri cu trenuri de jucărie? Pentru că cei mari călătoresc cu trenuri adevărate. De ce merge un mormoloc cu mașinuța lui de copil, vopsită în culori stridente, prin jurul casei, imitând cu gurița zgomotele motorului și claxonul? Pentru că idolii lui conduc mașini elegante, care fac tu-tuu. De ce aleargă puștii ca o vijelie prin camere, cu căști de protecție pe cap și căști de ascultare în urechi, mânuind arme cu laser și jucându-se de-a „cuceritorii de pe planeta XY”? Pentru că văd pe micile și marile ecrane adulți făcând exact același lucru. În cartea mea, Habe ich mich geirrt (M-am înșelat?) am înșirat o serie de culte cargo, pentru a demonstra pe bază de exemple că nu numai oamenii din preistorie, ci și triburile de indigeni din ziua de azi imită tehnologii care le depășesc orizontul spiritual.
– Băștinașii de pe insula Wewak, de exemplu, au construit un aeroport al spiritelor, cu modele de avioane din lemn și paie, în speranța de a atrage astfel avioane veritabile.
– Când au văzut locuitorii din podișul Noii Guinee în anii ’30 pentru prima dată albi, s-au gândit că trebuia să fie vorba despre zei. Ceea ce i-a indus în eroare au fost, în primul rând, pantalonii și rucsacurile purtate de albi. „Am crezut că în rucsacuri își duceau femeile”, a declarat, douăzeci de ani mai târziu, un martor ocular, și apoi: „Ne-am întrebat unde-și slobozeau ființele acelea străine excrementele. Doar nu trecea nimic prin pantaloni.”
– În valea Markham (podișul de est al Noii Guinee) au luat naștere „stații radio” făcute din bambus și „izolatori” rulați din frunze. Niște trunchiuri de copac înalte cât casa urmau să reprezinte „antenele”, colibele din junglă erau legate între ele prin „conducte” din fibre răsucite de plante. De ce toate aceste imitații? Întrucât diferite iscoade ale băștinașilor urmăriseră activitatea și felul de viață al albilor pe coastă.
– Când, în septembrie 1871, rusul Maklay a acostat cu vasul său Vitiaz în Bongu, pe coasta Noii Guinee, a fost urmărit cu scepticism de către populația indigenă. Într-o noapte, băștinașii l-au văzut pe căpitanul Maklay umblând de colo-colo cu o lanternă, și din clipa aceea au fost convinși că venise de pe lună. Maklay a avut dificultăți să le explice că venea din Rusia și nu de pe Lună, căci asta nu avea nicio semnificație pentru ei. Rusul era pentru ei o făptură deosebită, nu numai fiindcă avea pielea albă, ci, mai cu seamă, fiindcă apăruse atât de brusc și cu o navă atât de mare. Fără a sta mult pe gânduri, indigenii l-au declarat pe el zeu, cu numele de Tamo Anut, iar vaporul său a fost considerat vehicul divin. Când o statuetă de lemn, rămasă de pe urma unui naufragiu, a fost adusă într-o bună zi de valuri la mal, ea a fost ridicată la rang de simbol venerabil al noului lor zeu Tamo Anut.
S-au scris lucrări etnologice despre exemple similare. Ele toate stau mărturie pentru comportamentul oamenilor în fața unei tehnici care le depășește puterea de înțelegere. Nu contează dacă imitatorii sunt copii sau adulți, căci și cei mari se comportă ca niște copii atunci când nu pricep o tehnologie străină lor.

Ce-i de fapt nou sub soare?

Omul a fost de la începutul începutului un imitator și așa a rămas până-n ziua de azi. Cu toții avem idolii noștri, pe care îi imităm într-ascuns, cu toții am dori să intrăm uneori în pielea altuia, schimbând meseria cu el, am dori să fim măcar o dată altceva sau altcineva. Stăm la volan și ne și vedem piloți, deși știm că mașina noastră nu se ridică de la sol. Alunecăm pe pista de schi cu picioarele stângaci desfăcute în plug și ne și visăm schiind asemenea campionilor. Până și originalele care au stat la baza obiectelor și veșmintelor noastre religioase și culturale le-am luat din vechime. Strămoșii noștri au copiat după un material și mai vechi. După care model primordial a fost imitată coroana, după care sceptrul, cârja episcopală? Ce s-a copiat când s-a stabilit că anumite ceremonii n-au voie să fie săvârșite decât în hainele prescrise de protocol? Ce imităm atunci când este purtat „cerul” pe străzi într-o procesiune de ziua Trupului Domnului? De ce este închis la altar sfântul sacrament? De unde provine modelul îngerilor cu aripi și al nimburilor strălucitoare? Dar cel real al chivotului legii, al altarului principal și al tronului ceresc? De unde am scos noi, pământenii, reprezentări atât de confuze, ca aceea a unei „Înălțări a Domnului”, a unui „păcat originar”, a unei „mântuiri”?
Timpul prezent și cunoștințele istorice ne dau șansa să aruncăm o privire asupra psihicului unui faraon. El sau urmașii lui observaseră zei reali – extratereștri – care călătoreau cu nave pe bolta cerească. Asta da noutăți! Astfel de evenimente trebuiau să fi circulat la ei, ca să zic așa, ca titlurile de pe primele pagini ale ziarelor. La început, o serie de oameni aleși avuseseră chiar voie să îi servească pe zei. Spălați ca lumea… Se înțelege, înveșmântați în straie speciale… se înțelege, separați de „cei divini” prin anticamere și bariere… se înțelege. Extratereștrii evitau orice pericol de contaminare. Cultul a luat naștere din observații, întinderi de mână, purificări, dar a izvorât și dintr-o lipsă de înțelegere, din darul lor natural de imitație și din obiectele miraculoase, nicicând înțelese, ale zeilor. Dacă se transmisese că zeii călătoriseră în nave pe firmament, atunci și faraonul trebuia să aibă o navă specială. Nu este relevant dacă era conștient că nu putea zbura cu ea sau credea doar că va putea decola după moarte. Ceea ce contează este motivul inițial.
Navele solare ale faraonilor nu au provenit dintr-o idee filosofică, din observația mișcărilor ondulatoare ale constelației centrale, ci ei au imitat ceea ce li se spusese că ar fi redat realități de odinioară. Oamenii navigau pe Nil, la fel ca zeii pe cer. Oamenii trebuiau să creadă că faraonul lor, cu superba sa navă, era în drum spre zei, că era un fel de vechi coleg și un partener cu drepturi egale al făpturilor cerești. Un faraon-zeu și preoții lui n-ar fi putut admite niciodată, chiar dacă o știau, că domnia se încheie o dată cu moartea. Zeii nu mor niciodată.
Așa că nu ne miră dacă lângă și sub piramide apar nave solare artistic confecționate și bogat decorate. Una dintre aceste nave se află de ani întregi într-o clădire oribilă în apropierea piramidei Kheops, iar de curând a fost localizată în terenul stâncos o altă navă regală cu ajutorul undelor electromagnetice. Aceste nave populează reliefurile templelor de la Assuan până în delta Nilului, ele apar ca modele în muzee, și faraonul Unas – acela cu cele mai vechi texte de piramidă – avea propria lui navă solară.
Specialiștii nu știu nimic sigur nici despre scopul acestor bărci, deși în literatura de popularizare se fac că știu. În general, se presupune că faraonul ar fi avut o navă pentru zi și una pentru noapte, deoarece egiptenii bănuiau că soarele s-ar fi dus noaptea în tărâmul de jos, așa că era necesară o navă pentru zi și alta pentru noapte. Însă nava solară este văzută și ca „barcă cu ofrande”, „vapor de pelerinaj”, „corabie a sufletelor”, „vehicul funerar” sau, pur și simplu, ca „bac regal de inspecție”. Textele piramidelor, cel puțin, din care a fost țesută Cartea egipteană a morților, lasă loc pentru mai multe interpretări. Un exemplu, printre atâtea altele, ar fi „Cântecul către Domnul Suprem”, în care poetul (sau preotul?) invocă o zeiță cu numele de „Ochiul lui Horus”. Zeița este rugată să pregătească apă, plante și mâncăruri pentru faraon și să deschidă porțile cerului, pentru ca faraonul să se poată deplasa nestingherit. Hrană materială pentru ka-ul și ba-ul slobozite?
Textele nr. 273 și 274 de pe piramida Unas din Sakkara preamăresc faptele eroice pe care le va săvârși în spațiul cosmic cel răposat:

Unas este al puterilor domn,
mama sa numele nu i-l cunoaște.
Gloria lui în ceruri sălășluiește,
forța lui este la orizont…
Unas este taurul ceresc…
pe Unas locuitorii cerului îl servesc…

Și mai ambigue devin textele care se află chiar în încăperea funerară a piramidei Unas. Acolo se afirmă că faraonul este „aidoma unui nor” în drum spre cer, că el se așază pe un jilț pregătit în nava zeului soarelui. Unas este numit „conducătorul navei solare”, care, în hăul negru al spațiului cosmic, cere ajutor, căci „mare-i singurătatea pe drumul făr’ de sfârșit către astre”. Cât este de adevărat!
O navă se asociază cu „călătorii”. Cel puțin faraonii Dinastiei I se vedeau ca „fii de zei” (la fel ca împărații japonezi, persani și etiopieni până de curând). În calitatea sa de „fiu de zeu” era de la sine înțeles ca faraonul să-și caute după moarte „tatăl”, care se ocupa de problemele din ceruri în timpul domniei pământești a vlăstarului său. Și, așa cum pe pământ primul prinț ia în stăpânire moștenirea tatălui regesc, trebuia să se întâmple și în tărâmurile de dincolo. Faraonul decedat este, așadar, proslăvit pe textele piramidelor drept noul stăpân printre stele, drept puternicul executor și judecător, la care spiritele și bătrânii zei trebuie să ia seama.
Toate acestea sunt corecte și rareori contestate de experți, numai că egiptologii nu pot să recunoască în navele cerești nimic real, nimic practic. Să ne amintim de cultele cargo. Tehnica este imitată prin tot felul de obiecte simbolice. Doar cu ka și cu ba nu se încumetă niciun faraon să se înfățișeze în fața tronului tatălui ceresc. Faraonul ar trebui să-și aducă cu el bogățiile ca ofrande și mită, pentru cazurile grele. Valori reale într-un mijloc de transport real. Copilul șeicului petrolului din ziua de azi gonește prin palat cu Rolls Royce-ul său de jucărie care merge cu baterie; fiul zeilor cerești – cu o navă solară ornamentată cu aur.

Astronauți în vechiul Egipt?

În aceeași direcție de interpretare ne trimite și un ornament cu totul deosebit care apare pe toate templele și monumentele egiptene vechi: discul solar înaripat. Un disc de aur sau un glob cu aripi colorate, larg desfăcute simbolizează, începând cu Dinastia V, șoimul care stăpânește peste ceruri și soarele. Însă ideea pentru acest motiv cu care sunt decorate multe tavane ale templelor și nenumărate intrări în temple provine din timpuri preistorice, căci încă în Dinastia I o imagine ne arată nava solară pe o pereche de aripi. Abia când reprezentarea inițială a navei solare care alunecă pe niște aripi nu a mai fost înțeleasă, perechii de aripi i s-a adăugat un disc de aur. Imaginea care apare cu o precizie geometrică peste intrările sălilor și ale încăperilor este adesea însoțită de inscripții care o identifică drept „hut” sau „api”. Rădăcina lui „hut” are sensul exact de „a desface”, „a întinde”, în timp ce cea a lui „api” înseamnă pur și simplu „a zbura”.
Discul solar înaripat este pus în legătură cu zeul Horus, care-și avea sediul de bază în templul uriaș de la Edfu, la vest de Nil, între Assuan și Luxor. Aria de azi a templului, care este încă foarte întinsă, are de fapt foarte puține în comun cu vechiul templu al lui Horus. După cum stau mărturie diferite inscripții și săpături arheologice, el a luat ființă pe ruinele unui locaș sfânt, închinat lui Horus, din vechiul imperiu. Tot din surse antice se trage și legenda despre discul solar înaripat, aflat pe un perete al templului de la Edfu. Ea relatează cum zeul Ra a aterizat cu suita sa „la vest de această regiune, la est de canalul Pechennu”. Reprezentantul lui pământesc, faraonul, era în mod evident la ananghie, căci i-a cerut zburătorului divin să-l ajute împotriva dușmanilor săi.
„Astfel grăi Majestatea Sfântă, Ra-Harmachis, către persoana ta sfântă, Hor-Hut: o, tu, copil al soarelui, tu sublimule, cel zămislit de mine, doboară tu dușmanul care se află în fața ta, în cel mai scurt timp. La care, Hor-Hut se ridică în zbor către soare sub forma unui mare disc solar cu aripi pe el… Când zări dușmanii în înaltul cerurilor… se năpusti din față atât de năvalnic asupra lor, încât aceștia nici nu mai văzură cu ochii lor, nici nu mai auziră cu urechile lor. În scurt timp nu mai rămase nicio căpățână vie. Hor-Hut, strălucind într-o bogăție de culori, se întoarse sub înfățișarea sa de disc solar mare și înaripat în nava lui Ra-Harmachis.”

Logica ilogica

Toate acestea trebuie văzute simbolic, așa se spune. Rămân iarăși și iarăși uimit câte lucruri „trebuie” să „trebuiască” să fie făcute. În fond, hieroglifele lasă cale liberă către o scară largă de interpretări. William Warburton (1698–1779), episcop de Gloucester în Anglia, care a studiat intens simbolurile scrierii egiptene și textele antice, a recunoscut cu mult înainte de Jean-François Champollion, traducătorul hieroglifelor, că vechii egipteni foloseau două tipuri de scriere: „…una, pentru a furniza informația pe care voiau s-o furnizeze, cealaltă, pentru a ascunde ceea ce voiau să ascundă.”
Așa este. Astăzi, textele hieroglifice sunt servite sub forma unui piure unitar, deși ar fi posibilă o gamă de interpretări în toate culorile curcubeului. Recent au ieșit la iveală chiar hieroglife antice care nu se pot traduce, în ciuda muncii de descifrare întreprinse de Champollion. Mi-e greu să-mi închipui „legenda despre discul solar înaripat” numai abstract, în ceața zborului fără vizibilitate al religiei. După ce zeul zburător Ra a ajutat faraonul împotriva dușmanilor, a constatat lapidar: „Aici este plăcut să trăiești.” În continuare, peisajelor înconjurătoare li se dă nume, și „zeii cerului”, precum și „zei pământului” sunt preaslăviți. Ar trebui să fim lăsați să citim mai multe texte originale și să ni se explice mai puțin semnificația lor:
„Hor-Hut zbură spre soare ca disc mare, înaripat. De aceea este numit de-atunci stăpânul cerurilor…”
După cum indică inscripția de la Edfu, ajutorul divin a fost motivul propriu-zis al venerației și al răspândirii discului solar înaripat, și nu – cum se încearcă să ni se inoculeze – soarele într-o imaginară lume de sub pământ și de deasupra lui. Textul Edfu este clar:
„Harmachis plecă în nava sa și ateriză lângă orașul Tronul lui Horus. Grăi Thot: «Trimițătorul de raze, zămislit de Ra, a învins dușmanii în înfățișarea sa. Din ziua aceea este numit trimițătorul de raze, care este zămislit de muntele de lumină.» Grăi Harmachis către Thot: «Du acest disc solar la toate lăcașurile zeilor din Egiptul de jos, la toate lăcașurile zeilor din Egiptul de sus și la toate lăcașurile zeilor…»”
Menționat fie colateral că expresia „trimițător de raze”, întrebuințată aici, nu-mi aparține, ci provine de la prof. Dr. Heinrich Brugsch, care a tradus textul Edfu anno 1870 (!). Ce s-a întâmplat în egiptologia modernă cu „discul solar înaripat”? A fost preschimbat în tam-tam ceremonial. Uitat este sensul originar, care nu reprezenta un disc solar înaripat, ci o navă solară cu aripi. Incapabilă să recunoască realitatea de odinioară, puterea de imaginație academică transformă realitățile în mituri. Lumea este iarăși în ordine. Dar care?
Un egiptolog simpatic a fost de părere că ideea că un zeu oarecare ar fi intervenit în mod real în luptele oamenilor este insuportabilă. La fel de insuportabilă precum ideea mea că extratereștrii s-ar fi amestecat în treburile pământești. Logica omenească face salturi ciudate. În Vechiul Testament, de pildă, Dumnezeu, care pogoară cu fum, foc, cutremur și zgomot, intervine adesea în bătălii în favoarea poporului ales. În mod real, se înțelege. Acolo se potrivește logica. Dar care?

Fiat lux!

Chiar dacă textele piramidelor pot arunca ceva lumină asupra modului liniar și simplu de reprezentare al vechilor egipteni, ele tot nu izbutesc de fapt să ne aprindă o luminiță. Cum și-au iluminat egiptenii în fond încăperile din interiorul piramidelor lor? Pereții plini de hieroglife și imagini artistice doar nu au putut fi făcuți în întuneric. Monoliții decorați au fost prelucrați afară, înainte de a-și ocupa locul definitiv în tenebre? Posibil. În vederea transportului, constructorii trebuie să-și fi împachetat în vată pereții și plăcile ornamentate, căci nu-și puteau permite să le ciocnească. Este posibil și ca munca să se fi desfășurat în timp ce piramida era încă deschisă, neacoperită, ca încăperile să fi fost sigilate abia după ce cioplitorii în piatră își încheiaseră cizelările fine. În cazul piramidelor de pe sol problema iluminatului este rezolvabilă, în cel al tunelelor subterane însă, nu. Multe piramide sunt plasate peste caverne scormonite, iar mormintele din Valea regilor de lângă Luxor suni și ele puțuri întortocheate în care nu pătrundea nicio rază de soare. Cum au fost deci iluminați pereții și tavanele în tunelele funerare care abundă de ornamente în culori? A stat lângă fiecare artist un purtător de torțe? Au lucrat meșterii la lumina opaițului cu ulei și a cazanului cu ceară? A fost captată lumina soarelui cu ajutorul unui sistem de oglinzi în ungherul întunecat?
Aceleași întrebări și le-au pus Peter Krassa și Reinhard Habeck în cartea lor Licht für den Pharao (Lumină pentru faraon). Care are la bază o excelentă muncă de cercetare. O lucrare spirituală, scânteietoare, care ar trebui să-și aibă locul, de fapt, în biblioteca fiecărui om interesat în Egipt. Krassa și Habeck ne amintesc de faptul că torțele, lămpile cu ulei și ceara fumegă și că, în consecință, pe pereți și tavane ar trebui să fie detectabile urme de înnegrire cu fum. Ceea ce nu este cazul. Atunci să fi fost vorba de oglinzi? Oglinzile de fier de pe atunci nu erau cine știe ce, la fiecare întortochere a drumului își pierdeau prin dispersare și absorbție o treime din lumină. După trei oglinzi biruia întunericul.
„Este mai bine să aprinzi o lumină mică, decât să te lamentezi de marele întuneric” (Confucius, 551–479 î.Ch.).
Să ne-o imaginăm pe Cleopatra conducându-și prietenul roman Iulius Cezar prin gangurile întunecate ale piramidei. Deodată, în mâna ei se aprinde o lumină misterioasă, ce luminează pereții și îl orbește pe perplexul imperator.
— Ce lumină magică porți tu acolo, iubito? o întreabă cezarul speriat.
— Numim chestia asta lanternă, răspunde ea flatată. O întrebuințau și strămoșii noștri cu milenii în urmă. Voi, romanii, oamenii progresului, nu cunoașteți această sursă de lumină?
Krassa și Habeck și-au rezumat ideile electrizante pentru Ancient Skies, publicația oficială a lui Ancient Astronaut Society. Vechii egipteni aveau lumina electrică!
O nebunie? Afirmația se poate consolida bine. Istoria ne învață că efectul curentului electric a devenit cunoscut abia în anul 1820 datorită danezului H.C. Oersted. Michael Farady a continuat cercetările și din 1871 avem becul electric al lui Thomas Edison.

Thomas Edison n-a fost primul

Această relatare istorică este falsă. În Muzeul național din Bagdad, Irak, se află un aparat, compus dintr-un vas de teracotă înalt de optsprezece centimetri, un cilindru de cupru ceva mai scurt și o bară oxidată de fier pe care sunt lipite resturi de bitum și plumb. Acest vas ciudat a fost găsit în 1936 de arheologul german Wilhelm König, în timpul unor săpături ale unei așezări partice de lângă Bagdad.
König a bănuit că în cazul straniei sale descoperirii ar fi putut fi vorba despre un fel de baterie generatoare de curent electric. Cercetările i-au confirmat presupunerile. Înăuntrul vasului fusese modelată tablă subțire de cupru, astfel încât să ia forma unui cilindru lung de vreo doisprezece centimetri, cu un diametru de doi centimetri și jumătate; ea fusese apoi sudată cu un aliaj de cositor-plumb. Fundul cilindrului era un căpăcel de cupru care se închidea etanș, izolat în interior cu bitum. În vârful vasului, cilindrul era, de asemenea, închis printr-un dop de bitum. Prin acest dop ajungea, izolată contra cuprului, o bară de fier lungă de unsprezece centimetri până adânc în interiorul cilindrului. Umplându-l cu un lichid acid sau leșios, se obținea un element galvanic, de altfel în exact aceeași combinație pe care a folosit-o Galvani pentru bateria denumită după el.
Americanul F.M. Gray, om de știință lucrând la laboratorul de înaltă tensiune ținând de General Electric din Pittsfield (S.U.A.), a demonstrat încă în 1957 că pe-acolo curentul electric chiar curgea și era întrebuințat. Imitând exact aparatul și folosind o soluție de sulfat de cupru, a reușit să genereze curent electric. Cu aceasta se dovedise că în cazul descoperirii dintre ruinele de la Khujut Rabuah, ca și în cazul altor descoperiri asemănătoare, făcute la Seleukia pe Tigru și în învecinatul Ctesiphon, era vorba, într-adevăr, despre baterii electrice. Au fost utilizate ele și de către egipteni?
Niște antice reliefuri pe perete, găsite într-o criptă subterană din Dendera, la șaptezeci de kilometri în nord de Luxor, confirmă presupunerile lui Krassa și Habeck. Edificiul templului de la Dendera îi este dedicat cu precădere zeiței Hathor. În vremuri străvechi, era considerată zeița cerului și mama lui Horus, zeului soarelui. Întrucât egiptenii vedeau în cerul înstelat imaginea unei vaci uriașe, și zeița Hathor a căpătat, pe lângă aspectul ei uman, și unul de vacă. Ea este reprezentată ca om întotdeauna cu coarne de vită și un disc solar. Este zeița dansului, a muzicii, a iubirii, precum și a științei și astronomiei.

Lumina pentru faraon

După cum o dovedesc mastaba, Dendera, templul zeiței Hathor, era cunoscut încă în vechiul imperiu. Orașul-templu și-a pierdut pe parcursul istoriei egiptene din importanță, până ce a fost restaurat și reconstruit în vremea Ptolemeilor. Astăzi, complexul merită să fie vizitat. Colonadele, pereții și tavanele ne permit să ne facem o idee precisă despre reprezentarea egipteană mai recentă a zeilor, care, bineînțeles, n-a luat naștere fără ajutorul modelelor vechi. Dendera este și singurul loc din Egipt în care a fost găsit un zodiac complet, cu cele treizeci și șase de decade ale anului egiptean. Superbul relief cu cele douăsprezece figuri principale ale sale, cu semne matematice și astronomice, care poate fi admirat azi la Paris, la Luvru, a fost îndepărtat în secolul trecut prin explozie dintr-un tavan al templului de la Dendera și vândut pe o sută cincizeci de mii de franci regelui Ludovic al XVIII-lea. Unii dintre astronomii care au cercetat zodiacul de la Dendera îl consideră ca datând din anul 700 î.Ch., alții chiar de prin 3733 î.Ch.
Unice sunt la Dendera și încăperile subterane cu reliefurile lor misterioase pe pereți, amintindu-ne de vremuri de mult uitate. Una dintre aceste încăperi măsoară 4,60 pe 1,12 m și se poate ajunge la ea doar printr-o deschizătură îngustă, asemănătoare unei cuști de câine. Ea este joasă, cu un aer îmbâcsit și impregnată de miros de urină uscată, căci paznicii o folosesc în loc de pișoar.
„Pe pereți se recunosc făpturi omenești alături de obiecte în formă de balon, care ne evocă niște becuri supradimensionale. În interiorul acestor «becuri» se află șerpi în linii ondulate. Capetele ascuțite ale șerpilor duc la o floare de lotus, care poate fi interpretată, fără multă fantezie, ca fasung al becului. Ceva asemănător unui cablu duce la o cutiuță pe care îngenunchează zeul aerului. Chiar alături se află ca simbol al forței un pilier Djed cu două brațe, care e și el legat de șarpe. Remarcabil este și demonul cu aspect de pavian, cu două cuțite în mâini, care sunt interpretate ca forță de protecție și apărare.”
Experții, care ar trebui să știe de fapt, stau destul de nedumeriți în fața acestor reliefuri din încăperea îngustă, neluminată. Se vorbește despre un „loc de cult”, o „bibliotecă”, despre „arhive” și o „magazie pentru păstrarea obiectelor de cult”. O „magazie” sau o „bibliotecă” spre care accesul se face doar printr-o cușcă de câine? Pur și simplu ridicol. Nici cu imaginile de pe pereți nu știu specialiștii ce să facă. Ce este un „pilier Djed”?
– Un simbol al trăiniciei
– Un simbol al veșniciei
– Un fetiș preistoric
– Un copac desfrunzit
– Un par cu crestături
– Un semn al fertilității
– O formă de spic
Krassa și Habeck, tributari mai degrabă rațiunii, văd în el un izolator. În fond, de ce nu? În vechiul imperiu existau deja preoți proprii ai „venerabilului Djed”, însuși zeul principal Ptah era numit „venerabilul Djed”. În Memphis exista chiar un ritual special pentru „ridicarea pilierului Djed”, ținut de rege personal cu ajutorul preoților.
Un pilier Djed nu era ceva obișnuit. Numai cunoscătorii aveau voie să umble cu el. Astfel de pilieri au fost găsiți sub piramida cea mai veche, cea a lui Djoser din Sakkara. Auzind interpretările mișcătoare ale acestui obiect straniu, unul ca mine se amuză de-a dreptul. Câte mai trebuie să ne treacă oare prin minte până ce vom deschide ochii pentru a vedea lucrurile așa cum sunt? În spate, în cămăruțele creierelor savanților respectabili, se toarce firul gândirii vechilor egipteni, în față, în realitatea veacului nostru, iau naștere cultele cargo. Pilierul Djed ilustrează atât de evident o tehnică greșit înțeleasă, încât până și orbii o pot simți. Cum spunea profetul Isaia în Vechiul Testament? „… și ochii și-i țin închiși, ca să nu vadă cu ochii…”
Pe pereții criptei de sub Dendera este celebrată o știință secretă: cea a electricității. Nu mă aștept ca experții să fie de părere că vechii egipteni ar fi întrebuințat curentul electric. De fapt, e păcat, căci „agerimea minții îi părăsește pe oamenii spirituali cel mai puțin, când n-au dreptate” (Johann Wolfgang von Goethe, 1749–1832).

Magia piramidelor

Mă aflu într-o piramidă înaltă de opt metri, orientată exact după punctele cardinale. În jurul meu se înclină unele spre altele patru suprafețe triunghiulare de un gri deschis și se unesc în vârful piramidei direct peste capul meu. Un covor bej este întins pe jos, acoperind tot solul, de jur-împrejur sunt împrăștiate perne violete, asemenea unor flori, pe unele dintre ele șed bărbați și femei, tăcuți, adânciți în meditație. Ochii mei cercetează suprafețele piramidei; jos, în locul cel mai lat al triunghiurilor, se găsesc opt ferestre mici, în total treizeci și două de ferestre. Picioarele mele zăbovesc pe o stea de aur cu șase colțuri, înglobată în sol.
În fiecare colț al piramidei strălucește câte o mică piramidă de sticlă. O lumină mată, blândă scaldă interiorul în niște nuanțe dulci de galben, aripile late, tapisate cu material spongios, ale ușilor se închid – și începe muzica. Mai întâi se percepe doar un foșnet delicat – o suită îndepărtată de sunete, care parcă mă adoarme clipocind jucăuș; apoi, un vuiet și un tremur; vibrația curge din fiecare suprafață a piramidei, îmi învăluie simțurile, mă smulge, transportându-mă într-un univers debordând de vibrații. Fermecat, incapabil să mă mișc, stau pe steaua mea și mă las pătruns de Simfonia din Lumea Nouă a lui Antonin Dvořak, interpretată de orchestra Filarmonicii din Viena. Ca hipnotizat, rămân încă locului, pierdut printre gânduri, chiar și atunci când suita de melodii se oprește deodată, pe un crescendo fulminant. Tăcerea bruscă are efectul unui șoc. Mi-e ca și cum creierul meu ar fi tras printr-o instalație de spălat, mii de gânduri, de inspirații gonesc prin materia cenușie, mă răscolesc și mă smulg din această lume, afară în înstelatul cer noptatic.
Niciodată până atunci n-am fost atât de conștient de faptul că lozinca despre zeul mort putea ieși doar din niște creiere egocentrice. Așa-zisul zeu mort este pretutindeni, în jurul meu, în fiecare moleculă, în fiecare atom al existenței mele. Cu toate că trupul se află încă acolo jos, în centrul piramidei, conștiința mea explodează deasupra vârfului piramidei. Mă percep ca parte componentă a universului, ca fulger, care se propagă în toate direcțiile cu viteza luminii. Nu am ochi, și totuși recunosc lumina lăptoasă inundând piramida de sub mine, nu am urechi, și totuși aud cu fiecare fibră a simțurilor mele melodiile din Glass Works de Philipp Glass, care se întrepătrund, învăluind acum piramida. Perplex, realizez în aceeași zecime de secundă că nici nu pot ști titlul bucății muzicale, că n-am auzit în viața mea de un compozitor pe numele de Philipp Glass. Ce se petrece aici? De unde această clarviziune, care pătrunde totul și pândește peste tot în același timp? Mi-a turnat cineva un drog în băutură? Sunt victima unei forțe spirituale care se întinde după mine?
Mă cufund în trupul meu, tremur ca un pudel ud, părăsesc piramida cu pași ușori. Afară îl întâlnesc pe tehnicianul de sunet, un tânăr care a montat instalația cvadrofonică în piramida ETORA de pe insula Lanzarote. ETORA este un centru ezoteric de seminar, am fost invitat la câteva conferințe. Un paradis fără țânțari și alte elemente enervante.
— Cum se numește piesa care se cântă acum în piramidă?
— Glass Works de Philipp Glass.
— Felicitările mele pentru acustică! Ați calculat probabil totul cu foarte multă precizie.
Tehnicianul de sunet râde.
— Nu s-a calculat absolut nimic. Mă bizui pe auzul meu… și, în plus, aici acționează efectul de piramidă.

Efectul de piramida

Descoperirea acestui efect sună ca o poveste emoționantă.
A fost odată pe înflorită Côte d’Azur de la Nisa… Antoine Bovis avea acolo un magazin de fierărie. Mondirul Bovis avea însă aspirații mai înalte decât negoțul cu șuruburi și nituri, Mondirul Bovis era un pedant și un inventator îndârjit deja în anii ’30, când nu vorbea încă nimeni despre „Newage”, Antoine Bovis conducea un cerc ezoteric.
Miră pe cineva că Mondirul Bovis vindea în magazinul său, pe lângă bare de fier și unelte de tot soiul, și pendule speciale de magnet, „biometri” inventați de el și diferite alte accesorii? În timpul unei călătorii în Egipt, care l-a dus și la marea piramidă de la Gizeh, Antoine Bovis a făcut o descoperire ciudată, pe lângă care alți turiști trecuseră indiferenți. În încăperea regilor, ședea mort pe jos un șoarece de deșert. Dumnezeu știe cum o fi ajuns micuțul animal în edificiul milenar.
Antoine Bovis a atins ușurel șoarecele cu vârful piciorului, căci îl interesa dacă or fi găsit gândacii sau furnicile drumul întortocheat până la cadavru. A cercetat atent cu ochii solul, a tot sucit și răsucit șoricelul, până ce s-a hotărât să se aplece și să-l ridice. L-a fulgerat atunci constatarea: șoarecele de deșert era ușor ca fulgul, chircit, mumificat.
Ce forțe dubioase erau aici în joc? De ce nu putrezise șoricelul?
Ajuns acasă, ciudatul Mondirul Bovis s-a și apucat să confecționeze o mică piramidă din fier și lemn, căci descoperirea din piramida Kheops îi stătea pe creier. Chiar de la început, intuiția l-a îndemnat să facă ceea ce trebuia făcut. Antoine Bovis și-a orientat modelul pe direcția nord-sud, întocmai originalului de la Gizeh, apoi a pus în piramidă un soclu mic de lemn, care avea exact o treime din înălțimea modelului său. Soclul urma să marcheze poziția încăperii regelui care se află tot la o treime deasupra fundației marii piramide. Apoi, urmând un impuls de moment, dar și pentru că avea la cină tocană de vițel, Antoine Bovis a pus o bucățică de carne de vițel pe soclu.
Carnea ar fi trebuit să înceapă de fapt să miroasă urât în zilele următoare, ceea ce nu s-a întâmplat. A devenit tot mai uscată, mai seacă, de parcă o forță invizibilă ar fi extras lichidul din cubulețul de carne din tocană. Bovis a urmărit iritat procesul de mumificare, apoi a inițiat noi serii de experimente, cu și fără model de piramidă.
Toate substanțele organice erau deshidratate în piramidă, în timp ce cele din afara ei intrau în putrefacție.
E cât se poate de logic, mi-am spus, când am citit povestea pentru prima dată. Carnea din piramidă este izolată de mediul înconjurător aproape ermetic, bacteriile pot ajunge la ea la fel de puțin ca în produsele noastre ambalate la vid. Dar de ce se usucă bucățile de carne? Ce le extrage sucul?

Patent cehoslovac nr. 93.304

Gânduri asemănătoare trebuie să-l fi animat și pe radioinginerul cehoslovac Karl Drbal, care a citit într-o revistă obscură despre descoperirea lui Mondirul Bovis. Drbal a repetat experimentele lui Antoine Bovis, a constatat că se confirmă și și-a spus că ouăle, carnea și brânza trebuie să fie ingrediente greșite pentru experimentele de piramidă. Cum se comportau oare obiectele anorganice, deci „ne-vii”? O pietricică, o linguriță sau, bunăoară, un degetar de apă se usucă și ele într-un model de piramidă?
Karl Drbal a căutat un obiect mic care să încapă în piramida lui minusculă de carton, înaltă de numai opt cm (lungimea bazei: 12,5 cm). Ochii i-au picat pe o lamă de ras folosită, cu care oricum nu mai avea ce să facă. Radioinginerul a presupus că lama își va pierde în piramidă și ultima rămășiță a capacității de a tăia. După douăzeci și patru de ore i-a inspectat tăișul la lupă. Se înșela el sau lama chiar părea să fi fost ascuțită din nou? Nestând mult pe gânduri, Karl Drbal și-a ras firele de barbă cu lama cea veche. Apoi a plasat lama din nou în piramidă: metalului subțire trebuia să i se poată veni de hac până la urmă. În ziua următoare – un alt ras impecabil cu aceeași lamă veche. Ce se întâmpla aici? Oare își închipuia doar sau lama chiar devenea pe zi ce trecea tot mai ascuțită? îngândurat, și-a plimbat degetele pe pielea perfect rasă, pe care nu se putea constata nici cea mai mică tăietură. Clătinând din cap, Karl Drbal a pus obiectul experimentului său din nou în piramidă – și a continuat să se radă timp de cincizeci de zile impecabil cu aceeași lamă.
Asta s-a petrecut în februarie și martie 1949. Vreme de cinci ani și trei luni, până la 6 iulie 1954, dârzul radioinginer a continuat să experimenteze. Timpul mediu de folosire a fost de 105 bărbierituri zilnice cu o lamă. Karl Drbal a utilizat în total 18 lame de mărci diferite, iar „cifra definitivă a bărbieriturilor cu aceeași lamă a fost între 200, 170, 165, 111 și 100 la o folosire zilnică”. Karl Drbal a rămas la ascuțitorul său gratuit de lame și după ce a încheiat faza de experimentare. În douăzeci și cinci de ani a întrebuințat – să nu-ți vină să crezi! – numai douăzeci și opt de lame! E logic că fabricanții de lame de ras au arătat puțin entuziasm față de descoperirea lui.
Ar fi fost de la sine înțeles ca minunea lamei de ras să fie patentată. Dar cum? Nici Karl Drbal nu știa ce proces producea acel hocus-pocus din modelul de piramidă. În cele din urmă a solicitat totuși brevetarea și, întrucât îi era clar că comisia nu va putea fi convinsă, i-a dăruit metalurgului care făcea parte dintre membrii comisiei o mică piramidă cu o lamă de ras. Ei bine, și cum în anii ’50 în Republica Socialistă Cehoslovacă o lamă nouă în fiecare zi era considerată un lux, metalurgul cel sceptic a încercat-o pe propria barbă.
În vara lui 1959, Karl Drbal a obținut brevetul asupra „dispozitivului pentru menținerea ascuțișului lamelor de ras și al briciurilor”. Patent cehoslovac nr. 93.304.
De atunci, experimentul cu lama de ras a fost repetat de mii de ori, întotdeauna cu același rezultat, cu condiția ca piramida și tăișul lamei de ras să fi fost plasate exact pe direcția nord-sud. Dr. Gottfried Kirchner a relatat în emisiunea lui la televiziune, TERRA X, chiar despre un experiment strict științific, efectuat de prof. Dr. J. Eichmeier la Universitatea Tehnică din München. O jumătate de lamă de ras a stat acolo timp de opt zile într-o piramidă de plexiglas, cealaltă jumătate într-un sertar închis. Ambele jumătăți au fost analizate apoi la microscopul cu fascicul electronic. „Diferențele dintre lățimile tăișului, dar și dintre structurile de suprafață ale ambelor jumătăți de lamă” erau semnificative, scrie dr. Kirchner.

Explicații pentru ceea ce este incomprehensibil

Ce forță modifică structura moleculară și astfel dispunerea atomilor într-o lamă de oțel? De ce funcționează experimentul numai într-o piramidă, și nu și într-un cub sau cilindru? Ce are în sine deosebit forma de piramidă și de ce acționează misterioasa energie numai dacă o latură a piramidei indică, asemenea busolei, spre nord? Între timp nu se mai contestă faptul că modificările nu au loc numai în oțel, ci și în alte materiale. Ceea ce nu se știe exact este numai modul în care au ele loc. Dr. Kirchner relatează despre niște oameni de știință americani care sunt de părere că energia de radiație a obiectelor experimentale este ținută în interiorul piramidei. „Energia nu poate, așadar, să treacă dincolo de suprafețele laterale, ci este reflectată în interiorul spațiului.” Reflecțiile neîntrerupte ar fi cele care ar modifica structura.
La prima vedere, asta sună acceptabil, dar iscă un număr mai mare de întrebări decât este cel la care dă răspuns. Toate legăturile moleculare și deci orice materie radiază. Numai pe baza acestei radiații proprii emanate au reușit radioastronomii să dovedească existența atâtor substanțe organice și anorganice în cosmos. Dar radiație înseamnă în același timp pierdere de energie. Dacă o sursă de radiație ar radia tot timpul, ar înceta să mai existe. La nivel subatomic, energia iradiată este completată tot mereu, pentru că electronii, elementele componente ale atomului, își modifică starea și sar, ca să zic așa, dintr-un nivel de energie în altul. Suprafața unei piramide din carton lasă să treacă la fel de ușor un electron cum lasă o plasă de pescar cu ochiuri groase să treacă aerul. Ce să schimbe aici unghiul de înclinare al unei piramide?
Cehoslovacul Karl Drbal, care a făcut seria de experimente cu lamele de ras în piramide, pomenește un șir de alte motive ale efectului de piramidă. În „spațiile minuscule ale structurii cristaline a tăișului lamei” sunt depozitate și așa-numitele molecule dipolare de apă. Acestea sunt alungate prin rezonanța energiei iradiate Simbolic am putea vorbi despre „o deshidratare a tăișului lamei de ras”, spune Karl Drbal.
În ce lume fantomatică dispar oare aceste molecule dipolare de apă, căci ele reflectă chipurile în spațiul interior al piramidei? Se amestecă cu aerul înconjurător, susține Karl Drbal, dând astfel probabil unica soluție plauzibilă. Piramidele experimentale îngăduie permeabilitatea aerului. Dar ce se întâmplă în cazul unui experiment cu piramida în vid, care nu permite niciun schimb de aer? Ce forțe măsurabile sunt necesare, spre a împinge moleculele dipolare de apă afară din oțel sau spre a le elibera?
Fizicianul sovietic Malinov a explicat ciudatul efect de piramidă prin „unde electromagnetice” în legătură cu câmpurile magnetice ale pământului. Dar de ce, pentru toți faraonii constructori de piramide, omoară aceste unde ciupercile și bacteriile care produc mucegaiul și putrefacția în alimente, dar conservă pe de altă parte aceleași alimente sau chiar le întăresc aroma naturală?! În cadrul unei organizații nonprofit, Ancient Astronaut Society, care se preocupă de teoriile mele, am vrut să aflăm mai exact și le-am solicitat membrilor să efectueze experimente de piramidă cu toate materialele imaginabile. În decursul câtorva săptămâni și luni ne-au parvenit 118 rapoarte de la bărbați și femei de diverse profesii, dar și de la elevi. Construiseră modele de piramide de mărimi diferite, din materiale diferite, le depozitaseră în grădină, în pivniță, în pod, în dormitor, pe o saltea pneumatică ancorată în bazinul de înot sau chiar în frigider și le înzestraseră cu obiectele cele mai surprinzătoare. Un băiat de șaisprezece ani din Holzkirchen în Bavaria superioară ne-a comunicat că pusese furnici într-o cutiuță din material plastic și că acestea muriseră după patru zile, iar un licean de aceeași vârstă și-a descris experimentul cu muște care-și dăduseră sufletul deja după douăzeci și patru de ore. Bietele insecte or fi dus lipsă de oxigen, lichid și hrană. I-am convins telefonic pe tinerii experimentatori să-și întrerupă pe loc experimentele de groază Cruzi pot fi oamenii.
O profesoară care-și petrecea vacanța în Cantonul Tessin din sudul Elveției a depus o bucată de pâine ușor mucegăită în piramida ei învelită în hârtie pergament și și-a dus opera de artă înaltă de douăzeci și doi de centimetri în pivniță, „pentru că acolo e atât de umed și ciupercilor de mucegai le plac umiditatea și întunericul”. După optsprezece zile mucegaiul dispăruse și pâinea se fărâmițase în pesmet. Tronc!
Perplex a rămas pensionarul din Arbon, de pe malul lacului Constanța, care a pus într-o piramidă de sticlă una din acele lumânărele pe care le folosim când pregătim fondu. De fapt, voia doar să știe dacă flacăra arde uniform, ne-a scris. Flăcăruia stingându-se mereu din cauza lipsei de oxigen, omul, în vârstă de șaizeci și opt de ani, s-a plictisit să se mai joace și a uitat piramida în raftul de cărți. Nouă zile mai târziu, aruncând în treacăt o privire în piramidă, a constatat că lumânarea se transformase într-un soi de deget din ceară atrofiat. Este greu de plasat deformarea lumânării pe seama temperaturilor de toamnă, căci niciuna dintre celelalte lumânări din cameră nu suferise vreo modificare.
„De-a dreptul speriată” este și pictorița amatoare Elka din Wuppertal, în vârstă de douăzeci și șase de ani, care pictează de plăcere miniaturi în ulei. Producțiile ei bogate în culori sunt minuscule, laturile fiind doar de cinci centimetri. Pictorița a pus un tablouaș proaspăt pictat pe un soclu delicat de lemn, într-o piramidă de sticlă înaltă de douăzeci și opt de centimetri. Nu pentru că ar fi intenționat bunăoară să facă un experiment, ci pur și simplu pentru că miniatura, care reprezenta o căsuță, o pisică și luna plină, era bine scoasă în evidență în spatele suprafețelor triunghiulare de sticlă ale piramidei. După o săptămână a avut impresia că miniatura se transforma. După trei săptămâni „luna picurase de pe cer, culoarea acoperișului maro închis devenise scorțoasă, albastrul închis al cerului începuse să strălucească intens și partea posterioară a pisicii se volatilizase”. Efecte speciale clasa-ntâi! I-am recomandat pictoriței să-și vândă viitoarele creații cu sloganul „picturi autentice de piramidă”.
În aceeași direcție merge și experimentul de piramidă făcut de soții Burgmüller din Hamburg cu banala miere de albine. Burgmüller-ii locuiesc la etajul VIII al unui bloc. Ei își cumpăraseră o piramidă de plexiglas, înaltă de 14,5 cm. Într-o bună zi, după micul dejun, domnul Burgmüller a turnat două linguri de miere într-o căniță și a pus-o pe soclul aflat în interiorul piramidei. După douăzeci și patru de zile, mierea se transformase într-un soi de bulgăre „care se simțea la pipăit ca ceara întărită”. În timp ce făcea curățenie în camera de zi, soția a mișcat din greșeală piramida din poziția ei nord-sud și, hocus-pocus, numai șase zile mai târziu, mierea de albine picura mai lichidă ca niciodată din căniță. Poate că astfel se găsește o explicație pentru lacrimile Sf. Januarius din catedrala din Neapole, care încep să-i curgă în fiecare an în chip magic.
Aceste rezultate apărute mai curând întâmplător au fost confirmate de diferiți oameni de tipul „contabil”. Mă refer la acei semeni amabili, tăcuți, care țin cu scrupulozitate registre, consemnându-și în ele cu mare exactitate experimentele și care își cântăresc obiectele experimentale chiar cu balanța spițerului. Gerhard Leiner din Graz, Austria, și-a construit un model de piramidă din lemn de traforaj gros de 4,5 mm. Și-a început seria de experimente pe 19 martie 1983 la ora 12.30. În piramida orientată nord-sud se afla un ou de găină vechi de șapte zile, cu o greutate de 60,2 g. Un al doilea ou a rămas în afara zonei experimentale. Spațiul în care se desfășura experimentul avea o temperatură medie de 19 grade Celsius.
Pe 4 octombrie – după două sute de zile! – oul din piramidă pierduse 58,8 procente din greutate, gălbenușul era galben, mirosul complet normal, oul comestibil. Oul de control din afara piramidei puțea până la cer, pardon, până la tavan. Alte experimente de lungă durată ale lui Gerhard Leiner au întărit rezultatele – numai un puișor mai rămâne să iasă din ou.
Alți membri A.A.S. Au experimentat cu bucăți de mere, ridichi, semințe de plante, tutun, suc de portocale, castraveți și roșii, ba chiar cu căpșuni. Experimentatorii au înregistrat la unison la toate fructele din piramidă o intensificare a mirosului. Legumele aflate într-o seră în formă de piramidă acoperită cu folii creșteau mai repede ca plantele de comparație, castraveții și roșiile deveneau mai consistente, mai compacte, iar aroma lor era mai concentrată decât cea a oricărui tip de legumă de comparație.
Vrăjitorie? Magie? Scamatorie? Înșelătorie sau închipuire? Imaginația este, ce-i drept, singura armă în războiul contra realității – dar aici n-a fost în joc. Obiectele de experiment s-au modificat măsurabil și vizibil, iar rezultatele sunt, așa cum o cere știința, oricând repetabile. Numai că nimeni nu știe să răspundă ce se întâmplă de fapt și de ce.
Eu însumi am primit în dar de la niște prieteni o piramidă de sticlă, care a zăcut timp de câteva săptămâni nebăgată în seamă într-o verandă, un fel de colț cu plante. Într-o seară am pus mâna pe un vin de Bordeaux roșu, puțin prea nou. Trebuie să recunosc: nu refuz din când în când o sticlă de Bordeaux. Cu anii, cerul gurii, limba și stomacul își dau seama ce curge lin, mătăsos, ce este de calitate, ce face bine intestinelor și se răspândește în corp asemenea nectarului zeilor. Acel Bordeaux era neașezat, aspru, acrișor, nu ajunsese la niciun fel de maturitate. În timp ce vărsăm conținutul într-o sticlă de oțet, a pus posesiune pe mine spiritul piramidei și m-a determinat să fac ceva straniu. Am plasat o sticlă înfundată care era din același soi în piramida mea de sticlă – și am uitat-o. Au venit și au trecut toamna și iarna, iar primăvara am ajutat-o pe soția mea – ca soț modern ce sunt! – să facă ordine în verandă. Sticla cu vin!!
Bordeaux-ul căpătase o culoare mai închisă, avea buchet, era catifelat la gust, neacid, ca un Grand Cru classé vechi de șapte ani. Specialistul știe ce înseamnă asta. Am comparat cu o a doua sticlă din aceeași recoltă, care stătuse în pivniță. Deosebirea a fost izbitoare. De atunci, vizitatorii care vin la mine sunt martori că sub piramida mea așteaptă permanent o sticlă de Bordeaux. Pentru ocazii speciale.
În timpul seminarului meu la ETORA, pe insula Lanzarote, l-am întâlnit și pe Hans Cousto, un geniu matematic, care se ocupă cu măsurători și lungimi de undă terestre și galactice. A proiectat o piramidă înaltă de 9,84 m pentru a o construi singur, pe care o numește „pavilion cosmic”. Odată și odată îmi voi amenaja probabil o pivniță cosmică de vinuri. Îl întreb într-o doară pe computerul viu Cousto ce are diametrul pământului în comun cu marea piramidă.
„Diametrul planetei noastre are la ecuator 12.756.326 m. O zi terestră are 86.400 sec. Împarte acești metri la secunde și ai obținut o înălțime a piramidei de 147,64 m.”
Zdronc! Dar de ce secunde? Vechii egipteni doar nu cunoșteau secundele noastre? Am aflat că măsura în secunde nu este invenția noastră: „Un minut are, după cum se știe, 60 de secunde. Rezultă 60x60=3600. Asta este împărțirea cercului în grade. 90 de grade, un sfert deci, formează unghiul drept. După cum vezi, secundele noastre au mult de-a face cu geometria și circumferința pământului, și asta încă de când lumea!”
Hans Cousto a rămas compatibil. Se mai poate sta de vorbă cu el.

Propuneri pentru ceva de domeniul posibilului

Cifre de piramide, forțe de piramide – ele există și nicio universitate nu se străduiește să clarifice ciudatele legături. Și totuși ar trebui să-i intereseze pe imunologi și igieniști de ce anumite bacterii, virusuri și ciuperci mor într-o piramidă și altele nu. Modifică forma de piramidă otrăvurile greu de distrus? Întărește ea aliajele, cusăturile de sudură? Se pot îmbunătăți cu ajutorul piramidelor efectul țițeiului și al altor chimicale luate din natură, se poate intensifica gustul condimentelor sau, de pildă, dezinfecta fără clor apa unui bazin? Sunt adecvate piramidele ca instalații de limpezire? Dar ca rezervoare de apă proaspătă? S-ar putea îmbunătăți cu butoiul calitatea vinului sub piramidă, s-ar putea mări rezistența legumelor proaspete, a florilor și fructelor? În calitatea mea de globe trotter știu cât de repede se alterează medicamentele sensibile în țările în curs de dezvoltare, pentru că nu funcționează sau nu există frigidere. De ce nu îndrăznește niciun concern chimic să facă un experiment cu ambalaje de piramide?
Notez aici întrebări nefiltrate, care-mi trec spontan prin minte. Gândurile au urmări, poate că o idee sau alta de-a mea va inspira o minte ageră. Ar fi foarte păcat ca forțele de piramidă să fie lăsate nefolosite, numai pentru că poartă un ușor văl al obscurului. Fatalul acestor efecte rămâne la urma urmei existența lor dovedibilă. De câte ori nu s-a întâmplat ca niște idei aruncate să ducă la descoperiri grandioase? Așa că las cale liberă ideilor mici, ca să ducă la lucruri mari.
Vă simțiți fără vlagă? Obosiți? Deprimați? Așezați-vă două ore într-o piramidă în așa fel încât capul dumneavoastră să stea în treimea inferioară a piramidei. Veți constata uimiți cum încep neuronii să circule din nou prin creierul dumneavoastră moleșit. Acest exercițiu n-ar trebui practicat însă prea îndelung… efectul de piramidă face capetele hidrocefale să se micșoreze.
Nu înaintați în rezolvarea problemelor dumneavoastră? Lipsește ideea incendiară? Inspirația hotărâtoare? Magia piramidei poate fi în continuare de folos. Am constatat-o cu uimire pe pielea mea.
De decenii, radioastronomii caută să intre în contact cu forme de viață extraterestră din univers. Până acum fără succes, căci acest obiectiv s-a urmărit cu mijloace foarte modeste pe lungimi de undă foarte limitate. Întreaga radioastronomie se bazează pe unde electromagnetice – pe ce altceva? –, fiindcă undele radio sunt, cu viteza lor de trei sute de mii de kilometri pe secundă, mijlocul de comunicare cel mai rapid. Rapid pentru pământ, nu suficient de rapid pentru univers. Un dialog cu extratereștrii, care stau la aparatul de recepție într-un sistem solar la distanță de douăzeci de ani-lumină, ar putea deveni mai curând plicticos. Răspunsurile la întrebările noastre arzătoare ajung în cel mai bun caz după patruzeci de ani în antenele noastre. Oare chiar nu există nimic mai iute decât undele radio sau cele luminoase? Este forma de piramidă emițătorul nostru către univers, urechea noastră îndreptată spre extratereștri? întăresc forțele magnetice ale pământului gândurile noastre, într-o piramidă corect poziționată? Când oamenii se roagă, trimit ei modele de gânduri, cu laude și dorințe, dincolo de „placa de rezonanță” a unei biserici sau a unui templu, către creația primordială? Poate transpune forța de piramidă gândurile omenești în impulsuri care se deplasează mai repede ca lumina? Așteaptă niște telepați extratereștri acolo afară, într-o piramidă, mesajele noastre?
Ați dori să călătoriți o dată în timp? Să vă lăsați duși de valurile lui Cronos în trecut sau viitor? Aveți chef să intrați măcar o dată în legătură cu alte tărâmuri și cu ființe străine de noi? După cum a relatat istoricul Paul Brunton, care a petrecut o noapte în marea piramidă, acolo se întâmplă lucruri de-a dreptul ciudate.
„În sfârșit veni punctul culminant. Făpturi primordiale gigantice, închipuiri de groază ale infernului, forme cu un aspect grotesc, dement, monstruos, demonic s-au înghesuit în jurul meu și m-au umplut cu un dezgust inimaginabil. În câteva minute am trăit ceva de care-mi voi aminti pe veci, căci această scenă incredibilă mi s-a lipit în memorie ca o fotografie în album.”
În decursul nopții, Paul Brunton a intrat în legătură cu „mari preoți ai unui vechi cult egiptean”, a fost transformat într-o ființă spirituală și condus în „sala de ucenicie”. A aflat că în piramidă s-ar păstra amintirea unor neamuri omenești pierdute, ca și legământul încheiat de Creator cu primul mare profet. Brunton a relatat chiar că aceste ființe spirituale l-ar fi dus într-o hală care se găsește sub piramidă, la adâncime.
Se conservă ori s-au conservat în marea piramidă documente ale unor neamuri omenești trecute? Mai există încăperi și ganguri neexplorate? În ce perioadă a istoriei omenirii o fi fost gândită și construită această „capsulă temporală”? Există adânc sub piramidă hala evocată de Paul Brunton?
Există – eu am fost acolo.

Capitolul 4
Ochii Sfinxului

„Am cules pur și simplu un buchet de flori și n-am adăugat nimic, decât firul, care le leagă.”
Michel de Montaigne

Început de decembrie 1988. Platoul de la Gizeh parcă e golit, măturat. Nu tu autobuze cu turiști, nu tu claxoane și îmbulzeală, nu tu cămile, cai, negustori agasanți, nu tu coadă de așteptare în fața intrării în marea piramidă. Străzile și drumurile din jurul edificiilor antice sunt curățate și strălucesc ca Bahnhofstraße din Zürich. Elevii țopăie de colo-colo, băieții se joacă cu mingea „la perete”, dând-o, fără pic de respect, de zidurile piramidelor. În fața intrării spre minunea lumii, piramida lui Kheops, stau solemni doi paznici care nu lasă să pătrundă nici măcar vreun turist rătăcit.
Dar nu vine nimeni. Ce s-a întâmplat la Gizeh? Au devenit străinii deodată persoane nedorite? Un inspector amabil dă explicații: „În marea galerie se fac munci de restaurare. Au fost informate toate agențiile de turism și hotelurile, așa că turiștii nici măcar nu mai sunt aduși la Gizeh.” Oferta Egiptului în materie de temple grandioase fiind inepuizabilă, oaspeții Sakkarei sunt despăgubiți cu vârf și îndesat pentru vizita care n-a mai putut avea loc la Gizeh.
Noi, remarcabilul fotograf amator Rudolf Eckhardt și cu mine, ne-am prezentat tânărului inspector, i-am solicitat o aprobare specială și i-am spus, ceea ce era adevărat, că voiam să profităm să facem în liniște niște fotografii în marea piramidă, lucru imposibil în timpul forfotei turistice. Omul ne-a poftit în baraca egiptologilor. Câțiva studenți și inspectori ședeau pe o canapea veche și pe scaune. M-au ascultat cu răbdare, legitimațiile mele au umblat din mână-n mână, iar echipamentul nostru de fotografiat a fost victima unor priviri pe furiș.
— Video? Film? a întrebat șeful grupului.
— Nu, am răspuns zâmbind încrezător, doar fotografii!
Ni s-a oferit ceai îndulcit, iar eu am împărțit ciocolată elvețiană. Am bătut nițel împreună șaua pe loc pe chestiuni de specialitate. Ce bine că în anii trecuți citisem atâtea despre Egipt! Apoi – o rugăminte amabilă a șefului de grup adresată unui student pentru a ne însoți. Am pornit-o spre marea piramidă; studentul ne-a întrebat săritor dacă aveam nevoie de explicații.
— Nu, am replicat, cunoaștem literatura esențială de specialitate despre piramide. Dorim doar să facem în liniște fotografii.
Înainte să ajungem la intrarea în piramidă, însoțitorul nostru s-a întâlnit cu doi colegi. Schimb de amintiri. I-am spus studentului „nostru” că putea aștepta foarte bine acolo, căci ne vom întoarce la el după ce vom fi gata cu fotografiatul. Studentul a dat afirmativ din cap și le-a strigat paznicilor de la intrare câteva ordine. Am fost lăsați înăuntru, cu cuvântul arab „salem” acompaniat de o înclinare ușoară.

Cavoul din stânca

Mai întâi ne-a frapat că accesul spre gangul ascendent nu era același cu cel prin care sunt lăsați să intre turiștii. Un tunel care șerpuia ușor, săpat în blocurile de piatră, ducea în interior. Încovoiat, ca în timpul tuturor vizitelor, mă apucam de mânerele de lemn fixate în perete și mă trăgeam în sus spre marea galerie. Ce priveliște! De așa ceva nu mai avusese parte piramida de patru mii cinci sute de ani. Toată galeria era plină cu schele de fier și scânduri. Detaliile dorite de noi nu puteau fi detectate. Am remarcat cu bucurie că măcar era deschis grilajul care duce la încăperea reginei și care stă întotdeauna închis. Dar și acolo – același spectacol: schelărie, scânduri, scări. Ne-am întors, am ajuns la așa-numita „Încrucișare a celor trei drumuri”. Este punctul unde se intersectează gangul ascendent și cel descendent cu tunelul de la intrare. Becurile răspândeau o lumină egală, mată. Era deschis și grilajul spre coridorul care coboară adânc sub piramidă. Am privit în jos în puțul interminabil, punctele luminoase de pe pereți au dispărut, dizolvându-se în deschiderea hăului. Știam ce-i acolo jos din ceea ce citisem. O grotă, numită „cameră mortuară subterană”. Inspectorii nu permit decât rareori o vizită acolo, susținând că este prea obositor și prea primejdios. Acum ne aflam în fața intrării în puț, fără niciun paznic prin zonă; din contră, afară erau doi supraveghetori care aveau grijă să nu intre nimeni. Am strigat de câteva ori: „Hello, is anybody there?” Vocile noastre s-au lovit de pereți și nu le-am auzit decât pe ele răsunând în ecou. Eram singuri în piramidă.
Dimensiunile tunelului erau de 1,20 x 1,06 m, prea puțin pentru a merge ținându-te drept, prea mult pentru a fi constrâns să te târăști pe burtă. Mi-am agățat un aparat foto pe piept, pe celălalt l-am prins pe după spate, mi-am băgat capul între umeri, m-am aplecat din umeri și am pornit-o ghemuit spre adâncimi, în pas legănat de rață, exersând un fel de mers al piticului. Rudolf venea în urma mea, și mai bine echipat. Luminam încontinuu cu lanterna pereții din piatră albă de var de Tura, lustruită foarte neted. Cu ce precizie se muncise! Rosturile de îmbinare abia vizibile dintre blocurile de piatră nu merg pe linia firului cu plumb, ci oblic față de înclinarea coridorului. Unghiul de înclinare are 26 de grade, 31 de minute și 23 de secunde. Gâfâiam încet. După vreo patruzeci de metri am făcut o pauză ca să ne tragem răsuflarea. De fruntea mea erau lipite șuvițe de păr. Ne-am continuat apoi mersul piticului; cincizeci de metri mai încolo se afla în partea dreaptă o nișă, iar printr-o conductă milenară pătrundea aer proaspăt. Mai departe… mai adânc… oare acest coridor nu se mai termină niciodată? Coapsele mă dureau, tendoanele mele nu sunt obișnuite cu astfel de exerciții de gimnastică. Optzeci de metri… nouăzeci de metri… sub noi nu se mai zărește nicio lumină. Știm amândoi că gangul dă într-o grotă, însă nu ne-am fi imaginat niciodată că se tot duce așa, la nesfârșit.
După o sută optsprezece metri simt pământ aspru sub pantofi, aerul este îmbâcsit, cald, putem sta din nou drepți. Pe jos se află un far, firele unui cablu electric rupt au ieșit din el de parcă ar fi mațe. În lumina lanternei mele, Rudolf leagă cu mâini tremurânde capetele cablului între ele, străduindu-se să nu provoace un scurtcircuit și nici să nu fie el electrocutat. Se face lumină.
Peștera în care ne găseam era situată cam la treizeci și cinci de metri sub fundația piramidei. Vechile surse arabe ne transmit că primul care a pășit în ea a fost califul Abdullah Al-Ma’mun, fiul renumitului Harun al Rașid, cunoscut din O mie și una de nopți. Al-Ma’mun se suise în anul 813 pe tronul Bagdadului, domnind și peste Egipt din anul 820 până la moartea sa survenită în 827. Tânărul Al-Ma’mun era considerat un cap inteligent care încurajase și promovase științele și se străduise să îmbunătățească statutul arab în lume. O serie de manuscrise vechi informau că sub marea piramidă s-ar găsi treizeci de trezorerii tainice care aveau niște hărți precise ale uscatului și ale cerului de-ale strămoșilor divini. Este de înțeles că Al-Ma’mun voia să ajungă la aceste comori, ca domnitor al Egiptului nu putea nimeni să-i facă reproșuri în acest sens, iar preoțimea mahomedană considera piramidele niște construcții păgâne. Deci preoții n-aveau nimic împotriva profanării lor.

Cum se sparge o piramida

Astfel, Al-Ma’mun a adunat un detașament de șoc, format din negustori, muncitori și constructori care urmau să scobească o intrare în piramidă. Constatându-se că toate răngile și dălțile folosite nu ajutau nici pentru a urni o singură piatră din peretele piramidei, oamenii lui Al-Ma’mun și-au amintit de o veche tehnică de război pentru spargerea zidurilor. În fața unui bloc al piramidei s-a făcut un foc mare, care a tot fost ațâțat, până ce blocul a început să radieze puternic. Pe piatra înfierbântată s-a turnat oțet, aceasta a început să crape și a putut fi în cele din urmă sfărâmată cu ajutorul berbecilor. Astfel au obținut oamenii lui Al-Ma’mun intrarea pe care o folosesc turiștii și în ziua de azi.
Echipa de șoc a pătruns anevoie vreo treizeci de metri în interiorul piramidei, aerul era tot mai rarefiat, îmbâcsit și toxic, căci focul și torțele consumau și puținul oxigen existent. La capătul puterilor, oamenii au vrut să renunțe și să-i mărturisească stăpânului lor fiascoul, când, deodată, au rămas ca împietriți. Din piramidă s-a auzit o rostogolire înăbușită urmată de o bubuitură puternică. Trebuiau să se afle aproape de un gang; undeva în interiorul piramidei căzuse o piatră.
Cu forțe noi, au început să sape, să bată cu ciocanul, să scobească cu dalta, până ce au dat exact peste gangul care coboară și pe care Rudolf și cu mine tocmai îl străbătusem în mersul piticului. Oamenii lui Al-Ma’mun n-au simțit la început nevoia s-o ia în jos, ci s-au cățărat în sus până ce au ajuns la intrarea propriu-zisă, cea secretă, spre marea piramidă. Se află la 16,5 m deasupra solului sau zece straturi de piatră mai sus decât gaura făcută de Al-Ma’mun. Luându-și inima-n dinți și ridicându-l pe Allah în slăvi, oamenii s-au târât în josul gangului întunecat, până la grota spațioasă în care ne aflam acum noi doi.
Farul a luminat tavanul, săpat în stâncă, a trecut peste pereți și a poposit pe două socluri monolitice de proporții mari. Din roca-monstru ieșeau două cocoașe ciudate, nefinisate. În pământ, în spatele nostru, un puț săpat la o adâncime de aproximativ patru metri, înconjurat de un parapet protector de fier. La stânga, în peretele dinspre sud-est, o altă deschizătură, la fel de mare ca gangul descendent prin care venisem. Obișnuiți de pe-acum cu mersul piticului, ne-am furișat înăuntru, curioși spre ce noi încăperi va conduce tunelul. După vreo cincisprezece metri lua sfârșit. Un gang înfundat la această adâncime? Pentru ce?
Încăperea dăltuită din stâncă și aflată sub piramidă măsoară 14,02 m de la est la vest și 8,25 m de la nord la sud. Dimensiuni cât se poate de acceptabile. Arheologii de azi o denumesc „camera mortuară neterminată”… Și astfel am plonjat în centrul unui uragan de absurdități.

Contradicții

„Neterminată” să fie pseudocamera mortuară? Asta trebuie să poți rumega pe-ndelete. Este greu ca peștera să fi fost săpată în stâncă abia după ce piramida s-a aflat deasupra ei. Unde să se fi depozitat pământul scos prin excavare? Astfel este sigur că nu intru în contradicție cu constatarea: mai întâi instalațiile subterane, apoi construcția de deasupra. Dar cum au ajuns pietrarii la treizeci și cinci de metri sub solul stâncos? Prin săpat, scurmat, ciocănit – se înțelege. Muncitorul din capul coloanei trebuie să fi azvârlit îndărătul lui ca o cârtiță bucățile de piatră, pe care le scormonea cu greu, cu dălți moi de cupru sau fier, pentru a putea colegii lui să le transporte afară. Cu cât creștea în adâncime tunelul oblic, cu atât se făcea mai întuneric. Logic? Deci dați încoace torțele, ceara și opaițele cu ulei… și gata cu ultima rămășiță de oxigen.
Întrucât această soluție nu-i bună de nimic, s-or fi construit, ca la puțurile miniere de mai târziu, tunele de aerisire. Unde sunt? Astăzi se cunoaște un singur puț oblic spre gangul descendent și se pare că acela provine de la jefuitorii de morminte. În orice caz, oricum s-ar fi rezolvat problema, cârtițele umane au ajuns în cele din urmă la punctul unde urma să fie făcută camera mortuară. Acum treaba a continuat… a se vedea mai sus cum: dați-i cu dalta și ciocanul, prieteni! De lumină și aer nu-i nevoie în adâncime. Poate că echipele au lucrat în întuneric cu vedere în radar, raze X sau albino, nepăsându-le de bucățile de piatră care-i cădeau ba unuia pe căpățână, bubuind, ba altuia pe degete sau pe picioare, strivindu-le ori imobilizându-le. Pământul scormonit o fi fost cărat în sus cu sănii, iar aerul o fi fost pompat prin furtunuri confecționate din intestine de animale în grota plină de praf de rocă.
Evocarea mea ironică este menită să arate cum nu s-au petrecut lucrurile. Trebuie să fie puțuri de aer care să ducă în acest spațiu de sub piramidă. Specialiști, aprindeți luminile, ciocăniți pereții și tavanele! Poate aveți norocul să dați peste una din trezoreriile despre care se vorbește în textele vechi.
După ce hala a fost săpată pe jumătate, veselii muncitori trebuie să fi făcut așa, de amuzament, în colțul din sud-vest, un coridor înfundat, lung de cincisprezece metri, pe care l-au mai și împodobit cu blocuri șlefuite. De „la revedere” au săpat o gaură în sol, au lăsat spațiul neterminat în urma lor ca o peșteră și au început – sfinte Osiris, ajută-ne! – să căptușească tunelul, pentru care se opintiseră atâta, cu blocuri masive de Tura, fin șlefuite. Peste o sută de metri fără nici cea mai mică deviere a unghiului de înclinare, în linie perfect dreaptă, înaintând în sus! Și pentru ce tot chinul, toată osteneala, tot efortul în pivnița îngustă? Pentru o gaură neterminată, săpată în rocă la o adâncime de treizeci și cinci de metri, în care, oricum, nu s-a depozitat niciodată nimic.
Există oameni care trăiesc atât de precaut, încât mor ca nou-nouți, și alții care au nevoie de creierul lor doar pentru a citi, nu și pentru a gândi. Mi se spune că în decursul construirii piramidei arhitectul sau conducătorul lucrărilor a fost schimbat, că planurile au fost modificate. Poftim? Atâta vreme cât jos, în „camera mortuară neterminată”, a trebuit sfărâmată piatră din stâncă și cărată la lumina zilei, puțul de o sută de metri, care ducea în adâncime, n-a putut fi placat cu blocuri de Tura șlefuite. Deja primii zece metri ai acestei căptușeli ar fi și împiedicat îndepărtarea, din caverna situată dedesubt, a pământului excavat. Nu mai rămânea niciun spațiu – în definitiv, eu m-am strecurat acolo –, în plus, deșeurile de rocă ar fi zgâriat pereții șlefuiți perfect și căptușiți. Nu se poate constata nimic în acest sens, la fel de puțin ca, de pildă, urme de roți sau de șlefuire. Dacă privești, așa ca arheologii, spațiul săpat în stâncă drept „cameră mortuară neterminată”, o peșteră, care deodată și-a pierdut rostul, devenind superfluă după părerea unui conducător de lucrări nou instalat, atunci nu există nici cel mai mic motiv pentru căptușirea accesului lung de 118 m spre camera mortuară inutilă, și încă cu monoliți de Tura șlefuiți. La urma urmei, șlefuirea finală a gangului descendent putea fi făcută abia după terminarea lucrărilor subterane de excavare. Un acces regesc spre o gaură mizeră neterminată aflată sub piramidă? Un gang înfundat, ieșind din aceeași cavernă? Ce nu-i în ordine aici?
Eu unul văd trei soluții posibile:

1. Acolo jos drumul continuă. Pe undeva prin spatele unor monoliți.
2. Caverna a fost deja golită.
3. În cavernă se odihnea cineva, poate ca într-o stare de hibernare.

Necunoscutul nu punea preț nici pe nume, inscripții și onoruri pământești, nici pe o încăpere placată cu monoliți. Singura lui grijă se îndrepta spre trupul lui. Numai acesta trebuia să reziste nevătămat o anumită perioadă de timp. Decorațiunile și împopoțonările erau inutile.
Este chiar posibil ca aceste trei idei să fie legate între ele.
Ce a descoperit de fapt curajoasa coloană de spărgători a lui Al-Ma’mun în „camera mortuară neterminată”? Ce au găsit în marea piramidă ei, „pionierii” milenari?

Descoperirile incitante ale arabilor

Nimeni nu știe mai precis. N-au fost făcute liste de inventar sau, dacă au fost făcute, ele nu mai există. În secolul al XIV-lea, în bibliotecile din Cairo se mai găseau manuscrise și fragmente arabe vechi sau copte, pe care geograful și istoricul Taki ad-Din Ahmad ben ’Ali ben ’Abd al-Kadir ben Muhammad al-Makrizi (1364–1442) le-a reunit în lucrarea sa Hitat. Merită, ca să zicem așa, să savurăm niște citate din această carte, sorbindu-le încetul cu încetul. Chiar dacă anumite pasaje ne-ar aminti de arta narativă arabă plină de înflorituri din O mie și una de nopți, tot mai rămâne un substrat de nume, date și tradiții cu conținuturi informative surprinzătoare. În Hitat se poate citi că cele trei piramide mari au fost construite „sub o stea favorabilă, asupra căreia se căzuse de acord”:
”După care el (constructorul, n. lui Erich von Däniken) a pus să fie făcute în piramida dinspre apus treizeci de trezorerii din granit colorat; ele au fost umplute cu comori bogate, cu instrumente și coloane cu imagini din pietre prețioase scumpe, cu instrumente dintr-un fier foarte bun, cum ar fi armele, care nu ruginesc, cu sticlă, care se poate plia, fără să se spargă, cu talismane ciudate, cu diferitele tipuri de leacuri simple și compuse și cu otrăvuri ucigătoare.
În piramida dinspre răsărit a pus să fie reprezentate diferitele constelații și planete, precum și imagini cu ceea ce creaseră strămoșii săi; la acestea se adăuga tămâie, care era jertfită stelelor, și cărți despre ele. Acolo se găsesc și stelele fixe și ceea ce se întâmplă din când în când în perioadele lor…
În sfârșit, a pus să fie aduse în colorata piramidă leșurile prezicătorilor în cosciuge de granit negru; lângă fiecare prezicător era o carte, în care se descriau arta lui minunată, viața și opera lui. Tot ceea ce împlinise el în vremea lui… Nu a existat nicio știință pe care să nu o noteze și consemneze. În afară de aceasta, a pus să fie aduse acolo comorile stelelor, oferite acestora în chip de cadouri, ca și comorile profeților, ceea ce alcătuia o cantitate imensă, fără de număr.”
Apoi aflăm că regele a pus sub fiecare piramidă un idol, care se lupta cu diferite arme cu posibilii invadatori. Unul dintre acești paznici „stătea drept și avea cu el un soi de lance. În jurul creștetului său era încolăcit un șarpe, care se năpustea asupra oricui se apropia de paznic.” Un alt idol este descris având ochi sclipitori, larg deschiși, șezând pe un tron și purtând, de asemenea, o lance. Cine îl privea nu se mai putea mișca, rămânea ca împietrit, până murea. În cea de-a treia piramidă pândea un paznic care trăgea intrușii la el, îi prindea strâns, până ce nu se mai puteau descleșta de el și își dădeau în cele din urmă duhul. Când a murit constructorul piramidelor, a fost înmormântat într-o piramidă.
Conform tradițiilor arabe, în toate cele trei piramide s-ar fi găsit comori și cărți cu conținuturi inimaginabile. A jefuit Al-Ma’mun trezoreriile? A găsit el cadavre mumificate în sarcofage?
„Al-Ma’mun a deschis marea piramidă. I-am cercetat interiorul și am zărit o încăpere mare, boltită, care sus era rotundă, în timp ce baza ei forma un patrulater. În mijloc se afla un puț tetragonal adânc de zece coți. Coborând în el, poți descoperi pe fiecare din cele patru laturi ale sale câte o poartă care duce spre o încăpere spațioasă, în care zac cadavre, fii ai lui Adam.
Se spune că pe vremea lui Al-Ma’mun oamenii ar fi coborât acolo și ar fi ajuns la o încăpere boltită de dimensiuni reduse, în care se afla statuia unui om, confecționată din piatră verde, un fel de malachit. I-a fost adusă lui Al-Ma’mun și s-a văzut că era acoperită cu un capac. Ridicându-l, a fost descoperit înăuntru cadavrul unui om care purta o armură de aur, împodobită cu tot felul de pietre prețioase. Pe pieptul lui zăcea lama unei săbii fără mâner și lângă creștetul său, o piatră roșie de hiacint, de mărimea unui ou de găină, strălucind ca flăcările focului. Al-Ma’mun și-a luat-o. Însă statuia idolului, din care a fost scos acest cadavru, am văzut-o lângă porțile palatului regal de la Misr în anul 511.
…au intrat acum în încăperea mijlocie și au găsit în ea trei tărgi făcute din piatră transparentă, care strălucea; pe ele zăceau trei cadavre; fiecare era acoperit cu trei veșminte și avea lângă creștet o carte cu un scris necunoscut… Al-Ma’mun a dat poruncă să se care tot ce se găsise în încăperi; figurile de pe coloane le-a tras însă din nou în jos, la care porțile s-au închis iarăși ca mai-nainte.” Povestea sună nițeluș oriental – așa ne vine să remarcăm și apoi să dăm totul la o parte. Prea mult kitsch, spre a fi adevărat. Dar ce drept avem noi, judecând din perspectiva noastră prezentă, să descalificăm niște relatări vechi ca fiind incredibile? A fost de față vreunul dintre noi? A cunoscut vreunul dintre noi cronicarii, oameni demni de cinstire și respect la vremea lor? Noi ne percepem, ce-i drept, ca fiind societatea comunicării electronice în masă, cea mai bine informată societate din toate timpurile, după cum se spune, însă toate informațiile, care se pun la dispoziție oamenilor de știință, studenților, ziariștilor, celor ce lucrează în mass media și oamenilor obișnuiți, sunt deja cernute, filtrate, sunt unilaterale, parțial distorsionate. Părerea pe care ne-o facem despre ceva este adesea o pregândire rumegată de alții, pregânditorii fiind, la rândul lor, victimele unor informații parțiale, unilaterale, preformate. Judecăți paușale, precum: „Cronicarii arabi ne spun povești” sau”Se știe totul despre piramide” sau „Fapt științific dovedit”… nu sunt nimic altceva decât fraze goale, îndărătul cărora se ascunde neștiința. Am devenit unilaterali, pentru că fluxul informațional ne silește să acceptăm ca numai anumite idei să ajungă la noi. Credem mult prea des că știm ceva.
Cronicarii arabi povestesc că Al-Ma’mun a găsit „cadavrul unui om” care purta o ciudată „armură de aur, împodobită cu tot felul de pietre prețioase”. Un basm? Astfel de „armuri” doar ne sunt cunoscute și din Vechiul Testament. În capitolul 28 al Cărții a doua a lui Moise (Exodul), se explică exact ce fel de îmbrăcăminte trebuiau să poarte Aaron (fratele lui Moise) și preoții leviți. Printre altele, un pieptar cu douăsprezece pietre prețioase diferite.

Noi coridoare și încăperi

Să se găsească statui, sarcofage și cărți cu conținut științific în cele trei piramide mari? Exagerări imense? Nu știe de mult „știința” totul despre piramide? Credulii așa cred.
Este general cunoscut experimentul de iradiere făcut la sfârșitul lui 1968 și începutul lui 1969 de laureatul premiului Nobel în fizică, dr. Luis Alvarez, la piramida Khefren. Alvarez și echipa lui au pornit de la faptul că razele cosmice ne bombardează planeta încontinuu, pierzându-și, când pătrund în corpurile solide, cum ar fi piatra, o fracțiune din energie. În medie, se izbesc vreo zece mii de protoni pe secundă de un metru pătrat de pământ. Cele mai bogate în energie dintre aceste particule cosmice pătrund prin straturile cele mai groase de rocă, altele chiar prin întreaga planetă. Se poate constata prin măsurători câte particule elementare trec printr-un strat de rocă. Dacă piatra conține spații goale, protonii sunt frânați mai puțin în drumul lor prin acest spațiu gol, fluxul protonilor devenind astfel mai mare decât în roca masivă, solidă.
În piramida Khefren s-a instalat o „încăpere de scântei”, iar razele particulelor cosmice au fost reținute pe o bandă magnetică. Aceste benzi au fost evaluate de un computer IBM, ținându-se cont în programul computerului de forma piramidei, de mărimea ei și de unghiul de înclinare.
La sfârșitul lui 1968 erau deja înregistrate traiectoriile a peste două milioane și jumătate de raze cosmice. Analiza computerizată a arătat corect forma piramidei, s-a știut deci că seria de experimente era rezonabilă și aparatele de măsurat lucrau cum trebuie.
Au urmat mirarea și îndoiala. Oscilografele au indicat un model haotic. Nimic nu mai putea fi recunoscut, ca și cum particulele cosmice ar fi pornit-o încoace și încolo, virând pe după colț. Chiar atunci când erau introduse în calculator aceleași benzi magnetice, acesta scuipa afară alte date și alte grafice. Era de-a dreptul disperant. Experimentul foarte scump la care participau diferite institute americane, firma IBM și Universitatea Ain-Shams de la Cairo, s-a încheiat fără rezultate utilizabile. Dr. Amr Gohed a spus ziariștilor că cele constatate erau „științific imposibile” și a adăugat că fie structura piramidei este haotică, fie există „un mister, care se sustrage posibilității noastre de explicare – numiți-l ocultism, blestem al faraonilor, farmece, magie sau cum vreți”.
De atunci s-a pornit cu aparate noi și metode noi în căutarea de spații în interiorul piramidelor. Cu succes. În vara lui 1986, cei doi arhitecți francezi Jean-Patrice Dormion și Gilles Goidin au localizat cu detectorii lor electronici spații goale în piramida Kheops. Cu ajutorul Departamentului egiptean al antichităților, au fost introduse în cele din urmă microsonde pentru prelevarea de probe printr-o rocă groasă de doi metri și jumătate. Sub coridorul care duce la încăperea reginei, francezii au dat peste un spațiu gol, lat de trei metri și înalt de cinci metri și jumătate, umplut cu nisip de cuarț. Și în spatele peretelui dinspre nord-vest al încăperii reginei a fost detectat un spațiu gol. Până acum nu s-au descoperit accese la aceste spații. Ce știm deci la urma urmei? Cu ce drept expediem textele arabe în tărâmul basmelor?
Alarmați de succesele celor doi arhitecți francezi, japonezii de la Universitatea Waseda din Tokio nu și-au precupețit eforturile. Electroniștii migăloși testaseră deja un fel de aparat radar, cu care se puteau realmente detecta diverse formațiuni de rocă – granit, piatră de var, gresie. Echipa de mare nivel a Universității Waseda. Care a ajuns la 22 ianuarie 1987 la Cairo, era alcătuită dintr-un profesor de egiptologie, un profesor de arhitectură, un doctor în geofizică și diverși electroniști. Șeful echipei era profesorul Sakuji Yoshimura, care colabora excelent cu dr. Ahamed Kadry, președintele Departamentului egiptean al antichităților.
Japonezii, întotdeauna eclatanți în materie de electronică și echipați cu instrumente transportabile și computere foarte bune, au radiografiat atât coridorul care duce la încăperea reginei, cât și încăperea propriu-zisă, apoi, deasupra, încăperea regelui, întreaga zonă din sudul marii piramide și în cele din urmă sfinxul și aria din jurul sfinxului. Ce s-o mai lungesc atât! Echipa japoneză de cercetare a reușit să descopere indicii clare ale unui întreg labirint (!) de ganguri și spații goale în marea piramidă.
Raportul științific al Universității Waseda, bogat în imagini. Arată pe mai mult de șaizeci de pagini date ale măsurătorilor diferitelor porțiuni în parte, străbătute toate de grinzi albe – coridoare, puțuri și spații goale în piramidă. În partea sud-vestică a încăperii regelui a fost localizat un spațiu mai mare, la fel și în sud-vestul axei principale a marii galerii. Un coridor pleacă dinspre peretele din nord-vest al încăperii reginei și în sudul piramidei Kheops a fost localizată o groapă de patruzeci și doi de metri, care pare să ducă pe sub piramidă. Deja confirmată este descoperirea făcută cu ajutorul electronicii japoneze a unei a doua nave solare în platoul stâncos de sub piramidă.
Și acum? Ce surprize ne mai așteaptă? Cum se comportă acum acei oameni de știință care întorceau permanent capul cu un zâmbet obosit când venea vorba despre spații nedescoperite din interiorul piramidei? În momentul de față nu știe nimeni ce conțin coridoarele și încăperile depistate electronic sau dacă au fost deja jefuite. Nimeni? – După cum am mai spus-o, în decembrie 1988 marea galerie și încăperea reginei erau absolut îndesate cu schele și scânduri. Nu întâlneai însă un muncitor pe nicăieri. Fie-mi îngăduită întrebarea: au loc în întunericul nopții alte analize și foraje electronice? Se introduc deja prin blocurile piramidelor microsonde pentru prelevare de probe, având fibre de sticlă, și se fac mai întâi fotografii? Aș avea perfectă înțelegere pentru un astfel de procedeu. Cine să poată face în mijlocul acelui du-te-vino turistic studii științifice? Altă întrebare: nu și-ar risca egiptologia renumele, dacă cercetătorii ar deschide spații ascunse de milenii, procedând ca niște hoți, în taina nopții și departe de ochiul public? Cine ar mai crede oare după aceea că exponatele arătate – sau care nu pot fi arătate – reprezintă tot ce s-a găsit?

Înșelătoria legată de Kheops

Poate ne mai așteaptă în marea piramidă încă o senzație de o cu totul altă natură, care ar trebui să-i doară foarte tare pe egiptologi, și anume constatarea că nici n-a fost Kheops constructorul ei. De fiecare dată când întreb un specialist cine a fost antreprenorul constructor al marii piramide, răspunsul stereotipic țâșnește ca din pușcă: Kheops. Nicio îndoială? – Nicio îndoială. Faraonul Kheops este considerat un „fapt științific dovedit”, întrebările sunt deplasate. Și cu asta, basta. Dacă zgârii lacul deoparte, „faptului științific dovedit” îi suflă un vânt rece în obraji.
Ce-i conferă faraonului Kheops laurii de constructor al piramidei? De unde vine această siguranță că numai Kheops a putut ridica edificiul cel mai impresionant dintre toate? Să ne amintim că în marea piramidă nu există texte de piramidă, preaslăviri sau glorificări ale constructorului. Pură vanitate anonimă.
Privit îndeaproape, nu sunt decât două indicii care duc la Kheops, dar literatura de specialitate le-a umflat și le-a tot umflat. Herodot a scris că faraonul Kheops a pus să fie ridicată piramida. „Kheops” este în limba greacă, în egipteană personajul se numește „Khufu”. La Diodor din Sicilia, inspiratorul construcției este numit „Khemmis”, iar Pliniu, care înșiră în mod expres numele istoricilor care au relatat înaintea lui despre piramide, menționează sec: „Niciunul dintre ei nu ni-i poate indica însă pe adevărații ei constructori.” În acest caz, arheologia se bazează complet pe Herodot, în rest îl trimite la plimbare.
A doua dovadă în favoarea lui Kheops/Khufu ca fiind constructorul piramidei este o inscripție dintr-una din „încăperile de descărcare” de deasupra încăperii regelui. O clipă! N-am susținut permanent că în marea piramidă nu există inscripții?
Cazul reprezintă un roman polițist având drept personaj principal un escroc. El n-a fost analizat și rezolvat de Sherlock Holmes, ci de Zecharia Sitchin, un specialist în limbi vechi orientale.
În ziua de 29 decembrie 1835, colonelul britanic Howard Vyse, ofițer al corpului de gardă, a sosit în Egipt Vyse era un tip original și zeflemist, un nepot al Contelui de Stafford, pe de o parte disciplinat până-n măduva oaselor, pe de alta, oaia neagră a familiei, care trebuia să se facă remarcat prin fapte deosebite. Vyse a fost încântat și fascinat de misterul piramidelor și s-a asociat de îndată cu căpitanul italian Giovanni Battista Caviglio (1770–1845), care săpa deja de un timp încoace în Gizeh. În decursul lunilor, cei doi s-au certat, la 13 februarie 1837 tensiunile au dus la o ruptură. Vyse, britanicul, care căpătase de la consul autorizația pentru a săpa, l-a gonit pe italian de pe locul unde se desfășurau săpăturile.
Cu șaptezeci și doi de ani înaintea lui Howard Vyse, diplomatul britanic Nathaniel Davison (m. 1783) descoperise la capătul marii galerii o gaură în tavan, prin care s-a strecurat la 8 iulie 1765. Davison a ajuns atunci în cel mai jos plasată dintre așa-numitele încăperi de descărcare de deasupra încăperii regelui. Howard Vyse știa desigur despre descoperirea lui Davison, deoarece și-a notat în jurnalul său intim că presupune existența unei camere mortuare ascunse peste „încăperea Davison”. Vyse voia să ajungă celebru cu orice preț, era hotărât ca numele său să intre în istorie, îi era dator asta familiei lui. La 27 ianuarie 1837 chiar a încredințat jurnalului său intim mărturisirea că trebuia să descopere ceva înainte de a se întoarce în Anglia. Vyse și inginerul-șef, John S. Perring, și-au procurat praf de pușcă și au provocat o explozie peste „Încăperea Davison”, creând un tunel în blocurile piramidei. La 30 martie, 27 aprilie, 6 mai și 27 mai 1837, Vyse și Perring au descoperit într-adevăr alte patru spații goale peste „încăperea Davison”, numite, la rând, încăperile Wellington, Nelson, Arbuthnot și Campbell. În cele două încăperi de sus, Vyse a observat câteva semne pe monoliți, care fuseseră în mod evident mâzgălite acolo cu pensula, în roșu. Din carierele din munții Wadi-Maghara era știut că șefii constructori marcau adesea anumiți monoliți cu o culoare, pentru a putea ajunge la locul corect de destinație și a nu se rătăci în mijlocul dezordinii create în timpul transportului. Una dintre aceste mâzgăleli cu pensula arăta numele faraonului, Kh-u-f-u. Dovada era adusă – monolitul inscripționat îi era destinat lui Khufu/Kheops. Vestea senzațională a făcut înconjurul lumii, Howard Vyse își atinsese țelul!
La o cantitate de peste două milioane de blocuri prelucrate numai pentru piramida Kheops, ar fi trebuit să ne întâlnim la tot pasul cu însemne „Kheops”. Dar absența lor n-a deranjat atunci pe nimeni.
În capitolul 13 al cărții sale Trepte spre cosmos, ca și în două articole suplimentare din Ancient Skies , publicația oficială a lui Ancient Astronaut Society, orientalistul american Zecharia Sitchin a dezvăluit înșelătoria lui Howard Vyse. Dovada împotriva lui Howard Vyse este o capodoperă criminologică atât de ingenioasă, încât trebuie să ne punem întrebarea de ce egiptologii se mai agață de eronatul lor „fapt științific dovedit”.
Pe baza datelor, a părerilor și a însemnărilor din jurnal, dar mai ales din cauza unei greșeli de ortografie, care-i scăpase falsificatorului, Zecharia Sitchin combate șarlatania perechii Vyse/Perring. După descoperirea însemnului „Ch-u-f-u”, specialiștii și-au și manifestat îndoielile, însă vocile lor au fost acoperite de strigătele victoriei. Egiptologul Samuel Birch, expert în hieroglife, a presupus în 1837: Deși (semnele – n. lui Erich von Däniken) nu sunt prea citețe, căci sunt scrise cu litere semihieratice sau liniar-hieroglifice… – și ceva mai încolo: „importanța… nu se prea poate vedea… este foarte greu de interpretat…”
Ce l-a dezorientat pe specialistul în hieroglife Samuel Birch? Scrisul pictat era alcătuit din semne care nici nu existau pe timpul lui Kheops. În decursul secolelor, în vechiul Egipt se dezvoltase din scrierea cu ideograme una „hieratică” – mult după Kheops. Însuși Richard Lepsius, (așa-zis) descoperitor al labirintului, a rămas surprins în fața simbolurilor mâzgălite cu pensula în culoare roșie, pentru că se asemănau prea mult cu scrierea hieratică.
Cum au ajuns aceste semne în piramida Kheops? A intrat cineva în ea, la niște secole după ce a fost construită, și a pictat simboluri pe monoliți? Exclus, căci „încăperile de descărcare” fuseseră total inaccesibile, Vyse trebuind chiar să se folosească de praf de pușcă.
Vyse, de profesie militar, și nu egiptolog, cunoștea doar o lucrare standard despre hieroglife, manualul apărut în anul 1828 Materia hieroglyphica, de John Gardner Wilkinson. După cum s-a constatat abia mai târziu, numele „Khufu” este scris greșit în manualul lui Wilkinson. Consoana „Kh” era reprezentată prin simbolul soarelui „Re”. Perechea de impostori Vyse/Perring nu căzuse doar în cursa unei scrieri întrebuințate la secole după Kheops, ci preluase și o greșeală de ortografie din cartea lui Wilkinson. Oare n-ar fi trebuit să remarce nimeni că roșul era o culoare proaspăt aplicată? Iată ce spune Zecharia Sitchin:
„Această întrebare a primit atunci răspuns din partea unuia dintre participanți, și anume Perring, în propria lui lucrare despre piramidele din Gizeh. El scrie că acea culoare întrebuințată pentru inscripțiile egiptene vechi «era un derivat al roșului ocru, numit de arabi moghrah, care se mai folosește și azi… desenele sunt păstrate atât de bine pe pietre, încât este imposibil că recunoști dacă au fost făcute ieri sau cu trei mii de ani în urmă.»”
Am întrebat diverși egiptologi despre dezvăluirile lui Zecharia Sitchin cu iz de roman polițist. Niciunul nu cunoaște analiza lui. Egiptologia se leagănă cu certitudinea că știe adevărul și se consolează cu ideea că Howard Vyse a fost, la urma urmei, un arheolog onorabil. Dar Vyse n-a fost arheolog. Onorabil o fi fost într-un anumit sens… și ahtiat de glorie.
Onoarea este o chestiune aparte, chiar și în arheologie. Când, la 4 noiembrie 1922, britanicul Howard Carter a devenit renumit descoperind mormântul lui Tutankhamon, n-a îndrăznit nimeni să-i pună la îndoială afirmațiile. Reputația lui era ireproșabilă. Din păcate, încăperile din fața mormântului propriu-zis al lui Tutankhamon fuseseră deja sparte de hoți, spunea Carter, între timp, specialiștii știu că Howard Carter mințea de înghețau apele. El însuși a fost cel care a coborât în cavoul lui Tutankhamon înaintea deschiderii oficiale a mormântului, lăsând acolo special dezordine și șterpelind o serie de obiecte de valoare, pentru a nu fi nevoit să împartă jumătate din ele cu guvernul egiptean, așa cum prevedea contractul. Fapta a fost depistată de arheologul dr. Rolf Kraus de la Muzeul Egiptean din Berlin. Nici lumea specialiștilor, nici opinia publică n-au reacționat în vreun fel.

Cine a fost constructorul?

Nu există nici cea mai mică dovadă convingătoare în favoarea lui Kheops – constructor al marii piramide. Asta nu exclude totuși posibilitatea ca el să fi pus să fie construită, numai că există mult mai multe elemente în defavoarea decât în favoarea sa. Nu tu hieroglife, nu tu texte de piramidă, nu tu statui, nu tu busturi, nu tu pereți plin de glorificări. O singură figurină plăpândă de fildeș aflată la Muzeul Egiptean, înaltă de abia cinci centimetri, s-ar părea că-l reprezintă pe Kheops. Pe de altă parte, există o dovadă solidă ca piatra împotriva lui Kheops, numai că ea nu este luată în considerare de specialiști.
În anul 1850 a fost găsită în ruinele templului Isis o stelă ce poate fi admirată azi în Muzeul Egiptean de la Cairo. Templul Isis se afla chiar lângă marea piramidă. Inscripția stelei spune: Kheops a pus temeliile „casei lui Isis. Stăpâna piramidei, lângă casa sfinxului”. Dacă Isis este numită „stăpâna piramidei”, înseamnă că marea piramidă exista deja când a apărut Kheops pe scena egipteană. În afară de aceasta, se pare că exista deja și sfinxul, care, după părerea arheologilor, ar fi fost construit abia de Khefren, urmașul lui Kheops. De ce nu țin cont specialiștii de această comunicare explozivă atât de solidă? Stela a fost găsită în 1850. Să ne amintim: cu treisprezece ani în urmă se ajunsese la unison în privința lui Kheops, datorită descoperirilor frauduloase ale lui Howard Vyse. Stela nu se potrivea nicăieri în plan; arheologii au decretat că era un fals ce trebuie să fi fost făcut după moartea lui Kheops, „spre a veni în sprijinul concepțiilor preoților locali”.
Toate acestea ne îndreptățesc să punem întrebarea: dacă nu a fost Kheops cel care a poruncit să fie ridicată minunea lumii de la Gizeh, atunci cine? Egiptologii cunosc complet cronologia de la Kheops încoace, fără goluri. Nu există niciun loc pentru încă un faraon după Kheops. Dacă nu a fost nimeni după Kheops – atunci trebuie să fi fost cineva înaintea lui. Până și un asemenea gând este insuportabil pentru experți, căci el dă peste cap dezvoltarea cronologică atât de îndrăgită a construcțiilor realizate. Pot fi cronicarii arabi de vreun ajutor? Ce relatează ei?
„Cele mai mari piramide sunt cele trei care stau până-n ziua de azi vizavi de Misr (Cairo – n. lui Erich von Däniken). Oamenii nu au căzut de acord asupra momentului construirii, a numelui constructorului și a cauzei construirii ei și au emis cele mai diverse păreri, care sunt însă îndeobște eronate. Din cele pe care le știu, vreau să aleg și să povestesc acum ceea ce este satisfăcător și suficient, cu voia lui Dumnezeu, Sublimul.
Profesorul Ibrahim Ben Wasif Sah Al-Katib spune în «Știri despre Egipt și minunile lui», acolo unde povestește despre Saurid, fiul lui Sahluk, fiul lui Sirbak, fiul lui Tumidun, fiul lui Tadrasan, fiul lui Husal, unul dintre regii Egiptului dinaintea potopului, care-și aveau reședința în orașul Amsus, despre care se va vorbi în locul în care se vor trata în această carte orașele Egiptului:
El a fost constructorul celor două mari piramide de lângă Misr… Cauza construirii celor două piramide a fost următorul vis avut de Saurid cu trei sute de ani înaintea potopului: Pământul se răsturna cu locuitorii săi, oamenii fugeau în grabă mare, stelele cădeau…”
Având în vedere succesiunea precisă de nume, ne vine greu să catalogăm textul drept basm sau mit. Conform descrierii, cu trei sute de ani înaintea potopului un rege pe nume Saurid ar fi avut un vis care a dus în cele din urmă la construirea piramidelor? Și consilierii și profeții lui au fost chinuiți de vise cumplite. Anunțau sfârșitul civilizației. „Cerul se deschise, o lumină strălucitoare se ivi… și bărbați coborâră din cer, ținând măciuci de fier în mâini și lovind cu ele oamenii.”

Mai vechi decât potopul?

Regele a întrebat înțelepții dacă după potop Egiptul va fi din nou locuibil. Răspunsul fiind afirmativ, s-a decis să se construiască piramidele, pentru ca întreaga înțelepciune omenească a vremurilor de atunci să poată fi păstrată. Un motiv excelent. Pe vârful piramidei, Saurid cel antediluvian a pus să fie făcută o inscripție care spunea:
„Eu, Saurid, regele, am construit piramidele acestea în vremea cutare și cutare și le-am încheiat construirea în șase ani. Cine vine după mine și e de părere că este rege ca și mine, acela n-are decât să le distrugă în șase sute de ani: se știe că a distruge este mai ușor decât a construi. După ce le-am terminat, le-am îmbrăcat cu brocart, el n-are decât să le acopere cu rogojini…
Când a murit regele Saurid ben Sahluk, a fost înmormântat în piramida dinspre răsărit, Hugib, în schimb, în cea dinspre apus și Karuras în piramida alcătuită jos din pietre din Assuan și sus din pietre Kaddan.”
Aceste piramide au sub pământ porți care duc spre un gang boltit. Fiecare gang este lung de o sută cincizeci de coți. Poarta piramidei dinspre răsărit este situată pe latura nordică, cea a piramidei dinspre apus, pe latura vestică, iar cea a gangului boltit al piramidei acoperite cu piatră se află pe latura sudică. Este de nedescris ceea ce ascund piramidele în materie de aur și smaragde.
Cel care a tradus această scriere din coptă în arabă a adunat datele până la răsăritul soarelui din prima zi a lui Thot – era vorba de o duminică – din anul 225 după calendarul arab și astfel a rezultat suma de 4321 de ani solari. Examinând apoi cât timp a trecut de la potop până în exact acea zi, a constatat: 1741 de ani, 59 de zile, 13 4/5 ore și 59/400 ore. A scăzut asta din sumă și au rămas 399 de ani, 205 zile, 10 ore și 21/400 ore. A realizat atunci că această scriere datată fusese scrisă cu atâția ani, atâtea zile, ore și părți de oră înaintea potopului.
În Hitat sunt redate succesiv diferite texte arabe, care conțin ades datări contradictorii în legătură cu construirea piramidelor. Iată un exemplu:
„Abu Zaid Al-Balhi povestește: pe piramide s-a găsit o inscripție în scrierea lor. Au înțeles-o și ea suna astfel: «Aceste două piramide au fost construite când „vulturul căzător” s-a aflat în zodia racului.» Atunci au calculat din acest moment până la hegira profetului și au rezultat de două ori 36.000 de ani solari.”
Cine a fost acest clarvăzător rege Saurid? Este o figură nebuloasă, mitică, inventată într-o lume de vis a dorințelor și năzuințelor, sau poate fi încadrat pe undeva? Hitat spune despre el că a fost „Hermes, pe care arabii îl numesc Idris”. Dumnezeu însuși l-a instruit în știința astrelor și i-a comunicat că peste pământ se va abate o catastrofă, dar va supraviețui un rest de lume în care științele vor fi necesare. După care Hermes alias Idris alias Saurid a construit piramidele. Și mai explicit devine Hitat în capitolul 33:
„Există oameni care spun: primul Hermes, numit «Întreitul» în calitatea sa de profet, rege și înțelept (el este cel pe care iudeii îl numesc Enoh, fiul lui Iared, fiul lui Mahalaleel, fiul lui Chenan, fiul lui Enoh, fiul lui Set, fiul lui Adam – fie binecuvântat și acesta este Idris), a citit în stele că va veni potopul. Atunci a pus să fie construite piramidele și a ascuns în ele comori, scrieri savante și toate cele de care se temea să nu se piardă și să nu dispară, spre a le proteja și a le păstra în siguranță.”
Noi, occidentalii, neobișnuiți să gândim în dimensiuni precedând potopul, întrebăm dezorientați de ce pentru numele lui Dumnezeu insistă cronicarii arabi asupra unei datări a piramidelor înaintea potopului. Muhammad ben Abdallah ben Abd al-Hakam precizează acest lucru cum nu se poate mai bine:
„După părerea mea, piramidele n-au putut fi construite decât înaintea potopului; căci, dacă ar fi fost construite după, oamenii ar fi avut informații despre ele.” Un argument excelent. De necontestat.
Incitantă este constatarea din Hitat că Enoh cel din Vechiul Testament este unul și același cu Hermes și Idris. Multe se pot deriva din această constatare. Nu numai în Hitat este numit Enoh alias Hermes alias Idris alias Saurid drept constructorul piramidelor, ci și exploratorul și scriitorul arab Ibn-Battuta (secolul al XIV-lea) asigură că Enoh a ridicat piramidele înaintea potopului, „pentru a conserva acolo cărți de știință și de cunoaștere și alte obiecte de valoare”.

Prietenul meu Enoh

Cine este acest Enoh? Cititorii mei îl știu din cărțile mele anterioare, așa că îl voi descrie cât se poate de succint.
Numele Enoh înseamnă în ebraică „inițiatul, cel cu judecată, cunoscătorul”. Moise îl desemnează drept al șaptelea din cei zece străbuni, deci un patriarh antediluvian, care stă de milenii în umbra fiului său Matusalem, despre care Geneza afirmă că ar fi ajuns la vârsta de 969 de ani – de unde și expresiile „vârstă matusalemică” sau „bătrân ca Matusalem”. În Vechiul Testament, Enoh este menționat doar tangențial, deși patriarhul nu ar fi meritat să fie astfel marginalizat. Căci Enoh este autorul unor cărți pasionante, scrise la persoana întâi. Aceste cărți ale lui Enoh nu fac parte din Vechiul Testament, Părinții Bisericii nu l-au înțeles și l-au exclus până și „uzului public” Slavă Domnului că biserica etiopiană nu a respectat aceste indicații. Textele lui Enoh au fost preluate în canonul Vechiului Testament al bisericii abisiniene și figurează de atunci în registrul scrierilor sfinte.
Astăzi există două variante ale cărților lui Enoh, care spun însă în esență același lucru: cărțile etiopiene și cel slave ale lui Enoh. Comparațiile înalt academice de texte au conchis că originalul are un singur autor. Cine se străduiește să interpreteze textele lui Enoh în mod încăpățânat și exclusiv teologic se lovește de un labirint de comunicări stranii. Dar dacă este lăsată deoparte ornamentația arăbească cu limbajul său metaforic înflorit și este luat scheletul, atunci nouă, celor de azi, ne parvine – fără a modifica o iotă – o relatare de un dramatism straniu.
Primele cinci capitole ale cărții lui Enoh anunță o Judecată de Apoi. În capitolele 17–36 sunt descrise călătoriile lui Enoh în diferite lumi și spre firmamente îndepărtate, capitolele 37–71 transmit parabole de tot felul, care i-au fost povestite profetului de către „făpturile celeste”, iar capitolele 72–82 conțin informații minuțioase despre orbitele soarelui și ale lunii, despre zile bisecte, stele și mecanica cerească. Restul capitolelor redau discuții de-ale lui Enoh cu fiul său Matusalem, căruia îi anunță potopul ce va să vină. Apoi, Enoh dispare, drept happy-end cu o trăsură de foc în ceruri.
Cartea slavă a lui Enoh conține date suplimentare ce nu apar în cartea abisiniană. Versiunea slavă relatează cum a ajuns Enoh în contact cu făpturile celeste:
„Cărțile parabolelor sfinte ale lui Enoh, omul înțelept și marele scriitor, pe care Domnul l-a luat la sine și l-a iubit, ca să vadă lăcașurile celor supremi… în prima lună a celui de-al 365-lea an de viață, în prima zi din prima lună, eu, Enoh, mă aflam singur în casă… și mi s-au înfățișat doi bărbați foarte mari, așa cum nu mai văzusem niciodată pe pământ. Iar chipurile lor străluceau precum soarele, ochii precum torțele arzânde, din gurile lor ieșind flăcări; penele lor erau diferite, picioarele le erau ca purpura, aripile radiau mai puternic ca Domnul, brațele le erau mai albe ca zăpada. Și stăteau la căpătâiul patului meu și mă strigau pe nume. Eu însă m-am trezit din somn și i-am văzut limpede pe acei bărbați cum stăteau lângă mine. Și grăiră către mine acei bărbați: Fii curajos, Enoh… astăzi mergi cu noi sus, în ceruri. Și spune fiilor tăi și tuturor copiilor casei tale tot, ce și cât să facă pe pământ în casa ta fără tine, și nimeni să nu te caute, până ce Domnul nu te va aduce din nou la ei…”
Enoh este ridicat dincolo de pământ, acolo i se prezintă diferiți „îngeri”. I se înmânează un instrument pentru „scriere rapidă” și i se spune să însemne tot ce-i dictează „îngerii”. „O, Enoh, privește scrierea de pe tablele cerești, citește ce scrie pe ele și ține minte totul în amănunt.”
Astfel iau naștere trei sute șaizeci de cărți, o moștenire a zeilor pentru oameni. După multe săptămâni, Enoh este adus din nou acasă de străini, însă numai pentru a se despărți acolo definitiv de cei dragi. Îi lasă moștenire fiului său Matusalem cărțile scrise și îl însărcinează în mod expres să le păstreze și să le transmită generațiilor viitoare de pe astă lume. Ce s-a întâmplat cu ele? În afara cărților lui Enoh menționate mai sus nu este cunoscut nimic altceva, toate celelalte fiind considerate pierdute.
Când vine vorba despre Enoh în toiul unei discuții și eu emit părerea că profetul antediluvian a avut privilegiul să absolve un curs într-o navă-bază spațială aparținând extratereștrilor, aud de fiecare dată că atunci ar fi avut nevoie de un fel de costum de astronaut. Oare? În navetele și stațiile noastre spațiale astronauții se deplasează și fără costum spațial. Doar împotriva contaminării nedorite cu virusuri și bacterii ar fi trebuit să se ferească extratereștri! – și viceversa Enoh. Ce relatează atentul elev Enoh?
„Și Domnul i se adresă lui Mihail: Apropie-te și dezbracă-l pe Enoh de veșmintele pământești și unge-l cu o pomadă bună și pune-i veșmintele Luminăției mele. Și Mihail făcu precum cuvântase Domnul: Mă unse și mă înveșmântă. Și acea pomadă părea a fi mai mult decât o mare lumină și grăsimea ei era ca rouă bună și mireasma ei ca smirna și strălucirea ei ca razele soarelui. Și m-am privit pe mine și eram ca unul dintre cei splendizi ai săi și nu era nicio deosebire în înfățișare.”
O imagine realmente ciudată. Dumnezeul cel adevărat și universal ar fi dat indicație ca Enoh să fie uns cu o alifie deosebit de grasă și intens aromată. Noi, oamenii, am avut dintotdeauna un miros special.
Există legături între profetul Enoh din Vechiul Testament și necunoscutul rege Saurid, care este făcut răspunzător de arabi pentru construirea piramidelor?
a. Amândoi au trăit înaintea potopului.
b. Amândoi au fost avertizați de zei de potopul ce urma să vină.
c. Amândoi au scris cărți despre toate științele.
d. „Domnul însuși” i-a instruit pe amândoi în astronomie.
e. Amândoi au poruncit ca operele lor să fie păstrate pentru generațiile viitoare.
În afara coincidențelor se ivesc însă și discrepanțe serioase. Se pare că Saurid este înmormântat într-o piramidă – Enoh a părăsit pământul într-un vehicul ceresc. În plus, se caută zadarnic în cărțile lui Enoh existente un cuvânt despre faptul că patriarhul biblic ar fi pus să fie ridicate piramidele.
Se pot găsi indubitabil paralele și între Enoh, Saurid și mesagerul grec al zeilor, Hermes. Numai că Hermes nu este nici antediluvian, nici nu apare drept constructor al piramidelor.
Experiența mea profesională m-a învățat să văd mai mult îndărătul poveștilor populare tradiționale decât pură fantezie omenească și artă narativă. Există ceva de genul unui raster al mitului, unei site care filtrează ornamentele adiționale și densifică informațiile-nucleu. În jurul anului 700 î.Ch., poetul grec Hesiod a scris în Mitui celor cinci spițe omenești că la început zeii nemuritori i-ar fi creat pe Cronos și pe camarazii săi, oamenii. „Acel neam măreț de eroi, numiți semizei, care populau pământul cel fără de sfârșit în vremurile dinaintea noastră…”
Semizeii sunt și semioameni. Făpturi terestre cu gene extraterestre. Că era Hermes, Enoh, Idris ori Saurid, toți aparțineau acestui clan de elită. Tuturor li se potrivește formularea „cu foarte mult timp în urmă”. În definitiv, tradiția îi leagă pe toți cei cu „cărți scrise”, care „au fost ascunse”. Acest element de legătură se potrivește la Saurid, Idris și Enoh, precum și – nota bene – la mulți alți dascăli ai oamenilor, inclusiv la semizeii menționați de Hesiod.
Dacă conținuturile mitice ar trebui căutate numai în ceața în care sunt mereu cufundate, atunci nu s-ar putea extrage niciun fel de informații din ele. A fost dintotdeauna mai ușor să crezi într-o anumită doctrină – fie ea dovedită sau nu – decât să-ți pui în funcțiune mintea și să pierzi timpul pentru a depista elementele comune în conținuturile mitice. Eu nu vorbesc aici despre un studiu comparativ de mituri, atunci ar fi trebuit să sap mult mai departe, pe mine mă interesează pur și simplu construirea marii piramide și posibilitatea ca în ea să se afle texte străvechi, care pot revoluționa întreaga noastră gândire religioasă, dar pot răsturna și imaginile noastre despre istoria timpurie a omenirii și evoluției.
Pentru prietenii mei egiptologii, nu există niciun motiv spre a-l „dezlega” pe faraonul Kheops de construirea piramidei. În cronologia Dinastiilor nu este după el niciun loc liber pentru un constructor suplimentar, fiecare și-a ridicat propriile monumente sacre și ele pot fi datate în plus, se cunoaște numele regilor egipteni și din „papirusul de la Torino”, un document creat în secolul al XIII-lea î.Ch. Și păstrat astăzi la Torino. Egiptologii au găsit, de asemenea, liste cu nume de regi în templul de la Abydos al lui Sethi I, precum și pe mai mulți pereți ai complexului de temple de la Karnak. Fie-le recunoscută fără invidie egiptologilor munca lor conștiincioasă, scrupuloasă. Domnitorii egipteni sunt bine stabiliți; au fost bătuți în cuie.

Milenii întărite prin document

Cum arată situația înaintea lui Kheops? Numerotarea Dinastiilor începe pe la 2920 î.Ch. Cu un așa-numit rege tinit Menes. (Sunt menționați și Min și Hor Aha.) Dar pe timpul acestui Menes statul egiptean trebuie să fi avut deja forme bine organizate, căci Menes a condus acțiuni militare care au depășit granițele țării. Ași pus să fie abătut cursul Nilului la sud de Memphis. Astfel de realizări nu se pot face din senin – Menes a avut și el predecesori.
Problema cu datările este următoarea: noi, creștinii, numerotăm anii de la nașterea lui Cristos, romanii numărau „ab urbe condita”, după întemeierea Romei în anul 753 î.Ch. În schimb, de la egipteni nu ne este cunoscut niciun punct fix de început al erei lor, al socotirii timpului la ei, care să poată fi tradus în cifre. Așa că alunecăm ca pe o budincă, neavând niciun loc stabil pentru a ne înfige dinții și a mușca. Pentru cronologia de după Menes, experții au reconstruit anevoie edificiul de date din descoperiri și construcții care pot fi fixate în timp, precum și din calcule astronomice. Acest edificiu este corect, lăsând la o parte niște mici devieri, dar nu ne spune nimic dincolo de epoca primei Dinastii.
Aici intervine legenda. Spre uimirea savanților dă și ea liste precise de nume și de domnii, confirmate prin documente conținând cifre, numai că arheologilor le lipsesc monumentele sau produsele corespunzătoare. Ce să faci cu nume și date, care, ce-i drept, se întind de-a lungul mileniilor în trecut, dar nu sunt dovedibile prin documente solide? Ele devin mituri.
Preotului egiptean Manethon i se atribuie opt lucrări, printre care o carte despre istoria Egiptului și cartea Sothis. Ele conțin nume și ani de domnie ai regilor preistorici, chiar până în epoca semizeilor și a zeilor. Cum a ajuns Manethon, care a trăit prin secolul al III-lea î.Ch., la aceste cifre atât de vechi? Încă din timpuri străvechi se obișnuia să se fixeze anii după anumite evenimente ieșite din comun. Au luat astfel naștere ceva în genul unor „liste de date”, care s-au amplificat devenind anale. Preoțimea păzea și copia aceste anale, căci numai din ele se puteau extrage și recita faptele glorioase ale oamenilor și realizările extraordinare și admirabile ale zeilor.
Chiar și în vremurile mai târzii, când imperiul faraonilor și-a atins apogeul și analele n-au mai înregistrat date calendaristice exacte, era un obicei să fie consultate analele în cazul unor evenimente speciale, pentru a se constata dacă mai avusese vreodată loc ceva asemănător. Așa s-a transmis, de exemplu, că Ramses IV și-a găsit numele scris în litere de aur pe un copac, cu ocazia unei vizite la Heliopolis. De îndată „s-au cercetat analele până la începutul regatului, tot ce era înregistrat din vremea strămoșilor” și nu s-a găsit consemnat nimic asemănător. S-au căutat în anale, de asemenea, dovezi ale unor catastrofe climaterice extraordinare sau așteptata revenire a zeilor.
Preotul Manethon a avut la dispoziție astfel de anale pentru cercetările întreprinse. El scrie că primul domnitor în Egipt a fost Hefaistos, care a și inventat (adus?) focul. I-au urmat Cronos, Osiris, Tifon, un frate al lui Osiris; apoi Horus, fiul lui Osiris și al lui Isis. Eusebiu afirmă că după zei a domnit timp de 1255 de ani neamul descendenților zeilor. Și iarăși au domnit alți regi timp de 1817 ani. Apoi alți treizeci de regi, cei din Memphis, timp de 1790 de ani. Apoi alții, cei tiniți, zece regi, timp de 350 de ani. Regatul spiritelor morților și al urmașilor zeilor a cuprins 5813 ani.
Episcopul Eusebiu, care a preluat aceste date de la Manethon, menționează în mod expres că este vorba despre ani lunari, dar care, și ei, tot datează de mai mult de 30.000 de ani solari î.Ch. Este explicabil că cifrele lui Manethon sunt disputate printre savanți, întrucât lipsește punctul fix de referință, de la care să se poată calcula înainte sau înapoi..
Arheologii au groază de fixări în perioade de timp care s-au desfășurat cu zeci de milenii în urmă. Cifrele lui Manethon sunt reduse la ani lunari, el însuși fiind acuzat că exagerează, pentru că, în definitiv, avea interes ca preot să dovedească tradiția străveche a preoțimii. Până și criticii binevoitori, care nu pun la îndoială integritatea lui Manethon, se consolează cu ideea că Manethon a copiat pur și simplu analele vechi, care deja colcăiau de exagerări. De neînțeles rămâne de ce oare alți autori antici, care nu erau nici preoți, nici egipteni și cărora nu le putem pune în spinare niciun fel de autotămâieri, operează tot cu date „imposibile”.
Diodor din Sicilia, istoric și autor al unei biblioteci istorice în patruzeci de volume, care lasă să pătrundă tot mereu în cărțile sale scepticismul, relatează în prima carte că vechii zei ar fi „întemeiat în Egipt multe orașe” și că zeii ar fi avut urmași, unii dintre ei „devenind regi peste Egipt”. În acea epocă îndepărtată, predecesorul lui homo sapiens era încă o făptură primitivă, „abia zeii i-au dezvățat pe oameni să se mănânce între ei”. Conform lui Diodor, oamenii au învățat de la zei artele, mineritul, confecționarea uneltelor, agricultura și obținerea vinului.
Dar limbajul și scrierea provin tot de la săritoarele făpturi celeste.
„Căci acesta (Hermes alias Enoh – n. lui Erich von Däniken) a fost primul care a structurat și dezvoltat limba cea pe înțelesul tuturor, și multora, pentru care nu existase până atunci expresie, le-a conferit nume, iar inventarea scrisului a pornit tot de la el, la fel și organizarea ceremoniilor de adorare a zeilor și a celor de sacrificiu. El a fost primul care a descoperit, prin observație, rânduirea constelațiilor și armonia naturii sunetelor… Este considerat a fi fost scribul sfânt pe vremea lui Osiris.”
Nu este de trecut cu vederea. Fără legătură cu Diodor, este numit și Enoh „scrib sfânt”. La fel ca Diodor, care nu știe nimic de patriarhul biblic, scrie și Enoh în relatarea lui la persoana întâi că „paznicii cerului” s-ar fi evidențiat pe pământ atât ca dascăli pozitivi, cât și ca dascăli negativi.
„Numele primului este Jequn; este cel care a ademenit toți copiii îngerilor, i-a adus pe uscat și i-a sedus prin intermediul fiicelor oamenilor. Al doilea se numește Asbeel; acesta le-a dat copiilor îngerilor sfaturi proaste, încât și-au stricat trupurile prin intermediul fiicelor oamenilor. Al treilea se numește Gadreel; este cel care le-a arătat oamenilor tot felul de lovituri ucigătoare. A sedus-o pe Eva și le-a arătat oamenilor uneltele ucigașe, armura, scutul, sabia de luptă și în general tot felul de instrumente aducătoare de moarte… Al patrulea se numește Penemue; acesta le-a arătat oamenilor cum să distingă amarul de dulce și le-a împărtășit toate tainele înțelepciunii lor. I-a învățat pe oameni să scrie cu cerneală pe hârtie…”
De ce ne ridicăm împotriva unor astfel de documente, care erau cu milenii în urmă parte componentă fixă a științei istorice? Cercetarea noastră istorică are de oferit ceva rezonabil dacă se cufundă dincolo de epoca faraonului Menes? Unde sunt argumentele convingătoare împotriva lui Diodor? Simplific prea tare lucrurile, mi se impută; doar nu putem să ne bazăm doar pe Diodor. Corect. Însă tocmai ăsta e blestemul care planează asupra specializărilor științelor noastre. Un egiptolog nu știe nimic despre izvoare indiene vechi, un savant în sanscrită nimic despre Enoh sau Ezra, un americanist nimic despre Rigveda, un sumerolog nimic despre zeul maya Cuculcan… etc. Iar dacă se apucă vreodată un cap inteligent să facă studii comparate, atunci le abordează întotdeauna din perspectiva bombastică și îngustă a teologiei sau psihologiei. Înlănțuirea de dovezi pentru cele evocate de Diodor a fost confirmată încă de milenii pe plan internațional, chiar dacă diverșii naratori foloseau diferite nume și povești-cadru. Cernând materialul, toți cronicarii vechi din cele patru colțuri ale lumii relatează în esență același lucru. Care este motivul pentru care nu credem niciun cuvânt pe care-l spun acești cronicari? Știu că un adevăr nu triumfă niciodată, dar adversarii lui se stâng treptat. Pentru mine, constatarea consemnată cât se poate de firesc de Diodor că zeul egiptean Osiris a întemeiat și în India orașe este limpede ca lumina zilei, așa încât orice dispută academică pe această temă mă plictisește. Ce date ne raportează oare Diodor?
„De la Osiris și Isis până la domnia lui Alexandru, care a pus în Egipt temeliile orașului denumit după el, s-au scurs peste zece mii de ani, spun ei… după cum scriu alții însă, numai nițel mai puțin de douăzeci și trei de mii…”
Câteva pagini mai încolo, în capitolul 24, Diodor relatează despre lupta zeilor olimpieni cu giganții. Cu spiritul său critic, Diodor le reproșează grecilor că se înșală când consideră că Hercule s-ar fi născut numai cu o generație înainte de războiul troian, întrucât aceasta ar fi avut loc „pe timpul primei apariții a omului. Căci începând de aici s-ar fi numărat la egipteni peste zece mii de ani, iar de la războiul troian nici măcar o mie două sute.”
Știe Diodor ce spune, deoarece în capitolul 44 el compară datele egiptene chiar cu propria sa vizită în Egipt. El scrie că inițial ar fi „domnit peste Egipt zei și eroi, și anume nu cu mult mai puțin de optsprezece mii de ani, și ultimul rege-zeu este Horus, fiul lui Isis. De regi-oameni însă a fost stăpânită țara începând cu Moeris aproape cinci mii de ani până la cea de-a 180-a olimpiadă, când eu însumi am venit în Egipt…”
Diodor și-a făcut tema, el a studiat izvoarele de atunci și a stat de vorbă cu cunoscătorii. Noi nu. Noi în schimb am distrus în numele religiei prevalente la un moment dat bibliotecile vechi, am lăsat pradă flăcărilor manuscrise valoroase, i-am ucis pe cei învățați și pe cei înțelepți. Cele cinci sute de mii de documente ale bibliotecii din Cartagina? Arse! Cărțile sibiline sau cartea Avesta a parșilor scrisă în litere de aur? Arse! Bibliotecile de la Pergam, Ierusalim, Alexandria cu milioane de opere în total? Arse! Manuscrisele inestimabile ale popoarelor central-americane?
Arse! Trecutul nostru piroman este la fel de măreț ca tărâțele din capetele revoluționare.

Herodot și 341 de statui

Herodot, cu niște secole înaintea lui Diodor vizitator al vechiului Egipt, dă și el în Cartea a II-a a Istoriilor un exemplu elocvent pentru vârsta înaintată a istoriei egiptene. Povestește că preoții din Teba i-ar fi arătat personal 431 de statui dintre care fiecare reprezenta o generație de mari preoți din ultimii 11.340 de ani. „Fiecare mare preot, încă în viață fiind, își așază acolo statuia. Tot numărându-i și arătându-mi-i, preoții m-au lămurit că între aceștia era legătura de la tată la fiu și, trecând în șir pe la fiecare, de la statuia celui care murise cel mai curând, mi le-au înfățișat pe toate… Prin urmare – îmi dovediră preoții –, toți aceia pe care-i înfățișau aceste statui erau oameni, foarte departe de a fi fost zei. Dar înainte de acești bărbați, peste Egipt domniseră într-adevăr zeii, trăind împreună cu oameni… Acestea toate egiptenii zic că le știu în chip temeinic, deoarece țin mereu socoteala și înseamnă întruna răbojul anilor.”
De ce să-l fi mințit atât de fără rușine preoții pe călătorul Herodot în legătură cu cei 11.340 de ani numărați? De ce subliniază ei în mod expres că de 341 de generații printre ei n-ar mai fi zăbovit niciun zeu? De ce folosesc statuile existente spre a-și demonstra datele lor precise? Herodot, care nu este un credul, accentuează că preoții i-ar fi dovedit lui însuși în cele mai multe cazuri pe baza faptelor că așa a fost. El face o distincție riguroasă între realitate și ficțiune:
„Tot ce am scris până aici sunt povestiri auzite chiar din gura egiptenilor. Acum voi arăta cele ce s-au petrecut în această țară, atât după mărturia egiptenilor, cât și a altor neamuri, care se potrivește întocmai cu a lor. La ele voi mai adăuga și câte ceva din ce-am văzut cu ochii mei.”
Doctrina noastră „dovedită” îl numește pe Menes primul faraon al primei Dinastii (pe la 2920 î.Ch.). Aceeași doctrină preia de la Herodot relatarea că Menes a pus să fie deviat cursul Nilului deasupra Memphisului, ignoră însă cu ochi închiși ceea ce consemnează Herodot optsprezece rânduri mai jos, și anume că lui Menes i-au urmat trei sute treizeci de regi, ale căror nume preoții i le-au citit dintr-o carte.
Printre cei trei sute treizeci de regi de după Menes chiar nu este niciun loc pentru constructorul piramidelor? Și: pe baza statuilor arătate lui Herodot, fiecare reprezentând o generație de mari preoți, se rezolvă de la sine problema anilor lunari. „Pot fi trași pe sfoară toți oamenii câtva timp și câțiva oameni tot timpul, dar nu toți oamenii tot timpul.” (Abraham Lincoln)

Ochii sfinxului

A fost odată un prinț egiptean, căruia-i plăcea să meargă la vânătoare în apropierea Memphisului, acolo unde se află marile piramide. Într-o bună zi, pe la ora amiezii, s-a întins obosit în umbra capului sfinxului și a adormit. Deodată, „marele zeu” a deschis gura și a grăit către prințul care dormea, așa cum îi vorbește un tată fiului său:
„Privește-mă și ridică-ți ochii asupra mea, tu, fiul meu Tuthmosis. Eu sunt tatăl tău, zeul Herakhte-Khepere-Re-Atum. Doresc să-ți dau regatul… bogățiile Egiptului și marile tributuri ale tuturor țărilor să-ți fie hărăzite. Au trecut deja mulți ani de când chipul meu este îndreptat spre tine și inima mea, deopotrivă. Mă copleșește nisipul deșertului pe care stau. Promite-mi că-mi vei îndeplini ruga…”
Prințul a devenit faraonul Thutmosis IV (1401–1391 î.Ch.). În primul an de domnie a și împlinit rugămintea tatălui divin. A pus să se sape, spre a fi scos sfinxul de sub nisip. Povestea emoționantă despre visul avut a fost încredințată de Thutmosis unei stele care se găsește astăzi între labele din față ale sfinxului.
Sfinxul… este masculin sau feminin? Nimeni nu știe exact, căci până în ziua de azi nu s-a căzut de acord dacă statuia colosală a avut trăsături bărbătești sau femeiești. Poate ambele. Acțiunea de salvare întreprinsă de Thutmosis n-a avut un efect de lungă durată. Sfinxul a fost din nou înghițit de nisip, regii Ptolemei au dezgropat apoi făptura hibridă, iar pământul a acoperit-o din nou.
Istoric sunt cunoscute săpăturile organizate de Giovanni Battista Caviglio în 1818, același care se certase cu Howard Vyse. Caviglio a descoperit între labele leului o primă-curte pavată cu plăci de piatră, divizată printr-un gang în care zăcea un leu de piatră. Numai șaptezeci de ani mai târziu, sfinxul a trebuit scos din nou la suprafață de către Gaston Maspero, directorul de atunci al Departamentului egiptean al antichităților, și după alți patruzeci de ani situația se repeta: sfinxul se scufunda în nisip. Și pe vremea lui Herodot, figura ciudată și misterioasă trebuie să fi fost invizibilă. „Părintele istoriografiei” nu-l menționează cu nicio vorbuliță.
Ce este sfinxul? Un corp de leu lung de cincizeci și șapte de metri, înalt de douăzeci de metri, făcut dintr-un singur bloc uriaș de stâncă, cu un cap enigmatic și un văl peste regiunea occipitală. Egiptologul Kurt Lange numește figura „simbolul monumental al puterii regale”. Ce reprezintă ea? Ce simbolizează? Care-i este menirea? În ce scop a fost făcută? Nu există răspunsuri la aceste întrebări. Mileniile au ros giganticul monument, au pierit eventualele inscripții și a dispărut făptura pe care, odinioară, sfinxul o lua la pieptul său.
Richard Lepsius se întreba care o fi fost semnificația sfinxului, care era pe vremea sa pe jumătate scos din nisip. „Ce rege o reprezenta oare?” întreabă Lepsius, și: „Dacă aici era înfățișat regele Khefren, atunci de ce statuia nu-i poartă numele?”
Ochii sfinxului sunt larg deschiși, el privește circumspect, superior, sigur pe el, cu o liniște expectativă și, din câte mi se pare, ușor batjocoritor, la omuleții de sub el. Experții au căzut de acord măcar asupra unui lucru: sfinxul de la Gizeh este cel mai vechi dintre toți sfincșii, părintele, modelul originar al imitațiilor ulterioare. Îi este atribuit faraonului Khefren (2520–2494 î.Ch.), nu pentru că ar exista dovezi solide, sigure în acest sens, ci pentru că numele „Khefren” se mai poate desluși vag pe un cartuș fărâmițat al stelei Thutmosis. În cazul în care cineva vrea să descifreze „Khefren” acolo. Thutmosis a trăit la peste o mie de ani după Khefren, numai el ar putea explica de unde până unde a apărut numele „Khefren” pe inscripția lui.
Pliniu scrie în Cartea a XXXVI-a, capitolul 17:
„În fața acestor piramide stă sfinxul, o zeitate a locuitorilor de acolo, care merită mult mai multă admirație, dar este tratat de scriitori aproape cu o tăcere absolută. Se zice că în el ar fi înmormântat regele Harmais și că el, sfinxul, ar fi fost adus de altundeva. Este lucrat dintr-o singură piatră naturală, iar chipul roșu al acestui monstru face obiectul unei adorații divine.”
Un rege cu numele de „Harmais” nu există în egiptologie și nici n-a fost localizat până acum vreun mormânt sub sfinx. Poate că „Harmais” al lui Pliniu este identic cu „Amasis” al lui Herodot. Atunci am ateriza din nou pe teritorii mitice, căci Herodot afirmă că după propriile spuse ale egiptenilor, până la domnia lui Amasis se scurseseră șaptesprezece mii de ani…
Sfinxul și piramida sunt legate între ele de când lumea. Pe amândouă le apropie dimensiunea monumentală și anonimitatea. Un hibrid lung de cincizeci și șapte de metri și înalt de douăzeci nu este nimeni capabil să cioplească în rocă, așa, bătând din palme. Făptura fabuloasă nu putea fi creată fără planuri detaliate de lucru și șabloane, iar în cazul de față fără schele. Se aștepta ca pe sau în piramide să fie găsite inscripții de genul: „Eu, faraonul XY, am ridicat acest edificiu”, iar pe sfinx s-ar fi cuvenit o gravură care să sune cam așa: „Eu, zeița/zeul XY, străjuiesc acest lăcaș funerar” sau: „În veci vreau să le amintesc oamenilor de…” Ce motive au dus atât în cazul piramidelor, cât și în al sfinxului la crearea unui monument fără etichetă? A existat – încă pe-atunci – un secret în jurul acestor construcții, un mister care în mod intenționat n-a fost făcut public? Anonimitatea n-a fost de fapt o neglijență sau reavoință din partea generațiilor ulterioare, ci un scop? Asemenea dinamitei acționează aici o constatare seacă făcută de Diodor din Sicilia că unii dintre zeii primordiali ar fi fost înmormântați pe pământ. Cum-cum? Și unde, mă rog?
„Ceea ce se povestește despre mormântul acestor zei se contrazice însă de cele mai multe ori, întrucât preoților le era interzis să răspândească informațiile exacte comunicate lor despre aceste lucruri. Ei nu voiau să aducă adevărul în rândurile poporului, căci cei care ar fi dezvăluit mulțimii cunoștințele care trebuiau ținute secret erau amenințați de o mare primejdie.”
Succintă cum e această comunicare, ea are implicații enorme. Zeii sunt înmormântați pe undeva pe pământ! Marii preoți știau asta, dar n-aveau voie să rostească o vorbă. De ce să nu se odihnească unul dintre acești regi-zei sub marea piramidă? Nu mai contează dacă el se numește Saurid, Idris, Hermes, Enoh sau altcumva.
Dacă… dacă marea piramidă a fost ridicată de un rege-zeu sau de un vlăstar divin… dacă aceasta a avut loc într-o epocă dinaintea lui Kheops… dacă piramida conține cărți tainice și ustensile valoroase… și dacă unul dintre acești regi-zei se află chiar înmormântat în piramidă – atunci înseamnă că anonimitatea este voită. Diodor a rezolvat misterul. Era strict interzisă răspândirea cunoștințelor legate de cavourile zeilor.
Iar sfinxul? În acest model el devine o amintire grandioasă a legăturii dintre elementul terestru și cel extraterestru, dintre creatura pământeană și intelectul divin. Este simbolul pietrificat al uniunii dintre carne și gândire analitică, dintre primitivitate plină de forță și cultură elevată. Timp de milenii, sfinxul a zâmbit batjocoritor și delicat. Ochii sfinxului ne observă și urmărește cu blândețe și înțelegere dezvoltarea, până-n ziua când ni se vor deschide nouă ochii. Această zi nu poate fi departe. Încăperile și tunelurile ascunse din piramidă au fost deja localizate.

Faraonul dispărut

Un mister de o mare brizanță a lăsat în urma lui un faraon care a domnit, după cum s-a dovedit, șaizeci de ani înaintea lui Kheops: Sekhemkhet din Dinastia III (2611–2603 î.Ch.). Acest monarh a pus să fie construită la sud-vest de piramida în trepte de la Sakkara o piramidă proprie, care în mod evident n-a fost terminată niciodată, căci edificiul s-a înălțat doar opt metri deasupra solului.
În decursul mileniilor, piramida a dispărut complet în nisip, abia în 1951 a fost iarăși localizată de arheologul egiptean Zakaria Goneim.
Dr. Zakaria Goneim a fost considerat un arheolog extrem de inteligent și de talentat, opusul unui savant încuiat sau încăpățânat. El își conducea seminariile și excavările cu un umor amabil și avea întotdeauna înțelegere și o minte deschisă pentru a răspunde la întrebările studenților. Se pricepea grozav să învioreze atmosfera cu povești în jurul ruinelor și al oaselor dezgropate. Când a descoperit intrarea săpată în stâncă, care dădea la iveală un coridor sub piramida lui Sekhemkhet, a sperat din suflet ca încăperea mortuară de dedesubt să fi supraviețuit intactă mileniilor.
Echipa a săpat anevoie și îndelung prin straturile de nisip și rocă. Zakaria Goneim a dat peste un al doilea gang, în care zăceau mii de oase de animale, printre care oase de gazele și oi. Au ieșit la lumina zilei și șaizeci și două de tăblițe sparte, având fragmente de texte din anul 600 î.Ch. Cineva trebuie să le fi depus acolo la două mii de ani după moartea faraonului Sekhemkhet. La sfârșitul lui februarie 1954, săpătorii s-au găsit în sfârșit în fața camerei funerare propriu-zise, situate adânc sub pământul deșertului. Zakaria Goneim a lăsat cu generozitate în seama ministrului de atunci al culturii deschiderea oficială. La 9 martie 1954 s-a dat lovitura de ciocan decisivă.
Străbătând un ultim tunel, oamenii s-au strecurat într-o sală subterană, grosolan săpată în stâncă, întocmai precum „camera mortuară neterminată” de sub piramida Kheops. În centrul încăperii se afla un superb sarcofag lustruit, din alabastru alb, un fel de marmură. La capătul dinspre nord al sarcofagului se puteau recunoaște resturile unui buchet de flori, pe care cineva i-l depusese faraonului pe mormânt în semn de ultim omagiu. Zakaria Goneim a pus să fie acoperit imediat praful floral, fiindu-i pe loc clar ce descoperire semnificativă făcuse. Stratul destul de considerabil de rămășițe de plante era dovada că sarcofagul nu fusese atins. Muncitorii și arheologii au râs, au dansat și sărit de bucurie în hala subterană. În sfârșit, un sarcofag intact!
În zilele următoare, obiectul minunat și unic în felul său a fost cercetat riguros. Nu exista nici cel mai mic indiciu pentru o deschidere forțată a sarcofagului în ultimii patru mii cinci sute de ani, nu se putea constata nici măcar o urmă de tentativă de deschidere. Fără îndoială, faraonul Sekhemkhet zăcea în sicriu, iar buchetul de flori descompus era o dovadă suplimentară Splendidul sarcofag – „ca dintr-o singură bucată” – nu era unic numai în privința materialului și a culorii alb-crem, ci și din cauza unei uși glisante, care-l sigila etanș. În mod obișnuit, sarcofagele au capace care stau pe vana sarcofagului. Nu și în cazul de față. Cel al lui Sekhemkhet dispunea pe partea frontală, asemenea unei colivii, de o ușă glisantă, care putea fi trasă în sus; șine și șipci fuseseră minunat cioplite în alabastru. O operă de artă unică și incomparabilă, sarcofagul cel mai frumos și vechi deopotrivă pe care au avut vreodată parte egiptologii să-l admire.
Zakaria Goneim a angajat o echipă de poliție sudaneză specială care a păzit camera mortuară zi și noapte și n-a lăsat pe nimeni să între. Polițiștii sudanezi, cunoscuți pentru îndărătnicia lor, îndeplineau cu strictețe orice ordin, odată emis. Până la deschiderea oficială a sarcofagului, totul trebuia să rămână neatins.
Veni și așteptata zi: 26 iulie 1954. Invitați fuseseră reprezentanți ai guvernului egiptean, arheologi aleși pe sprânceană și o armată de ziariști de pe întregul mapamond. Se instalaseră camere de filmat, se pregătiseră aparate de fotografiat. Sarcofagul era luminat de reflectoare. Se aflau la îndemână și chimicale, pentru cazul în care ceva trebuia conservat la fața locului, spre a se evita o descompunere imediată. Zakaria Goneim a mai privit o dată plin de o speranță și de o fericire de nedescris sarcofagul, apoi a dat ordin să fie deschis.
Doi muncitori au băgat cuțite, apoi dălți în rosturile de îmbinare abia vizibile ale capătului inferior al ușii glisante. Au fost fixate corzi de ea și câțiva muncitori s-au suit pe sarcofag și au început să tragă din răsputeri. Două ore întregi s-au chinuit oamenii, unindu-și forțele ca să ridice ușa glisantă. În sfârșit, o crăpătură, un scâncet și un scârțâit al alabastrului… și ușa s-a ridicat cu câțiva centimetri. Imediat au fost vârâți țăruși de lemn în spațiul astfel creat. Reprezentanții presei și arheologii prezenți urmăreau în tăcere și tensiune cum creștea deschizătura centimetru cu centimetru.
Zakaria Goneim a îngenuncheat primul pentru a lumina sarcofagul cu o lanternă. Dezorientat, nesigur, perplex a tot luminat și luminat interiorul. Sarcofagul era gol!
Arheologii nu-și mai înțelegeau lumea, ziariștii s-au simțit frustrați de un eveniment senzațional și au părăsit decepționați locul săpăturilor. În zilele următoare, Zakaria Goneim a luminat sarcofagul iară și iară, dar n-a găsit nici măcar un grăunte de nisip. Racla grandioasă de alabastru era curată ca lacrima.

Morți care dorm?

Și acum? Mumia lui Sekhemkhet a dispărut fără urmă sau faraonul nici n-a fost înmormântat vreodată? Ultima variantă este imaginabilă, ce-i drept, dar contrazice faptele evidente de la fața locului.
Să ne amintim: sarcofagul era sigilat, neatins de milenii. Pe sarcofag – un ultim gest floral de adio, probabil de la iubita care avea voie să-și însoțească stăpânul până jos în cavou.
Stând cu Rudolf Eckhardt în hala subterană și fotografiind din toate unghiurile incomparabilul sarcofag cu resturile de flori cu tot, m-au fulgerat acele gânduri dezordonate, care țin de fapt de domeniul științifico-fantastic și care totuși nu sunt de înlăturat. Eu nu eram dispus să mă mulțumesc cu sarcofagul gol, ridicând pur și simplu din umeri și lăsând negura cenușie să-mi acopere gândurile.
Ce relatase Diodor din Sicilia cu două mii de ani în urmă? Că „zeii primordiali” au fost înmormântați pe pământ? Mă găseam acum într-o hală străveche la propriu, nu la figurat, săpată în stâncă înaintea epocii lui Kheops, iar contradicțiile solide ca piatra năvăleau asupra mea asemenea râsetelor înfundate ale mesagerului divin Hermes. Aici un sarcofag incomparabil, unic în frumusețea lui – acolo hala săpată grosolan în rocă, fără acoperiș șlefuit și fără plăci monolitice. Vigoarea și în același timp delicatețea sarcofagului nu se potriveau în gaura primitivă din stâncă. Situația era asemănătoare celei a „camerei mortuare neterminate” din stânca de sub piramida Kheops. Mă aflam în fața sarcofagului unui legendar rege antic? Își găsise aici un vlăstar al zeilor odihna? Firește că nu cea veșnică, altfel Zakaria Goneim i-ar fi descoperit cadavrul. Atunci numai pentru câteva decenii sau cel mult câteva secole, până ce colegii lui care călătoreau prin spațiu urmau să vină să-l ia și să-l reînvie? Absurd? Doar și noi ne gândim să transpunem astronauții viitorului în timpul călătoriilor lor lungi într-o stare asemănătoare unui somn adânc. Chiar atât de nerealistă nu este această idee. Timpul terestru al descendentului divin XY expirase? Se îmbolnăvise eventual grav? Își îndeplinise misiunea printre oameni? Se mai punea doar problema de a adânci corpul cu ajutorul medicamentelor adecvate într-un somn hibernal și de a aștepta până ce camarazii lui se întorceau cu nava-bază, îl localizau și îl luau la bord? De aceea o cameră funerară căptușită cu monoliți era superfluă, ba chiar periculoasă? Era clar că oamenii, în zelul lor plin de venerație și gata de sacrificiu, ar înceta să șlefuiască monoliții doar atunci când și ultimul rost s-ar fi îmbinat perfect. Ar fi însemnat că s-ar fi pătruns ani în șir în „camera de dormit” și tocmai asta trebuia interzis. Odată instalată starea de somn adânc, nu mai trebuia să intre niciun zidar sau preot în spațiul subteran, anonimitatea în care urma să rămână și uitarea cu care urma să fie învăluită caverna unde zăcea sarcofagul erau poruncă regească. „… întrucât preoților le era interzis să răspândească informațiile exacte comunicate lor despre aceste lucruri” (Diodor).

Despre nașterea conceptului de renaștere

Provine ideea predominantă a renașterii din acea epocă în care regii antici se pregăteau pentru un somn adânc? Au imitat faraonii mai târzii doar ceea ce știau dintotdeauna preoții, cu cunoștințele lor tainice, și ceea ce-i încredințau, după cum e logic, și faraonului lor, șeful suprem: că trupurile moarte nu fac decât să doarmă, că ele sunt luate de zei și duse cu ei „în spațiu”? Era acesta adevăratul motiv pentru credința ulterioară a faraonilor că valorile pământești precum aurul și pietrele prețioase ar trebui conservate în morminte, spre a plăti astfel echipa care avea misiunea să se ocupe de renaștere? De aceea fabulează textele piramidelor cu atâtea înflorituri și speranțe despre o călătorie viitoare a faraonului decedat pe meleagurile cerului plin de stele?
Întrebări speculative, admit, dar provocate de faptele dezvăluite de vechile surse. Fatalitatea la cunoștințele noastre prezente este că fără trecut nu le putem avea.
Chiar dacă până acum n-au apărut niciun rege antic dormind și nicio mumie de vlăstar divin, avem totuși fapte care atestă că au existat odată Omul a fost dintotdeauna un mare imitator, el s-a orientat permanent – și o face până-n ziua de azi – după unele modele. Contradicție? Ce altceva este oare maimuțăreala anuală a curentului în modă decât imitarea unor modele recunoscute ca fiind drăguțe? Omul a copiat sceptre și coroane, aparatură tehnică, după cum o arată cultele cargo, și idealuri de frumusețe. Ar fi de mirare dacă n-ar fi imitat și înfățișarea zeilor.
Ce comportament al strămoșilor noștri este atât de nefiresc și în același timp internațional, încât poate fi adus cu ușurință la un numitor comun?
Deformările craniilor! Ele sunt exemplul cel mai cumplit al vanității umane și se potrivesc cu natura omenească exact ca nuca-n perete. Fără a dispune de facilitățile comunicării rapide și schimbului electronic de informații, fără călătorii în avioane cu reacție și fără niciun fel de sateliți TV, străbunii noștri preistorici practicau cultul deformării craniene în întreaga lume. Deformările încep la tâmple, se arcuiesc ca trupurile viespilor de la frunți în sus. Adesea, regiunea occipitală are un volum întreit față de un craniu normal.
Se știe de la incașii din Peru că preoții lor alegeau băieți foarte tineri și le puneau capetele mici, încă necrescute la maturitate, printre scânduri capitonate. Se treceau niște sfori prin balamale care tot îngustau, încet și constant, spațiul intermediar. Probabil că unii copii suportaseră asta cu chinuri imense și rezistaseră, căci altfel nu ar exista ca dovadă cranii deformate la bărbați maturi.
Ce perversiuni i-a adus pe strămoșii noștri în situația de a strivi în lung capetele delicate ale propriilor lor copii? Arheologii cu care am discutat pe această temă nu mi-au putut oferi, după cum este de înțeles, nicio soluție rezonabilă. Se vorbea despre un „scop cu caracter util”, cum ar fi faptul că era mai ușor de purtat bentițe împodobite și diademe în cazul unor cranii deformate. Un cap normal dezvoltat, cu o frunte normală, poartă sarcini mai mari printr-o astfel de bantă decât un occiput alungit. Se vorbea și despre un „ideal de frumusețe” și despre „distingerea exterioară a unei anumite grupări sociale de o alta”.
Prieteni, deformările craniene nu sunt o specialitate peruană! Se întâlnesc în America de Nord, Mexic, Ecuador, Bolivia, Peru, Patagonia, Oceania, în brâul de stepă euroasiatic, în Africa centrală și de vest, în munții Atlas, în Europa centrală timpurie (Bretania, Olanda) și, bineînțeles, în Egipt.

Dovada

De ce? Copiii trebuiau deformați, așa încât capetele lor să semene cu cele ale vechilor zei. Peste tot pe globul pământesc, oamenii se întâlneau cu făpturile inteligente care le inspirau respect. Peste tot pe globul pământesc, niște imitatori înfumurați se străduiau să se asemene măcar în exterior cu aceste ființe. Preoții au început rapid să se folosească de trucurile barbare spre a arăta ca zeii cu ajutorul occiputului alungit. Era o cale de a impresiona semenii într-adevăr la culme! lată, ăla arată… uită, ăla se mișcă de parcă ar fi un zeu! Trebuie deci să aibă o știință ieșită din comun și, prin urmare, o putere specială asupra oamenilor obișnuiți. Dacă deformările craniilor s-ar fi limitat la spațiul unui popor, s-ar fi putut stabili eventual motive locale. Așa însă nu, căci pe reprezentările imagistice craniul alungit devine atributul internațional al zeilor. Zeii egipteni și urmașii lor, care ne zâmbesc, cu capetele lor supradimensionate, de pe statui și de pe pereții templelor, sunt dovada incontestabilă.
Eu n-am inventat zeii primordiali, dascălii iviți din univers, și nici nu sunt părintele descendenților divini și al regilor-zei. Datele nebunești despre perioada aceea nebuloasă sunt la fel de puțin produsul imaginației mele, precum informațiile că în piramide s-ar găsi cărți de știință și obiecte de valoare. Nu sunt responsabil pentru faptul că piramidele și sfincșii nu poartă semne de recunoaștere și nu e vina mea dacă într-o hală subterană săpată adânc în stâncă apare un sarcofag fenomenal, închis ermetic și totuși gol. Dar vreau să abordez și să aduc în discuție panopticul de tradiții, concepții și intuiții, o dată pentru că știința noastră teoretică operează unilateral, dar și pentru a introduce ceva aer proaspăt în baia de aburi a tămâii academice.
Văzând aceste dovezi din vremuri demult apuse, îmi vine în minte o frază a lui Michel Eyquem de Montaigne, cu care a încheiat o cuvântare în fața unui cerc de filosofi eminenți:
„Domnii mei, am cules pur și simplu un buchet de flori și n-am adăugat nimic decât firul care le leagă.”

Sfârșit 